
baltos lankos 


„Ga-na-mos! Ga-na-mos!“ 

Pjeras Nymanas, stipriai suspaudęs rankoje aukštų dažnių 
radijo siųstuvą, žiūrėjo į žmonių minią betoninių laiptų papėdėje 
prie parko. Šviesa krito ant daugybės pakaušių, baltų kepurių ir 
akį rėžiančių raiščių. Visa tai jam rodės panašu į margą judančią 
juostą. Sakytum karnavalas. Pabyra konfeti. Sukyla nesuvo- 
kiamų demonų armija. Ir kartojasi trys gaidos, vis tos pačios, 
monotoniškos, įkyrios: „Ga-na-mos!“ 

Komisaras stovėjo ant vaikų darželio stogo priešais parką, 
vadovavo trečios ir ketvirtos saugumo brigadų veiksmams. Sta- 
diono pusėn nubėgo tamsiai mėlynomis uniformomis vilkintys, 
juodais šalmais, apsauginiais skydais prisidengę vyrai. Klasikinis 
būdas malšinti masinėms riaušėms. Prie kiekvienų vartų iš abiejų 
pusių stovėjo po porą šimtų operatyvinių grupių policininkų, 
kurie privalėjo žiūrėti, kad priešiškai nusiteikę komandų sirgaliai 
nesusidurtų, nesiartintų vieni prie kitų, netgi vieni kitų ne- 
matytų... 

Tą vakarą vyko „Saragosos“ 1r „Arsenalo“ rungtynės, šiemet 
pirmasis neprancūziškų komandų susitikimas Paryžiuje, todėl 
buvo mobilizuota daugiau negu tūkstantis keturi šimtai poli- 
cininkų ir žandarų, kurie tikrino iš dviejų šalių atvykusių 


sirgalių dokumentus, krėtė juos ir kontroliavo. Vienas iš atsa- 
kingų už šias operacijas asmenų buvo vyresnysis komisaras 
Pjeras Nymanas. Toks pavedimas neatitiko jo įprastinių pa- 
reigų, tačiau ežiuku apsikirpusiam policininkui stažuotojui tai 
atrodė gana svarbu. Juk dalyvavimas saugant viešąją tvarką 
buvo konkretesnis dalykas už bylų tyrimą ar teisminius pro- 
cesus. Čia jis juto daugiau laisvės. Ir mėgavosi plūstančia minia, 
kažkuo panašia į karinę eiseną. 

Sirgaliai jau buvo pasiekę pirmąją pakopą - juos galėjai matyti 
tarp betono konstrukcijų, esančių virš H ir G raidėmis pažymėtų 
išėjimų. Nymanas žvilgtelėjo į laikrodį. Po keletos minučių jie 
jau bus lauke ir plūstelės į gatves. Tuoj prasidės pavojingiausias 
metas, kai gali kilti riaušės, gali būti pralaužti policijos kordonai, 
visko nenumatysi. Policininkas giliai įkvėpė oro. Spalio vakaras 
dvelktelėjo slogia įtampa. 

Dar dvi minutės. Staiga Nymanas pažvelgė į Port-de-Sent- 
Klodo aikštę tolumoje. Nė gyvos dvasios. Trys fontanai stūksojo 
naktyje lyg kokie nerimą keliantys ženklai. Išilgai aveniu vienas 
šalia kito paruošti stovėjo greitojo reagavimo būrio automo- 
biliai. Priešais budėjo plačiapečiai vyrai su pritvirtintais prie 
diržų šalmais, guminėmis lazdomis ir kitomis specialiomis prie- 
monėmis. Rezervinės brigados žmonės. 

Triukšmas vis augo. Minią skyrė vielinės apsaugos, sutvir- 
tintos mediniais skersiniais. Nymanas nuoširdžiai nusišypsojo. 
Štai kas jį šiandien jaudina. Ta siūbuojanti minia. Triukšmą 
nustelbė trimitų gaudesys. Šūksniai, rodės, aidėjo kiekviename 
cemento plyšelyje. „Ga-na-mos! Ga-na-mos!“ Nymanas pa- 
spaudė radijo siųstuvo mygtuką ir susisiekė su rytų padalinio 
vadovu Žoakimu: 

— Kalba Nymanas. Jie jau eina. Nukreipkite juos link au- 
tobusų, Mura bulvaro, stovėjimo aikštelių ir įėjimų į metro. 

Komisaras stebėjo situaciją iš viršaus ir galėjo objektyviai 
viską vertinti: pavojus jo pusėje beveik negrėsė. Šį vakarą laimėjo 
Ispanai, taigi jų sirgaliai buvo mažiau pavojingi. Anglai ėjo iš 
priešingos pusės pro A ir K vartus Bolonės link - ir buvo įtūžę 


kaip laukiniai žvėrys. Nymanas nė akimirksnio neprarado bu- 
drumo, nes buvo atsakingas už operaciją. 

Staiga žibintų šviesoje virš minios praskrido stiklinis butelis. 
Komisaras pamatė, kad į darbą iškart buvo paleistos guminės 
lazdos, susispaudusios žmonių eilės pamažu traukėsi atgal, žmo- 
nės griuvo ant žemės. Jis tiesiog sustaugė į radijo siųstuvą: 

— Žoakimai, nebūk boba! Stabdyk savo žmones! 

Nymanas šoko prie atsarginių laiptų ir nubildėjo visus aš- 
tuonis aukštus žemyn. Kai išlėkė į aveniu, du greitojo reagavimo 
būrio daliniai jau buvo pasirengę malšinti chuliganus. Nymanas 
išbėgo priešais ginkluotus policininkus, ėmė moti rankomis, 
rodydamas, kad šie atsitrauktų. Guminės lazdos švytavo už kelių 
metrų nuo jo. Staiga dešinėje išdygo Žoakimas su šalmu ant 
galvos, kilstelėjo kraštą ir įsiutęs dėbtelėjo į jį: 

— O Dieve, Nymanai, jūs iš proto išėjot, ar ką? Be uniformos, 
jūs būtumėte... 

Komisaras į tai nieko neatsakė. 

— Kas čia per velniava? Žoakimai, nuraminkite savo žmones! 
Jei ne, po trijų minučių prasidės pragaras. 

Apvalainas, įraudęs kapitonas vos galėjo atgauti kvapą. Jo 
trumpi, amžiaus pradžioje madingi ūseliai virpėjo nuo nelygaus 
kvėpavimo. Radijo siųstuvas pranešė: „Kreip... Kreipiuosi į visus 
dalinius... Kreipiuosi į visus dalinius... Visi į Bolonės pusę... Į 
Komendanto Gibo gatvę... Aš... Mes turime problemų!“ Ny- 
manas pasižiūrėjo į Žoakimą taip, tarsi šis vienas būtų kaltas 
dėl prasidėjusio chaoso. Ir griebėsi radijo siųstuvo: „Kalba Ny- 
manas. Mes ateiname.“ 

Paskui įsakė kapitonui: 

— Važiuoju ten. Siųskite kiek galima daugiau žmonių, kai 
baigsite reikalus čia. 

Nelaukdamas pareigūno atsakymo, komisaras nuskubėjo 
prie savo stažuotojo, kuris jau turėjo laukti prie automobilio. 
Sunkiu žingsniu bėgdamas per aikštę, matė, kaip tolumoje 
Princo aludės padavėjai paskubomis leidžia žaliuzes. Aplink 
tvyrojo slogi nuotaika. 


Pagaliau išvydo mažą brunetą, vilkintį odine striuke, padėjėją, 
kuris, norėdamas sušilti, trepsėjo prie juodo patrulinio auto- 
mobilio. Nymanas jam riktelėjo smarkiai trenkdamas per au- 
tomobilio kapotą: 

— Greičiau! Bolonės pusėn! 

Abu vyriškiai kaipmat įšoko į automobilį. Pajudant iš po ratų 
parūko dūmai. Stažuotojas pasuko kairėn, kad greičiau aplenktų 
K raide pažymėtus stadiono vartus, į kelią, kurį saugojo policijos 
grandinė. Nymanui intuicija diktavo ką kita: 

— Ne, - riktelėjo, - važiuok aplinkui. Ta velniava tuoj mus 
užgrius. 

Automobilis staiga apsisuko, slysdamas vandens patrankų 
šarvuočių paliktose balose. Paskui, palikdamas ryškias vėžes, 
nulėkė Princo parko aveniu ilgu siauru koridoriumi, sudarytu iš 
pilkų mobilios apsaugos automobilių. Šalmuoti vyrai, bėgantys 
ta pačia kryptimi, nekreipdami į juos dėmesio, traukėsi iš kelio. 
Nymanas pritvirtino prie automobilio stogo mirksintį signalą. 
Staiga stažuotojas prie įėjimo į Klodo Bernaro licėjų pasuko 
kairėn ir padaręs ratą atsidūrė prie trečiojo išėjimo iš stadiono. 
Jie ką tik pravažiavo Otej tribūną. 

Pamatęs pirmuosius ore kabančius dujų kamuolius Nymanas 
suprato, kad neklydo: Europos aikštėje ką tik baigėsi susirė- 
mimas. 

Automobilis išnėrė iš balsvėjančio rūko ir turėjo staigiai stab- 
dyti, kad aplenktų pirmąsias aukas ir sprunkančiuosius kiek 
kojos neša tolyn. Kova buvo užvirusi ties centrine tribūna. 
Vyriškiai su kaklaraiščiais ir blizgučiais pasipuošusios moterys 
bėgo ir klupo, jų veidais sruvo ašaros. Vieni ieškojo kokio plyšio, 
kad prasiskverbtų į gatves, kiti, atvirkščiai, lipo laiptais prie 
stadiono vartų. 

Nymanas iššoko iš automobilio. Aikštėje gulėjo negailestingai 
primuštų, susipainiojusių kūnų krūvos. Sunku buvo skirti akį 
rėžiančius anglų komandos sirgalių skiriamuosius ženklus ir 
tamsius Respublikinės saugumo kuopos siluetus. Vieni ropojo 
žeme kaip kruvini šliužai; tuo tarpu kiti traukėsi, nesiryždami 

panaudoti naujų priešriaušinių priemonių, kad nepakenktų su- 
žeistiems kolegoms. 

Komisaras pasitaisė akinius ir užsirišo ant veido apsauginį 
raištį. Pamatęs artimiausią Respublikinės saugumo kuopos dar- 
buotoją, griebė iš jo rankų guminę lazdą, tuo pat metu parody- 
damas jam savo trispalvį pažymėjimą. Žmogus nustebo; dujų 
garai temdė persišviečiantį jo šalmo dangtį. 

Pjeras Nymanas nubėgo susidūrimo vietos link. „Arsenalo“ 
sirgaliai daužė kumščiais ir kaustytais batais spardė metalines 
aptvarų dalis, kuriomis traukdamiesi gynėsi Saugumo kuopos 
darbuotojai, bandydami apsaugoti parmuštus saviškius. Vir- 
pantys kūnai, kruvini veidai, į asfaltą sudaužyti žandikauliai. 
Policininkai mojavo lazdomis ir tvatino žmones, kurie dar kėlėsi 
po smūgių. 

Komisaras puolė į grumtynių sūkurį. 

Darbavosi kumščiais ir gumine lazda. Jis partrenkė žemėn 
stambų tipą ir apipylė jį smūgių kruša. Daužė per šonus, žemiau 
juosmens, į veidą. Staiga drimba atmušė jo spyrį iš dešinės ir 
staugdamas atsistojo. Nymanas vožė jam lazda per sprandą. 
Kraujas užvirė galvoje, o burnoje pajuto geležies skonį. Apie nieką 
daugiau negalvojo ir nieko daugiau nejautė. Žinojo, kad yra kare. 

Staiga pastebėjo keistą sceną. Už šimto metrų nuo jo civiliais 
drabužiais apsirengęs apdaužytas žmogus stengėsi ištrūkti iš 
dviejų chuliganų. Nymanas aiškiai regėjo kraujo dėmes ant jo 
veido ir nirtulingus kitų dviejų smūgius. Po akimirkos Nymanas 
suprato: mušamojo ir kitų dviejų striukės pažymėtos skirtingų 
klubų ženklais. 

Sąskaitų suvedimas. 

Bet štai auka sugebėjo pasprukti nuo užpuolikų, smuko į 
Nungesė ir Koli gatvės skersgatvį. Du sužeisti žmonės sukliudė 
Nymanui išsyk vytis. Komisaras sviedė šalin guminę lazdą ir 
pagaliau nubėgo paskui. 

Prasidėjo vytynės. 

Nymanas bėgo tolygiai kvėpuodamas tylia gatve ir vis artėjo 
prie dviejų besivejančiųjų, kurie jau lipo savo aukai ant kulnų. 

Visi dar kartą pasuko į dešinę ir netrukus pasiekė baseiną. Po 
to - Molitor aikštę, iš visų pusių apsuptą sienų. Ir čia nenaudėliai 
sugavo savo auką. Nymanas apžvelgė Port Molitor aikštę, be- 
sijungiančią su šalia esančiu bulvaru, ir negalėjo patikėti savo 
akimis: vienas iš užpuolikų buvo ką tik išsitraukęs mačetę. 

Melsvoje magistralės šviesoje Nymanas įžiūrėjo lenktus aš- 
menis, be perstojo smingančius į suklupusį ant kelių žmogų, ir 
po kiekvieno smūgio krūpčiojantį jo kūną. Užpuolikai pakėlė 
auką nuo grindinio ir permetė per tilto turėklus. 

— NE! —- sustaugė policininkas, išsitraukdamas iš dėklo re- 
volverį. | 

Atsirėmė į automobilį, dešine ranka paėmė pistoletą, pri- 
laikydamas jį kairės delnu, ir sulaikęs kvapą nusitaikė. Pirmas 
šūvis. Pro šalį. Žudikas su mačete nustebęs atsigręžė. Antras 
šūvis. Vėl pro šalį. 

Tada Nymanas leidosi bėgti, prispaudęs ginklą prie dešinio 
šono ir pasiruošęs kovai. Jo širdyje užvirė pyktis: be akinių jis 
du kartus prašovė pro šalį. Pagaliau užlėkė ant tilto. Vyriškis su 
mačete jau buvo dingęs krūmokšniuose šalia bulvaro. O jo 
bendrininkas lyg paklaikęs stovėjo vietoje. Policijos pareigūnas 
revolverio rankena kirto šiam per sprandą ir čiupęs už plaukų 
nutempė prie apšvietimo stulpo. Viena ranka uždėjo jam an- 
trankius ir pasilenkęs per turėklus pažvelgė žemyn. 

Ant asfalto tysojo sutraiškytas aukos kūnas, jau pervažiuotas 
keleto automobilių, nespėjusių jo pastebėti ir sustoti. Dabar jų 
grūstis buvo visiškai sustabdžiusi eismą. Chaotiškai susigrūdę 
automobiliai, sulankstyta valcuota skarda... Susidarius kamščiui, 
netrukus pasigirdo nekantrūs pypsėjimai. Žibintų šviesoje Ny- 
manas matė, kaip vienas vairuotojas sverdi prie savo auto- 
mobilio, užsidengęs rankomis veidą. 

Komisaras atsigręžė atgal. Žudikas su spalvotu raiščiu ant 
rankovės sušmėžavo tarp medžių šakų. Nymanas tuoj šoko 
paskui jį, įsidėjęs į dėklą ginklą. 

Bėgdamas pro medžius, žudikas vis gręžiojosi į policininką. 
O tas nesislapstė: niekadėjas turėjo žinoti, kad vyresnysis poli- 

cijos komisaras nudirs jam kailį. Staiga chuliganas pasileido 
šlaitu žemyn ir dingo. Jis bėgo žvyru, Nymanas girdėjo jo žings- 
nius ir žinojo kryptį: skuba Otej sodo link. 

Pilkas jo šešėlis ant akmenukų tako šmėžavo tamsoje, o poli- 
cininkas sekė paskui. Pamatė, kaip jis nagais įsikabino į tvorą ir 
ją peršoko. Policininkas leidosi paskui ir pribėgo Rolan-Garo 
kortus. 

Varteliai su pinučiais nebuvo uždaryti: žudikas be jokių kliūčių 
bėgo nuo vieno korto prie kito. Nymanas įsikibo į vartelius, 
įšoko į rausvos spalvos aikštelę ir persiropštė per pirmąjį tinklą. 
Už penkiasdešimties žingsnių bėglys jau lėtino žingsnį, tai buvo 
pirmos nuovargio žymės. Bet jis, dar kartą peršokęs tinklą, ėmė 
kilti laiptais tarp suolų. Sekdamas paskui jį, Nymanas tvirtai, 
nors ir pridusęs, artėjo. Likus keletui metrų iki tribūnos viršaus, 
bėglys nėrė žemyn į tamsą. 

Jis nušoko ant šalimais esančio pastato stogo. Ir vienu aki- 
mirksniu kažkur pradingo. Komisaras atsitraukė žingsnį atgal 
ir šoko paskui. Pargriuvo ant žvyro platformos. Dar žemiau buvo 
žolynai, medžiai, ir nė garso. 

" Zudiko pėdsakai buvo dingę. 

Policininkas darkart šoko žemyn ir nusirito drėgna žole. Žu- 
dikas turėjo tik dvi galimybes: grįžti atgal į centrinį pastatą, nuo 
kurio stogo ką tik buvo nušokęs, arba įsigauti į platų medinį 
namą sodo gilumoje. Nymanas išsitraukė iš dėklo savąjį MR73 
ir atsišliejo durų už nugaros. Jos nebuvo uždarytos. 

Komisaras žengė keletą žingsnių ir nustebęs sustojo. Jį supo 
marmurinis holas, ant išsikišusio apvalaus akmens kabojo už- 
rašas, išgraviruotas nepažįstamomis raidėmis. Paauksuotos ram- 
pos vedė į pritemdytus viršutinius aukštus. Ryškiai raudonų 
aksomo apmušalų fone spindėjo pompastiškos vazos... Nymanas 
suprato atsidūręs kokios nors Azijos šalies ambasados pastate. 

Staiga lauke išgirdo garsus. Žudikas buvo kitame pastate. 
Komisaras trumpai nupjauta parko žole pribėgo lentomis ap- 
kaltą pastatą. Durys tebesivarstė ant vyrių. Jis įėjo - šešėlis sekė 
šešėlį. Nymanas atsidūrė visiškoje tamsoje. Tai buvo arklidė, 

suskirstyta į gardus, kuriuose stovėjo po nediduką arklį dailiai 
sušukuotais karčiais. 

Arklių pasturgaliai virpėjo. Šnarėjo šiaudai. Pjeras Nymanas 
ėjo pirmyn su ginklu rankoje. Praėjo vieną gardą, antrą, trečią... 
Dešinėje pasigirdo duslus garsas. Policininkas atsisuko. Nieko, 
kaukštelėjo arklio kanopa. Kažkas prunkštelėjo dešinėje. Staiga 
atsigręžė. Per vėlu. Tamsoje sublizgo geležtė. Paskutiniu mo- 
mentu Nymanas atšoko. Mačetė kliudė tik jo petį ir įstrigo į 
arklio pasturgalį. Arklys ėmė siaubingai spardytis: kanopa tvojo 
žudikui į veidą. Policininkas tuo pasinaudojo, puolė vyriškį ir 
savo ginklo rankena ėmė daužyti tarsi kūju. 

Jis tvojo, tvojo, paskui staiga liovėsi ir įsižiūrėjo į kraujuojantį 
žudiko veidą. Pro sumušimus buvo matyti kaulai. Ant kelių 
skaidulų kabojo iššokęs akies obuolys. Žudikas jau nebejudėjo, 
ant galvos buvo užmaukšlinta „Arsenalo“ komandos spalvų 
kepurė. Nymanas abiem rankom stipriai suspaudė kraujuotą 
ginklo rankeną, norėdamas įgrūsti vamzdį į pravirą vyriškio 
burną. Nuleido saugiklį ir užsimerkė. Tuoj turėjo iššauti... bet 
sutrukdė čaižus garsas. 

Kišenėje suskambo radijo telefonas. 


Po trijų valandų vieno iš naujų simetriškai išsidėsčiusių Nantero 
prefektūros kvartalo namų, kuriame buvo Vidaus reikalų mi- 
nisterijos policijos direkcija, languose švytėjo žiburėliai. Tai buvo 
ypatinga šviesa, sklidina nepaprastai jaudinančios galios, krin- 
tančios ant tuščio rašomojo stalo. Antuanas Reimsas sėdėjo 
šešėlyje. Priešais jį, už šviesos aureolės, kūpsojo aukštas Pjero 
Nymano siluetas. Jis buvo ką tik lakoniškai papasakojęs apie 
nusikaltėlio persekiojimą Bolonės rajone. Reimsas skeptiškai 
paklausė: | 

— Kaip tas žmogus? 

— Anglas? Komos būklė. Daugybė lūžių veido srityje. Aš ką 
tik skambinau į ligoninę: gydytojai bandys persodinti veido odą. 

— O auka? 

— Sutraiškyta nuošalioje automobilių magistralėje. Prie Port 
Molitor aikštės. 

— O Dieve. Kas atsitiko? 

— Sąskaitų suvedinėjimas. Tarp „Arsenalo“ sirgalių buvo žmo- 
nių iš Čelsio klubo. Riaušių įkarštyje du chuliganai mačete 
subadė savo priešą. 

Reimsas į jo paaiškinimus reagavo ironiškai. Kiek patylėjęs, 
jis vėl tarė: 

— O taviškis? Ar arklys savo kanopa jį taip apdorojo? 

Nymanas nieko netaręs, nusisuko į lango pusę. Balsva mėnulio 
šviesa krito ant priešais stovinčių keistų pastelinių namų: jie buvo 
panašūs į debesis ar vaivorykštes, sklandančias viršum tamsiai 
žalių Nantero parko kalvų. Reimsas vėl prabilo: 

— Pjerai, aš tavęs nesuprantu. Kam tau reikia veltis į tokias 
istorijas? Siųsdamas į stadioną, iš tikrųjų aš... 

Jis nebaigė frazės. Nymanas tylėjo. 

— Tai ne tavo amžiui, - toliau kalbėjo Reimsas. - Ir ne tavo 
kompetencijoje. Mūsų susitarimas buvo aiškus: jokio tiesioginio 
kišimosi, jėgos panaudojimo... 

Nymanas atsisuko į savo vyresnįjį pagal rangą draugą. 

— Eik prie reikalo, Antuanai. Kodėl tu mane iškvietei čia 
vidurnakty? Skambindamas juk nieko nežinojai apie parką. 
Taigi - kodėl? 

Reimsas nekrustelėjo. Platūs pečiai, pilki garbanoti plaukai, 
neįskaitomi veido bruožai. Iš pažiūros žaliūkas. Kriminalinės 
policijos komisaras vadovavo dorovės policijai. Nymanas jį 
pažinojo daug anksčiau, kol jis dar nebuvo šios konspiracinės 
tarnybos vadas, nuo tada, kai jie abu buvo gatvės policininkai, 
kartu budėjo lietuje, o prireikus veikė greitai ir tiksliai. Parei- 
gūnas trumpai kirptais plaukais pasilenkė prie Reimso ir dar 
sykį paklausė: 

— Taigi, kas įvyko? 

Reimsas atsiduso: 

— Žmogžudystė. 

— Paryžiuje? 

— Ne, Gernone. Tai mažas miestelis Izeros rajone prie Gre- 
noblio. Universitetinis miestelis. 

Nymanas atsisėdo į krėslą priešais divizijos vadą. 

— Aš klausau. 

— Kūnas buvo rastas vakar, į pavakarę. Įspraustas tarp uolų, 
virš upelio netoli parko. Galima neabejoti, kad tai maniako 
darbas. 

— Ką tu žinai apie kūną? Jis - moters? 

— Ne. Vyro. Jauno vyro. Fakulteto bibliotekininko, berods. 
Jis buvo nuogas. Kūne rasta kankinimo žymių: įpjovimų, įdrės- 
kimų, nudeginimų... sako, jog ir smaugimo. 

Nymanas alkūnėmis pasirėmė į stalą. Ėmė stumdyti peleninę. 

— Kodėl tu man visa tai pasakoji? 

— Todėl, kad manau tave ten pasiųsti. 

— Ką? Dėl tos žmogžudystės? Bet juk Grenoblio regiono po- 
licija galėtų pati sulaikyti žmogžudį dar šią savaitę ir... 

— Pjerai, neapsimesk kvailiu. Tu labai gerai žinai, kad tai 
nebūna paprasta. Niekada. Aš jau kalbėjau su teisininku. Jam 
reikia gero specialisto. 

— Kokios srities? 

— Žmogžudysčių. Doros. Jis įtaria, kad motyvas gali būti 
seksualinis. Na, kažkas tokio. 

Nymanas pasilenkė arčiau šviesos ir pajuto skaudų haloge- 
ninės lempos karštį. 

— Antuanai, tu dar ne viską pasakei. 

— Teisėjas bus Bernardas Terpontas. Senas pažįstamas. Mes 
abu kilę iš Pirėnų. Jis viską išjudins, o tu išaiškinsi. Ir jis nori 
ištirti įvykį kuo greičiau. Išvengti viešumos, žiniasklaidos, visų 
tų nesąmonių. Po kelių savaičių visi grįš į universitetą: iki to 
reikia viską baigti. Na, tau nebūtina daug aiškinti. 

Vyresnysis komisaras atsistojo ir nusisuko į langą. Jis atidžiai 
įsižiūrėjo į švytinčius siaurus gatvės žibintų gaubtus ir tamsų 
parko skliautą. Žiaurumas, kurį jis patyrė šiomis pastarosiomis 
valandomis, jam nedavė ramybės: mačetės smūgiai, nuošalios 

vietos, gaudynės Rolan-Garo gatvėje. Jau turbūt tūkstantąjį 
kartą pagalvojo, kad Reimso skambutis, be jokios abejonės, jam 
sutrukdė nužudyti žmogų. Jis mąstė apie nevaldomo žiaurumo 
akimirkas, kurios aptemdo sąmonę, suskaldo laiką ir erdvę, ir 
tada tu gali padaryti bet ką. 

— Na? - paklausė Reimsas. 

Nymanas atsisuko ir atsirėmė į palangę. 

— Aš jau keleri metai neturėjau tokio tipo bylos. Kodėl man ją 
pasiūlei? 

— Man reikia įžvalgaus specialisto. Be to, tu žinai, kad centro 
tarnybos gali bet kurį savo žmogų pasiųsti į bet kurį Prancūzijos 
kampelį. - Ir jo stambios rankos sušmėžavo tamsoje, lyg skam- 
bintų pianinu. - Dabar turiu galimybę parodyti savo menką 
valdžią. 

Policininkas su metaliniais akinių rėmeliais nusišypsojo. 

— Tu trauksi vilką iš jo irštvos? 

— Aš trauksiu vilką iš jo irštvos. Tau tai bus kaip gaivaus oro 
gurkšnis. O aš padarysiu paslaugą savo geram draugui. Be to, 
per tą laiką nuo tavęs bent jau niekas nenukentės. 

Reimsas pačiupo fakso lapus, kurie pasirodė ant jo stalo: 

— Pirmosios žandarų išvados. Imiesi, ar ne? 

Nymanas priėjo prie stalo ir palietė dar šiltą popierių. 

— Aš tau paskambinsiu. Jei bus naujienų iš „Dievo namų“ 
ligoninės. 


Policininkas išsuko iš Trijų Fontanų gatvės ir pasiekė savo 
namus La Briujero gatvėje devintame Paryžiaus kvartale. Butas 
erdvus, beveik tuščias, jo parketą buvo dailiai išvaškavusi sena 
tarnaitė. Palindo po dušu, sutvarkė žaizdas, kaip sakoma —- 
išorines, - ir pažvelgė į veidrodį. Prakaulūs veido bruožai, raukš- 
lės. Brūkštelėjo per žvilgančius žilus plaukus. Akiniai metaliniais 
rėmeliais. Nymanas nusišypsojo savo paties atvaizdui. Jis nebūtų 
norėjęs sutikti tokios marmūzės tuščioje gatvėje. 

Įsimetė į sportinį krepšį keletą drabužių, tarp marškinių ir 
kojinių įbruko ginklą, dvylikto kalibro Remington, dėžutę su 

šoviniais ir nešiojamą radijo stotį Manburin. Paskui čiupo porą 
švarkų, įvyniojo į juos keletą šiltų rūbų ir rusvų kaklaraiščių 
geometriniais ornamentais. 

Važiuodamas sustojo Kliši bulvare prie „McDonaldo“, dir- 
bančio ištisą parą. Skubom prarijo du dvigubus sumuštinius su 
sūriu, neišleisdamas iš akių savo automobilio, kurį buvo pasta- 
tęs dviguboje eilėje. Buvo trečia valanda ryto. Balsvoje neono 
šviesoje keletas įtartinų tipų šliaužiojo po purviną salę. Du tam- 
siaodžiai, vilkintys tamsiais skarmalais. Dvi prostitutės su ilgo- 
mis jamaikiškomis kasytėmis. Narkomanai, valkatos, girtuok- 
liai. Visos šios būtybės kadaise buvo jo gyvenimo dalis: kai dirbo 
gatvėse. Šį pasaulį jis turėjo palikti, buvo paskirtas į geriau 
apmokamą ir garbingesnę vietą. Bet kuris policininkas pasky- 
rimą į centrinę tarnybą turėjo nusipelnyti. Jis manė, kad visa tai 
nusimetė lyg kokią sunkią naštą, bet ta našta jį vis dėlto ir 
jaudino. Jis dar kartą pažvelgė į tas blankias būtybes aplinkui. 
Reginys buvo panašus į jo miško medžius, to miško, kuriame 
anksčiau klaidžiojo lyg koks medžiotojas. 

Nymanas jau buvo įveikęs gerą kelio galą su įjungtomis ilgo- 
siomis šviesomis, nepaisydamas radijo lokatorių ir greitį ribo- 
jančių ženklų. Aštuntą valandą ryto išsuko iš automagistralės ir 
nuvažiavo Grenoblio link. Pravažiavęs Sent Martin d'Here, Sent 
Martin d'Uriaž, artėjo prie Gernono, kuris buvo Didžiosios 
Beladonos viršūnės papėdėje. Palei vingiuotą kelią pramonės 
zonos kaitaliojosi su spygliuočių miškais. Čia viešpatavo kiek 
liguista, slegianti, trikdanti nuotaika, kaip dažnai būna kaime, 
kai gamta vien savo grožiu ir besimainančiais vaizdais neįstengia 
paslėpti slegiančios vienatvės. 

Pagaliau komisaras pamatė pirmąsias rodykles, kreipiančias 
fakultetų link. Auštant neramiam rytui, tolumoje dunksojo aukš- 
tos, sniegu dengtos kalnų viršūnės. Ties kiekvienu posūkiu 1š- 
nirdavo toli slėnyje stūksantis universitetas: dideli šiuolaikiniai 
pastatai, aukšti betoniniai blokai, iš visų pusių supami erdvių 
dailių pievučių. Nymanas pagalvojo apie miesto administracijos 
centro dydžio sanatoriją. 

Jis išvažiavo iš pagrindinio kelio ir pasuko į slėnį. Vakaruose 
išvydo vertikaliai krentančius upeliūkščius, graužiančius tamsius 
kalnų šlaitus, girdėjo jų garsą, panašų į pinigėlių žvangėjimą. 
Komisaras pristabdė: krūptelėjo, įsižiūrėjęs į tuos ledinius van- 
denis, krentančius nuo pat viršūnės, dingstančius už vešinčių 
brūzgynų, netrukus vėl pasirodančius — balkšvus, skaidrius, 
paskui vėl išnykstančius... 

Nymanas nusprendė kiek apsižvalgyti aplink. Pasukus iš kelio, 
jį tartum skliautas apgaubė maumedžiai ir eglės, mirgančios nuo 
ryto rasos, paskui atsivėrė didelė lyguma, apsupta aukštų, juodų 
sienų. 

Pareigūnas sustojo. Jis išlipo iš automobilio, išsitraukė žiū- 
ronus ir ėmė įdėmiai tyrinėti peizažą: upės dabar nebuvo matyti. 
Netrukus suvokė, kad srovė įsigraužusi giliai į slėnį, ir upė dabar 
teka tuoj už uolų sienos. Jis tai suprato iš keleto „V“ formos 
akmenų. 

Staiga pastebėjo kitą detalę - žiūronai patvirtino jo spėjimus. 
Ne, jis neklydo. Grįžęs į automobilį, kaip viesulas nulėkė upelio 
link. Tarp nedidelių akmenų plyšių pastebėjo geltoną šviečiančią 
policijos juostą, būdingą nacionalinei žandarmerijai: 


ĮEITI DRAUDŽIAMA 


Nymanas nusileido į tarpeklį, kuriame bolavo siauručio kelio 
vingiai. Netrukus turėjo sustoti, nes keliukas buvo per siauras 
plačiam jo automobiliui. Jis išlipo, pralindo pro plastikinę už- 
kardą ir priėjo prie upės. 

Vanduo stovėjo vietoje, nes jį buvo sustabdžiusi natūrali 
užtvanka. Nymanas tikėjosi išvysti kunkuliuojantį putotą van- 
denį, tačiau tai buvo panašu tik į mažytį skaidrų ir tykų ežerą. 
Jis buvo ramus lyg veidas, kuriame išnykęs bet koks pyktis. 
Tolumoje, dešinėje pusėje, upė vėl buvo matyti ir, be abejo, tekėjo 
per miestą, kuris ten, slėnio apačioje, atrodė niūrus. 

Staiga Nymanas sustojo. Kairėje pamatė kažkokį vyriškį, 
klūpantį prie vandens. Nejučia griebėsi savo suveržtos odinės 
perpetės. Nuo to judesio jo antrankiai tyliai sužvangėjo. Žmogus 
šypsodamasis atsisuko. 

— Ką jūs čia veikiate? — šiurkščiai paklausė Nymanas. 

Nepažįstamasis nieko neatsakydamas dar kartą nusišypsojo 
ir ėmė valytis rankas. Tai buvo jaunas, švelnių veido bruožų, 
šviesių, į teptuko šerelius panašių plaukų vyriškis. Vilkėjo zom- 
šiniu bluzonu, mūvėjo atraitotomis kelnėmis. Jis netikėtai ramiu 
balsu atsakė: 

— O jūs? 

Tokio įžūlumo Nymanas tikrai nesitikėjo. Ir niūriai pareiškė: 

— Policija. Argi jūs nematėte užkardos? Manau, kad jūs, per- 
žengęs šią ribą, turėjote kažkokių tikslų, nes... 

— Erikas Žuazno, Grenoblio policijos pareigūnas. Atėjau ap- 
sižvalgyti. Dar trys operatyvinės grupės pareigūnai atvyks dieną. 

Nymanas priėjo prie siauro kranto ir atsistojo šalia jo. 

— O kur kiti? - paklausė. 

— Aš jiems daviau pusę valandos. Pusryčiams. - Jis atsainiai 
gūžtelėjo pečiais. - Man reikėjo padirbėti čia. Norėjau likti 
vienas... komisare Nymanai. 

Policininkas žilais plaukais šyptelėjo. Jaunasis vyriškis aiškiu 
balsu kalbėjo toliau: 

— Aš jus išsyk pažinau. Jūs esate Pjeras Nymanas. Išgarsėjęs 
tarnaudamas Tardymo departamento ypatingų bylų tyrimo sky- 
riuje. Buvęs organizuotų nusikaltimų tyrimo komisaras. Profe- 
sionalus žudikų ir narkotikų platintojų medžiotojas. Buvęs dau- 
gybės bylų, tiksliau sakant... 

— O inspektorių programoje tik įžūlumas? 

Žuazno ironiškai dirstelėjo į komisarą: 

— Atleiskite. Aš tiesiog bandau išsiaiškinti žvaigždės paslaptį. 
Gerai žinote, kad esate garbinamas, laikomas tiesiog superpo- 
licininku, pavyzdys kiekvienam jaunam inspektoriui. Jūs dėl 
žmogžudystės? 

— O kaip tu manai? 

Policininkas vėl pasisuko į jį. 

— Man būtų garbė dirbti su jumis. 

Nymanas atidžiai žiūrėjo į mirguliuojantį prie kojų lygaus 
vandens paviršių, kuris ryto šviesoje atrodė kaip stiklas. Iš jo 
gelmės tarsi sklido nefrito šviesa. 

— Sakyk, ką tu žinai apie šį nusikaltimą? 

Žuazno pažvelgė į statmenai stūksančias uolas. 

— Kūnas buvo įkištas ten, viršuje. 

— Ten viršuje? —- pakartojo Nymanas apžiūrinėdamas uolas, 
kurių kraupūs reljefai metė griežtus šešėlius. 

— Taip. Penkiolikos metrų aukštyje. Žudikas buvo įspraudęs 
kūną uolos plyšyje. Be to, jis gulėjo keista poza. 

— Kokia poza? 

Žuazno sulenkė kojas, pakėlė kelius ir sukryžiavo rankas ant 
liemens. 

— Embriono poza. 

— Nebanalu. 

— Šiame poelgyje viskas nebanalu. 

— Girdėjau apie žaizdas, nudeginimus, - vėl prabilo Nymanas. 

— Aš dar nemačiau kūno. Bet, rodos, yra daugybė kankinimo 
žymių. 

— Ar tai buvo mirties priežastis? 

— Kol kas neaišku. Gerklė taip pat stipriai supjaustyta. Yra 
smaugimo žymių. 

Nymanas vėl pasisuko mažyčio ežero pusėn. Jis matė savo 
siluetą — trumpai kirptus plaukus, aiškiai atsispindintį melsvą 
apsiaustą. 

— O čia? Radai ką nors? 

— Ne. Aš jau visa valanda ieškojau kokios nors detalės ar 
žymės. Bet čia nieko nėra. Manau, auka buvo nužudyta kitur. 
Žudikas bus ją ten užkėlęs. 

— Ar tu buvai užlipęs iki to plyšio? 

— Taip. Bet nieko naujo negaliu pasakyti. Žudikas, be abejo, 
bus užlipęs į tos sienos viršūnę iš kitos pusės, prie virvės galo 
pririšęs kūną. Po to jį nuleidęs, pats nusileidęs kita virve ir ten jį 

Įspraudęs. Reikia manyti, kad jam nebuvo paprasta atlikti šį 
gana teatrališką aktą. Tai kažkas nesuvokiama. 

Nymanas vėl pažvelgė į sieną, sudarytą iš smailių briaunų, 
išraižytą nelygumų. Iš tos vietos, kur jis stovėjo, nebuvo galima 
nustatyti atstumo, bet jam atrodė, kad niša, kur buvo rastas 
kūnas, yra uolos viduryje, gana aukštai nuo žemės ir toli nuo 
viršūnės. Jis staiga pasisuko. 

— Važiuojam ten. 

— Kur? 

— Į ligoninę. Aš noriu pamatyti kūną. 


Lavonas gulėjo šonu ant žvilgančio stalo, nuogas, iki pečių 
užklotas antklode. Jis buvo susirietęs, tarsi saugotųsi smūgio į 
veidą. Pečiai suglausti, galva nuleista, kūnas sustingęs, sugniauž- 
tais po smakru kumščiais, alkūnės įspraustos tarp praskėstų, 
sulenktų kelių. Balzgana oda, krintantys į akis raumenys. Odos 
paviršius nusėtas žaizdomis. Buvo sunku patikėti, kad tai lavo- 
nas. Kaklas išilgai nubraižytas, tarytum kas būtų bandęs per- 
pjauti gerklę. Smilkinių venos išsiplėtusios, tarytum patvinusios 
upės. 

Nymanas pažvelgė į kitus žmones, esančius lavoninėje. Ten 
buvo tardytojas Bernardas Terpontas, siaurų pečių ir trumpai 
kirptais ūsais; kapitonas Rožė Barnas, milžinas, svyruojantis 
kaip koks krovininis laivas, Gernono žandarmerijos brigados 
vadas, ir kapitonas Renė Vermontas, žandarmerijos paieškų 
skyriaus įgaliotinis, mažas plikagalvis, nesveikai raudono veido 
ir sukto žvilgsnio žmogelis. Žuazno stovėjo nuošaliau, nutaisęs 
labai stropaus praktikanto miną. 

— Nustatyta, kas jis toks? — paklausė Nymanas neoficialiu 
tonu. 

Barnas kariškai žengtelėjo jo link ir krenkštelėjo. 

— Tai Remi Kejua, pone komisare. Jam buvo dvidešimt penkeri 
metai. Jau treji metai dirbo Gernono universiteto bibliotekos 
vedėju. Kūną šį rytą atpažino jo žmona Sofija Kejua. 

— Ar ji buvo pranešusi apie jo dingimą? 

— Vakar, sekmadienį, į pavakarę. Jos vyras išvakarėse buvo 
išėjęs kelių dienų žygiui į kalnus, ketino įkopti į Miurė kalnų 
viršūnę. Vienas, kaip įprasta, savaitgaliais. Kartais jis likdavo 
nakvoti kalnų trobelėje. Štai kodėl ji nesijaudino. Iki pat vakar 
dienos popietės ir... 

Barnui žodis užstrigo gerklėje. Mat Nymanas kaip tik atidengė 
lavoną iki liemens. 

Ūmai stojo mįslinga tyla, visi sustingo, persimainę iš siaubo. 
Aukos pilvas ir krūtinės ląsta buvo nusėti įvairaus dydžio ir gylio 
juozganomis žaizdomis. Įpjautos violetinio atspalvio lūpos, kū- 
nas išmargintas įvairių spalvų nudeginimais, suodžių dėmėmis. 
Rankos ir riešai apdraskyti, tačiau žaizdos negilios, tarsi rankas 
būtų norėta surišti lynu. 

— Kas rado kūną? 

— Jauna moteris... - Barnas žvilgtelėjo į savo dosjė ir kalbėjo 
toliau, - Fani Fereira. Universiteto dėstytoja. 

— Kokiu būdu? 

Barnas vėl krenkštelėjo. 

— Ji sportininkė, kultivuoja plaukiojimą gėlais vandenimis. 
Tai leidimasis kriokliais su kombinezonu ir plaukmenimis. Labai 
pavojinga sporto šaka rr... 

— Ir ką? 

— Baigė savo maršrutą prie natūralios upės užtvankos, prie 
pat universiteto pastatų sienos. Ir lipdama iš vandens pastebėjo 
kūną, įspraustą stačios uolos plyšyje. 

— Tai ji jums taip pasakojo? 

Barnas sutrikęs apsižvalgė aplink. 

— Taigi, taip, aš... 

Komisaras atidengė visą kūną. Jis vaikštinėjo aplink balkšvą 
susirietusią būtybę, kurios galva labai trumpai kirptais plaukais 
atrodė tarsi akmeninis strėlės antgalis. 

Nymanas paėmė mirties liudijimą, kurį Barnas laikė ran- 
koje. Permetė akimis mašinėle rašytas eilutes. Dokumentą 
buvo pasirašęs ligoninės direktorius. Gydytojas, apžiūrėjęs 
lavoną, nebuvo pažymėjęs mirties valandos. Surašytos tik 


23 


matomos žaizdos ir padaryta išvada, kad auka pasmaugta. 
Norint sužinoti ką nors daugiau, reikėjo ištiesti kūną ir 
atlikti skrodimą. 

— Kada atvyksta ekspertas? 

— Mes jo laukiame dabar. 

Komisaras priėjo prie aukos. Pasilenkė ir įsižiūrėjo į jos bruo- 
žus. Dailus, jaunas veidas užmerktomis akimis, keista, kad jis 
buvo be jokios smūgio ar smurto žymės. 

— Niekas nelietė veido? 

— Ne, komisare. 

— Jo akys buvo užmerktos? 

Barnas pritariamai linktelėjo. Nymanas nykščiu ir smiliumi 
pravėrė aukos voką. Nutiko neįtikėtinas dalykas — iš dešinės 
akies lėtai išsirito skaidri ašara. Komisaras sukrėstas atšoko 
atgal: lavonas verkė. 

Nymanas žvilgtelėjo į kitus žmones: niekas nepastebėjo šios 
pritrenkiančios detalės. Jis suėmė save į rankas ir šaltakraujiškai 
pakartojo tą patį, vis dar nepastebint kitiems. Tai, ką išvydo, 
rodė, kad jis ne pamišėlis ir kad ši mirtis, be jokios abejonės, 
yra tai, ko kiekvienas policininkas bijo arba viliasi pamatyti — 
priklausomai nuo asmenybės. 

Jis išsitiesė ir atsainiu mostu uždengė kūną. Sumurmėjo, at- 
kreipdamas teisėjo dėmesį: 

— Prašau papasakoti apie apklausos eigą. 

Bernardas Terpontas išsitiesė. 

— Ponai, jūs suprantate, kad ši byla sunki ir... neįprasta. Štai 
todėl mes su prokuroru nusprendėme pasitelkti į pagalbą Gre- 
noblio regiono policijos tarnybą ir nacionalinės žandarmerijos 
brigadą. Aš taip pat iškviečiau Pjerą Nymaną, vyresnįjį ko- 
misarą, kuris ką tik atvyko iš Paryžiaus ir dabar čia dalyvauja. 
Jo vardas visiems, be abejo, gerai žinomas. Šiuo metu jis dirba, 
Paryžiaus centrinės dorovės policijos kovos su prostitucija ir 
sąvadavimu skyriuje. Mes dar nieko nežinome apie žmogžu- 
dystės motyvus, bet tikriausiai tai bus seksualinio pobūdžio 
nusikaltimas. Ir padarytas veikiausiai kokio nors maniako. Pono 

Nymano patirtis mums tikrai pravers. Štai kodėl prašau, kad 
komisaras vadovautų visoms operacijoms... 

Barnas iškart pritarė trumpu galvos linktelėjimu, Vermontas 
ne taip skubiai, bet irgi pakartojo jo judesį. O Žuazno pasakė: 

— Aš nieko prieš. Bet tuojau atvyks mano kolegos iš regiono 
policijos ir... 

— Aš jiems viską paaiškinsiu, — pertarė jį Terpontas ir kreipėsi 
į Nymaną. - Komisare, mes jūsų klausome. 

Scenos pompastiškumas slėgė Nymaną. Jis norėjo kuo greičiau 
iš Čia išeiti, pradėti apklausą ir likti vienas. 

— Kapitone Barnai, - paklausė jis, - kiek turite žmonių? 

— Aštuonis. Ne... Atleiskite, devynis. 

— Ar jie sugebės apklausti liudytojus, suprasti aptiktas žymes 
ir užtverti kelius? 

— Na... Su tokio pobūdžio dalykais mes sugebame susitvarkyti... 

— O jūs, kapitone Vermontai, kiek jūs turite žmonių? 

Žandaras kaipmat išpyškino: 

— Dvidešimt. Visi su patirtimi. Jie gali kontroliuoti teritoriją 
netoli įvykio vietos ir... 

— Labai gerai. Aš manau, kad jie apklausinės asmenis, gy- 
venančius šalia kelių, vedančių prie upės, nepraleis nė vienos 
paslaugų įmonės ar vietos, stoties, namo, automobilių stovėjimo 
aikštelės... Jaunasis Kejua po savo žygių retsykiais likdavo nak- 
voti kalnų trobelėse. Raskite jas ir apieškokite. Auka galėjo būti 
užklupta vienoje jų. 

Nymanas pasisuko į Barną. 

— Kapitone, noriu jūsų paprašyti, kad atliktumėte viso regiono 
gyventojų apklausą. Taip pat norėčiau iki vidudienio gauti val- 
katų, vagišių ir kitų perėjūnų sąrašą. Noriu, kad patikrintumėte 
ką tik išėjusius iš kalėjimo trijų šimtų kilometrų spinduliu. 
Automobilių vagysčių ir apskritai įvairaus pobūdžio vagysčių 
atvejus. Apklauskite visus viešbučių ir restoranų darbuotojus. 
Apklausos rezultatus siųskite faksu. Man būtina žinoti visas, 
nors ir menkiausias, smulkmenas, visus įtartinus vizitus, bet 
kokius ženklus. Taip pat noriu gauti detalų sąrašą visų nu- 

sikaltimų, įvykusių Gernone prieš dvidešimt ir daugiau metų, 
nors kiek panašių į mūsų atvejį. 

Barnas savo knygelėje rašėsi Nymano reikalavimus. O tas 
kreipėsi į Žuazno: | 

— Susisiek su centrine informacijos tarnyba. Gauk sektų, žynių 
ir kitų neeilinių pamišėlių, užregistruotų regione, sąrašą. 

Žuazno linktelėjo. Terpontas taip pat pritarė ženklu, reiš- 
kiančiu visišką atsidavimą, tarsi iš galvos jam būtų išgaravusios 
bet kokios kitos mintys. 

— Štai kuo turite užsiimti, kol bus gauti skrodimo rezultatai, 
— užbaigė Nymanas. - Turbūt nėra reikalo priminti, kad viską 
turime laikyti absoliučioje paslaptyje. Neprasitarti nė žodžio 
vietinei spaudai. Ir nė žodžio kam nors kitam. 

Policininkai ėjo prie Universitetinės regiono ligoninės durų ir 
greitai tolo ryto dulksnoje. Aukšto pastato, kuris statytas, rodės, 
mažiausiai prieš du šimtmečius, šešėlyje kiekvienas sėdo į savo 
automobilį, nepakėlęs galvos, susigūžęs, nepersimetęs nė žodžiu 
ir net nežvilgtelėjęs į kitą. 

Taip prasidėjo medžioklė. 


Pjeras Nymanas ir Erikas Žuazno tuoj pat nuvyko į universitetą, 
kuris stūksojo prie įvažiavimo į miestą. Komisaras paliepė lei- 
tenantui laukti jo bibliotekoje, kuri buvo įsikūrusi centriniame 
pastate, o pats nuėjo pas fakulteto rektorių, jo kabinetas buvo 
už šimto metrų viršutiniame administracijos pastato aukšte. 
Komisaras įėjo į erdvų aštuntojo dešimtmečio pastatą, kartą 
jau atnaujintą, labai aukštomis lubomis, skirtingų pastelinių 
spalvų sienomis. Paskutiniame aukšte, lyg kokiame prieškam- 
baryje, buvo mažytis sekretorės kambariukas, ten Nymanas 
prisistatė ir pasakė, kad nori susitikti su ponu Vincentu Luisu. 
Jis laukė keletą minučių, apžiūrinėdamas ant sienų kabančias 
triumfuojančių studentų nuotraukas su laimėtojų taurėmis ir 
medaliais slidžių trasose ar putojančių upių pakrantėse. 

Netrukus jau stovėjo priešais rektorių. Šis buvo trumpais ir 
tankiais garbanotais plaukais, stambia nosimi, sakytum pud- 
ruotu veidu. Veidas turėjo negro bruožų, o spalva - lyg sergant 
mažakraujyste. Audrą žadančio ryto prietemą nutvieskė keli 
saulės spinduliai. Rektorius pasiūlė komisarui prisėsti ir ėmė 
nervingai trinti riešus. 

— Na? - paklausė jis sausai. 

— Kas - na? 

— Ar jau radote kokių nors pėdsakų? 

Nymanas atsisėdo patogiau. 

— Aš ką tik atvykau, pone rektoriau. Duokite man truputį 
laiko, kad susivokčiau, ko ieškoti. Todėl verčiau atsakykite į 
mano klausimus. 

Luisas sustingo savo krėsle. Jo kabineto sienos buvo blyškiai 
gelsvų medžio plokščių, sujungtų strypais, panašiais į metalinės 
planetos gėlių kotus. 

— Ar jūsų fakultete yra kada nors buvę įtartinų įvykių? — 
paklausė Nymanas ramiu tonu. 

- Įtartinų? Žinoma, ne. 

— O ar buvo kokių nors įvykių, susijusių su narkotikais? Ar 
vagystėmis? Arba muštynių? 

— Ne. 

— Niekuomet nebuvo ir jokių grupuočių ar klanų? Jaunimo, 
kuris galėtų kurstyti kitus? 

— Nesuprantu, ką jūs norite tuo pasakyti. 

— Aš turiu galvoje žaidimus padėtimi. Ar žinote, kad tokie 
žaidimai kupini ceremonijų, ritualų... 

— Ne. To pas mus nėra. Mūsų studentai šviesaus proto. 

Nymanas nutilo. Rektorius nužvelgė jį nuo galvos iki kojų: 
ežiuku kirpti plaukai, stambūs pečiai, iš po palto kyšo MR73 
revolverio rankena. Luisas persibraukė ranka veidą, paskui 
pareiškė lyg norėdamas įtikinti pats save: 

— Girdėjau, kad jūs puikus policininkas. 

Nymanas tylomis žiūrėjo į rektorių. Luisas nudūrė žemyn akis 
ir dėstė toliau: 

— Komisare, aš jums linkiu tiktai vieno — surasti žudiką, ir 
kiek galima greičiau. Greitai mokslo metų pradžia ir... 

— Ar šiuo metu dar nėra atvykęs nė vienas studentas? 

— Tiktai keletas medikų, atliekančių praktiką ligoninėje. Jie 
gyvena centrinio pastato viršutiniuose aukštuose. Taip pat jau 
yra keletas dėstytojų, kurie ruošiasi paskaitoms. 

— Galėčiau gauti jų sąrašą? 

— Bet... — jis sudvejojo, - jokių problemų... 

— O kaip jūs galėtumėte apibūdinti Remi Kejua? 

— Jis buvo labai santūrus bibliotekininkas. Ir vienišas. 

— Ar jį mėgo studentai? 

— Žinoma... Be abejo, mėgo. 

— Kur jis gyveno? Gernone? 

— Čia pat, universitete. Jis gyveno viršutiniame centrinio pasta- 
to aukšte su žmona. Tame pačiame, kur ir studentai medikai. 

— Remi Kejua buvo dvidešimt penkerių. Šiais laikais lyg ir per 
jaunas vesti, ar ne? 

— Remi ir Sofija Kejua yra buvę mūsų fakulteto studentai. Ir 
dar prieš tai buvo pažįstami, manau, susitiko universiteto ko- 
ledže, kuriame mokosi mūsų dėstytojų vaikai. Jie yra... jie buvo 
vaikystės draugai. 

Nymanas nemandagiai atsistojo: 

— Labai gerai, pone rektoriau. Aš jums dėkoju. 

Komisaras tuoj pat dingo, palikdamas slogų baimės tvaiką. 


Knygos. 

Čia, didelėje universiteto bibliotekoje, apšviestoje ryškia neo- 
ninių lempų šviesa, buvo begalė knygų. Metalinių konstrukcijų 
lentynos atrodė lyg popieriaus sienos, stovinčios viena už kitos. 
Knygų nugarėlės tamsių spalvų. Užrašai aukso ar sidabro spal- 
vos. Ant kiekvienos priklijuotos etiketės su Gernono univer- 
siteto pirmosiomis raidėmis. Tuščiame salės centre stovėjo 
plastiku dengti stalai, atskirti žemomis stiklo sienelėmis. Tik 
įėjęs į patalpą, Nymanas pamanė, jog atsidūrė kalėjimo priima- 
majame. 

Atmosfera čia buvo tuo pat metu šviesi ir atstumianti, erdvi 
ir troški. 

— Šiame universitete dėsto patys geriausi dėstytojai, — paaiš- 
kino Erikas Žuazno. - Tai Pietryčių Prancūzijos visuomeninis 
centras. Teisė, ekonomika, grožinė literatūra, psichologija, so- 
ciologija, fizika... Ir ypač medicina —- visos Izeros garsenybės 
dėstė ir konsultavo šioje universitetinėje ligoninėje, kuri buvo 
senuosiuose fakulteto pastatuose. Patalpos iš pagrindų atnau- 
jintos. Beveik pusė departamento čia gydėsi, o visi aplinkinių 
kalnų gyventojai gimė šiuose gimdymo namuose. 

Nymanas jo klausėsi, sunėręs ant krūtinės rankas ir atsirėmęs 
į vieną skaityklos stalų. 

— Tu kalbi kaip koks žinovas. 

Žuazno paėmė pirmą pasitaikiusią knygą. 

— Aš studijavau šiame fakultete. Pradėjau nuo teisės... Norėjau 
būti advokatas. 

— Ir tapai policininku? | 

Leitenantas pažvelgė į Nymaną. Jo akys žibėjo ryškioje šviesoje. 

— Kai tik tapau licenciatu, staiga pajutau, kad man tiesiog 
nuobodu. Tuomet įstojau į inspektorių mokyklą Tulūzoje. Aš 
tikinau save, kad tai veiksmo ir rizikos kupinas darbas. Profesija, 
kuri man duos daug naujo... 

— Nusivylei? 

Leitenantas padėjo knygą atgal į lentyną. Nerūpestinga šyp- 
sena išnyko. 

— Šiandien ne. Ypač šiandien. - Jis pasižiūrėjo į Nymaną. — 
Tas kūnas... Ar įmanoma išsiaiškinti? 

Nymanas tarsi negirdėjo klausimo. 

— Kokia apskritai atmosfera buvo universitete? Ar nebuvo ko 
nors neįprasto? 

— Ne. Čia studijavo pasiturinčių šeimų vaikeliai, kurių galvos 
prigrūstos nuvalkiotų tiesų apie gyvenimą, laiką ir minčių, kurias 
privalu turėti... Buvo ir valstiečių, darbininkų vaikų. Tai dar 
didesni idealistai. Ir įžūlūs. Šiaip ar taip, mes visi susidūrėme su 
bedarbyste, tad... 

— Ar nebuvo keistų nutikimų? Kokių nors politinių grupuočių? 

— Ne. Nieko. Bet vis dėlto, pamenu, buvo fakulteto elitas. 

Mikropasaulis, kūrį sudarė vien universiteto dėstytojų vaikai. 
Kai kurie labai gabūs. Ir kiekvienais metais jie užimdavo visas 
pirmas vietas. Netgi sporto srityje. Kuri buvo laikoma gana 
atsilikusia. 

Nymanas prisiminė nugalėtojų portretus Luiso kabineto pri- 
imamajame. Ir paklausė: 

— Ar tie studentai buvo susibūrę į visiškai atskirą klaną? Gal 
jie galėjo turėti sąjungą ir kokių nors nenormalių tikslų? 

Žuazno ėmė juoktis. 

— Apie ką jūs galvojate? Apie kažkokį... sąmokslą? 

Tada Nymanas pakilo ir ėmė žingsniuoti išilgai lentynų. 

— Bibliotekininkas fakultete yra tiesiog apsuptas žvilgsnių. 
Tai idealus taikinys. Įsivaizduokime grupę studentų, pa- 
sinėrusių į nežinia kokį siautulį. Aukojimai, apeigos... Tad 
visai natūralu, kad, rinkdamiesi auką, galėjo pagalvoti ir apie 
Kejua. 

— Pamirškite tuos gamtos apdovanotuosius, kuriuos minėjau. 
Jie buvo pernelyg pasinėrę į savo pasaulį, ir egzaminai jiems 
buvo svarbiau už visa kita. 

Nymanas dabar vaikščiojo tarp rudų, paauksuotomis nu- 
garėlėmis knygų lentynų. Žuazno sekė paskui. 

— Bibliotekininkas, — kalbėjo jis toliau, — taip pat išduoda 
knygas... Tas žmogus žino, ką kiekvienas skaito, kuo domisi. 
Gabūt jis sužinojo tai, ko neprivalėjo sužinoti. 

— Bet niekas nežudomas dėl to, kad... Ir kokia paslaptis ap- 
skritai galėtų slypėti už to skaitymo? 

Nymanas staiga atsisuko. 

— Nežinau. Bet aš nepasitikiu intelektualais. 

— Gal jums kilo kokia mintis? Ar įtarimas? 

— Ne. Šiuo atveju viskas įmanoma. Kivirčas. Kerštas. Inte- 
lektualų išmonė. Homoseksualinis nusikaltimas. Arba Kejua 
visiškai atsitiktinai kalnuose užpuolė koks nors valkata ar ma- 
niakas. 

Komisaras sprigtelėjo į knygos nugarėlę. 

— Žinai, aš ne sektantas. Tačiau mes pradėsime nuo čia. Mūsų 
taikinys bus senos knygos, kurios galėtų užvesti ant žmog- 
žudystės pėdsakų. 

— Kaip? 

Nymanas dar kartą perėjo knygų koridoriumi ir išlindo di- 
džiojoje salėje. Tada patraukė prie bibliotekininko stalo kitoje 
pusėje, stovinčio ant pakylos aukščiau už kitus skaityklos stalus. 
Ant jo pūpsojo kompiuteris, sąsiuviniai stalčiuose buvo sudėlioti 
vėduokle. Nymanas pabilsnojo į juodą ekraną. 

— Čia turėtų būti visų knygų, kurios skolinamos kasdien, sąra- 
šai. Aš noriu, kad tu paskirtum čia žmones iš Teismo policijos 
tarnybos. Ir surastum daugiausia skaitančius, jeigu tokių esama. 
Taip pat pasitelk į pagalbą čia esančius studentus medikus. 
Noriu, kad būtų rastos knygos apie blogį, prievartą, kankinimą, 
aukas ir religinius aukojimus. Tegu atkreipia dėmesį į senas 
etnologijos knygas. Taip pat noriu gauti sąrašus studentų, ku- 
riuos labiausiai domino tokio pobūdžio kūriniai. Kad pagaliau 
rastume į ką atsiremti. 

— O... aš? 

— Tu apklausi studentus medikus. Visus iki vieno. Jie būna 
universitete dieną ir naktį, todėl turėtų jį gerai pažinti. Papročius, 
mąstymo būdą, vietinius vaikus... Aš noriu žinoti, kaip Kejua 
vertino kiti. Pasidomėk ir apie jo bastymąsi po kalnus. Surask 
iškylų bendrus. Sužinok, kas žinojo apie jo žygius. Ir tuos, kurie 
galėjo prie jo prisijungti ten, kalnuose... 

Žuazno skeptiškai pažvelgė į komisarą. Nymanas priėjo prie 
jo. Dabar jis prakalbo tyliu balsu: 

— Aš noriu tau pasakyti, ką mes kol kas turime. Turime stul- 
binančią žmogžudystę, išblyškusį lavoną, pliką, susirietusį la- 
voną, demonstruojant; mums begalinių kančių žymes. Kad tai 
beprotystės aktas, justi ir už šimto kilometrų. Bet kol kas viską 
gaubia paslaptis. Mes turime keletą valandų, tikiuosi, truputį 
daugiau, kad viską išsiaiškintume. Po to įsimaišys spauda, pra- 
sidės spaudimas, ims siautėti aistros. Todėl susikaupk. Pasinerk 

į košmarą. Ir atskleisk tai, ką turi savy geriausio. Tuomet mes 
išvysime blogio veidą. 

Leitenantas atrodė išsigandęs. 

— Jūs iš tikrųjų manote, kad per keletą valandų mes.. 

— Tu nori dirbti su manimi, ar ne? - pertraukė Nymanas. — 
Dabar paaiškinsiu, ką aš apie viską manau. Kai įvykdoma žmog- 
žudystė, kiekvienas ją supantis elementas atsispindi tavyje kaip 
veidrodyje. Aukos kūnas, žmonės, kurie jį pažinojo, nusikaltimo 
vieta... Visa tai atspindi tiesą ir atskleidžia tikrąją žmogžudystės 
priežastį, ar supranti? 

Jis baksnojo į kompiuterio ekraną. 

— Pavyzdžiui, kad ir šis ekranas. Įjungtas jis taps Remi Kejua 
kasdienybės veidrodžiu. Jo bibliotekinės veiklos, minčių. Tenai, 
viduje, yra detalės ar jų atspindžiai, kurie mums gali būti nau- 
dingi. Reikia ten pasinerti. Prieiti iš tos pusės. 

Jis atsitiesė ir atmetė į šonus rankas. 

— Žuazno, mes esame ledo rūmų veidrodžių labirinte! Į viską 
gerai įsižiūrėk. Įsižiūrėk į viską aplinkui, nes kažkur, tarp šių 
veidrodžių, kažkuriame lūžtančių spindulių kampe, slepiasi 
žmogžudys. 

Žuazno klausėsi prasižiojęs. 

— Jūs esate žemiška būtybė, tačiau pernelyg giliai protaujate... 

Komisaras atsainiai patapšnojo jam per nugarą. 

— Tai ne filosofija, Žuazno. Tai praktika. 

— O jūs? Ką... jūs apklausinėsite? 

— Aš? Aš apklausinėsiu mūsų liudytoją, Fani Fereirą. Taip pat 
Sofiją Kejua, aukos žmoną. 

Nymanas mirktelėjo. 

— Nieko daugiau, vien moteris, Žuazno. Tai irgi praktika. 


Dangus buvo niūrus, vingiuotas asfalto kelias ėjo per universiteto 
teritoriją, aplenkdamas pilkšvus pastatus melsvais ir apsiblau- 
susiais langais. Nymanas pamažu važiavo — jis turėjo universiteto 

planą — pro nuošalų gimnazijos pastatą. Pagaliau vėl atsidūrė 
prie naujo išmarginto sportinio pastato, panašesnio veikiau į 
betoninį bunkerį. Jis išlipo iš automobilio ir giliai įkvėpė oro. 
Dulksnojo smulkus lietus. 

Komisaras atidžiai žiūrėjo į pastatus už keleto šimtų metrų. 
Jo tėvai taip pat buvo mažų Liono priemiesčių koledžų dės- 
tytojai. Apie tai mažai ką prisiminė, galima sakyti, beveik nieko. 
Labai anksti pajuto, kad jo šeimos kokonas yra per silpnas ir 
jam nieko neduos. Suprato, kad turės grumtis vienas ir kad nuo 
to jam bus tik geriau. Eidamas tryliktus, pasiprašė tęsti mokslus 
internate. Ir jam niekas nedrįso atsakyti tos savanoriškos trem- 
ties, bet jis dažnai prisimindavo mamos raudas už savo kambario 
sienos: tas garsas tūnojo jo galvoje tarytum koks drėgnas, šiltas 
daiktas, kurį juto visame kūne. Reikėjo sprukti. 

Ketverius metus praleido internate. Ketverius vienatvės ir 
fizinio pasirengimo metus, kartu su paskaitomis. Visos jo viltys 
buvo skirtos vienam tikslui, vienai datai: jis taps karininku. 
Būdamas septyniolikos, Nymanas gavo bakalaurą ir po trijų 
dienų pareiškė norą pereiti į karininkų mokyklą. Kai pulko 
gydytojas jam pranešė, kad jis netinkamas karinei tarnybai, ir 
paaiškino šio sprendimo argumentus, jaunasis Nymanas viską 
suprato. Pasitvirtino jo ankstesnė nuojauta, jis pasijuto išduotas 
ir sukrėstas iki sielos gelmių. Ir suvokė, kad jo laukia ilgas, 
tuščias koridorius be jokio plyšio, nužymėtas krauju, su prie- 
blandoje staugiančiais šunimis, visada toks, iki pat galo... 

Kiti kukliai pakluso psichiatro nuosprendžiui. Tik ne Pjeras 
Nymanas. Jis užsispyrė, fizinių pratybų ėmėsi dar aktyviau, 
pagautas dvigubo įsiūčio ir troškimo. Jaunasis Pjeras netaps 
kariškiu. Tad pasirinks kitą kovos būdą: paprastą ir nepastebimą 
gatvių kovą prieš kasdieninį blogį. Kuriai atiduos visas jėgas, 
„visą savo sielą, kovą be vėliavų ir šlovės ir įpareigojančią iki pat 
galo. Nymanas taps policininku. Todėl jis ištisus mėnesius ruo- 
šėsi, kol įveikė nelemtus psichologinius testus. Pagaliau įstojo į 
Kan Ekliuzo policijos mokyklą. Taip prasidėjo jo šiurkščioji era: 
šaudymo treniruotės, jose pasiekdavo puikių rezultatų. Nymanas 

nesiliovė tobulintis ir grūdintis. Jis tapo policininku, kuriam 
nebuvo lygaus. Nepalenkiamu, žiauriu, piktu. 

Iš pradžių tarnavo vietiniuose komisariatuose, tapo geriausiu 
brigados šauliu, brigados, kuriai netrukus buvo lemta vadintis 
patrulinės tarnybos brigada. Prasidėjo specialiosios operacijos. 
Jis nušovė pirmą žmogų. Ir tą minutę prisiekė sau, kad galutinai 
susitaiko su savimi ir savo prakeiksmu. Ne, jis niekada nebus 
didis karys ar pagarbą keliantis pareigūnas. Jis bus miesto gatvių 
kovotojas, karštakošis, užsispyręs, savo žmogišką baimę skan- 
dinąs žiaurume ir gatvių kivirčuose. 

Nymanas giliai įkvėpė kalnų oro ir pagalvojo apie motiną, 
mirusią prieš kelerius metus. Apie prabėgusį laiką, kuris jam 
atrodė panašus į išsiliejusius tarpeklio vandenis, apie prisimi- 
nimus, kurie aižėjo ir dilo daužydamiesi į užmaršties sienas. 

Staiga Nymanas tarytum sapne išgirdo žingsnius. Bidzeno 
raumeningas šuo trumpais, nuo dulksnos spindinčiais gaurais. 
Jo apskritos, kaip lakas blizgančios tamsios akys atidžiai sekė 
policininką. Jis artinosi truputį siūbuodamas į šonus užpakalį. 
Komisaras nejudėjo. Šuo priėjo dar arčiau ir sustojo už keleto 
žingsnių. Drėgnas snukis ėmė virpčioti. Staiga jis suurzgė. Akys 
dar labiau sublizgo. Jis pajuto baimę. Baimę, sklindančią nuo 
Žmogaus. 

Nymanas apstulbo. 

Kažkokia nežinoma jėga jam pakirto kojas. Juto, kaip kraujas 
suteka į pilvą tarytum į kokį neregimą sifoną. Šuo sulojo, kils- 
telėjo atvipusią lūpą. Nymanas jau žinojo, kas bus toliau. Baimė, 
kurią pajuto šuo, dar labiau sustiprino jo uoslę, savisaugą ir 
priešiškumą. Baimė sukėlė baimę. Šuo sulojo, išsižiojo ir iššiepė 
dantis. Komisaras išsitraukė revolverį. 

— Klarisa! Klarisa! Atgal, Klarisa! 

Nymanas išsivadavo iš susikaustymo ledo. Tolumoje r: raustė- 
lėjusio dangaus fone pamatė pilką žmogų su krovinių vežiko 
kombinezonu. Šis priėjo greitu žingsniu. 

— Išprotėjote, ar ką? 

Nymanas sumurmėjo: 

— Policija. Dinkite. Abu su savo šunpalaikiu. 

Žmogus atrodė pritrenktas. 

— Dieve, negaliu patikėti savo ausimis. Eikš, Klarisa, eikš, 
mažutė... 

Šeimininkas su savo šunimi spėriai pasišalino. Nymanas pa- 
bandė nuryti seiles. Gerklė buvo šiurkšti ir sausa, tarytum iš- 
deginta. Jis papurtė galvą, įsidėjo ginklą ir toliau ėjo aplink 
pastatą. Sukdamas kairėn bandė prisiminti, kada paskutinį kartą 
buvo pas savo psichiatrą. 

Pasukęs už kito gimnazijos kampo, komisaras pamatė moterį. 

Fani Fereira stovėjo prie atvirų centrinio įėjimo durų ir švit- 
rinio popieriaus gabalu gludino apsamanojusią raudonos spalvos 
lentą. Komisaras suprato, kad tai plūdė, su kuria moteris lei- 
džiasi pasroviui. 

— Laba diena, - pasakė linktelėdamas. 

Jis pajuto šilumą ir pasitikėjimą. 

Fani pakėlė akis. Ji galėjo būti vos dvidešimties. Matinė oda, 
plaukai mažomis garbanėlėmis sukosi apie smilkinius ir stam- 
biomis bangomis krito ant pečių. Veidas tamsus ir švelnus, tačiau 
akys veriamai vaiskios, vos ne begėdiškos. 

— Aš esu Pjeras Nymanas, policijos komisaras, ir tiriu Remi 
Kejua nužudymą. 

— Pjeras Nymanas? - pakartojo nepatikliai. — Po velnių. Neį- 
tikėtina. 

— Kas? 

Ji galvos mostu parodė į mažą radiją ant žemės. 

— Ką tik pranešė apie jus per žinias. Sako, kad šiąnakt prie 
Princo parko sulaikėte du žudikus. Ir kad tai visai neblogai. Taip 
pat sako, kad vieną iš jų sužalojote ir kad čia kažkas negerai. 
Jūs sugebate būti keliose vietose vienu metu, ar ne? 

— Paprasčiausiai aš visą naktį važiavau. 

— Ką jūs veikiate pas mus? Ar negana mūsiškių? 

— Tarkim, kad aš atsiųstas pastiprinimui. 

Fani vėl ėmėsi darbo - ji sudrėkino pailgą lentos paviršių, 
paskui padėjo abu delnus ant sulankstyto popieriaus ir ėmė 

trinti. Jos kūnas atrodė stambus ir tvirtas. Apsirengusi nėmaž 
neelegantiškai - jūrinike, sintetinėmis, plaukimui skirtomis kel- 
nėmis. Aukšti, šviesios odos batai surišti priekyje. Viską gaubė 
daugiaspalvė švelni prieblanda. 

— Atrodo, kad jūs visai nesijaudinate dėl to įvykio, - kalbėjo 
toliau Nymanas. 

— Kokio įvykio? 

— Na... juk buvo rastas... 

— Aš stengiuosi apie tai negalvoti. 

— Ar sutiktumėte pasikalbėti? 

— Jūs dėl to atėjote, ar ne? 

Ji nežiūrėjo į policininką. Jos rankos šmižinėjo lenta. Judesiai 
buvo be emocijų, šiurkštūs. 

— Kaip jūs suradote kūną? - paklausė komisaras. 

— Kiekvieną savaitgalį aš leidžiuosi upe žemyn... - ji parodė į 
savo apverstą plaustą, -... štai šituo daiktu. Ką tik buvau baigusi 
vieną posūkį. Netoli universiteto teritorijos yra uolų siena, taip 
pat natūrali užtvanka, kur upės tėkmė sustoja, ir prie jos galima 
priplaukti be jokių problemų. Aš jau norėjau plaukti toliau, bet 
pastebėjau... 

— Uoloje? 

— Taip, uoloje. 

— Netiesa. Aš buvau ten nuėjęs. Ir mačiau, kad ji visai prie 
vandens. Neįmanoma ką nors pamatyti uoloje, penkiolikos met- 
rų aukštyje, kai ji visai statmena... 

Fani įmetė savo švitrinį popierių į puoduką, nusišluostė rankas 
ir uždegė cigaretę. Šie paprasti judesiai Nymanui staiga sukėlė 
stiprų geismą. 

Mergina išpūtė didelį žydrų dūmų kamuolį. 

— Kūnas buvo sienoje. Bet aš jį pamačiau ne ten. , 

— O kur? 

— Aš jį pamačiau upės vandenyje. Jo atspindį. Užtvankos 
paviršiuje buvo matyti balta dėmė. 

Nymano bruožai sušvelnėjo. 

— Taip aš ir maniau. 

— Jums tai svarbu? 

— Ne. Bet aš mėgstu tikslumą. 

Nymanas pagalvojo ir vėl paklausė: 

— Jūs - alpinistė? 

— Iš kur tai žinote? 

— Matote... Čia tokia vietovė. Be to, atrodote labai... sportiška. 

Ji pasisuko ir plačiai išskėtusi rankas parodė į kalnus, iš- 
kilusius virš slėnio. Ir pirmą kartą nusišypsojo. 

— Tai mano valdos, komisare! Aš atmintinai žinau visus šiuos 
kalnus nuo Didžiosios Beladonos viršūnės iki pat Didžiųjų Rusė. 
Kai nesileidžiu upeliais, kopiu į viršukalnes. 

— Ar jūs manote, kad pakelti kūną siena į tokį aukštį reikėjo 
būti alpinistu? | 

Fani veidas surimtėjo, ji pažvelgė į rusenančią cigaretę. 

— Ne, nebūtinai. Uolos sudaro natūralius laiptus. Atvirkščiai, 
reikėjo būti velniškai stipriam, kad užkeltum tokį svorį nepra- 
rasdamas pusiausvyros. 

— Vienas mano kolega teigia, kad žudikas galėjo užlipti iš kitos 
pusės, kur šlaitas ne toks status, ir nuleisti kūną pririšęs virve. 

— Bet tuomet būtų reikėję daryti beprotišką vingį. - Mergina 
dvejojo, paskui pasakė: — Bet yra ir trečias būdas, visiškai pa- 
prastas, jeigu nors kiek išmanai kopimo techniką. 

— Aš jūsų klausau. 

Fani Fereira užgesino cigaretę į bato padą ir sprigtelėjo ją 
tolyn. 

— Eikite paskui mane, - pakvietė. 

Jie įėjo į gimnastikos salę. Prieblandoje Nymanas pastebėjo krū- 
vas sudėtų čiužinių, lygiagrečiai sustatytų buomų šešėlius, kartis, 
virves su mazgais. Eidama dešinės sienos link, Fani pakomentavo: 

— Tai mano buveinė. Vasarą čia niekas kojos neįkelia. Aš galiu 
čia laikyti visą savo mantą. 

Ji įžiebė stiprią lempą, kabančią virš darbastalio. Stalas buvo 
apkrautas daugybe instrumentų, metalinių daiktų, visokiausio 
dydžio ir formų, blizgančių ir įvairiaspalvių. Fani užsidegė dar 
vieną cigaretę. Nymanas paklausė: 

— Kas tai? 

— Metaliniai strypai, kabliai, trikampiai, rankenos: visas alpi- 
nizmo inventorius. 

— Ir ką? 

Fani dar kartą išpūtė dūmų kamuolį ir apsimetė, kad ją suėmė 
stiprus kosulys. 

— Tai va, pone komisare, turėdamas tokias priemones žudi- 
kas galėtų jomis be jokio vargo užkelti kūną uola nuo upės 
kranto. 

Nymanas sukryžiavo rankas ir atsirėmė į sieną. Fani lūpose 
toliau smilko cigaretė, o ranka nesąmoningai sukinėjo kažkokį 
alpinisto reikmenį. Tas ramus judesys Nymaną dar stipriau 
jaudino. Mergina iš tiesų jam labai patiko. 

— Aš jums kartoju, — vėl tarė ji, - ten sienoje yra natūralūs 
laiptai. Asmeniui, užsiimančiam alpinizmu arba netgi trekingu, 
užlipti be naštos būtų vienas juokas. | 

— O paskui? 

Fani paėmė fluorescencinį skridinį, pilną mažų skylučių. 

— O paskui įtvirtinti jį uoloje virš plyšio. 

— Uoloje! Kaip? Su plaktuku? Tai truktų beprotiškai ilgai, argi 
ne taip? 

Į tai mergina, neišsiimdama cigaretės, atsakė: 

— Jūsų žinios apie alpinizmą labai menkos, komisare. - Ji 
paėmė nuo lentynos alpinistų sraigtą. - Štai spitas — strypas, 
skirtas kalti į uolas. Su tokiu grąžtu, - ji parodė kažką panašaus 
į tepaluotą gręžiklį, - bet kokioje uoloje per keletą sekundžių 
galite įtvirtinti daug tokių strypų. Pritaisius prie jų skridinius, 
belieka užkelti kūną. Tai paprasčiausia technika, naudojama 
keliant maišus siaurose arba sunkiai prieinamose vietose. 

Nymanas nutaisė skeptišką miną. 

— Aš nebuvau taip aukštai užlipęs, bet manau, kad plyšys yra 
per siauras. Ir nesuprantu, kaip žudikas galėjo užkelti kūną vien 
rankomis, tik permetęs per skridinį virvę ir nė kiek neatsitraukęs 
atbulas. Arba belieka įsivaizduoti, kad įtariamasis — tikras mil- 
žinas. 

— Kas jums sako, kad jį reikėjo užtraukti į viršų? Kad užkeltų 
auką, alpinistas turėjo atlikti tiktai vieną veiksmą: pats skri- 
diniais nusileisti iš kitos pusės ir atsverti savo auką. Ir kūnas 
pakils pats. 

Komisaras staiga suprato veiksmo techniką ir nusišypsojo 
pagalvojęs, kaip dažnai viskas būna paprasta. 

— Bet reikėtų, kad žudikas būtų sunkesnis už nužudytąjį, juk 
taip? 

— Arba svertų tiek pat: šokančiojo žemyn svoris padidėja. Ir 
kai kūnas jau būtų pakeltas, jūsų žudikas galėtų vėl greitai pakilti 
uolos nelygumais ir įgrūsti savo auką į teatrališkąjį plyšį. 

Komisaras dar kartą apžvelgė alpinistų strypus, sraigtus ir 
žiedus, išdėliotus ant darbo stalo. Ir pagalvojo, kad tai panašu į 
įsilaužėlio inventorių, bet šį sykį įsilaužėlis buvo nepaprastas: 
besidarbuojąs kalnuose, be to, su svoriais. 

— Kiek laiko truktų tokia operacija? 

— Tokiai kaip aš nereikėtų nė dešimties minučių. 

Nymanas nusiramino: žudiko vaizdas jam tapo aiškesnis. Jie 
išėjo iš salės. Saulė švietė pro debesis, jos spinduliai jau buvo 
apgaubę krištoliškai vaiskias kalnų viršūnes. Komisaras pa- 
klausė: 

— Jūs dėstote šiame fakultete? 

— Taip, geologiją. 

— O dar? 

— Aš dėstau keletą dalykų: akmenų taksonomiją, tektoninę 
dislokaciją, taip pat glaciologiją - mokslą apie ledynų evoliuciją. 

— Jūs atrodotė labai jauna. 

— Aš gyniau doktoratą dvidešimties. Jau tada buvau dėstytoja 
asistentė. Aš esu jaūniausia diplomuota dėstytoja Prancūzijoje. 
Man dabar dvidešimt penkeri ir esu kvalifikuota dėstytoja. 

— Tikras kirvis. 

— Taip. Kirvis. Nusipelniusių dėstytojų čia, Gernone, dukra ir 
anūkė. 

— Tai jūs priklausote brolijai. 

— Kokiai brolijai? 


39 


— Vienas mano leitenantas mokėsi čia, Gernone. Jis man sakė, 
kad universitete buvo elitas, kurį sudarė fakulteto dėstytojų 
vaikai... 

Fani vylingai linktelėjo galva. 

— Norėčiau pridurti, kad tai tarytum didelė šeima. Vaikai, 
kurie auga fakultete, yra apsupti mokymo ir kultūros. Ir paskui 
pasiekia puikių rezultatų. Tai natūralu, ar ne? 

— Puikių rezultatų netgi sporto srityje? 

J: kilstelėjo antakius. 

— Taip, juk čia kalnų oras. 

Nymanas klausinėjo toliau: 

— Be abejo, jūs pažinojote Remi Kejua. Koks jis buvo? 

Fani nedvejodama atsakė: 

— Vienišas. Užsidaręs. Netgi niūrus. Žinių prikimštas žmogus. 
Kone šviečiantis nuo žinojimo. Aplink jį viskas tiesiog virte virė... 
Galima sakyti, kad jis buvo perskaitęs visas bibliotekos knygas. 

— Manote, kad tas sujudimas aplink jį buvo pagrįstas? 

— Nežinau. Bet biblioteką jis žinojo kaip savo kišenę. Tai buvo 
tarytum jo urvas, jo prieglobstis, jo ola. 

— Jis irgi buvo labai jaunas, ar ne? 

— Jis užaugo šioje bibliotekoje. Jo tėvas taip pat buvo bib- 
liotekos vedėjas. 

Nymanas žengė kelis žingsnius. 

— Aš to nežinojau. Ar ir Kejua priklausė jūsų „didžiajai šei- 
mai“? 

— Žinoma, ne. Remi mūsų nemėgo. Nors ir išsilavinęs, jis 
niekuomet nepasiekdavo tokių rezultatų, kurie atitiktų jo Žinias. 
Aš manau... įtariu, kad jis mums pavydėjo. 

— Kokia buvo jo specialybė? 

— Manau, filosofija. Jis buvo parašęs disertaciją. 

— Kokia tema? 

— Nežinau. 

Komisaras nutilo. Jis atidžiai žiūrėjo į kalnus, kuriuos vis 
labiau ir labiau apšvietė saulė. Jie panėšėjo į šviesos gaubiamus 
milžinus. 

— O tėvas, - vėl pradėjo jis, - dar gyvas? 

— Ne. Dingęs prieš keletą metų. Nelaimingas atsitikimas žygio 
į; kalnus metu. 

— Ar nekilo kokių nors įtarimų? 

— Ką galima rasti tokiu atveju? Žuvo po sniego griūtimi. Po 
tąja, ištikusia 1993-iaisiais, Grand Lans d'Almon vietovėje. Jūs 
tikras policininkas. 

— Buvo du bibliotekininkai alpinistai. Tėvas ir sūnus. Abu 
mirė kalnuose. Sutapimas dažnai reikalauja paaiškinimo, kaip 
manot? 

— Niekas neteigia, kad Remi buvo nužudytas kalnuose. 

— Taip. Bet šeštadienio rytą jis išėjo į kalnus. Ir ten jį galėjo 
užklupti žmogžudys. Galbūt žudikas žinojo jo maršrutą ir... 

— Remi niekada nekopdavo tuo pačiu maršrutu. Ir niekada 
nesakydavo jo kitiems. Jis buvo labai... paslaptingas. 

Nymanas linktelėjo. 

— Dėkoju jums, panele. Turbūt esate girdėjusi tokią formu- 
luotę: jeigu prisimintumėte kokią nors detalę... mane rasite 
paskambinusi vienu iš šių numerių. | 

Nymanas užrašė savo mobiliojo ir universiteto kambario, 
kuriame rektorius jam leido įsikurti, telefono numerius, - mat 
komisaras buvo linkęs apsistoti ten, o ne žandarmerijoje. Ir 
sumurmėjo: 

— Iki greito. 

Mergina nepakėlė akių. Komisaras buvo beišeinąs, kai ji 
paklausė: 

— Galiu jus kai ko paklausti? 

Ji įsmeigė į jį savo vaiskius vyzdžius. Nymanas pajuto keistą 
maudulį. Akies rainelės atrodė pernelyg šviesios. Jos buvo tary- 
tum stiklas ar gėlas vanduo ir žeidžiančios kaip šerkšnas. 

— Prašau, - atsakė jis. 

— Per radiją girdėjau... Ar tiesa, kad jūs dirbote brigadoje, 
kuri nužudė Žaką Mesrinė? 

— Aš tada buvau dar jaunas. Bet tai tiesa. Taip. 

* Aš dažnai galvodavau... Ką jauti po to? 

— Po to? 

— Na, kai taip atsitinka. 

Nymanas paėjo keletą žingsnių merginos link. Ji instinktyviai 
atsitraukė atgal. Tačiau įžūliai pažvelgė į jį. 

— Man buvo malonu su jumis pabendrauti, Fani. Bet jūs apie 
tai neišgirsite nė žodžio. Ir apie tai, ko šiandien nepasiekiau. 

Pašnekovė nuleido akis. Ir dusliu balsu pasakė: 

— Žinau. 

— Ne, nežinote. Ir laikykite, kad jums pasisekė. 

Už jo nugaros buvo girdėti vandens čiurlenimas. Nymanas žan- 
darmerijoje buvo pasiskolinęs žygio batus ir dabar lengvai kopė 
uola aukštyn. Pasiekęs plyšį, komisaras ėmė apžiūrinėti vietą, 
kur buvo rastas kūnas. Jis dėmesingai tyrinėjo visą uolos sieną 
aplinkui. Su neperšlampamomis sintetinėmis pirštinėmis pamažu 
grabinėjo uolą, ieškodamas galimų strypų pėdsakų. 

Uolą su įdubomis. 

Vėjas lediniais lietaus lašais plakė veidą, ir Nymanui tai pa- 
tiko. Žvelgdamas žemyn į mažąjį tvenkinį, jis pamiršo, kur esąs, 
ir pajuto stiprų pilnatvės jausmą. Galbūt žudikas šią vietą pa- 
sirinko todėl, kad ją gaubė tyla ir aplink viešpatavo tokia har- 
monija. Tai buvo vieta, kur nefrito spalvos vandenys ramino 
žiaurumo apimtą sąmonę. 

Komisaras nieko nerado. Bet nesiliovė ieškojęs aplinkui plyšį: 
jokių gręžimo žymių. Jis atsiklaupė ant plyšio briaunos ir ėmė 
graibyti jo vidų. Staiga pirštais užčiuopė skylę, taisyklingą ir 
neaptrupėjusią, plyšio centre. Komisaras tuoj prisiminė Fani 
Fereirą. Ji teisingai nuspėjo: žudikas, turėdamas sraigtus ir skri- 
dinius, pakėlė kūną, be abejonės, panaudodamas savo paties 
sVOfį. 

Jis įkišo ranką, dar pagraibė ir aptiko net tris ertmes nelygiais 
kraštais, išdėstytas maždaug dvidešimties centimetrų gylio tri- 
kampiu, - tris strypų, kurie laikė skridinį, žymes. Nusikaltimo 

aplinkybės aiškėjo. Remi Kejua buvo užkluptas žygio metu. 
Žudikas jį surišo, kankino, smaugė, kol pribaigė kalnų vie- 
numoje, paskui su savo auka nusileido į slėnį. Tačiau kaip? 
Nymanas pažvelgė žemyn į vandenį, kuris iš penkiolikos metrų 
aukščio atrodė kaip lakuotas veidrodis. Gal plaukdamas pa- 
sroviui? Žudikas, be abejo, nusileido upe kanoja arba kažkuo 
panašiu į plaustą. 

Bet iš kur tiek pykčio? Kodėl nepaliko kūno nusikaltimo 
vietoje? 

Komisaras atsargiai leidosi žemyn. Apačioje nusimovė pirš- 
tines ir atsukęs nugarą į uolas, atidžiai tyrinėjo plyšio šešėlį, 
atsispindintį lygiame kaip stiklas vandens paviršiuje. Atspindys 
buvo tikslus tarytum paveikslas. Jo nuojauta pasitvirtino: ši vieta 
tarsi šventovė. Čia taip ramu ir tyra. Galbūt dėl to žudikas ją ir 
pasirinko. Taip ir buvo, nuo šiol komisaras tuo neabejojo. 

Remi Kejua žudikas buvo puikus alpinistas. 

Automobilyje įmontuotas radijo siųstuvas, bet komisaras juo 
niekada nesinaudodavo. Slaptiems ryšiams netiko ir radijo tele- 
fonas, jis buvo dar nepatikimesnis. Jau keletą metų naudojosi 
raštiškų pranešimų gavikliu, kurio rūšis ir modelius dažnai 
keisdavo. Tada niekas negalėjo perprasti slaptos ryšio sistemos, 
veikiančios tik su slaptažodžiais. Jis naudojosi šia sistema, nes 
paryžiečiai dileriai kaipmat išsiaiškindavo slaptus žinių perda- 
vimo būdus. Komisaras buvo davęs numerį ir kodą Žuazno, 
Barnui ir Vermontui. Įlipęs į automobilį, išsiėmė gaviklį iš kišenės 
ir paspaudė mygtuką. Pranešimų nebuvo. 

Jis ėmė važiuoti ir pasuko universiteto link. 

Buvo vienuolikta valanda ryto; žalioje universiteto aikštė- 
je retai šmėkšteldavo koks siluetas. Keli studentai, bėgantys 
stadiono takeliu, atrodė lengvučiai betoninių blokų virtinės 
fone. | 

Komisaras pervažiavo į skersinę gatvę ir vėl pasuko centrinio 
pastato link. Tas milžiniškas bunkeris buvo aštuonių aukštų ir 
šešių šimtų metrų ilgio. Jis sustabdė automobilį 1r atsivertė pla- 
ną. Be bibliotekos, šiame didžiuliame pastate buvo medicinos ir 

fizikos mokslų auditorijos, taip pat pratybų salės. O pasku- 
tiniame aukšte įsikūrę studentai medikai, atliekantys praktiką. 
Universiteto teritorijos sargas raudonu flomasteriu buvo pažy- 
mėjęs Remi Kejua ir jo jaunos žmonos buto numerį. 

Pjeras Nymanas praėjo bibliotekos duris šalia centrinio įėjimo 
ir atsidūrė pastato hole: vientisoje, šviesioje erdvėje didžiuliais 
langais. Sienos išmargintos nieko nesakančiomis freskomis, ku- 
rios spindėjo nuo ryto šviesos, o holo pabaigos net nesimatė, ji 
buvo kažkur už keleto šimtų metrų, tarytum pilkšvoje dulksnoje. 
Pastatų mastai atrodė kone stalinistiniai —- nieko panašaus į 
šviesaus marmuro ir rudo medžio atmosferą Paryžiaus univer- 
sitetuose. Tiesa, Nymanas visa tai tik įsivaizdavo, nes niekada 
nebuvo įkėlęs kojos į jokį fakultetą. Nei Paryžiuje, nei kur nors 
kitur. 

Jis ėmė lipti granitinėmis kabančių laiptų pakopomis, kurių 
kiekviena baigėsi smailiu kaip plaukų segtukas galu ir buvo 
atskirta metalinėmis vertikaliomis plokštėmis. Architektų fan- 
tazija tokio pat triuškinančio stiliaus, kaip ir visa kita. Viena iš 
dviejų neoninių lempų neveikė, ir Nymanas kurį laiką ėjo vi- 
siškoje tamsoje, kol vėl pateko į akinančią šviesą. 

Pagaliau pasiekė siaurą koridorių su keletu mažų durelių. Jis 
ėjo ta žarna - lempos čia buvo visiškai praradusios amą, - kol 
rado trisdešimt ketvirtuoju numeriu pažymėtą Kejua butą. 

Buto durys buvo praviros. 

Komisaras dviem pirštais pastūmė tas daugiasluoksnės faneros 
duris. 

Ji pasitiko tyla ir prietema. Nymanas atsidūrė mažame vesti- 
biulyje. Į siaurą koridorių iš tolo krito šviesos pluoštas. Prieblan- 
doje komisaras matė ant sienų nuotraukas. Nespalvotos ketvirtojo 
arba penktojo dešimtmečio nuotraukos. Olimpiniai atletai, kupini 
jėgų, skriejo oru arba galingais žingsniais bėgo žeme, pilni he- 
rojiško ir oraus pasididžiavimo. Veidai, siluetai ir pozos bylojo 
apie antgamtišką tobulumą ir nesuvokiamą harmoniją. Nymanas 
pagalvojo apie universiteto architektūrą: viskas čia jungėsi į kaž- 
kokį vientisą ir ne tokį jau džiuginantį ansamblį. 

Tarp šių nuotraukų komisaras rado vieną su Remi Kejua. 
Nusikabino, norėdamas geriau įsižiūrėti. Į jį žvelgė gražus, 
jaunas, besišypsantis žmogus trumpai kirptais plaukais ir 
mėšlungiškai įtemptais raumenimis, akys švietė ryškia žvalia 
šviesa. | 

— Kas jūs? 

Nymanas pasuko galvą. Koridoriaus gale įžiūrėjo lietpaltį 
vilkinčios moters siluetą. Komisaras priėjo arčiau. Dar vienas 
kadras. Ji taip pat atrodė subrendusi, mažiausiai dvidešimt 
penkerių. Pusilgiai šviesūs plaukai supo siaurą, liesą veidą, kurio 
blyškumą paryškino melsvi ratilai aplink akis. Bruožai pra- 
kaulūs, bet malonūs. Šios moters grožis buvo tarytum nelaiku 
atsklidęs pirmojo nerimo atgarsis. 

— Aš esu Pjeras Nymanas, - pasakė jis. - Vyresnysis komisaras. 

— Ir jūs pas mane įėjote nepaskambinęs? 

— Atleiskite. Durys buvo atidarytos. Jūs esate Remi Kejua 
žmona? 

Moteris, nieko neatsakiusi, ištraukė iš Nymano rankų nuo- 
trauką ir pakabino ant sienos. Eidama į kambarį kairėje, nusi- 
metė lietpaltį. Nymanas paslapčiomis pažvelgė į nedidukę balkš- 
vą krūtinę po nerūpestingai užsegtu megztuku. Jis krūptelėjo. 

— Įeikite, - nenoriai pasakė moteris. 

Nymanas atsidūrė nedideliame rūpestingai ir griežtai sutvar- 
kytame salone. Ant sienų kabojo modernios tapybos darbai. 
Simetriškos linijos, nerimą keliančios spalvos ir nesuprantami 
daiktai. Į tai komisaras nekreipė dėmesio. Bet vienas dalykas 
jam tikrai įstrigo: kambaryje tvyrojo stiprus chemikalų kvapas. 
Klijų kvapas. Kejua buvo ką tik išklijavusi sienas naujais ta- 
petais. Ši detalė jam suspaudė širdį. Jis pirmą kartą pagalvojo 
apie likimo išskirtą porą ir buvusios laimės pelenus, kurie turėjo 
skaudžiai deginti šią susisielojusią moterį. Jis prabilo rimtu 
tonu: 

— Ponia, aš atvykau iš Paryžiaus. Buvau pakviestas tardytojo 
tirti jūsų vyro nužudymo bylos. Aš... 

— Jau radote kokių nors pėdsakų? 

Komisaras pažvelgė į ją ir staiga panoro sudaužyti kokį nors 
daiktą, stiklą, nesvarbu ką. Ši moteris buvo apimta sielvarto, o 
dar labiau neapykantos policijai. 

— Kol kas mes dar nieko neradome, - patikslino jis. - Bet 
tikiuosi, kad apklausa... 

— Prašau klausti. 

Nymanas atsisėdo ant kanapos priešais moterį, kuri jau buvo 
atsisėdusi ant atokiai stovinčios kėdutės. Kad apsiramintų, jis 
pasistvėrė mažą pagalvėlę ir keletą sekundžių ją maigė. 

— Aš perskaičiau jūsų parodymus, - vėl pradėjo. - Ir norėčiau 
gauti šiek tiek papildomos informacijos. Ar daug vietinių žmonių 
mėgsta kopti į kalnus? 

— Jūs manote, kad Gernone yra daug pramogų? Visi arba 
iškylauja, arba užsiima alpinizmu. 

— Ar daug kas žinojo Remi maršrutą? 

— Ne. Jis apie tai niekada nekalbėdavo. Ir eidavo tomis kryp- 
timis, kurios jam buvo pažįstamos... 

— Jis tik šiaip vaikščiodavo, ar kopdavo? 

— Įvairiai. Šeštadienį Remi išėjo, norėdamas pakilti į dviejų 
tūkstančių metrų aukštį. Bet nebuvo pasiėmęs jokio inventoriaus. 

Nymanas kurį laiką tylėjo, paskui perėjo prie jam svarbių 
klausimų: 

— Jūsų vyras turėjo priešų? 

— Ne. 

Įtartinas šio atsakymo tonas jį paskatino duoti kitą klausimą, 
kuris jį patį nustebino: 

— Ar jis turėjo draugų? 

— Taip pat ne. Remi buvo vienišas žmogus. 

— Kokie buvo jo santykiai su studentais, kurie lankydavosi 
bibliotekoje? 

— Jis tik užpildydavo korteles išduodamas knygas. 

— Ar nieko keisto nepastebėjote paskutiniu metu? 

Moteris neatsakė. Ir Nymanas primygtinai paklausė: 

— Ar jūsų vyras nebuvo ypač nervingas? Įsitempęs? 

— Ne. 

— Prašau papasakoti apie jo tėvo dingimą. 

Sofija Kejua pakėlė akis. Jos vyzdžiai atrodė dulsvi, tačiau 
blakstienų ir antakių forma buvo puiki. Ji truktelėjo pečiais. 

— Jis žuvo sniego griūtyje 1993 metais. Tada mes dar nebu- 
vome vedę. Aš nieko tiksliai nežinau. Remi niekada apie tai 
nekalbėjo. Kodėl jums tai rūpi? 

Komisaras nieko neatsakė ir apžvelgė kambarėlį su viena tiesia 
linija išdėstytais baldais. Jis buvo daug kartų matęs taip su- 
statytus baldus. Žinojo, kad jie čia su Sofija Kejua ne vieni. 
Prisiminimas apie mirusįjį sklandė aplinkui, tarytum jo siela būtų 
netoliese, kitame kambaryje, tebesiruoštų kelionėn. Komisaras 
mostelėjo į paveikslus ant sienų. 

— Jūsų vyras namuose neturėjo jokių knygų? 

— Kodėl jis turėjo jas laikyti namuose? Juk visą dieną dirbo 
bibliotekoje. 

— Disertaciją taip pat rašė ten? 

Moteris tai patvirtino linkteldama galvą. Nymanas nesiliovė 
stebėjęs jos gražų ir griežtą veidą. Jis buvo nustebęs, kad mažiau 
kaip per valandą sutiko dvi viliojančias moteris. 

— Apie ką buvo jo disertacija? 

— Apie Olimpines žaidynes. 

— Tai nelabai intelektualu. 

Sofija Kejua šiuos žodžius išklausė su paniekinama išraiška. 

— Jo disertacija buvo apie išbandymą ir dieviškumą. Tiksliau, 
apie kūno ir minties harmoniją. Jis studijavo atblon mitą, kuris 
sako, jog žmogus, peržengęs savo kūno galias, prilygsta Žemės 
jėgoms. 

— Atsiprašau, - atsiduso Nymanas. - Aš menkai nutuokiu apie 
filosofiją... Ar tai turi ryšį su nuotraukomis jūsų koridoriuje? 

— Taip ir ne. Tai nuotraukos iš Leni Ryfenštal filmo apie 1936 
metų Olimpines žaidynes Berlyne. 

“ Tie vaizdai iš tiesų įspūdingi. 

— Remi sakydavo, kad šios žaidynės liudija, jog Olimpinių 
žaidynių esmė apskritai yra paremta kūno ir minties harmonija, 
įrodančia fizinio tobulumo ir filosofinio mąstymo vienovę. 

— Bet juk lygiai tą patį tvirtino nacistinė ideologija, ar ne taip? 

— Mano vyras tyčiodavosi iš tokios interpretacijos. Jis žavėjosi 
tik tokiu vieninteliu susiliejimu: minties ir jėgos, proto ir kūno. 

Nymanas nesusigaudė tokio pobūdžio šnekose. Moteris pasi- 
lenkė ir staiga su įtūžiu paklausė: 

— Kodėl jus čia atsiuntė? Tokį žmogų kaip jūs? 

Jis nekreipė dėmesio į jos agresyvumą. Ir toliau naudojo tą 
pačią apklausos techniką, nepaisančią emocijų, šaltą ir pagrįstą 
bauginimu. Kai esi policininkas, nereikia — ypač, jei turi galvą 
ant pečių - užsiiminėti sentimentalia turgaus lygio psichologija. 
Jis paklausė valdingu balsu: 

— Ar manote, kad galėjo būti ko nors pareikalauta iš jūsų vyro? 

— Jūs kliedite, ar ką? — ištarė jinai. —- Argi nematėte kūno? 
Nejaugi nesuprantate, kad mano vyrą nužudė maniakas? Kad 
Remi užklupo pamišėlis? Iškrypėlis jį sugavo, mušė, kankino, 
darkė iki pat galo! 

Policininkas giliai atsiduso. Jis galvojo apie tylų atsiskyrėlį 
bibliotekininką ir apie įžūlią jo žmoną. Pora stingdė kraują. Jis 
paklausė: 

— Ką galėtumėte pasakyti apie jūsų šeimos židinį? 

— O kas jums darbo? 

— Aš jūsų labai prašau atsakyti. 

— Aš įtariamoji? 

— Pati žinote, kad ne. Prašau man atsakyti. 

Moteris staigiai žvilgtelėjo į jį. 

— Jūs norite sužinoti, kiek kartų per savaitę mes pasibučiuo- 
davom? 

Nymanas pajuto, kaip jo kūnu perbėgo šiurpas. 

— Susikaupkite, ponia. Aš atlieku savo darbą. 

— Nešdinkitės, sumautas policininke. 

Jos dantys nebuvo balti, bet lūpų forma žavėjo ir jaudino. 
Nymanas įsidėmėjo šią burną, smailius skruostikaulių kontūrus, 
spindinčius antakius dulsvai blyškiame veide. Ne taip svarbu 
jos odos tonas, akių spalva, šviesų ir šešėlių žaismas. Grožis yra 
kontūras. Eskizas. Nepriekaištinga linija. Policininkas nejudėjo. 

— Nešdinkitės! —- užrėkė moteris. 

— Paskutinis klausimas. Ar Remi visą laiką gyveno univer- 
sitete? Kada jis atliko karinę tarnybą? 

Sofija Kejua sustingo, sutrikdyta šio klausimo. Ji sugniaužė 
kumščius, tarsi viduje ją staiga būtų sukaustęs šaltis. 

— Jis jos neatliko. 

— Buvo atleistas nuo karinės prievolės? 

Ji patvirtino tai linktelėdama galva. 

— Dėl kokios priežasties? 

Moters akys vėl įsmigo į komisarą. 

— Ko jums reikia? 

— Dėl kokios priežasties? 

— Dėl psichines ligos, manau. 

— Jis turėjo proto sutrikimų? 

— Ko jūs čia klausinėjate? Visi nori būti atleisti nuo karinės 
tarnybos dėl psichinių priežasčių. Kas čia neaišku? Suvaidinate, 
prikalbate nesąmonių ir būnate atleistas. 

Nymanas nieko nepasakė, bet visa savo esybe parodė tylų 
nepritarimą. Moteris staiga pažvelgė į jo ežiuku kirptus plau- 
kus, griežtą laikyseną, ir jos lūpos persikreipė iš pasibjaurė- 
jimo. 

— Nešdinkitės, niekše, dėl Dievo. 

Jis atsistojo 17 sumurmėjo: 

— Aš tuoj išeisiu. Bet noriu, kad žinotumėte vieną dalyką. 

— Ką? — ji nusispjovė. 

— Patinka jums tai, ar ne, bet būtent tokie žmonės kaip aš 
išaiškina nusikaltėlius. Ir tokie žmonės kaip aš gali atkeršyti už 
jūsų vyrą. 

Keletą sekundžių ji stovėjo lyg stabo ištikta, paskui jos smak- 
ras ėmė drebėti. Ir ji prapliupo verkti. Nymanas nusisuko. 

— Aš jį sugausiu, - pasakė. 

Tarpduryje jis smarkiai trenkė į staktą ir pasigręžęs atgal, 
šūktelėjo: 

— Dieve, aš jums prisiekiu: aš surasiu tą šunsnukį, kuris nužudė 
jūsų vyrą. 

Lauke į veidą plūstelėjo stipri šviesa. Akyse ėmė šmeėkščioti 
juodos dėmės. Nymanas susvirduliavo. Jis stengėsi eiti ramiai, 
netoli automobilio tamsios dėmės po truputį ryškėjo, tai buvo 
moterų veidai. Fani Fereiros, brunetės. Sofijos Kejua, blondinės. 
Dviejų stiprių moterų, inteligentiškų ir įžūlių. Moterų, kurios 
komisarui, be abejo, niekada nepaklus. 

Jis smarkiai spyrė į metalinę dėžę, pasimaišiusią po kojomis 
ir pritvirtintą prie stulpo, paskui instinktyviai pažvelgė į savo 
pranešimų gaviklį. 

Ekranas mirkčiojo: teismo medicinos ekspertas buvo ką tik 
baigęs skrodimą. 


Auštant tai pačiai dienai, už dviejų šimtų penkiasdešimt kilometrų 
nuo Gernono, pačiuose šalies vakaruose, policijos leitenantas 
Karimas Abdufas baigė skaityti veikalą, nagrinėjantį nusikals- 
tamumo ryšį su genetika ir jos vaidmenį prievartos ir žmogžu- 
dysčių aktuose. Tai buvo fundamentalus šešių šimtų puslapių 
traktatas, kurį jis sa malonumu studijavo visą naktį. Pasigirdus 
žadintuvo skambučiui, pažvelgė į kvarcinį laikrodį: 07:00. 

Karimas atsiduso, nuėjo į kitą kambario pusę, padėjo ten 
traktatą, nudrožė virtuvėn išsivirti juodos kavos. Tuomet grįžo 
į saloną — kuris jam atstojo ir valgomąjį bei miegamąjį — ir 
įsižiūrėjo pro langą į sutemas. Atsirėmęs kakta į stiklą galvojo, 
kaip galėtų vykdyti genetinius tyrimus toje gėdingai nuošalioje 
skylėje, kur buvo paskirtas dirbti. Jokių prošvaisčių. 

Jaunasis emigrantų palikuonis, visų vadinamas Arabu, žvelgė 
į gatvės žibintus, kurie tamsoje atrodė kaip prirakinti sparnai. 
Gerklę užspaudė kartėlio gumulas. Netgi darydamas nemenkus 
nusikaltimus, sugebėdavo išvengti kalėjimo. Ir štai, sulaukęs 
dvidešimt devynerių ir jau tapęs policininku, atsidūrė dar klai- 
kesniame kalėjime: mažame provincijos mieste, nualintame kas- 
dieninių rūpesčių, akmenuotų tyrų viduryje. Kalėjimas be sienų 
ir grotų. Psichologinis kalėjimas, naikinantis jį iš vidaus. 

Karimas užsisvajojo. Jis įsivaizdavo, kad po DNR analizės ir 
psichinių tyrimų, kaip rodoma amerikiečių filmuose, veža grupę 
galvažudžių į kalėjimą. Jis įsivaizdavo esąs mokslininkų grupės 
vyresnysis specialistas, tyrinėjantis nusikaltėlių genetiką. Tyri- 
nėjimais ir statistika specialistai buvo nustatę tam tikrus per- 
trūkius chromosomų grandinėje ir laikė tai kriminalinių nusi- 
kaltimų priežasčių raktu. Kažkuriuo metu net imta kalbėti apie 
dvigubą Y chromosomą, būdingą žmogžudžių psichikai, tačiau 
tai buvo tik spėjimai, kurie vėliau nepasitvirtino. Karimo mintyse 
ši „ortografinė klaida“ aiškiai jungėsi į genetinio ciklo visumą. 
Karimas pripažino šį atradimą, nes pats nuolatos turėjo tokio 
pobūdžio problemų. Staiga jaunasis policininkas pašiurpo. 

Jis suvokė, kad jei ši „klaida“ iš tiesų egzistuoja, tai ji tikrai 
yra jo kraujuje. 


Karimui žodis „našlaitis“ niekada nieko nereiškė. Jis nesi- 
gailėjo to, ką jam teko patirti, ir niekada nematė to, kas būtų 
daugiau ar mažiau panašu į šeimyninį gyvenimą. Pirmieji pri- 
siminimai buvo linoleumo kraštelis, nespalvotas televizorius 
bendrabutyje Moriso Torezo gatvėje, Nantero mieste. Karimas 
augo nykiame ir pilkame kvartale. Namai lietėsi vienas su kitu, 
sudarydami įvairaus aukščio eiles, juos skyrė tuščios aikštės, 
todėl kvartalai panėšėjo į atskirus miestelius. Jis dar prisiminė 
vietas, kur eidavo slėpynių statybose, užimančiose vis daugiau 
vietos ir kartu vis labiau varžančiose vaikystę. 

Karimas buvo kažkieno pamirštas vaikas. Arba kažkieno 
rastas. Visas jo gyvenimas priklausė nuo atsitiktinumų. Kad ir 
kaip ten būtų, jis niekada nepažinojo savo tėvų ir globėjai nie- 
kada nepamiršdavo jo kilmės. Jis nemokėjo gerai arabiškai, o 
apie islamą žinojo tik iš nuogirdų. Paauglys greitai išsilaisvino 
iš savo globėjų — bendrabučio auklėtojų geranoriškumas ir pa- 
prastumas jį vargino - ir atsidavė miesto gyvenimui. 

Taip jis atrado Nanterą, teritoriją be jokių ribų, išvagotą 
plačiomis alėjomis, besiribojančiomis viena su kita didžiulėmis 
gamyklų ir administracinių pastatų teritorijomis, pilnomis su- 

nerimusių praeivių sugižusiais veidais, vilkinčių kasdienėmis, 
purvinomis drapanomis ir nieko gero nesitikinčių iš ateities. 
Tačiau skurdas piktino vien turtinguosius. Karimas niekada 
nepastebėdavo neturto, šiame mieste pažymėjusio viską nuo 
mažiausių detalių iki raukšlėtų veidų. 

Priešingai, jis brangino jaudinančius savo vaikystės prisi- 
minimus. Laikas, kuris nebesugrįš, nebepasikartos. Jam ėjo 
tryliktieji. Pirmieji draugužiai. Pirmosios moterys. Stebėtina, kad 
Karimas sugebėjo derinti savo vienišumą su brendimo audromis, 
sugebėjo mylėti ir užjausti. Po sunkios našlaičio vaikystės su- 
dėtingas paauglystės periodas jam buvo antrasis etapas, galimybė 
atsiverti kitiems ir išoriniam pasauliui. Ir šiandien Karimas vėl 
prisiminė to meto dienas, kurios jam atrodė skaidrios kaip 
krištolas. Ilgos valandos stumdantis minioje tarp apkvaišėlių 
narkomanų, besivaipančių savo draugužių. Begaliniai svaičio- 
jimai neklusniais liežuviais apie kažkokią prostitutę, pasipai- 
niojusią ant mokyklos laiptų. 

Priemiestis irgi turėjo savo paslapčių. Abdufas visą laiką juto, 
kad Nanteras pasigailėtinas ir kad jame niekas negali pasikeisti. 
Jis suprato, kad miestas taip pat yra Žiaurus ir pražūtingas. 

Vieną penktadienio vakarą, jau visai naktį, baseino kavinėje 
pasirodė gauja. Netarę nė žodžio, jos nariai ėmė spardyti ir alaus 
buteliais daužyti šeimininko galvą. Ką gi, čia nieko naujo, gal 
kūlė už skolas ar dar ką nors. Niekas nekrustelėjo. Tačiau už 
prekystalio kraupiai aidintis šeimininko balsas įsirėžė į Karimo 
nervus. Tą naktį jam daug kas įsiminė. Vardai, vietos, triukšmai. 
Taigi Arabas išvydo kitą pasaulį, kurio net neįtarė esant. Pasaulį, 
pilną žiaurių būtybių, nykių kvartalų, pražūtingų landynių. Kitą 
kartą prieš pat koncertą riaušės Senosios Merijos gatvėje virto 
žudynėmis. Vėl susikirto gaujos. Karimas matė žmogystas įnir- 
šusiais veidais, besigrumiančias ant asfalto, merginas krauju 
sulipusiais plaukais, kurios slėpėsi po automobiliais. 

Arabas augo ir nebesuvokė savo miesto. Iš jo gilumos lindo 
peilio ašmenys. Jis pradėjo pažinti padugnių gyvenimą. Visi 
žavėjosi Viktoru, kameruniečiu, kuris leisdavosi narkotikus 

kvartalo pastogėse. Marseliu, raupsuoto veido dykūnu, besidi- 
džiuojančiu mėlynu indišku ženklu kaktos viduryje, keletą kartų 
teistu už pasipriešinimą policininkams. Džamelį, Saidą, kurie 
taikėsi apiplėšti taupomąsias kasas. Kartais matydavo tuos tipus 
prie mokyklos vartų. Karimą veikė jų puikavimasis ir didybė. 
Jie buvo ne vulgarūs, ne mokyti ir šiurkštūs, o — nepaprasti, 
elegantiški, karštų akių, nutekintais judesiais. 

Jis pasirinko gyvenimo būdą. Pradėjo nuo magnetofonų va- 
gysčių iš automobilių, vėliau perėjo prie pačių automobilių ir 
tapo finansiškai nepriklausomas. Jis bendraudavo su „broliais“, 
juodosios rinkos narkotikų prekeiviais, ypač su Marseliu. Tai 
buvo nuolat klajojantis, bauginantis, brutalus, nuo ryto iki 
vakaro besibastąs, bet priemiesčio gyvenimą tarytum per stiklą 
stebintis žmogus, ir tai žavėjo Karimą. Marselis vaikščiojo trum- 
pai kirptais, peroksidu dažytais plaukais, vilkėjo kroviko striukę 
ir klausydavosi Listo Vengriškyjų rapsodijų. Jis nelegaliai apsi- 
gyvendavo tuščiuose namuose ir mėgdavo skaityti Bleizą Sen- 
drarą. Nantero miestą vadino „aštuonkoju“ ir turėjo savo teo- 
riją, buvo atskleidęs ją Karimui, išdėstęs daugybę neginčijamų 
įrodymų ir išvadų, pateisindamas neišvengiamą savo degra- 
daciją. Neįtikėtina, bet šis skurdo kvartalų gyventojas jam pa- 
rodė, kad yra ir kitas, ne vien priemiesčio, gyvenimas. 

Arabas prisiekė sau jį pažinti. 

Jis nesiliovė vogęs, ir mokykloje niekas nesuprasdavo, iš kur 
jis turi pinigų šveisti dvigubas porcijas. Įsirašė į tailandietiško 
bokso sekciją - kad apsigintų nuo kitų ir įgytų vidinės pusiau- 
svyros, nes kartais jį apimdavo nesuvaldomo pykčio priepuoliai. 
Nuo šiol jo likimas buvo tarytum styga, kuria ėjo nenukris- 
damas. O aplinkui klestėjo baisus nusikalstamumas, ištvirkimas 
ir pražūtinga narkomanija. Karimui buvo septyniolika metų. 
Kaip ir anksčiau, jis jautėsi vienišas. Jį supdavo tyla, kai eidavo 
bendrabučio vestibiuliu ar gerdavo kavą aludėje tarp narko- 
manų. Niekas nedrįso jam stoti skersai kelio. Tuo metu jau 
ruošėsi regiono tailandietiško bokso čempionatui. Kiekvienas 
žinojo, kad Karimas Abdufas gali, nepakeldamas rankų nuo 

baro, kojos smūgiu sulaužyti nosį. Apie jį taip pat sklido 
kalbos, kad jis įsilaužėlis, prekiautojas narkotikais, baisus mu- 
šeika... 

Dauguma tų šnekų buvo pramanytos, bet jos užtikrino Kari- 
mui santykinę ramybę. Jaunas licėjaus mokinys išlaikė bakalauro 
egzaminus ir buvo įvertintas „gerai“. Kai jį sveikino licėjaus 
direktorius, labai nustebo pajutęs, kad ir toks autoritetingas 
žmogus jo bijo. Arabas pradėjo studijuoti teisę. Vis dar Nantero 
mieste. Tada jis pavogdavo du automobilius per mėnesį. Turėjo 
daugybę visrakčių, kuriuos nuolat keisdavo. Jis buvo vienintelis 
miesto Arabas, nė karto nesulaikytas ir net nepajudintas po- 
licijos. Nė karto net nepabandęs narkotikų. 

Dvidešimt vienerių gavo teisės mokslų licenciato laipsnį. Ką 
jam reikėjo daryti? Joks advokatas nebūtų priėmęs net laikinai 
praktikai, mat jaunasis Arabas buvo metro aštuoniasdešimt 
penkių ūgio, laibas kaip vytelė, su barzdele, įtartinomis kasy- 
tėmis ir ištisomis eilėmis auskarų ausyse. Šiaip ar taip, Karimo 
laukė tik bedarbystė, jis vėl turėjo atsidurti ant pirmojo žaidimo 
langelio su užrašu „startas“. Ką gi pasirinkti — stipti ar toliau 
vogti mašinas? Karimui patiko šio slapto darbo valandos, auto- 
mobilių aikštelių stovėj;:mo tyla, jį užplūstanti didžiulė adre- 
nalino banga įveikus „BMW“ apsaugos sistemas. Jis žinojo, kad 
niekada negalės atsisakyti šios slaptos būties, jaudinančios, 
pagrįstos rizika ir paslaptimi. Taip pat žinojo, kad vieną dieną 
sėkmė nuo jo nusigręš. 

Taip kilo nauja mintis: jis taps policininku. Veiks tame pa- 
čiame slaptame pasaulyje, bet įstatymų, kurių jis nekentė, prie- 
globstyje, šešėlyje to pasaulio, kurį buvo pasiuntęs po velnių. 
Nuo pat mažų dienų Karimas buvo įsikalęs viena: nežinoti nei 
savo kilmės, nei tėvynės, nei šeimos. Laikytis paties susikurtų 
įstatymų, 0 jo tėvynė — asmeninė erdvė. 

Grįžęs iš armijos įstojo į aukštesniąją Kan Ekliuzo policininkų 
mokyklą netoli Montero ir tapo studentu. Jis pirmą kartą paliko 
savo Nantero valdas. Ir iškart ėmė pirmauti moksle. Karimo 
gabumai buvo didesni už vidutinius, ypač gerai jis išmanė nusi- 


55 


kaltėlių elgesį, gaujų ir zonų įstatymus. Taip pat tapo nepri- 
lygstamu šauliu ir nuolatos tobulino meistriškumą kovose pli- 
komis rankomis. Jis tapo tė kovos treneriu - ši kova vienijo tai, 
kas pavojingiausia karo ir sporto mene, kurį pasirinkdavo drą- 
siausi kovotojai. Būsimieji policininkai jo instinktyviai neapken- 
tė. Jis buvo arabas. Jis buvo išdidus. Jis sugebėjo kovoti ir 
pasirodydavo geriau už daugumą savo kolegų, kurie buvo tik 
apgailėtini vargšai, įstoję į mokyklą, kad išvengtų bedarbystės. 

Po metų viename iš daugelio Paryžiaus komisariatų Karimas 
baigė praktiką. Vėl ta pati zona, tas pats skurdas, tik šį kartą 
Paryžiuje. Jaunas praktikantas buvo įsikūręs mažame kamba- 
rėlyje Abeso kvartale ir miglotai suvokė, kad išsigelbėjo. 

Ir vis dėlto neužmiršo savo praeities. Nuolatos grįždavo į 
Nanterą sužinoti, kas ten naujo. Prasidėjo pjūtis. Viktoras buvo 
rastas ant aštuoniolikos aukštų namo stogo susisukęs kaip šven- 
tojo relikvija, su įsmeigtu į kirkšnį švirkštu, padauginęs nar- 
kotikų. Hasanas, mušeika iš Alžyro kalnų, milžiniškas blondinas, 
buvo rastas medžiokliniu šautuvu peršauta galva. „Broliai va- 
gys“ patupdyti į Fliori Meroži kalėjimą. O Marselis - galutinai 
įklimpęs į heroino liūną. 

Karimas matė bejėgius savo draugus ir su siaubu stebėjo 
pjūties apogėjų. AIDS tik pagreitino procesą. Ligoninės, kurios 
anksčiau buvo perpildytos išsekusių darbininkų ir senelių, dabar 
vos talpino vaikėzus pajuodusiomis dantenomis, dėmėta oda ir 
pūvančiais organais. Jis matė, kaip merdėjo daug jo buvusių 
bendrų. Matė galinga ir nesulaikoma banga plintantį blogį, 
lydimą hepatito C, siekiantį galutinai išnaikinti jo kartą. Karimas 
atsitraukė pašiurpęs visu kūnu. 

Jo miestas merdėjo. 

1992 metų birželį jis gavo diplomą. Komisijos sveikinimai ir 
antspaudas dokumente jam sukėlė vien gailestį ir atlaidžią šyp- 
seną. Bet reikėjo atšvęsti. Arabas nusipirko šampano ir nuva- 
žiavo į Fontanelę, Nantero rajoną, kur gyveno Marselis. Ir 
šiandieną prisiminė menkiausią tos popietės detalę. Paskambino 
į jo duris. Jokio atsakymo. Nusileido žemyn, apklausinėjo ber- 

niūkščius, paskui apieškojo visus pastato koridorius, futbolo 
aikšteles, vėjo nešiojamus šiukšlynus... Nieko. Taip blaškėsi iki 
pat vakaro. Veltui. Dešimtą valandą vakaro atvyko į Nantero 
ligoninę, serologijos skyrių. Pasirodo, Marselis jau prieš dvejus 
metus buvo užsikrėtęs AIDS. Jis vaikščiojo eterio pritvinkusiais 
koridoriais, matė pasmerktų ligonių veidus, klausinėjo gydytojų. 
Ir regėjo vien mirtį ir klaikų infekcijos mastą. 

Tačiau Marselio nerado. 

Po penkių dienų sužinojo, kad jo draugo kūnas buvo rastas 
kažkokiame rūsyje apdegintomis rankomis, supjaustytu veidu, 
elektriniu grąžtu pragręžtais nagais. Marselis buvo nukankintas 
ir pribaigtas šūviu į gerklę. Tos naujienos Karimo nenustebino. 
Jo draugas daug narkotikų suvartodavo pats, o parduoti likdavo 
vis mažiau. Prekyba kvaišalais jam buvo kelias į greitesnę mirtį. 
Lemtinga, kad Arabas būtent tą dieną gavo trispalvį tviskantį 
policininko pažymėjimą. Ir suprato, kad šis sutapimas neat- 
sitiktinis. Jis slapčia nusišypsojo, pagalvojęs apie Marselio žu- 
dikus. Tie nešvankėliai negalėjo numatyti, kad Marselis yra 
buvęs policininko bendras. Jie taip pat negalėjo numatyti, kad 
šis policininkas nesudvejos, ar juos verta žudyti vardan praeities 
ir švento įsitikinimo, kad padugnės ir gyvenimas yra du skirtingi 
dalykai. 

Karimas pradėjo paieškas. 

Netrukus jis sužinojo žudikų vardus. Kelios dienos prieš spė- 
jamą Marselio mirties datą juos buvo matę drauge. Tai buvo 
Tjeris Kalderas, Erikas Maziuro, Antonijas Donatas. Arabas 
nusivylė: trys nusmurgę narkomanai, kurie, be abejo, norėjo 
iškvosti Marselį, kur jis slepia savo prekę. Karimas išsiaiškino 
smulkiau: nei Kalderas, nei Maziuro negalėjo kankinti Marselio. 
Dar snargliai. Vadinasi, tai Donato darbas. Reketininko, smur- 
taujęnčio prieš nepilnametes. Besiverčiančio paauglių sąvada- 
vimu nuošaliose statybose. Ir nepataisomo narkomano. 

Karimas nusprendė, kad auka reikalauja keršto. 

Jis privalėjo veikti greitai: Nantero policija, kuri jam buvo 
suteikusi informaciją, taip pat ieškojo to kalės vaiko. Karimas 


57 


pradėjo šukuoti gatves. Jis buvo iš Nantero, gerai pažinojo 
priemiesčius ir kalbėjo jų žargonu. Ir per vieną dieną rado tuos 
tris narkomanus. Jie buvo įsitaisę apleistame daugiaaukščiame 
name prie vieno Nantero universiteto automagistralės tilto. 
Name, kuris tuoj galėjo sugriūti nuo automobilių keliamos 
vibracijos, mat jie važiavo vos per keletą metrų nuo jo langų. 

Jis pasirodė tuose daugiaaukščiuose griuvėsiuose vidurdienį, 
šviečiant birželio saulei, nekreipdamas dėmesio į magistralės 
triukšmą. Kiemo dulkėse žaidė vaikai. Jie atidžiai žiūrėjo į aukš- 
tą, keistų judesių ŽmMogystą, einančią į apgriuvusį pastatą. 

Karimas perėjo holą su žiojėjančiomis pašto dėžutėmis, sku- 
bomis užlipo laiptais ir per automobilių gaudes; išgirdo repo 
muzikos ritmą. Jis nusišypsojo atpažinęs A Tribe Called Ouest, 
albumą, kurio klausėsi jau keletą mėnesių. Vienu kojos smūgiu 
išlaužė duris ir paprastai tarė: „Policija.“ Juto, kaip venas už- 
plūsta adrenalino banga. Ir pirmą kartą suvokė, kaip malonu 
prisistatyti. 

Trys žmogėnai sustingo iš nuostabos. Butas buvo užgrioz- 
dintas statybiniu laužu, sienų pertvaros išardytos, visur kyšojo 
atviri kanalizacijos vamzdžiai, ant prapjauto čiužinio pūpsojo 
televizorius. Naujausias „Sony“ firmos modelis. Ekrane blankiai 
matėsi pornografinio filmo epizodai. Kampe burzgė ventilia- 
torius, keldamas tinko dulkes. 

Karimas jautė, kad jo kūnas tarsi pasidalijo į dvi dalis ir ėmė 
plūduriuoti patalpoje. Akies kampeliu matė kambario kampe 
netvarkingai sumestas automagnetolas. Ant apverstos dėžės — 
praardytas parako pakuotes. Tarp šovinių dėžių pastebėjo ginklą 
su duslintuvu. Pagal antropometrinę nuotrauką, kurią turėjo 
kišenėje, išsyk atpažino Donatą, išblyškusiu veidu, ryškiomis 
akimis, randuotą. Vėliau ir kitus, susigūžusius, bandančius grei- 
čiau atsikvošėti nuo chemikalų dozės. Karimas dar nebuvo išsi- 
traukęs ginklo. 

— Kalderai, Maziuro, nešdinkitės. 

Tie du vyrukai net sudrebėjo, išgirdę savo vardus. Jie kiek 
padvejojo, persimetė žvilgsniais, išpūtė akis ir smuko durų link. 

Likęs vienas, Donatas virpėjo kaip koks vabzdžio sparnas. Staiga 
šoko prie ginklo. Tuo metu, kai godžiai siekė revolverio ran- 
kenos, Karimas prispaudė jo ranką ir spyrė koja į veidą - jis 
avėjo kaustytais batais, - po to spyrė dar kartą, kulnu. Rankos 
sąnaris trakštelėjo. Donatas ėmė kimiai staugti. Policininkas jį 
pačiupo ir prispaudė prie seno čiužinio. Dusliai skambėjo A 
Tribe Called Ouest ritmas. 

Karimas išsitraukė pistoletą, kurį turėjo prie diržo kairėje 
pusėje ir apvyniojo ranką su ginklu permatomu plastikiniu 
maišeliu iš specialaus, nedegančio polimero, kurį buvo tamtyč 
atsinešęs. Suspaudė langeliais išraižytą rankeną. Tipas pakėlė 
akis. 

— Kas čia dabar... šunsnuki... ką čia darai? 

Karimas užtaisė ginklą ir nusišypsojo. 

— Jis tūtelėms, kvaily. Niekada nesi matęs telefilmų? Jis tam, 
kad ant žemės nesivoliotų tūtelės... 

— Bet ko tu nori? Tu policininkas? Tu iš tikrųjų policininkas? 

Karimas linktelėjo galva. Ir pagaliau pasakė: 

— Aš atėjau dėl Marselio. 

— Dėl ko? 

Policininkas iš Donato akių suprato, kad jis nesusigaudo, apie 
ką kalbama. Suvokė, kad italas neprisimena žmogaus, kurį 
mirtinai nukankino. Suvokė, kad narkomano atmintyje nėra to, 
kas jam niekada neegzistavo. 

— Atsiprašyk jo. 

— Ką... ko? 

Saulės šviesoje blizgantis Donato veidas apsipylė prakaito 
lašais. Karimas užtaisė ginklą, apvyniotą plastikiniu maišeliu. 

— Atsiprašyk Marselio! - dusdamas sušvokštė. 

Žmogėnas suprato, kad tuoj mirs, ir ėmė rėkti: 

— Atsiprašau! Atsiprašau, Marseli! Padugnių šiukšle! Aš tavęs 
atsiprašau, Marseli! Aš... 

Karifnas du kartus šovė jam į veidą. 

Surinko nuo išdeginto čiužinio kulkas, įsikišo karštas tūteles 
į kišenę ir neatsigręždamas išėjo. 

Jis numanė, kad kiti du tipai nuėjo pastiprinimo. Pastovėjo 
keletą minučių prie įėjimo ir netrukus pamatė Kalderą ir Ma- 
ziuro, lydimus kitų trijų dideliais žingsniais žengiančių zombių. 
Jie įslinko pro išklerusias pastato duris. Ir nė nespėjo mirktelėti, 
kai Karimas išdygo prieš juos ir prirėmė Kalderą prie pašto 
dėžučių. Išsitraukęs ginklą suriko: 

— Jeigu kam prasitarsi, būsi lavonas. Jeigu manęs ieškosi — 
tavęs irgi laukia galas. Jeigu mane nužudysi, sulauksi to paties. 
Aš esu policininkas, pederasto subine! Policininkas, ar suvokei? 

Partrenkė jį ir išėjo į saulės apšviestą kiemą, sutraiškydamas 
po kojomis pasipainiojusią stiklo šukę. 

Taip Karimas atsisveikino su Nanteru, miestu, kuris jį buvo 
tiek išmokęs. 


Po keletos savaičių jaunasis Arabas paskambino į komisariatą 
Bulė aikštėje, norėdamas sužinoti apie bylą. Ir išgirdo tai, ką 
pats gerai žinojo. Donatas buvo nužudytas dviem šūviais 9 mm 
parabeliu, bet nerasta nei kulkų, nei tūtelių. O kiti du asmenys, 
apie kuriuos mažai žinoma, visiškai dingę. Byla baigta. Ir poli- 
cininkams. Ir:Karimui. 

Arabas pareiškė norą būti įtrauktas į skyrių, kurio sritis — 
atviri plėšimai ir netikėti užpuolimai. Bet priimtas nebuvo. Užtat 
jam pasiūlyta dirbti Šeštame skyriuje - antiteroristinėje brigado- 
je - kad įsiskverbtų į užkietėjusių islamistų gretas. Arabų kilmės 
policininkai labai retai tuo nepasinaudodavę. Bet jis atsisakė. 
Negalėjo būti nė kalbos, kad imtų žaisti indėnus, netgi tarp 
fanatikų žmogžudžių. Karimas norėjo būti nakties karalystėje, 
persekioti žmogžudžius, eiti į jų būrimosi vietas, egzistuoti tame 
pasaulyje, kuriam pats priklausė. Jo atsisakymas nebuvo pri- 
imtas. Po kelių mėnesių Karimas Abdufas, Kan Ekliuzo policijos 
mokyklos absolventas, neišaiškinto narkomano psichopato žu- 
dikas, buvo paskirtas į Sarzaką Loto apygardoje. 

Loto apygarda. Tai regionas, kuriame beveik nesustoja trauki- 
niai. Regionas, kur retsykiais pakelėje kaip šmėklos išdygsta 
kaimai, panašūs į akmens gėles. Olų kraštas, tinkamas tik urvi- 

nių Žmonių tyrimui - tarpekliai, bedugnės, dantytų uolų eskizas... 
Šis regionas - tikras įžeidimas Karimui. Jis buvo Arabas, miesto 
žmogus, ir jam negalėjo būti nieko svetimesnio už tą sumautą 
provincijos miestelį. 

Nuo to laiko prasidėjo apgailėtina kasdienybė. Beprasmės, 
ironiškų misijų paženklintos dienos. Užregistruoti autojvykį, 
sulaikyti vagį prekybos zonoje, sučiupti nesusimokėjusį apgaviką 
turistinėje vietoje... 

Ir jaunasis Arabas vėl pradėjo uždarą gyvenimą. Jis domėjosi 
didžiųjų policininkų biografijomis. Kiekvieną laisvą minutę 
eidavo į Fižako ar Kaoro bibliotekas, rinko laikraščių straips- 
nius, kuriuose buvo rašoma apie bylas, įvairius įvykius, viską, 
kas siejosi su tikru policininko darbu. Imdavo ir senus best- 
selerius, gangsterių prisiminimus... Prenumeravo profesinius 
žurnalus, iliustruotus žurnalus apie ginklus ir naujausias ba- 
listikos technologijas. Tai buvo popierių pasaulis, kuriame Ka- 
rimas pradėjo kitą gyvenimą. 

Jis gyveno vienas, miegojo vienas, dirbo vienas. Komisariate, 
be abejo, viename mažiausių Prancūzijoje, bendradarbiai jo 
bijodavo ir kartu neapkęsdavo. Vadindavo jį „Kleopatra,“ dėl 
kaselių. Laikė doru, nes negerdavo alkoholio, taip pat keistuoliu, 
nes eilinio naktinio budėjimo metu atsisakydavo vos ne priva- 
lomo apsilankymo pas Silviją. 

Užsidaręs savo vienatvėje Karimas skaičiavo dienas, valandas, 
sekundes ir galėjo praleisti ištisus savaitgalius nepraverdamas 
burnos. 

Tą pirmadienio rytą jis buvo išplėštas iš ramybės būsenos, ku- 
rioje nuolatos skendėdavo dirbdamas studijoje, išskyrus treniruo- 
tes miške, kur nepavargdamas kartodavo tė kovos judesius ir ges- 
tus, prieš tai išpyškinęs keletą apkabų į šimtamečius medžius. 

Kažkas skambino į duris. Karimas instinktyviai žvilgtelėjo į 
laikrodį. Be penkiolikos aštuonios. Nuėjo atidaryti. 

Tai buvo Seljė, apsaugos policininkas. Jis atrodė melsvai 
žalsvas, pavargęs nuo nerimo ir miego stokos. Karimas jam 
nepasiūlė arbatos. Nė atsisėsti. Jis paklausė: 

— Kas atsitiko? 

Žmogus prasižiojo, bet nieko neištarė. Jo plaukai po kepure 
buvo sulipę. Pagaliau jis pradėjo vapėti: 

— Mokykla... pradinė mokykla. 

— Ką? 

— Žan Žorė mokykla. Ji buvo apiplėšta... šią naktį. 

Karimas nusišypsojo. Savaitė prasideda įspūdingai. Kaimy- 
ninio miestelio vaikiūkščiai, be abejo, savo malonumui nusiaubė 
pradinę mokyklą, kad padarytų įspūdį aplinkiniams. 

— Ar daug nuostolių? — paklausė Karimas rengdamasis. 

Policininkas nutaisė ironišką miną, žiūrėdamas į Karimo dra- 
bužius. Bluzonas, džinsai, sportinis treningas su kapišonu ir šeš- 
tojo dešimtmečio modelio ruda odinė striukė. Jis toliau mekeno: 

— Ne, tikriausiai. Tai gal veikiau profesio... 

Karimas susivarstė aukštus batus. 

— Profesionalų darbas? Ką tu nori tuo pasakyti? 

— Ne jaunimas ten kaltas... Jie ten įėjo nepalikę jokių žymių. 
Buvo imtasi visų atsargumo priemonių. Tik direktorė pastebėjo 
keletą detalių, kurios pasirodė įtartinos, kitaip... 

Arabas atsistojo. 

— Kas pavogta? 

Seljė atsiduso ir užkišo už apykaklės smilių: 

— Viskas labai keista. Niekas nepavogta. 

— Iš tikrųjų? 

— Iš tikrųjų. Jie tik įėjo į salę ir paskui... Paskui tuščiomis ir 
Išėjo... 

Akimirką lango stikle Karimas stebėjo pats save. Jo kasos krito 
žemyn nuo smilkinių, veidas siauras ir tamsus, užaštrintas barz- 
delės. Jis pasitaisė austą jamaikiškų spalvų kepuraitę ir nusišypsojo 
pats sau. Velnias. Velnias iš Karibų. Jis atsisuko į Seljė. | 

— Ir kodėl tu atėjai būtent pas mane? 

— Kruazjė dar nepasirodė po savaitgalio. Tada Diusaras ir aš... 
mes pagalvojome, kad... pagaliau, kad tu...Būtų gerai, kad tu 
ten viską pamatytum, Karimai, aš... 

— Gerai. Važiuojame. 


Saulė buvo pakilusi virš Sarzako. Švelni ir blyški spalio mėnesio 
saulė, rodos, nežadėjo nieko gero. Karimas savo senučiu „Peu- 
geot“ riedėjo iš paskos, ir jie atrodė lyg kokia patruliuojančių 
mašinų estafetė. Taip pravažiavo tylų miestą, kuriame šią va- 
landą klaidžiojo balsvos žaltvykslės. 

Sarzakas nebuvo nei senas mažas miestelis, nei modernus 
miestas. Jis plytėjo didelėje lygumoje, jo daugiaaukščiai buvo 
išsimėtę tarp niekuo neišsiskiriančių ano šimtmečio pastatų. Vien 
miesto centras turėjo malonų išskirtinį bruožą: senomis grįstomis 
gatvelėmis važinėjo mažas tramvajus. Kiekvieną kartą, jam pra- 
važiavus pro šalį, Karimas užsisvajodavo apie Šveicariją arba 
Italiją, pats gerai nežinodamas kodėl. Jis nepažinojo nei vienos, 
nei kitos šių šalių. 

Žan Žorė mokykla buvo įsikūrusi rytinėje miesto dalyje, 
vargšų kvartale, šalia priemiestinės miesto dalies. Karimas pri- 
važiavo prie grupės daugiaaukščių melsvų ir rudų pastatų, kurie 
atrodė labai nejaukūs, panašūs į jo vaikystės kvartalo namus. 
Mokykla stovėjo į suskeldėjusį asfaltą įsiterpusios betoninės 
rampos gale. 

Prie įėjimo jų laukė moteris, vilkinti tamsiu sportiniu megz- 
tiniu. Tai buvo direktorė. Karimas pasisveikino ir prisistatė. 
Moteris jam nuoširdžiai nusišypsojo, ir jis nustebo. Paprastai 
jis sukeldavo nepasitikėjimo bangą. Karimas mintyse padėkojo 
tai moteriškei už jos betarpiškumą ir keletą sekundžių žiūrėjo į 
ją. Jos veidas jam pasirodė panašus į lygų ežero paviršių su dviem 
žaliomis lyg vandens lelijos akimis. 

Nieko netarusi, ji paprašė eiti paskui. Pseudomodernus pa- 
statas, atrodė, niekada nebus baigtas statyti. O gal jis remon- 
tuojamas? Labai žemos lubos, koridoriai padengti polistirolo 
plokštėmis, vietomis blogai pritvirtintomis prie sienos. Daugumą 
dengė vaikų piešiniai, prisegti arba nupiešti tiesiog ant jų. Čia 
pat stovėjo vaikiškos kabyklos. Visur netvarka. Karimui pasi- 
rodė, lyg viskas vyktų batų dėžėje, kurią būtų galima sutraiškyti 
viena koja. 

Direktorė sustojo priešais praviras duris. Paslaptingu balsu 
tyliai ištarė: 

— Tai vienintelis kambarys, kur jie buvo įėję. 

Ji atsargiai stumtelėjo duris. Jie atsidūrė kabinete, panašiame 
veikiau į laukimo salę. Baldai su vitrinomis buvo prigrūsti dau- 
gybės registracinių knygų ir mokyklinių vadovėlių. Ant mažo 
šaldytuvo stovėjo kavos virimo aparatas. Ąžuolo imitacijos 
rašomasis stalas skendėjo žalioje augalijoje, o patys augalai buvo 
sustatyti į lėkštes, pripildytas vandens. Visame kambaryje tvy- 
rojo pažliugusios žemės kvapas. 

— Matote, - tarė moteris, rodydama į vieną vitriną, - jie buvo 
atidarę šitą spintą. Čia yra mūsų archyvai. Bet iš pirmo žvilgsnio 
atrodo, kad niekas nepaimta. Netgi nepaliesta. 

Karimas atsiklaupė ir apžiūrėjo vitrinos spyną. Jis turėjo 
solidžią dešimties metų įsilaužimų ir vagysčių iš automobilių 
patirtį. Be jokios abejonės, įsilaužėlis buvo profesionalas, puikus 
savo srities žinovas. Karimas nusistebėjo: ko reikėjo profesio- 
nalui Sarzako pradinėje mokykloje? Jis čiupo vieną registracinę 
knygą ir greitai ją pervertė. Lapai su pavardėmis, mokytojų 
komentarai, tarnybiniai raštai... Kiekvienas tomas skirtingų 
metų. Leitenantas pasitikslino: 

— Niekas nieko negirdėjo? 

Moteris atsakė: 

— Žinote, mokykla nėra saugoma. Turim tiktai sargę, bet 
atvirai... 

Karimas visą laiką apžiūrinėjo įstiklintą, sumaniai išlaužtą 
spintą. 

— Kaip jūs manote, kada įvyko įsilaužimas - šeštadienio ar 
sekmadienio naktį? | 

— Gal naktį. Gal ir dieną, sakau, šį savaitgalį mūsų pradinėje 
mokykloje buvo tikra košė. Bet čia nėra ką vogti. 

— Puiku, - užbaigė jis. - Reikėtų, kad jūs ateitumėte į centrinę 
nuovadą duoti parodymų. 

— Jūs tikrai policininkas? 

— Kaip suprasti? 

Direktorė atidžiai nužvelgė Karimą. Ir pridūrė: 

— Na, jūs taip apsirengęs, be to, elgesys. Jus galima būtų 
supainioti su miesto gangsteriais ir... 

Karimas ėmė juoktis. 

— Gangsteriams tokiose vietose nėra kas veikti. 

Direktorė nuleido jo pastabą negirdomis ir žinovės tonu dėstė 
toliau: 

— Aš žinau, kaip būna. Apie tai mačiau dokumentinį filmą. 
Tokie tipai kaip jūs nešioja išverstas striukes su nacionalinės 
policijos ženklu ir... 

— Ponia, - įsiterpė Karimas, - jūs iš tiesų pervertinate savo 
mažą miestą. 

Jis apsisuko ir žengė durų link. Direktorė jį sustabdė: 

— Jūs nepasiimate jokių įrodymų? Pirštų atspaudų? 

Karimas pertarė: 

— Aš manau, kad, atsižvelgiant į šio atvejo svarbą, mums 
pakaks išklausyti jūsų parodymų ir pabandyti netoliese surasti 
pėdsakus. 

Moteris atrodė nusivylusi. Ji dar kartą atidžiai nužvelgė Karimą. 

— Jūs ne iš mūsų krašto, ar ne? 

— Taip. 

— Kaipgi čia atsidūrėte? 

— Tai ilga istorija. Šiomis dienomis aš galbūt užsuksiu pas jus 
ir papasakosiu. 

Lauke Karimas priėjo prie uniformuotų policininkų, kurie 
rūkė, delnu lyg kokie mokinukai pridengę cigaretes. Seljė išlipo 
iš furgono. 

— Leitenante, po galais, yra dar vienas įvykis. 

— Ką? 

— Dar vienas apiplėšimas. Nuo to laiko, kai čia dirbu, aš 
niekada... 

— Kur? 

Seljė dvejojo, pažvelgė į savo kolegas ir atsiduso, išpūsdamas 
orą pro ūsus. 

— Aš... Kapinėse. Buvo įjeita į vieną iš laidojimo rūsių. 

Kapai ir kryžiai truputį leidosi žemyn, jie buvo apaugę pil- 
komis ir žaliomis kerpėmis, kurių karpiniai ryškiai išsiskyrė 
saulėje. Įėjęs pro vartelius, jaunasis Arabas įkvėpė rasos ir nu- 
vytusių gėlių kvapo. 

— Palaukite manęs čia, - tarė jis suklususiems policininkams. 

Karimas užsimovė latekso pirštines galvodamas, kad Sarzakas 
ilgai nepamirš šio pirmadienio. 

Paskui dar sugrįžo į savo automobilį pasiimti „tyrimų“ įran- 
gos: aliuminio ir granito miltelių kubilėlio, lipnios juostelės ir 
ninidrino pirštų atspaudams nuimti, taip pat elastomero, jei 
aptiktų pėdas... Pasirengė nepraleisti nė menkiausios detalės. 

Jis nuėjo žvyru pabarstyta alėja ir pasiekė nurodytą išniekintąjį 
rūsį. Vieną akimirksnį pabūgo tikro išniekinimo, ypač siaubingo, 
kokie Prancūzijoje kartojosi jau keletą metų, kai būdavo išnie- 
kinamos mirusiųjų kaukolės ir lavonai. Bet ne: šį kartą viskas 
buvo kitaip. Akivaizdu, kad įsilaužėliai nieko nelietė, tik įėjo į 
rūsį. Karimas prisiartino prie granitinio bloko krašto: paminklas 
buvo koplyčios formos. 

Durys vos praviros. Jis atsiklaupė ir pradėjo apžiūrinėti spyną. 
Kaip ir pradinėje mokyloje, šis kapas buvo atidarytas su labai 
gerais instrumentais. Policininkas ranka perbraukė per staktą ir 
nusprendė, kad ir vėl darbuotasi profesionalų. Tų pačių? 

Jis plačiau pravėrė duris ir pabandė viską įsivaizduoti. Kodėl 
įsibrovėliai, taip atsargiai atidarę rūsį, paliko praviras duris? 
Leitenantas keletą kartų pajudino jas ir suprato: po durimis 
pribyrėjo smulkaus žvyro ir jos nebeužsivėrė. Rūsio nebegalėjai 
uždaryti. Tie maži grumsteliai ir išdavė, kad čia būta įsibrovėlių. 

Policininkas atidžiai tyrinėjo akmeninį rūsio užraktą. Specifinė 
struktūra, be abejo, įprasta tokio pobūdžio pastatui, bet tik 
specialistai galėjo žinoti, kaip ją atidaryti. Policininkas vos 
nekrūptelėjo: kokie specialistai? Jau antrą kartą Karimas savęs 
klausė, ar iš tiesų ta pati grupė apiplėšė pradinę mokyklą ir 
kapines? Koks galėjo būti ryšys tarp abiejų įsilaužimų? 

Paminklas jam davė atsakymo pradžią. Jo antkapinė plokštė 
bylojo: „Žiudas Itero. 1972 gegužės 23 - 1982 rugpjūčio 14.“ 

Karimas susimąstė. Galbūt šis mažas berniukas lankė Žan Žorė 
mokyklą? Jis vėl pasižiūrėjo į antkapį: jokios epitafijos ar mal- 
dos. Marmure įtvirtinti vien ovalo formos pasenusio sidabro 
rėmeliai. Tačiau nuotraukos juose nebuvo. 

- Čia moteriškas vardas, ar ne? — paklausė Seljė. 

Karimas pasisuko į jį: Seljė pažvelgė į savo aulinius batus, jis 
atrodė sumišęs. Leitenantas atsakė lūpų kampučiu: 

— Ne, vyriškas. 

— Bet jis anglas? 

— Ne, žydas. 

Seljė nusišluostė kaktą. 

— O Dieve, turbūt toks pat išniekinimas buvo ir Karpentra 
vietovėje? Tai dešiniųjų ekstremistų darbas? 

Karimas pakilo ir patrynė viena į kitą pirštinėtas rankas. 

— Ne, aš taip nemanau. Būk malonus, tu ir visi kiti palaukite 
manęs prie išėjimo. 

Seljė kilstelėjo kepurę ir širsdamas nuėjo. Karimas žiūrėjo, 
kaip jis tolsta, paskui pažvelgė į praviras duris. 

Jis nusprendė leistis į rūsį. Užsidegė lempą, pasilenkė į priekį 
ir palindo po niša. Lipdamas dulkėtais laiptais, girdėjo kiekvieną 
savo žingsnį. Žinojo, kad nevalia pažeisti protėvių tabu. Pagal- 
vojo, kad neturi religijos, ir tą akimirką apsidžiaugė. Spindulių 
pluoštas perskrodė tamsą. Karimas paėjo į priekį ir staiga su- 
stojo. Lempos spinduliai apšvietė mažą, šviesaus medžio karstą 
ant dviejų pastovų. 

Karimui išdžiūvo burna. Jis priėjo arčiau ir įsižiūrėjo į karstą. 
Maždaug metro šešiasdešimties ilgio, papuoštas draperijomis 
su sidabro spalvos arabeskomis. Viskas gerai išsilaikę, tik 
matyti nutekėjimų. Apčiupinėjo sudūrimus be perstojo gal- 
vodamas, kad be pirštinių niekada neišdrįstų liesti karsto. Jis 
vis dėlto norėjo patirti tokį jausmą. Iš pirmo žvilgsnio atrodė, 
kad karstas nebuvo atidarytas. Jis įsikando į dantis lempą, 
norėdamas atidžiau apžiūrėti sraigtus. Tačiau virš jo pasigirdo 
balsas: 

— Ką jūs čia veikiate? 

Karimas krūptelėjo. Prasižiojo, lempa iškrito ir nusirito me- 
diniu karstu. Apgaubė tamsa, ir jis tuo tarpu atsisuko. Prie rūsio 
angos buvo palinkęs žmogus, Karimas matė jo pečius ir plokščią 
kepurę. Arabas apgraibomis ieškojo savo žibinto, gulinčio kaž- 
kur ant žemės. Jis atsiduso: 

— Policija. Aš esu policijos leitenantas. 

Žmogus ten, viršuje, iš pradžių nieko nesakė, paskui staiga 
subambėjo: 

— Jūs neturite teisės čia būti. 

Policininkas pasišviesdamas kelią, sugrįžo prie laiptų. Šviesos 
ruože išvydo stambų, susiraukusį tipą. Be abejo, tai kapinių 
sargas. Karimas žinojo, kad neturėjo teisės eiti į rūsį. Netgi po 
įsilaužėlių apsilankymo jam reikėjo raštiško šeimos leidimo arba 
specialaus įgaliojimo. Jis užlipo laiptais ir tarė: 

— Praleiskite. Aš išeinu. 

Žmogus pasitraukė. Karimą lyg gyvenimo eliksyras užplūdo 
šviesa. Jis parodė savo trispalvį pažymėjimą ir prisistatė: 

— Karimas Abdufas. Sarzako komisariatas. Tai j jūs pastebėjote, 
kad kapas išniekintas? 

Žmogus tylėjo. Jis atidžiai stebėjo Arabą bespalviais vyzdžiais, 
panašiais į oro burbulus pilkame vandenyje. 

— Jūs neturite teisės čia būti. | 

Karimas išsiblaškęs jam pritarė. Gaivus oras išsklaidė jo ne- 
rimą. 

— Viskas gerai, seni. Apsieisim be diskusijų. Policininkai visada 
teisūs. 

Senis atvėpė lūpas. Neskusti barzdos šeriai, jis dvokė alkoholiu 
ir drėgnu moliu. Karimas vėl prašneko: 

— OK, papasakokite viską, ką žinote. Kelintą valandą jūs 
pastebėjote, kad kapas išniekintas? 

Senis atsiduso: 

— Aš atėjau šeštą valandą. Mat rytą bus laidotuvės. 

— Kada jūs čia buvote paskutinį kartą? 

— Penktadienį. 

— Tai rūsys galėjo būti atidarytas bet kurią šio savaitgalio dieną. 

— Kodėl jūs taip manote? Tiktai šią naktį, kai aš buvau čia 
užsukęs. 

— Kodėl? 

— Todėl, kad sekmadienio popietę lijo, o rūsyje nebuvo jokių 
drėgmės pėdsakų... Taigi durys dar turėjo būti uždarytos. 

Karimas paklausė: 

— Ar jūs šalia ir gyvenate? 

— Niekas čia negyvena. 

Arabas apsižvalgė, kapinaitės dvelkė ramybe ir gaivumu. 

— Gal kokie bastūnai čia jau buvo pasirodę? - vėl paklausė. 

— Ne. 

— Niekada nėra buvę jokių įtartinų lankytojų? Gal pasitaikė 
kokių vandalizmo aktų? Ar slaptų apeigų? 

— Ne. 

— Papasakokite man apie šį kapą. 

Sargas nusispjovė. | 

— Kad nėra ko pasakoti. 

— Rūsys vienam vaikui, kažkaip keista, ar ne? 

— Kurgi ne, žinoma. 

— Ar jūs pažįstate jo tėvus? 

— Ne. Niekada nemačiau. 

— Ar 1982-aisiais jūs čia dar nedirbote? 

— Ne. O žmogus, dirbęs prieš mane, jau miręs. - Sargas iš- 
siviepė. - Gal ir mums jau atėjo laikas tenai... 

— Rūsys atrodo prižiūrimas. 

— Nesakiau, kad niekas neateina. Tik sakau, kad nepažįstu. 
Aš viską čia išmanau. Žinau, kada pradeda irti akmenys. Žinau, 
kiek laikosi gėlės, netgi plastmasinės. Žinau, kada pradeda augti 
erškėčiai, veistis piktžolės, kitos bjaurybės. Noriu pasakyti, kad 
Į Šį rūsį ateinama dažnai. Bet aš niekada nesu matęs, kas ateina. 

Karimas dar pamąstė. Jis vėl atsiklaupė ir apžiūrėjo mažus 
kamėjos formos rėmelius. Nepakeldamas akių vėl kreipėsi į 
sargą: 

— Man rodos, kad įsibrovėliai pavogė to vaiko nuotrauką. 

— A? Galbūt, še tau. 

— Gal jūs prisimenate jo veidą? To vaiko veidą? 

— Ne. 

Nusiimdamas pirštines Karimas baigė kalbą: 

— Tyrimų brigada atvyks rytoj dieną paimti atspaudų ir kitų 
žymių. Jūs atšaukite šio ryto laidotuvių ceremoniją. Pasakykite, 
kad yra problemų, pavyzdžiui, sugedo vandentiekis, ar šiaip kas 
nors. Nenorėčiau šiandien čia nieko matyti, ar supratote? Ypač 
Žurnalistų. | 

Kai Karimas jau buvo netoli išėjimo, prižiūrėtojas pritardamas 
linktelėjo galva. 

Iš tolumos sklido sunkūs varpo dūžiai, mušė devintą. 


Prieš grįždamas į komisariatą ir imdamasis protokolų, Karimas 
nusprendė dar kartą aplankyti mokyklą. Spinduliai nuo pastatų 
atbrailų dabar buvo panašūs į vario stipinus. Policininkui dar 
dingtelėjo, kad ši diena išties nepaprasta, tačiau ta banali mintis 
sukėlė pasibjaurėjimą. 

Atėjęs į mokyklą, paklausė direktorės: 

— Ar apie aštuoniasdešimtuosius šią mokyklą lankė berniukas 
Žiudas Itero? 

Moteris manieringai skėstelėjo plačiomis megztinio ranko- 
vėmis: 

— Jau aptikote pėdsakus, inspektoriau? 

— Prašau man atsakyti. 

— Ką gi... reikėtų nueiti ir pasižiūrėti į mūsų archyvus. 

— Tad eime. Tuojau pat. | 

Direktorė vėl nusivedė Karimą į nediduką kabinetą su ža- 
liaisiais augalais. 

— Jūs sakote aštuoniasdešimtaisiais? — paklausė ji vesdama 
pirštu per registracines knygas, sugrūstas už stiklo viena prie 
kitos. | 

— Gali būti ir 1982-aisiais, 1981-aisiais... - tarė Karimas. 

Staiga jis pastebėjo, kaip moteris sutriko. 

— Kas nutiko? 

— Keista. Šį rytą aš nepastebėjau... 

— Ko? | 

— Kad nėra registracinių knygų... 1981 ir 1982 metų. 

Karimas stumtelėjo moteriškę ir ėmė atidžiai žiūrėti į rudas 
vertikaliai sustatytas knygų nugarėles. Ant kiekvienos knygos 
buvo pažymėti metai. 1979, 1980... O dvejų kitų metų knygų iš 
tikrųjų trūko. 

— Kas buvo tose knygose? - paklausė Karimas, sklaidydamas 
vieną jų. 

— Klasių sąrašai. Mokytojų pastabos. Tai yra mokyklos die- 
nynai... 

Jis ištraukė 1980-ųjų registracinę knygą ir ėmė skaityti klasių 
sąrašus. 

— Jei vaikas 1980 metais buvo aštuonerių, tai kelintoje klasėje 
jis turėjo tada būti? 

— Antroje arba net pirmoje klasėje. 

Karimas perskaitė tų metų sąrašus: Žiudo Itero juose nebuvo. 
Jis paklausė: 

— Galbūt mokykloje yra kitų dokumentų, teikiančių žinių apie 
1981 1r 1982 metus? 

Direktorė susimąstė. 

— Na taip... Reikėtų paieškoti viršuje... Pavyzdžiui, yra val- 
gyklos sąrašai. Arba apsilankymų medicinos kabinete. Visa tai 
laikoma pastogėje. Niekas ten nevaikšto. 

Greitu žingsniu jie užlipo linoleumu padengtais laiptais. Mo- 
ters susijaudinimas augo. Jie perėjo siaurą koridorių ir pasiekė 
metalines duris. Čia direktorė sustojo kaip stabo ištikta. 

— Tai... Tai neįtikėtina, — vos išlemeno ji. - Šios durys taip pat 
išlaužtos... 

Karimas apžiūrėjo užraktą. Atidaryta buvo labai atsargiai. 
Policininkas žengė keletą žingsnių vidun. Tai buvo didelis man- 
sardos tipo kambarys be lango, tik su grotuotu stogo langeliu. 
Ant metalinių lentynų sukrauti ryšuliai ir dokumentų krūvos. Į 
Karimą plūstelėjo sausas dulkių kvapas. 

— Kur yra 1981 ir 1982 metų dokumentai? - paklausė jis. 

Nieko netarusi, direktorė patraukė atviro prieangio link ir 
ėmė raustis tarp storų ryšulių ir registracinių knygų krūvų. Ta 
operacija truko tik keletą minučių, po jos moteris nedvipras- 
miškai pareiškė: | 

— Jie taip pat dingo. 

Karimas pajuto, kaip jo kūnu perbėgo šiurpas. Mokykla, 
kapinės. 1981-1982 metai. Berniukas, vardu Žiudas Itero. Visos 
detalės siejosi į vieną visumą. Jis paklausė: 

— Ar 1981-aisiais jūs jau dirbote šioje mokykloje? 

Moteris pasikraipė lyg koketuodama. 

— Ką jūs, inspektoriau, - sumurmėjo jinai, - tada aš dar buvau 
studentė... 

— Ar tuo metu čia nieko ypatinga neatsitiko? O gal girdėjote 
ką nors nepaprasto apie šią mokyklą? 

— Ne. Ką jūs norite tuo pasakyti? 

— Pavyzdžiui, apie kokio nors mokinio mirtį. 

— Ne. Niekada negirdėjau tokių dalykų. Bet galėčiau pasi- 
domėti. 

— Kur? 

— Mūsų regiono švietimo skyriuje. Aš... 

— Gal galėtumėte sužinoti, ar tas berniukas, Žiudas Itero, tais 
metais mokėsi šioje mokykloje? 

Direktorė sunkiai atsiduso. 

— Bet... jokių problemų, inspektoriau. Pasidomėsiu... 

— Padarykite tai kuo greičiau. Netrukus aš vėl pas jus ateisiu. 

Karimas pasileido laiptais žemyn, bet pusiaukelėje sustojo ir 
atsisuko. | 

— Ir dar vienas dalykas, susijęs su jūsų išprusimu. Šiandien 
policininkai vadinami nebe „inspektoriais“, o „leitenantais“, 
kaip 17 Amerikoje. 

Direktorė išpūtusi akis žiūrėjo į tolstantį šešėlį. 


Iš visų nuovados policininkų šefas Kruazjė Karimui labiausiai 
patiko. Ne dėl aukštesnio rango, o dėl patirties ir todėl, kad 

jautė situaciją. Jis dažnai įrodydavo, kad turi tikro policininko 
intuiciją. 

Henrikas Kruazjė buvo penkiasdešimt ketverių, kilęs iš Lio- 
to, atsargos kariškis, jau dvidešimt metų dirbantis prancūzų 
policijoje. Bulvę primenančia nosimi, tarytum grėbliu su- 
brauktais plaukais, iš pažiūros griežtas ir šiurkštus, tarpais 
stebino geraširdiškumu. Kruazjė buvo vienišius. Neturėjo nei 
žmonos, nei vaikų ir sugrįžęs į namus pasinerdavo į mokslo 
fantastikos pasaulį. Vienatvė jį artino prie Karimo, bet tai buvo 
vienintelis jų bendras bruožas. Be to, šefas turėjo visus riboto 
policininko ir stereotipinio prancūzo bruožus. Ko gero, jis 
mieliau būtų persikūnijęs į vokiečių piemenį, negu ėmęsis ką 
nors sekti. 

Karimas pasibeldė ir įėjo į kabinetą. Geležinės tvarkos ap- 
linkoje tvyrojo malonus gero tabako kvapas. Ant sienų prastos 
kokybės nuotraukose sustingę siluetai simbolizavo šlovingą 
prancūzų policiją. Arabas vėl pajuto šleikštulį. 

— Kas įvyko? — sėdėdamas prie rašomojo stalo paklausė 
Kruazjė. 

— Apiplėšimas ir išniekinimas. Du įvykiai, abu labai švariai ir 
preciziškai atlikti. Be to, labai keisti. 

Kruazjė susiraukė: 

— Kas gi pavogta? 

— Mokykloje iš archyvų - keletas registracinių knygų. O 
kapinėse - aš nežinau. Reikėtų atidžiai apžiūrėti rūsio vidų, kur... 

— Tai tu manai, kad tie dalykai yra susiję? 

— O kodėl? Du apiplėšimai per vieną savaitgalį. Tai viršija bet 
kokią Sarzako statistiką. 

— Bet ar tu matai ryšį tarp šių dviejų nusikaltimų? 

Kruazjė baigė krapštyti pajuodusį pypkės dugną. Karimas 
šyptelėjo: Kruazjė atrodė lyg koks šeštojo dešimtmečio juodosios 
kriminalistikos serialo komisaro karikatūra. 

— Taip, aš galbūt suradau ryšį, - sušnabždėjo. - Labai menką, 
bet... 

— Na, dėstyk. 

— Išniekintas mažo vaiko kapas. Jo pavardė gana keista: Žiu- 
das Itero. Jis čia mokėsi. Jo pėdsakai dingsta 1982-aisiais, kai 
jam buvo dešimt. Galbūt prisimenate jį? 

— Ne. Kalbėkite toliau. 

— Taigi įsibrovėliai pavogė 1981 ir 1982 metų registracines 
knygas. Manau, kad galbūt mažasis Žiudas mokėsi toje įstaigoje 
ir kad apie jį kalbama tų metų... 

— Tu turi kokių nors detalių, patvirtinančių šią hipotezę? 

— Ne. 

— Patikrinai kitas mokyklas? 

— Dar ne. 

Kruazjė pūstelėjo į savo pypkę lyg būtų koks Popeye. Karimas 
priėjo arčiau ir, stengdamasis kalbėti kuo ramesniu balsu, pa- 
prašė: 

— Patikėkite man šią bylą, komisare. Aš jaučiu, kad už viso to 
kažkas slypi. Tarp šių dviejų dalykų yra ryšys. Ir nors atrodytų 
neįtikėtina, bet, regis, tai profesionalų darbas. Jie kažko ieškojo. 
Suraskime vaiko tėvus, ir aš imsiuosi tyrinėti rūsį. Aš... Ar jūs 
nesutinkate? | 

Komisaras nuleidęs akis kruopščiai kimšo į savo pypkę ta- 
baką. Ir burbtelėjo: 

— Tai skustagalvių darbas. 

— Kieno? 

Kruazjė įsmeigė akis į Karimą. 

— Norėjau pasakyti, kad kapinės - tai skustagalvių išpuolis. 

— Kokių skustagalvių? | 

Komisaras nusikvatojo ir sunėrė rankas. 

— Matai, tu dar daug ko nežinai apie mūsų mažą regioną. Jų 
yra apie trisdešimt. Įsitaisę apleistame sandėlyje, pakeliui į Keiliu, 
sename mineralinio vandens angare. Už dvidešimties kilometrų 
nuo čia. 

Abdufas mąstė žiūrėdamas į Kruazjė. Saulė švietė į jo rie- 
baluotus plaukus. 

— Manau, jūs klystate. 

— Seljė sakė, kad kapas yra žydo. 

— Visiškai ne! Aš jam tik sakiau, kad vardas žydų kilmės. Tai 
nieko nereiškia. Rūsyje nėra jokio hebrajų religijos simbolio, be 
to, žydai labiau mėgsta laidoti drauge, su visa šeima. Komisare, 
šis vaikas mirė dešimties metų. Ir jei kapas būtų hebrajų, piešinys 
arba motyvas iliustruotų likimo nutrauktą gyvenimą. Pavyzdžiui, 
perskilusi kolona arba nukirstas medis. Šis kapas krikščioniškas. 

— Žinovo kalba. Iš kur visa tai išpešei? 

— Skaičiau. 

Kruazjė pakartojo savo teiginį: 

— Tai skustagalvių išpuolis. 

— Absurdas. Čia ne rasistinis aktas. Tai netgi ne vandalizmas. 
Įsiveržėliai ieškojo kažko kito... 

— Karimai, - nukirto Kruazjė draugišku tonu, nes tarp jų buvo 
justi įtampa, — aš visuomet vertinu tavo nuomonę ir patarimus. 
Bet vadovauju aš. Pasitikėk senu vilku. Reikia pasekti skus- 
tagalvių pėdsakais. Manau, tavo trumpas vizitas suteiktų mums 
žinių. 

Karimas nurijo seiles. 

— Mano vieno? 

— Tik nesakyk, kad bijai tų trumpai nusikirpusių geltonsnapių. 

Karimas neatsakė. Kruazjė vertino šį išbandymą. Jis pats 
suprato, kad tai drauge ir kiaulystė, ir pagarbos ženklas. Lei- 
tenantas atsirėmė stalo krašto. Jeigu Kruazjė nori sužaisti, tai 
tegu bus žaidžiama iki galo: 

— Aš jums siūlau sandėrį, komisare. 

— Nagi? 

— Aš apklausiu skustagalvius vienas pats. Aš juos truputį 
papurtysiu ir parašysiu ataskaitą iki pirmos valandos. Mainais 
už tai jūs man duosite leidimą įeiti į rūsį ir tirti pagal taisykles. 
Taip pat noriu apklausti mažojo berniuko tėvus. Dar šiandien. 

— O jeigu tai skustagalvių išpuolis? 

— Čia ne jų darbas. 

Kruazjė prisidegė pypkę. Tabakas spragsėjo tarsi sausa žolė. 

— Sutarta, - išpūtė dūmus Kruazjė. 

— Po apsilankymo Keiliu aš pradedu bylą? 

— Jei aš gausiu tavo raportą iki pirmos valandos. Kol ant 
sprando neužsikorė regiono policija. 

Jaunasis policininkas pasuko durų link. Jis jau spaudė ran- 
keną, kai komisaras jam pavymui nusišaipė: 

— Neabejoju, kad skustagalviai susižavės tavo stiliumi. 

Ir skardenant seno tarnybą baigiančio kareivio juokui, Kari- 
mas užtrenkė duris. 


Tikras policininkas priešą turėtų pažinti kaip penkis pirštus. Žinoti 
ne tik visus jo bruožus, bet ir įvairius jų aspektus. Karimas apie 
skustagalvius išmanė daug. Nantero laikais su pastaraisiais buvo 
susidūręs daugybę kartų, net žūtbūtinėse kovose. Mokydamasis 
policininkų mokykloje jų „garbei“ paskyrė išsamų darbą. Dabar, 
pakeliui į Keiliu, Arabas permetė mintimis kiekvieną smulkmeną. 
Jis įvertino savo pergalės prieš tuos šunsnukius galimybes. 

Karimas ypač gerai žinojo dviejų rūšių grupuotes bei jų ap- 
rangą. Ne visi skustagalviai buvo dešinieji ekstremistai. Atskirą 
grupę sudarė raudonieji skustagalviai, priskiriantys save kairiųjų 
avangardui. Jiems priklausė įvairių rasių išsitreniravę jaunuoliai, 
laikęsi savo garbės kodekso ir tokie pat pavojingi kaip neo- 
nacistai, jei ne pavojingesni. Tačiau Karimas jautė, kad susidūręs 
su jais, išeitį atsitraukimui visada ras. Jis trumpai pasikartojo 
kiekvienos grupuotės esminius atributus. Dešinieji dėvėjo pūstas 
striukes, panašias į anglų armijos bluzonus, gerąja puse. Rau- 
donieji, atvirkščiai, jas dėvėjo ryškiai oranžinės spalvos puse. 
Dešinieji dokerių batus varstydavo baltais ir raudonais raiš- 
teliais. O kairieji - tik geltonos spalvos. 

Apie vienuoliktą valandą Karimas sustojo priešais apleistą 
angarą su iškaba „Slėnio vandenys.“ Aukštos banguoto plastiko 
sienos liejosi su vaiskia dangaus mėlyne. Priešais duris stovėjo 
juodas grėsmingas automobilis. Karimas skubiai pasiruošė su- 
sidūrimui ir šoko iš savo mašinos. Tie šikniai turėjo lindėti 
angare ir plempti alų. 

Pastato link žingsniavo lėtai, stengdamasis kiek įmanoma 
ramiau kvėpuoti, kartodamas sau, kad tai neišvengiama. Žalia- 
striukiai — balti arba raudoni batų raišteliai, tai dešinieji. Oran- 
žinės striukės ir geltoni batų raišteliai, tai raudonieji. 

Tie ar anie, jis turi išnešti sveiką kailį. 

Giliai atsikvėpė ir stumtelėjo slankiojančias duris. Jam nerei- 
kėjo žiūrėti į batų raištelius, ir taip gerai suprato, kas čia šei- 
mininkauja. Ant sienų raudonais dažais išterliotos svastikos. 
Šalia nacistinių ženklų kabėjo padidintos Alžyro koncentracijos 
stovyklų kankinių nuotraukos. Po jomis susispietusi žaliastriukių 
gauja įsistebeilijo į užklydėlį. Jų Doc Martin's jaodi metaliniai 
šalmai spindėjo prieblandoje. Tai buvo griežtos pakraipos deši- 
nieji ekstremistai. Karimas žinojo, kad visų šių žmogystų vidinėje 
lūpų pusėje ištatuiruotos raidės SKIN. 

Karimas įsitempė lyg lūšis, pasiruošdamas kovai, ir akimis 
ieškojo ginklų. Jis gerai išmanė šių iškrypėlių ginkluotę: ame- 
rikietiški kastetai, beisbolo lazdos ir savigynos pistoletai su 
šratais ir dvigubu užtaisu. Be to, jie kažkur turėjo slėpti „rim- 
tesnius žaislus“ — šautuvus su duslintuvais. 

Tačiau tai, ką jis pamatė, buvo blogiau, negu tikėjosi. 

Skustagalvių grupės moteriškės demonstravo savo plikas gal- 
vas su kuokštais, krentančiais ant kaktos, ir ilgomis, per skruos- 
tus einančiomis sruogomis. Nutukę, prisisotinę alkoholio tipai, 
be abejo, dabar buvo žiauresni už bet ką. Karimas nurijo seiles. 
Taigi čia ne keletas dykinėjančių bedarbių, o tikra gauja nuo- 
šalioje susitikimų vietoje, galinti su bet kuo suvesti sąskaitas. 
Tik dabar jis suvokė, kad iš pasiryžimo išnešti sveiką kailį gali 
išeiti visiškas šlamštas. 

Viena grupės moteriškė dideliais gurkšniais paplempė įtartino 
skysčio, labai plačiai atvėrė žiaunas ir atsiriaugėjo. Karimo 
garbei. Kiti užsikvatojo. Visi jie buvo policininko ūgio. 

Arabas susikaupė ir garsiai ryžtingu balsu ištarė: 

— OK, žmogėnai. Aš esu policininkas. Atėjau čia kai ko paklausti. 

Žmogystos slinko artyn. Policininkas ar ne, jiems jis pir- 
miausia buvo arabas. Ir ką reiškė tiems angare susispietusiems 

siaubūnams nudirti kailį vienam iš jų? Apskritai, kas jis buvo 
net Kruazjė ar kitų policininkų akyse? Jaunasis leitenantas krūp- 
telėjo. Tą akimirksnį juto, kad žemė slysta iš po kojų, juto, kad 
prieš jį stojo miestas, šalis ir galbūt net visas pasaulis. 

Karimas išsitraukė ir į lubas nukreipė automatą. Tas judesys 
pribloškė ir sustabdė užpuolikus. 

— Kartoju: aš esu policininkas ir noriu su jumis žaisti pagal 
taisykles. 

Jis lėtai padėjo savo ginklą ant surūdijusios statinaitės. Skus- 
tagalviai nenuleido nuo jo akių. 

"— Aš padedu šaudyklę čia. Niekas jos neliečia, kol kalbėsime. 

Karimo automatas buvo Glok 21 - vienas naujausių modelių, 
ypač lengvas, 70 proc. pagamintas iš polimerų. Apkaba pen- 
kiolikos šovinių, su lazeriniu taikikliu. Jis žinojo, kad tie su- 
bingalviai tokio ginklo kaip gyvi nėra regėję. Jie kiek aprimo. 

— Kas šefas? 

Tyla ir jokio atsakymo. Karimas žengė keletą žingsnių ir 
pakartojo: 

— Kas šefas, po velnių? Negaištam laiko. 

Pats aukščiausias žengė į priekį, jo judesiai nedviprasmiškai 
bylojo apie pasirengimą žūtbūtinei kovai. Jis prašneko netai- 
syklingu šio regiono dialektu. 

— Ko tau čia reikia, žiurkėne? 

— Aš jau pamiršau, kaip tu į mane kreipeisi, šiukšle. Taigi 
pradėkime. 

- Skustagalvis artėjo atmetęs galvą. Jis buvo aukštesnis ir stam- 
besnis už Karimą. Arabas mintyse perkratė kovos priemonių 
arsenalą. Šioje situacijoje, jeigu tektų susiremti, geriausiai tiktų 
suktukas. Skustagalvis artėjo. Išskėtęs į šonus rankas lyg koks 
metalinis aštuonkojis. Karimas nekrustelėjo. Užmetė akį į dešinę: 
kiti artinosi prie jo ginklo. 

— Ak juodi, smirdžiau, ko čia... 

Atsakymas galva buvo stiprus lyg artilerijos sviedinio smūgis. 
Skustagalvio nosis tarsi sulindo į veidą. Žmogėnas susirietė 
dvilinkas, Karimas staigiai sukdamasis aplinkui kirto jam kulnu; 

į Adomo obuolį. Kaukdamas iš skausmo, banditas nusirito žeme 
ir sudribo už dviejų metrų. " 

Kažkuris skustagalvių čiupo ginklą ir spustelėjo gaiduką. 
Nieko. Tik spragtelėjo. Bandė užtaisyti, tačiau apkaba buvo 
tuščia. Karimas iš už nugaros išsitraukė ir užtaisė Berettą. Abiem 
rankom nusitaikęs į skustagalvius, savo auką prispaudė kulnu 
1r suriaumojo: 

— Patikėjote, kad jums, tokiems nešvankėliams, paliksiu už- 
taisytą ginklą? 

Skustagalviai spoksojo nustėrę. Žmogėnas ant žemės dusda- 
mas vaitojo: 

— Pederaste... o kur tavo „taisyklės“?.. 

Karimas jam atsakė spyriu į tarpukojį. Tipas užstaugė. Poli- 
cininkas priklaupė ir stipriai užsuko ausį. Kremzlės sutraškėjo 
jo pirštuose. 

- Taisyklės? Su tokiomis padugnėmis, kaip jūs? — Karimas 
nervingai nusikvatojo. - Padvėsiu iš juoko... Nusisukite! Rankas 
prie sienos, suknisti šikniai! Jūs, kekšės, taip pat! 

Policininkas šovė į neonines lempas. Pliūptelėjo melsva šviesa, 
valcuotos geležies gaubtas atšoko nuo lubų ir atsikabinęs plojosi 
ant žemės, skleisdamas žiežirbas. „Baisuoliai“ išsivaikščiojo kas 
kur. Atrodė pasigailėtinai. Karimas taip šaukė, kad vos netrūko 
balso stygos: 

— Viską lauk iš kišenių! Menkiausias pasipriešinimas, ir su- 
trupinsiu kaukoles! 

Patalpa paskendo prieblandoje. Karimas įrėmė į šefo šoną 
ginklo vamzdį ir ramiai paklausė: 

— Ką jūs vartojate? 

Žmogysta spjaudė kraujais. 

— Ką... kas? 

Karimas dar stipriau stuktelėjo vamzdžiu. 

— Ką vartojate kaifui? 

— Amfet... amfetami... klijus... 

— Kokius klijus? 

— Tai... Di... Dizoplasti... 

— Tai gumos klijai? 

Nuskustagalvis nesusigaudydamas linktelėjo. 

— Kur jie yra? 

Jis pavartė krauju pasruvusias akis. 

— Šiukšlių dėžėje, prie šaldytuvo... 

— Pajudėsi, ir tu lavonas. 

Karimas traukėsi atbulas žvilgsniu varstydamas salę, nutaikęs 
pistoletą į sužeistą skustagalvį ir nejudančius šešėlius, atsukusius 
jam nugaras. Kaire ranka išvertė šiukšliadėžę: tūkstančiai piliulių 
ir tūbelės su klijais pasklido ant žemės. Surinkęs tūbeles jas 
atsuko ir kitoje salės pusėje klijais išvingiavo liniją iškart už 
skustagalvių nugarų, taip apribodamas jų erdvę. Praeidamas pro 
kiekvieną iš jų spardė į kojas, juosmenis ir švaistė kuo toliau 
peilius ir kitus įnagius. | 

— Atsisukite ir kaifuokite. 

Skustagalviai ropojo, kur liepiami. 

— Dabar darysite atsispaudimus mano garbei. Damos taip pat. 
Visi prie linijos! 

Klijai tryško tarp suguldytųjų pirštų. Po trečio atsispaudimo 
delnai visiškai prilipo. Skustagalviai sudribo krūtinėmis ant 
žemės, bandydami atplėšti plaštakas, prilipusias prie dervos. 

Karimas priėjo prie pirmojo, vadeivos. Atsisėdo priešais, po 
savimi parietęs kojas, lotoso poza ir giliai įkvėpė oro, kad nusi- 
ramintų. Jo balsas buvo visiškai ramus: 

— Kur jūs buvote vakar vakare? 

— Tai... tai ne mes. 

Karimas įtempė ausis. Savo drąsa jis pažemino skustagalvius 
1r dabar tik šitaip uždavinėjo klausimus, nes buvo įsitikinęs, 
kad tie niekšeliai neturėjo nieko bendra su kapinių išniekinimu. 
Vis dėlto atrodė, kad skustagalvis kažką žino. Arabas pasilenkė 
prie jo. 

Šis pasirėmė alkūne. 

— Kapinės... ne mūsų darbas. 

— Tai tu žinai ką nors? 

— Mes... mes tik pro ten praėjome... r 

Karimui dingtelėjo: Kruazjė turėjo liudytoją. Kažkas šį rytą jį 
buvo perspėjęs: skustagalviai klaidžiojo prie kapinių ir buvo ten 
pastebėti. Taigi, komisaras atsiuntė jį čia, nieko nepasakęs. Kari- 
mas suves su juo sąskaitas vėliau. 

— Klok viską. 

— Varėm pro ten... 

— Kelintą valandą? 

— Aš nežinau... Galbūt apie antrą... 

— Kodėl? 

- Šiaip... kvailiojome.... reikėjo atsikratyti vieno šūdpalaikio... 
Mes ieškojome statybų ar kokio laužo, turėjom išsiaiškinti su 
broliu iš Šiaurės Afrikos. 

Karimas krūptelėjo. 

— Kas toliau? 

— Mes praėjome pro kapines... Po velnių... Varteliai buvo 
atviri... Tada pamatėme šešėlius... tie suskiai lindo iš rūsio... 

— Kiek jų buvo? 

— D... du, atrodo... 

— Ar tu galėtum juos apibūdinti? 

Sužeistais nusivaipė. 

— Žmogau, mes buvome prisiplempę... 

Karimas jam trenkė į sužeistą ausį. Skustagalvio staugimas 
virto gyvatės šnypštimu. 

— Gali nusakyti ypatingas žymes? 

— Ne! Buvo juoda naktis... 

Karimas pamąstė. Ir jam kilo aiški mintis: tie įsilaužėliai tikrai 
yra profesionalai. 

— O vėliau? 

— Po velnių... Tai mūsų nepradžiugino... ir mes nešėm muilą... 
Viską gali užkrauti ant mūsų sprando... ir dėl...Karpentra taip 
pat... 

— Ar tai viskas? Daugiau nieko nepastebėjote? Jokių detalių? 

— Ne... nieko... Antrą valandą nakties, kraupi vietelė... šakės... 

Karimas įsivaizdavo vienišą siaurą takelį, virš kurio tamsoje 
plakasi naktiniai drugiai, suvilioti boluojančių antkapių at- 

spindžių. Ir skustagalvių gaują, prisikaifavusią iki ausų, kau- 
kiančią nacistinius himnus. Jis pakartojo: 

— Dar pagalvok. | 

— Tai... buvo jau truputį vėliau... Aš manau, kad matėme seną 
automobilį, Rytų gamybos, „Ladą“ ar kažką panašaus, nusu- 
kantį į kitą pusę... Jis išvažiavo iš kapinių... Į D143 plento pusę... 

— Kokios spalvos? 

— Ba... Baltos... 

— Ar pastebėjai kokių išskirtinių žymių? | 

— Jis...Visas buvo aptaškytas purvu... 

— Matei numerį? 

— Subinę... Mes ne mentai, blake tu, aš... 

Karimas kirto kulnu į blužnį. Žmogysta susirietė ir pradėjo 
leisti raudonus burbulus. Leitenantas pakilo, nusibraukė nuo 
džinsų dulkes. Kam rankioti varpas po pjūties? Už nugaros jis 
išgirdo dejones. Ant jų rankų, be abejo, trečio ar ketvirto laipsnio 
nudegimai. Karimas užbaigė: 

— Tu tvarkingai atvyksi Sarzako nuovadon. Dar šiandien. Ir 
duosi parodymus. Pasakysi, kad atėjai mano siųstas, ir tau bus 
suteikta lengvatų. 

Skustagalvis linktelėjo drebančią galvą ir dėbtelėjo į jį sužeisto 
gyvūno akimis. 

— Kodėl... kodėl tu... taip padarei, žmogėne? 

— Kad prisimintum, - sumurmėjo Karimas. - Susidurti su 
policininku visados problema. O kai policininkas arabas, tai 
velniškai didelė problema. Pabandyk dar kartą pasiaiškinti su 
broliu iš „Šiaurės Afrikos“, ir ji tau taps amžina. - Savo žodžius 
Karimas palydėjo spyriu. Iš visos širdies. 

Arabas ėmė trauktis atatupstas ir prie įėjimo pasiėmė savo 
Glock 21. 

Automobiliu išlekė kaip viesulas ir sustojo tik už kelių ki- 
lometrų, pamiškėje, kad atgautų ramybę ir atsikvošėtų. Kapai 
išniekinti prieš antrą nakties. Plėšikai buvo du ir vairavo seną 
Rytų gamybos automobilį. Jis pažvelgė į laikrodį: dar tugėjo 
laiko, suspės viską išdėstyti raštu. Byla pagaliau turėtų rimtai 

pajudėti į priekį. Reikės paskelbti paieškas, išsiaiškinti auto- 
mobilio duomenis, apklausinėti žmones, gyvenančius prie D143 
plento... . 

Tačiau jo mintys netrukus jau sklandė kitur. Jis įvykdė už- 
duotį. Kruazjė dabar jam privalės duoti laisvę. Jis galės tirti bylą 
savo metodu: naršyti, kur tik panorės, kol sužinos viską apie 
1982 metais dingusį mažą berniuką. 


— „Išorinė krūtinės ląstos dalies apžiūra rodo, kad išilginės įbjo- 
vos padarytos kažkokiu aštriu instrumentu. Taib pat rasti kiti 
tuo pačiu instrumentu padaryti sužalojimai ant pečių, rankų... 


Gydytojas ekspertas, pavarde Markas Kostas, apsivilkęs stora 
drobine striuke, žvelgė pro mažus akinukus. Tai buvo jaunas, 
aštrių veido bruožų ir miglotų akių vyriškis. Nymanas jam iš 
pirmo žvilgsnio pajuto simpatiją, mat jis atrodė aistringas, tikrai 
įžvalgus žmogus, kuriam, be abejo, trūko tik patirties, bet ne 
azarto. Jis metodiškai dėstė skrodimo išvadas: 


—... Daugybė nudegimų: ant liemens, pečių, šonų, rankų. Rasti 
"apie dvidešimt penki tokio pobūdžio sužalojimai, dauguma 
jų išsidėstę tarp anksčiau aprašytų įpjovų... 


Nymanas įsiterpė: 

— Ką tai reiškia? 

Gydytojas Kostas kukliai pažvelgė per akinių viršų. 

— Aš manau, kad žaizdos padarytos lietlempės ugnimi. Pa- 
šlakstyta degalais ir po to uždegta. Manau, kad naudotas nežinia 
iš kur gautas galbūt „Karcher“ firmos purkštuvas. 

Nymanas dar kartą apsuko praktinių darbų salę pirmajame 
„sociologijos-psichologijos“ pastato aukšte, pagrindinę savo bu- 
veinę. Būtent į šią kuklią patalpą jis pakvietė gydytoją ekspertą. 
Čia taip pat dalyvavo kapitonas Barnas ir leitenantas Žuazno, 
kurie gana solidžiai atrodė, įsitaisę ant studentiškų kėdžių. 

— Skaitykite toliau, - nurodė jis. 


— „Taip pat konstatuojame, kad rasta daugybė bematomų, 
pabrinkimų, lūžių. Vien liemens srityje aptikome aštuoniolika 
bematomų. Sulaužyti keturi šonkauliai. Abu raktikauliai su- 
trupinti. Trys kairės ir du dešinės rankos pirštai sutrinti. Geni- 
talijų sritis violetinio atspalvio, sumušta. Sužalojimai padaryti 
metaliniu arba švininiu maždaug septynių centimetrų storio 
strypu. Atskirą grupę sudaro sužalojimai, susidarę keliant 
kūną ir „įsbraudžiant“ jį į uolą, bei pabrinkimai, atsiradę ne 
kankinant, 0 po mirties... 


Nymanas perbėgo akimis susirinkusius: visų žvilgsniai buvo 
neramūs, o smilkiniai išrasoję nuo prakaito. 


— „Pateikiame išvadas apie viršutinę kūno dalį. Veidas ne- 
liestas. Jokių kraujosruvų žymių ant pakaušio... 


Komisaras paklausė: 

— Smūgių į veidą žymių nėra? 

— Ne. Atrodytų, kad žudikas vengė jį liesti. 

Kostas nuleido akis ir ėmė skaityti išvadas, bet Nymanas vėl 
įsiterpė: 

— Lukterėkite. Aš manau, kad tai truks pernelyg ilgai. 

Versdamas išvadų lapus, gydytojas nervingai mirksėjo. 

— Puslapių daug... 

— OK. Mes viską perskaitysime kiekvienas sau. Tiesiog pa- 
teikite mirties priežastį. Ar jis mirė nuo daugybės žaizdų? 

— Ne. Auka buvo pasmaugta. Be jokios abejonės. Metalinių, 
maždaug dviejų milimetrų storio lynu. Manyčiau, kad tai galėjo 

būti pianino styga, dviračio stabdžių arba panašaus tipo lynas. 
Įpjovos gilios, penkiolikos centimetrų ilgio. Lynas sutraiškė 
gerklę, perrėžė gerklų raumenis, o perpjovus miego arteriją, 
prasidėjo kraujavimas. 

— Kurią valandą mirė? 

— Sunku pasakyti, nes kūnas buvo suriestas. Procesas, kai 
kūnas tokioje pozoje... 

— Tuomet nurodykite apytikslę valandą. 

 — Aš manau... baigiantis šeštadienio vakarui, tarp aštuntos ir 
dvyliktos valandos nakties. 

— Ar Kejua buvo užkluptas grįžęs po pasivaikščiojimo? 

— Nebūtinai. Manyčiau, kad kankinimai galėjo trukti gana 
ilgai. Greičiausiai Kejua buvo sučiuptas rytą. Ir kankinamas visą 
dieną. 

— Kaip jūs manote, ar auka gynėsi? 

— Neįmanoma atsakyti, nes apstu sužalojimų. Tačiau esu 
įsitikinęs: Žmogus nužudytas ne iš karto. Jis buvo surištas ir 
turėjo sąmonę visą kankinimo laiką: ant rankų ir riešų aki- 
vaizdžios surišimo žymės. Antra, ant aukos veido nėra jokio 
ženklo, kad buvo užrišta burna, todėl galima spėti, kad budelis 
žinojo, jog niekas negirdės šauksmų. 

Nymanas atsisėdo ant palangės. 

— Ką galite pasakyti apie kankinimus? Ar tai profesionalo 
darbas? 

— Profesionalo? 

— Gal tokiu būdu buvo kankinama, pavyzdžiui, kare? Arba 
kur kitur. | 

— Nesu tos srities specialistas, bet taip nemanau. Pasakyčiau, 
kad čia baisaus... pasiutėlio maniera. Arba pakvaišėlio, kuris 
norėjo sužinoti kažką tikslaus. 

— Kodėl jūs taip sakote? 

- Zudikas bandė prakalbinti Kejua. Ir Kejua kalbėjo. 

— Iš kur jūs žinote? 

Gydytojas kukliai palinko į priekį. Nepaisant to, kad salėje 
buvo šilta, jis tebevilkėjo storo audinio striukę. L 

— Jeigu žudikas būtų norėjęs priversti kentėti Remi Kejua vien 
savo malonumui, būtų kankinęs iki galo. Bet, kaip jau sakiau, 
jis pribaigė jį kitu būdu. Pasmaugė lynu. 

— Nėra jokių seksualinio smurto žymių? 

— Ne. Tokių požymių nėra. Jam tai nerūpėjo. Visiškai. 

Nymanas žengė keletą žingsnių pro sėdinčius užstalėje. Jis ban- 
dė įsivaizduoti baisūną, galėjusį elgtis taip žiauriai, ir bandė 
suvokti, kaip tai vyko. Nieko nepamatė. Nei veido, nei silueto. 
Galvojo apie nužudytąjį, apie tai, ką išgyveno žmogus, patirdamas 
kančią ir mirtį. Matė plėšrų žvėrį, besidraskantį tarp rudų, rusvų 
ir raudonų dėmių. Baisių smūgių, ugnies ir kraujo šėlsmą. Apie 
ką galvojo Kejua savo mirties valandą? Komisaras ramiai paprašė: 

— Pakalbėkite mums apie akis. 

— Kodėl apie akis? 

Taip paklausė Barnas. Iš susijaudinimo jo balso tembras šok- 
telėjo į viršų. Nymanas teikėsi jam atsakyti: 

— Taip, aukos akis. Būtent apie tai, ką andai mačiau ligoninėje. 
Žudikas išėmė aukos akis. Akiduobėse buvo tiktai vanduo... 

— Iš tiesų, - patvirtino Kostas. 

— Pradėkite iš pradžių, - nurodė Nymanas. 

Ekspertas pasinėrė į užrašus. 

— Žudikas darbavosi po vokais. Įkišo aštrų instrumentą, per- 
pjovė akies judinamuosius raumenis ir regos nervus ir ištraukė 
akių obuolius. Po to rūpestingai: išvalė akiduobes. 

— Ar šios operacijos metu žmogus buvo miręs? 

— Nėra nustatyta. Tačiau aš aptikau kraujosruvos žymių, 
įrodančių, kad Kejua dar buvo gyvas. 

Po šių žodžių stojo tyla. Barnas atrodė mirtinai išblyškęs, o 
Žuazno - tarsi iškaltas iš akmens. 

— O kas buvo vėliau? — paklausė Nymanas, kad išsklaidytų 
kiekvieną sekundę augantį nerimą. 

— Vėliau, jau mirusiam, žudikas pripildė akiduobes vandens. 
Manau, upės vandens. Paskui kruopščiai užspaudė vokus. Štai 
kodėl akys buvo užmerktos ir išsigaubusios, tarytum nepa- 
tyrusios jokio sužalojimo. 

— Sugrįžkime prie akių pašalinimo. Kaip jūs manote, ar žudi- 
kas išmanė chirurgiją? 

— Ne. Arba turėjo tik elementarių, neapibrėžtų žinių. Ma- 
nyčiau, tokias žinias galima panaudoti tik kankinimui. 

— Kokiais jis darbavosi instrumentais? Gal tais pačiais, kaip 
ir pjaustydamas? 

— Šiaip ar taip, tai buvo tos pačios rūšies instrumentai. 

— Kokios rūšies? 

— Kasdieniniai įrankiai. Peiliai. 

Nymanas sustojo priešais gydytoją. 

— Tai viskas, ką mums galite pasakyti? Jokių kitų žymių 
nerasta? Iš jūsų išvadų nieko daugiau neišaiškėja? 

— Deja, daugiau nieko. Prieš įspraudžiant kūną tarp solų jis 
buvo labai švariai nuplautas. Todėl po lavono apžiūros mes 
nieko negalime sužinoti apie nusikaltimo vietą. Tuo labiau nega- 
lime nustatyti žudiko asmenybės. Bet tikrai galime teigti, kad 
tai stipraus ir patyrusio vyriškio darbas. Tik tiek. 

— Labai mažai, - sumurmėjo Nymanas. 

Kostas kurį laiką tylėjo ir vėl grįžo prie skrodimo išvadų. 

— Liko tiktai viena dėtalė, apie kurią mes nekalbėjome... 
Detalė, iš pirmo žvilgsnio nesusijusi su žmogžudyste. 

Komisaras sukluso. 

— Kokia? 

— Remi Kejua neturėjo pirštų atspaudų. 

— Ką tai reiškia? 

— Jo rankos buvo nuėstos kažkokios rūgšties, tarytum nutrintos, 
ypač ant pirštų, be jokio papiliaro ar žymės. Gal jis buvo apsi- 
deginęs nelaimingo atsitikimo metu. Bet tai buvo įvykę anksčiau. 

Nymanas lyg klausdamas žvilgtelėjo į Barną, kuris nieko 
nesuprasdamas suraukė antakius. 

— Mes tai pamatysime, - sumurmėjo komisaras. 

Prie gydytojo jis priėjo taip arti, kad net kliudė jo striukę. 

— Ką jūs asmeniškai manote apie šią žmogžudystę? Kaip ją 
vertinate? Ką kužda gydytojo intuicija, kai matote tiek kančios 
žymių? 

Kostas kilstelėjo akinius ir pasitrynė vokus. Kai vėl juos užsi- 
dėjo, žvilgsnis tapo aiškesnis, tarytum spindintis. Ir prabilo 
ryžtingesniu tonu: 

— Žudikas atliko kažkokį nežinomą ritualą. Ritualą, turėjusį 
pasibaigti uolos gilumoje būtent šia embriono poza. Visa tai, 
rodos, labai tiksliai suplanuota. Akių pašalinimas turbūt buvo 
esminė ritualo dalis. Jų vietoje, po vokais, turėjo būti vanduo. 
Tarytum žudikas būtų norėjęs išplauti akiduobes, jas apvalyti. 
Dabar tiriame vandens sudėtį. Dar niekas nežinoma. Galbūt jis 
turės ypatingų... cheminių požymių. 

Nymanas neapibrėžtu judesiu tarytum nubraukė paskutinius 
jo žodžius. Gydytojas kalbėjo apie kūno apvalymą. Komisaras 
taip pat, vos išvydęs mažąjį ežerą, pajuto nusiraminimo ir dva- 
sinės palaimos būseną. Du vyriškiai jautė tą patį. Galbūt žudikas 
toje šventoje vietoje norėjo nuplauti savo nuodėmę, o gal atpirkti 
savo paties kaltes? 

Bėgo minutės. Niekas nedrįso nė pajudėti. Atidarydamas salės 
duris, Nymanas pagaliau burbtelėjo: 

— Grįžtam prie darbo. Laiko turime nedaug. Nežinau, ką Remi 
Kejua turėjo prisipažinti, vien tikiuosi, kad ši žmogžudystė 
neduos akstino kitoms. 


Nymanas ir Žuazno kartu grįžo į biblioteką. Prieš įeidamas 
komisaras žvilgtelėjo į leitenantą: tas atrodė išsigandęs. Poli- 
cininkas padrąsinamai patapšnojo jam per nugarą, lyg kokiam 
sportininkui. Erikas atsakė šypsena, tačiau ji buvo blanki. 

Abu vyriškiai įėjo į didžiąją knygų salę. Juos apstulbino vaiz- 
das. Du vienmarškiniai teismo policijos pareigūnai nutaisė su- 
sirūpinusias minas, - tarytum kokia taikos sergėtojų brigada 
buvo okupavę biblioteką ir dabar rimtai rausėsi tarp knygų. Prieš 
juos blokais ir kolonomis buvo išdėstyta š šimtai knygų. Suglumęs 
Žuazno paklausė: 

— Kas čia vyksta? 

Pareigūnas jam atsakė: 

— Na tai, kas ir buvo nurodyta... ieškome knygų, bylojančių 
apie skausmą, religinius ritualus ir... | 

Žuazno žvilgtelėjo į Nymaną. Jis atrodė supyko, kad ši ope- 
racija vykdoma tokiu abejotinu metodu, ir ėmė burnoti ant 
operatyvinės grupės pareigūnų: 

— Bet aš jūsų prašiau, kad surastumėte duomenis kompiu- 
teryje, o ne raustumėtės knygų lentynose! 

— Mes ieškojome informacijos tokia antrašte ir ta tema. Dabar 
peržiūrime knygas, tikėdamiesi aptikti kokių nors žymių ar 
sąsajų su panašaus pobūdžio žmogžudyste... 

Nymanas įsiterpė: 

— Jau konsultavotės su studentais? 

Pareigūno veide atsispindėjo apmaudas. 

— Jie kažkokie filosofai. Savo šnekomis mums tik apsuko 
galvas. Pirmasis atsakė, kad blogio sąvoka bevertė, nebent ją 
nagrinėtume socialiniu, tiksliau, marksistiniu aspektu. Tiek iš 
jo teišgavome. Antrasis kalbėjo apie vidinės ribos ir nepaklusimo 
aktą. Dar pridūrė, kad ta riba egzistuoja mumyse... ir kad mūsų 
sąžinė nuolat tariasi su ją kontroliuojančia jėga ir...Toliau mes 
nieko nebesupratome. Trečiasis teigė, kad absoliutas ir ieško- 
jimas to, kas nepasiekiama... Kalbėjo apie kažkokią mistinę 
patirtį, galinčią vienodai pasireikšti gėrio ir blogio lygmenyje, 
kaip įkvėpimas. Taigi... Aš... Pagaliau tai dalykai, kurių neįjma- 
noma suvokti, leitenante... | 

Nymanas pratrūko juokais. 

— Ar aš tau nesakiau, — tarė jis Žuazno, - nereikia pasitikėti 
intelektualais. 

Jis vėl kreipėsi į nieko nesusigaudantį policininką: 

— Dirbkite toliau. Pagrindiniai žodžiai būtų „blogis“, „smur- 
tas“, „kankinimai“ ir „apeigos“, be to, pridėkite žodžius „van- 
duo“, „akys“ ir „tyrumas“. Patikrinkite kompiuterio intor- 
maciją. Ypač ieškokite studentų, kurie buvo pasiėmę tas knygas 
ar domėjosi tokio pobūdžio temomis, pavyzdžiui, rašė diser- 
taciją. Kas dirbs prie centrinio kompiuterio? 

Atsiliepė plačiapetis vaikinas, tiesiog nenustygstąs vietoje: 

— Aš, komisare. 

— Ką dar radote Kejua kartotekoje? 

— Įvairius knygų sąrašus, pavyzdžiui, sugadintų, užsakytų 
knygų... Taip pat studentų, kurie domėjosi senomis knygomis, 
ir jų vietų salėje sąrašus. 


— Jų vietų? 
— Taip. Kejua pareiga buvo parodyti jiems vietą salėje... — 
leitenantas mostelėjo galva į stiklo atatvaras - ...tuose mažuose 


boksuose. Jis įvedė į kompiuterio atmintį kiekvieno sėdinčiojo 
vietą. | 

— Kompiuteryje yra Kejua disertacija? 

— Taip. Tūkstančio puslapių darbas apie antiką ir... — jis pa- 
žvelgė į prikeverzotą popieriaus lapą, - Olimpiją. Joje kalbama 
apie pirmąsias Olimpines žaidynes ir apie jas lydėjusius apei- 
ginius ritualus... Sakyčiau, nepaprastas darbelis. 

— Atspausdinkite jį ir perskaitykite. 

— Kaip? 

Nymanas ironišku tonu užbaigė temą: 

- Žinoma, ištisai. 

Vyriškis sumišo. Bet komisaras tuoj paklausė: 

— Kas dar buvo toje senoje dėžėje? Gal kokie videožaidimai? 
Arba elektroninio pašto dėžutė? 

Operatyvinės grupės pareigūnas papurtė galvą. Ši naujiena 
Nymano nenustebino. Jis nujautė, kad Kejua gyveno vien knygų 
pasaulyje. Bibliotekininkas buvo labai griežtas ir, be profesinių 
pareigų, turėjo vienintelę pramogą - disertacijos rašymą. Ko dar 
trūksta, kad įsitikintum, jog jis buvo tikras atsiskyrėlis? 

Pjeras Nymanas kreipėsi į Žuazno: 

— Ateikite čia. Aš ieškau, už ko būtų galima užsikabinti šioje 
byloje. 

Jie atsiskyrė nuo kitų ir nuėjo palei vieną knygų prikimštą 
lentyną. Eilės gale policininkas, nenusiėmęs kepurės, sklaidė 
knygą. Matydamas tokią sceną, komisaras vos įstengė išlikti 
rimtas. Leitenantas atvertė savo užrašų knygelę. 

— Aš apklausinėjau keletą studentų 1r du buvusius Kejua 
kolegas. Remi nebuvo labai vertinamas, bet jį visi gerbė. 

— Kuo jis neįtiko? 

— Lyg ir nieko ypatinga. Man atrodo, kad jis keldavo kažkokį 
nerimą. Buvo paslaptingas, uždaro būdo žmogus. Su aplinkiniais 
stengėsi nebendrauti. Tam tikra prasme tai susiję su jo darbu. — 
Žuazno tarytum išsigandęs apsižvalgė aplinkui. - Kaip jūs ma- 
note... ar šioje bibliotekoje, kur visą dieną tvyro tyla... 

— Ką girdėjai apie jo tėvą? 

— Arjūs žinote, kad jis taip pat buvo bibliotekininkas? Taip man 
apie jį pasakojo. Tokio pat būdo žmogus. Tylus, neprieinamas. Per 
ilgą laiką ta klausyklos atmosfera galėjo paveikti jo psichiką. 

Nymanas atsirėmė į knygų lentyną. 

— Ar girdėjai, kad jis taip pat mirė kalnuose? 

— Žinoma. Bet čia nėra nieko įtartina. Pagyvenusį žmogelį 
užklupo sniego griūtis ir... | 

— Žinau. Tu manai, kad niekas neturėjo jokių interesų kėsintis 
į tėvą ar sūnų? 

— Komisare, bibliotekininkas eidavo į saugyklą knygų, pil- 
dydavo korteles ir išduodavo studentams suolo numerį. Argi 
koks studentas galėjo trokšti jam atkeršyti? Pavyzdžiui, dėl to, 
kad jam paduotas ne tas leidinys? 

— Gerai. O kaip alpinizmas? 

Žuazno pervertė savo užrašų knygelę. 

— Kejua buvo puikus alpinistas ir neturintis sau lygių ėjikas. 
Liudytojai pasakojo, kad aną šeštadienį matė jį išeinantį į kalnus, 
į dviejų tūkstančių metrų aukščio žygį. Be jokios alpinizmo 
įrangos. 

— Ar jis turėjo kokių bendrakeleivių? 

— Niekada. Netgi žmona nevykdavo kartu. Kejua buvo vieni- 
šius. Vos ne patologiškai uždaras žmogus. 

Nymanas pateikė savo informaciją: 

— Aš buvau prie upės. Ir aptikau alpinistų įrangos žymes 
uoloje. Manau, žudikas panaudojo kopimo techniką, kad už- 
keltų kūną. 

Žuazno susinervino, iš apmaudo net jo smakras atvipo. 

— Po galais, aš taip pat buvau ten įkopęs rr... 

— Žymės buvo plyšio viduje. Žudikas pritvirtino skridinius ir 
po to užsitraukė auką iš kitos pusės atsverdamas ją savo svoriu. 

— Čia tai bent. 

Jo veide atsispindėjo apmaudas ir susižavėjimas. Nymanas 
nusišypsojo. 

— Tai ne mano nuopelnas: man tai paaiškino liudytoja. Fani 
Fereira. Tikra profesionalė. — Jis mirktelėjo. - Draugiškai pa- 
prašysiu... Noriu, kad tu padirbėtum ta kryptimi. Sudaryk iš- 
samų ir patikrintą sąrašą alpinistų, kurie naudojasi tokiu inven- 
toriumi. | 

— Mes turėsime tūkstančių asmenų sąrašus! 

— Pasiteirauk savo kolegų. Barno. Mes nieko nežinome. Galbūt 
kas paaiškės po šių paieškų. Taip pat noriu, kad pasidomėtum 
apie akis. 

— Apie akis? 

— Girdėjai skrodimo išvadas, ar ne? Žudikas išėmė šiuos 
organus nepaprastai rūpestingai. Neturiu nė menkiausio su- 
pratimo, ką tai galėtų reikšti. Galbūt tai fetišizmo apraiška. O 
gal keisto apvalymo akto dalis. Galbūt šios akys matė tai, ko 
neturėjo matyti. Arba žudikas bijojo, kad veriantis žvilgsnis 
vėliau jį visą laiką persekios. Aš nežinau. Čia kažkas labai 
miglota ir aš nemėgstu tokio pobūdžio postringavimų. Tačiau 
norėčiau, kad pakratytum miestą, surinktum žinių apie akis. 

— Kaip? 

— Pavyzdžiui, apieškotum, ar šiame fakultete arba mieste būta 
įvykių, susijusių su šia kūno dalimi. Taip pat pasigilintum į 
pastarųjų metų panašaus pobūdžio protokolus policijos skyriuje, 
pasidomėtum įvairiais faktais, apie kuriuos rašė vietinė spauda. 
Gal buvo muštynių ar sužeidimo atvejų. O gal, priešingai, gy- 
vūnų suluošinimų. Na, nežinau, ieškok. O gal sužinosi apie 
neregystės problemas, akių negalavimus. 

— Jūs iš tiesų manote, kad aš galiu surasti... 

— Aš nieko negalvoju, - atsiduso Nymanas. - Daryk tai, ir tiek. 

Uniformuotas policininkas netoliese vis šnairavo į juos. Paga- 
liau paliko knygas ir išėjo. Nymanas ramiai kalbėjo toliau: 

— Aš taip pat noriu turėti tikslius paskutinių savaičių Kejua 
dienoraščius. Noriu žinoti, su kuo jis buvo susitikęs, su kuo 
kalbėjo. Taip pat darbo ir asmeninių telefono pokalbių bei 
paskutinių laiškų sąrašus, žodžiu, viską. Kejua galbūt pažinojo 
savo žudiką. Galbūt su juo buvo susitikęs ten, kalnuose. 

— O žmona ar nieko nepasakojo? 

Nymanas neatsakė. Žuazno pridūrė: 

— Panašu į tai, kad iš jos nieko neišpeši. 

Žuazno užvertė užrašų knygelę. Atrodė ne toks išblyškęs. 

— Aš nežinau, ar turėčiau jums tai sakyti... Taip sužalotas 
kūnas... ir tas pakvaišęs žudikas, klajojantis kažkur netoliese... 

— Na? 

— Na, velniai rautų, man rodos, kad dirbdamas su jumis aš 
visko išmoksiu. 

Nymanas paėmė iš lentynos knygą ir ėmė ją vartyti: Izeros 
departamento topografija 11 reljefas. Įteikė veikalą leitenantui 
sakydamas: 

— Na, melskis, kad mes tiek pat sužinotume apie žudiką. 


Auka paremta į uolą, vaizdas iš šono. Raumenys bo oda 
persukti tarytum stygos. Juozganos, violetinio atspalvio žaiz- 
dos, sudarkytas, išbalęs ir vietomis melsvas kūnas. 


Sugrįžęs į darbo vietą salėje, Nymanas žiūrinėjo Remi Kejua 
lavono nuotraukas. 


Veidas iš priekio. Vokai truputį praviri, matyti juodos aki- 
duobes. 


Vis dar nenusivilkęs apsiausto, Nymanas mąstė apie to žmo- 
gaus kančias. Apie siaubingą smurtą šiame nekaltame rajone. 

Bijodamas sau prisipažinti, jis galvojo apie blogiausia. Galbūt 
bus dar viena žmogžudystė. Arba nusikaltimas nebus ištirtas, 
ilgainiui pamirštas, stengiantis užgožti baimę. 


Aukos rankos. Nufotografuotos iš viršaus, paskui iš apačios. 
Gražios ir subtilios rankos, praskesti, be jokio bpapiliaro pirštų 
galiukai. Jokio atspaudo pėdsako. Žirklių žymės ant delnų. 
Tamsūs. Kieti. Sukrešėjimai. 


Nymanas pastūmė kėdę ir atsirėmė į sieną. Sunėrė rankas ant 
pakaušio ir pagalvojo savo paties žodžiais: „Kiekviena bylos 
detalė yra tarytum veidrodis. Ir žudikas slepiasi viename lūž- 
tančių spindulių kampe.“ Jam niekaip nesisekė išmesti iš galvos 
įsitikinimo, kad Kejua buvo pasirinktas ne atsitiktinai. Jo mirtis 
buvo susijusi su praeitimi. Su asmeniu, kurį jis pažinojo. Su 
veiksmu, kurį jis padarė. Arba paslaptimi, kurią jis atskleidė. 

Kas tai galėjo būti? 

Nuo pat vaikystės, Kejua laiką leisdavo universiteto biblio- 
tekoje, o savaitgalius — malonioje slėnį gaubiančioje kalnų vie- 
natvėje. Ką jis galėjo padaryti ar suvokti, kad vėliau užsitarnautų 
tokią žiaurią mirtį? 

Nymanas nusprendė imtis trumpos apklausos, kad daugiau 
sužinotų apie aukos praeitį. Instinktyviai arba persekiojamas 
įkyrios minties, jis užsikabino už detalės, įstrigusios po susi- 
tikimo su Sofija Kejua. 

Po kelių telefono skambučių pagaliau susisiekė su keturio- 
liktuoju pėstininkų pulku, įsikūrusiu Liono apylinkėse, kur visi 
Izeros jaunuoliai yra kviečiami trijų dienų apžiūrai. Po to, kai 
jis prisistatė ir pasakė skambučio priežastį, jį sujungė su archyvų 
tarnyba, kuri surado informacinius jaunojo Kejua duomenis ir 
išvadą, kad devyniasdešimtaisiais metais jis buvo atleistas nuo 
karinės prievolės. 

Nymanas girdėjo tylius kompiuterio klaviatūros garsus, tols- 
tančius žingsnius, popieriaus lapų šlamėjimą. Ir paprašė archyvo 
darbuotojo: 

— Prašau perskaityti dokumentų išvadas. 

— Aš nežinau, ar... Kas man galėtų įrodyti, kad jūs iš tiesų 
komisaras? 

Nymanas atsiduso. 

— Paskambinkite į Gernono žandarmeriją. Pakvieskite kapi- 
toną Barną ir... 

— Gerai. Sutinku. Aš jums skaitau. — Buvo girdėti, kaip jis 
verčia puslapius. - Praleidžiu detales, atsakymus į testus ir kita. 
Išvada byloja, kad jus dominantis asmuo buvo atleistas pagal 
P4 straipsnį dėl „ūmios šizofrenijos“. Psichiatro ranka paraštėje 
pažymėta...: „Kreiptis į terapeutą“, ir tie žodžiai pabraukti. Dar 
parašyta pastaba: „Susisiekti su Gernono universitetinės ligo- 
ninės centru.“ Aš manau, kad šis asmuo sirgo nuo pat kūdi- 
kystės, nes paprastai... 

— Gal jūs žinote gydytojo pavardę? 

— Aišku, tai pulko gydytojas Ivenas. 

— Jis visą laiką dirba jūsų įguloje? 

— Taip. Kitame aukšte. 

— Prašau jį pakviesti. 

— Aš... Na gerai. Nepadėkite ragelio. 

Ragelyje buvo girdėti sintezatoriaus melodija, imituojanti 
pučiamųjų orkestrą. Netrukus atsiliepė labai rimtas, tarytum 
boso rakte nustatytas balsas. Nymanas prisistatė ir pradėjo 
aiškinti. Gydytojas Ivenas skeptiškai tylėjo. Pagaliau jis paklausė: 

— Kokia šaukiamojo pavardė? 

— Remi Kejua. Jį atleidote prieš penkerius metus pagal P4 
straipsnį. Ūmi šizofrenija. Galbūt prisimenate šį atvejį? Jei taip, 
norėčiau žinoti jūsų nuomonę, ar jis simuliavo, ar ne. 

Pasigirdo prieštaraujantis balsas: 

— Šie dokumentai yra slapti. 

— Mes radome jo kūną, įspraustą uoloje. Žmogus buvo pa- 
smaugtas. Akių obuoliai išimti. Daugybė kankinimo žymių. 
Tardytojas Bernardas Terpontas mane iškvietė iš Paryžiaus tirti 
šią bylą. Jis gali pats su jumis susisiekti, tačiau byla yra skubi. 
Gal jūs prisimenate... 

— Pamenu, - įsiterpė Ivenas. - Ligonis. Pamišėlis. Be jokios 
abejonės. 

Nors Nymanas tikėjosi būtent tokio atsakymo, tačiau pa- 
starasis jį apstulbino, ir jis pakartojo klausimą: 

— Jis tikrai neapsimetinėjo? 

— Ne. Aš tuos apsimetėlius matau ištisus metus. Sveiki žmonės 
turi daugiau vaizduotės negu tikri pamišėliai. Jie šneka nežinia 
ką, prigalvoja neįtikėtinų dalykų. Tikrą ligonį galima greitai 
atskirti. Pamišimas jį sukausto. Jis yra apsėstas, pakirstas ligos. 
Be to, pamišimas turi savo... pagrįstą logiką. Remi Kejua buvo 
ligonis. Nuo mokyklos laikų. 

— Kuo pasireiškė jo liga? 

— Minties dvilypumu. Ryšio su išoriniu pasauliu praradimu. 
Uždarumu. Tai klasikiniai šizofrenijos simptomai. 

— Gydytojau, šis žmogus buvo Gernono universiteto biblio- 
tekininkas. Kiekvieną dieną jis susitikdavo su šimtais studentų 
If... 

Gydytojas nusišaipė. 

— Pamišimas atsiskleidžia periodais, komisare. Jį gana pa- 
prasta paslėpti, užmaskuoti niekuo neišsiskiriančia išore. Jūs 
turite tai Žinoti geriau už mane. 

— Tačiau ką tik prasitarėte, kad šis pamišimas jums krito į 
akis. 

— Man pravertė patirtis. O Kejua turbūt ilgainiui buvo išmokęs 
save kontroliuoti. 

— Kodėl jūs rekomendavote „kreiptis į terapeutą“? 

— Aš jam patariau gydytis. Ir tiek. 

— O vėliau ar susisiekėte su Gernono universitetine ligonine? 

— Tiesą pasakius, nepamenu. Atvejis buvo išskirtinis, bet 
neprisimenu, ar pranešiau į ligoninę. Matvte, jei ši tema... 

— „Išskirtinis atvejis“ — ar aš teisingai išgirdau? 

Gydytojas atsiduso. 

— Šis tipas gyveno atskirame, be galo šaltame pasaulyje, ku- 
riame jautė perdėtą savo asmens reikšmingumą. Žinoma, kitų 
akyse apsukriai tą slėpė, bet buvo visiškai valdomas vidinių 

kanonų ir preciziškumo. Kiekvienas jo jausmas virsdavo kon- 
krečia forma, skirtinga asmenybe. Jame gyveno minia žmonių. 
Tai tiesiog... fantastiška. 

— Ar jis buvo pavojingas? 

— Be jokios abejonės. 

— Ir leidote jam išvykti? 

Kiek patylėjęs gydytojas pradėjo komentuoti: 

— Jūs žinote, kad pamišėliai laisvėje... 

— Gydytojau, - nutraukė Nymanas tyliu balsu, - šis žmogus 
buvo vedęs. 

— Na... tuomet man gaila jo žmonos. 

Komisaras padėjo ragelį. Šie parodymai jam praplėtė akiratį, 
tačiau sukėlė dar didesnį nerimą. 

Ir Nymanas ryžosi naujam vizitui. 


— Jūs melavote! 

Sofija Kejua bandė uždaryti duris, bet komisaras jas laikė 
alkūne. 

— Kodėl jūs nuslėpėte, kad jūsų vyras buvo ligonis? 

— Ligonis? 

— Šizofrenikas. Specialistų teigimu, jis negalėjo būti laisvėje. 

— Žiurkė. 

Sukandusi lūpas, moteris dar kartą truktelėjo duris, tačiau 
Nymanas nesitraukė. Nors ir glotniais plaukais ir apdribusiu 
megztuku, ši moteris jam atrodė ypač patraukli. 

— Argi jūs nesuprantate? —- užriko jis. - Mes ieškome žudiko. 
Mes ieškome išeities taško. Galbūt Remi Kejua kažką padarė, 
kad tai sužinojus, būtų galima perprasti jo likimo žiaurumą. 
Galbūt tai veiksmas, kurio jis net neprisimena. Aš jūsų prašau... 
jūs vienintelė galite man padėti! 

Sofija Kejua išplėtė savo dideles akis. Jos dailus veidas pa- 
tamsėjo nuo užplūdusio raudonio ir nervingai krūpčiojo. Ypač 
gražūs atrodė žvilgantys antakiai, sustingę tobulu, patetišku 
kontūru. 

— Jūs pamišėlis. 

— Aš turiu Žinoti jo praeitį... 

— Jūs pamišėlis. | 

Moteris ėmė krūpčioti. Nymanas nejučia nudelbė akis. Jis 
žvelgė į Sofijos Kejua raktikaulius, iššokusius pro palaidomis 
akimis nertą megztuką, kurio ažūras nuo Nymano akių nepajėgė 
paslėpti stambių randų, panašių į liemenėlės petnešėlių įspaudus. 
Staiga impulsyviai čiupęs jos riešą, timptelėjo aukštyn rankovę. 
Dilbis buvo panašus į melsvo marmuro imitaciją. Nymanas 
užriko: | 

— Jis mušdavo jus. 

Komisaras nukreipė žvilgsnį nuo tamsių žymių ir įsistebeilijo 
į Sofijos Kejua akis. 

- Jis mušdavo jus! Jūsų vyras buvo ligonis. Jam patiko daryti 
bloga. Dabar aš žinau. Jis padarė nusikaltimą. Ir neabejoju, kad 
jūs nujaučiate, kokį. Tik nesakote nė dešimtosios dalies to, ką 
žinote! 

Moteris spjovė jam į veidą. Nymanas loštelėjo atgal. 

Tuo pasinaudojusi, ji užtrenkė duris. Vienas po kito lyg kokia 
kaskada ėmė spragsėti užraktai ir Nymanas liko priešais akliną 
sieną. Koridoriuje studentai pravėrę duris varstė jį sunerimusiais 
žvilgsniais. Komisaras spyrė kulnu į staktą. 

— Aš dar ateisiu! - užrėkė. 

Jokio atsako. 

Nymanas dar kartą stuktelėjo kumščiu ir lūkuriuodamas 
atsako, keletą sekundžių pastovėjo nejudėdamas. 

Anapus durų tarytum iš gilaus rūsio su pertrūkiais buvo girdėti 
moters rauda ir žodžiai. 

— Jūs išprotėjęs. 


— Man reikia civiliai apsirengusio policininko, kalbančio vietine 
tarme. Pakvieskite kitus Grenoblio operatyvinės grupės pa- 
reigūnus. 

— Sofija Kejua? Bet... kodėl gi? 

Nymanas pažvelgė į Barną. Jie abu stovėjo Gernono žandar- 
merijos didžiojoje salėje. Kapitonas vilkėjo jūros spalvos megz- 
tiniu su baltais dryžiais šonuose, privalomais pagal reglamentą, 
ir buvo panašus į jūreivį. 

— Ta moteris kažką nuo mūsų slepia, — paaiškino Nymanas. 

— Ar jūs nemanote, kad tai ji... 

— Ne. Bet ji nesako to, ką žino. 

Barnas formaliai linktelėjo ir padavė Nymanui didelį kartoninį 
aplankalą, pilną faksmilių, popierėlių ir dokumentų kopijų. 

— Štai čia visi mūsų bylos rezultatai, - pareiškė jis. - Kol kas 
nieko džiuginančio. 

Nepaisydamas triukšmo lauke, kur policininkai alkūnėmis 
skynėsi kelią per žmonių minią, lėtai eidamas nuošaliai stovinčio 
rašomojo stalo link Nymanas pradėjo skaityti dosjė. Jis pervertė 
šūsnis Barno ir Vermonto tyrimų išvadų. Deja, tarp daugybės 
pranešimų ir liudijimų jis nerado nė vieno vertingo fakto. Ap- 
klausos, liudytojų parodymai, paieškos, vietinės apklausos — 
beverčio šlamšto krūva. Nymanas bambėdamas stumtelėjo įstik- 
lintas kabineto duris. Mažame mieste įvykdytas toks sukrečiantis 
nusikaltimas! Ne, komisaras nenorėjo sau pripažinti, kad ligšiol 
nesugebėjo aptikti jokios žymės, jokio pėdsako. 

Jis ištraukė kėdę iš po geležinio stalo ir atidžiai skaitė toliau. 

Niekam verti pasirodė ir aptikti vagišių pėdsakai. Į aklavietę 
vedė ir duomenys, gauti iš kalėjimų, prefektūros, teismų. Pa- 
starųjų dvidešimt keturių valandų automobilių vagystės taip pat 
neturėjo nieko bendra su žmogžudyste. Visos paieškos, susijusios 
su pastarųjų dvidešimties metų nusikaltimais ir įvairiais nelai- 
mingais atsitikimais, irgi pasirodė visiškai tuščios. Niekas nepri- 
minė tokio žiauraus ir keisto nusikaltimo, kurio nors viena detalė 
turėtų ką nors bendra su tiriamu atveju. Netgi dvidešimties metų 
miesto protokolų sąraše buvo vien keli nuotykiai kalnuose, 
smulkios vagystės, autojvykiai, gaisrai... 

Nymanas atsivertė kitą aplankalą. Faksu atsiųstas nuoseklus 
viešbučiuose atliktų apklausų aprašymas taip pat nepateikė 
jokios informacijos. 

Štai kad ir Vermonto dosjė. Jo žmonės nebuvo baigę tyrinėti 
paupio vietovių. Per valandą apžiūrėti tik penki kalnų nameliai, 
o vietiniame žemėlapyje jų septyniolika, be to, keletas net trijų 
tūkstančių metrų aukštyje. Kas padėtų suvokti čia įvykdytos 
žmogžudystės motyvus, logiką ir prasmę? Pareigūnai apklausi- 
nėjo apylinkių valstiečius. Kai kurios apklausos parašytos įprastu 
policininkų žargonu. Nymanas vartė jas ir šypsojosi: rašybos 
klaidas ir formuluotes dar galėtum priskirti policininkams, bet 
kiti terminai - tiesiog kareivių žargonas. Vyrai išnaršė įvairias 
paslaugų įstaigas, traukinių, autobusų stotis. Jokio atgarsio. 
Tačiau gatvėse ir kalnų nameliuose jau ėmė sklisti kalbos: kodėl 
tiek daug klausinėjama? Kodėl tiek daug policininkų? 

Nymanas tėškė dosjė ant stalo. Pro langą išvydo ką tik grįžusį 
patrulį. Skaisčiai raudonais skruostais ir apšarmojusiais an- 
takiais pareigūnas galvos mostu pasiteiravo naujienų, tačiau 
kapitonas Vermontas tik papurtė galva: nieko naujo. 

Komisaro žvilgsnis keletui sekundžių stabtelėjo ties unifor- 
muotais vyriškiais, tačiau jo mintys jau klaidžiojo kitur. Jis 
galvojo apie dvi moteris. Viena stipri ir užsispyrusi kaip kalnų 
ožka. Raumeninga, matine kaip aksomas oda, kvepianti medžio 
sakais ir šiugždančia žole. Kita atrodė gležna ir akiplėšiška. Jos 
viduje slypėjo kažkoks blogis, agresyvumas, sumišęs su išgąsčiu, 
kuris taip įstrigo Nymanui. Ką slėpė tas kaulėtas, kerinčio grožio 
veidas? Ar jis iš tiesų ją mušdavo? Kokia jos paslaptis? Ir kokį ji 
patyrė sielvartą, sužinojusi apie išniekintą ir tiek kančių patyrusį 
vyrą? | 
Nymanas atsistojo ir priėjo prie lango. Virš kalnų, pro debesis, 
kyštelėjo saulė ir išsigiedriję ruožai rodės panašūs į pailgas 
žaizdas tamsiame, nuo audros ištinusiame kūne. Apačioje stūk- 
sojo pilki, vienodi Gernono namai. Sniegas nuo daugiakampių 
stogų turbūt lengvai slysta žemyn. Langai tamsūs, maži, kvad- 
ratiniai, tarytum šešėlyje skendintys paveikslai. Per miestą palei 
jų nuovadą tekėjo upė. | 

Prieš akis vėl iškilo dviejų moterų veidai. Kiekviena apklausa 
diktavo tą patį. Svarbiausia skuba, skatinanti aistringą, azartišką 

ir karštligišką nusikaltėlio medžioklę. Jis dievino tą skubotumą: 
liudytojai, įtariamieji, mergšės, padavėjos... 

Taigi kuri - brunetė ar blondinė? 

Suskambo radijo telefonas. Antuanas Reimsas prabilo be 
įžangų: 

— Aš grįžtu iš ligoninės. 

Visą rytmetį Nymanas nė karto neprisiminė Paryžiaus. Atsi- 
tikimas Princo parke dabar jam smogė kitu lazdos galu. Direk- 
torius kalbėjo toliau: 

— Kad išgelbėtų jo veidą, gydytojai daro penktąją transplan- 
taciją. Persodinimams sunaudota beveik visa šlaunų oda. Tai 
dar ne viskas. Trys kaukolės lūžiai. Išdurta akis. Septyni kaulų 
skilimai veide. Septyni, Nymanai. Apatinis žandikaulis įstrigęs 
giliai į gerklų audinius. Kaulų atplaišos perpjovė balso stygas. 
Vyriškiui koma, tačiau net ir stebuklingai išgijęs jis negalės kal- 
bėti. Gydytojai abejoja, ar automobilio avarijoje įmanoma taip 
susižaloti. Gal žinai, ką galėčiau paaiškinti Didžiosios Britanijos 
ambasadai? O spaudai? Mes jau seniai pažįstami ir esame drau- 
gai. Ir vis dėlto tebemanau, kad tu žiaurus ir kuoktelėjęs žmogus. 

Po kiekvieno sakinio Nymano rankos sudrebėdavo. 

— Tas tipas nužudė žmogų, - iškošė Nymanas. 

— Koks siaubas, o tu manai esąs kitoks? 

Komisaras neatsakė. Tik radijo telefoną iš suprakaitavusios 
dešinės rankos perėmė į kairiąją. Reimsas kalbėjo toliau: 

— Kaip tavo byla? 

— Stovi vietoje. Jokių įrodymų. Jokių liudytojų. Viskas daug 
sudėtingiau, negu tikėjausi. 

— Aš tave perspėju! Kai žurnalistai sužinos, kad esi Gernone, 
jie puls tave kaip pikti šunys. Kurių galų ten tave nusiunčiau! 

Reimsas šiurkščiai baigė pokalbį. Nymanas kurį laiką stovėjo 
bežadis, žiūrėdamas į vieną tašką. Akimirksniu prieš akis iškilo 
visi praėjusios nakties baisumai. Nervai pašlijo. Jis taip talžė tą 
žudiką, buvo taip įsiutęs, kad būtų galėjęs jį visiškai pribaigti. 

Pjeras Nymanas gyveno smurto ir ištvirkimo pasaulyje, žinojo 
žiaurias ir žvėriškas jo taisykles, pavojų. Tačiau visą laiką siekė 

ir tikėjo, kad, drąsiai stojęs prieš smurtą, galės jį pažaboti. Tačiau 
dabar pačiam buvo sunku justi ribą. Smurtas tūnojo ir jo viduje, 
ir išorėje. Liko bejėgiškumas ir prieblanda. Jis neįveikė savo 
baimės, kuri kažkur tamsiuose kaukolės koridoriuose aidėjo lyg 
šunų staugimas. 

Komisaras staiga krūptelėjo: vėl skambėjo mobilusis telefonas. 
Gydytojas ekspertas Markas Kostas triumfuodamas pasakė: 

— Vėl jums skambinu, komisare. Pagaliau turime patikimų 
žinių. Apie vandens, rasto po vokais, sudėtį. Ką tik gavome 
analizės išvadas. 

— Ir ką gi? 

— Tai ne paprastas upės vanduo. Nors neįtikėtina, bet aki- 
vaizdu. Aš dirbu su chemiku Patriku Astjė iš Grenoblio paieškos 
policijos. Ekspertų teigimu, vandens užterštumas akiduobėse 
nesutampa su upės vandens užterštumu. Netgi labai skiriasi. 

— Kalbėk konkrečiau. 

— Jis gali būti išreikštas H,SO, ir HNO, formulėmis, kitaip 
sakant, sieros ir azoto rūgšties. Jo pH yra 3, taigi tai labai aukšto 
rūgštingumo tirpalas. Beveik actas. Tokie tikslūs skaičiai. 

— Nieko nesuprantu. Ką visa tai reiškia? 

— Nekalbėsiu profesine kalba, tačiau pasakysiu, kad sieros 
rūgštis ir azoto rūgštis yra šalutiniai produktai, susidarę iš sieros 
dioksido ir azoto dioksido. Astjė mano, kad tokį dioksidų mišinį 
išskiria tik šiluminės elektrinės, kurui naudojančios rusvąją anglį. 
Tai itin pasenęs šiluminių elektrinių tipas. Astjė padarė išvadą, 
kad auka buvo tokioje vietovėje nužudyta arba ten nuvežta. 
Norėdami sužinoti nusikaltimo vietą, turėtumėte rasti tokio 
pobūdžio šiluminę elektrinę šiame regione. 

Nymanas žvilgtelėjo į dangų. Pro tamsių debesų tumulus 
tarytum milžiniška sidabrinė lašiša skverbėsi besiplečiąs saulės 
spindulių ruožas. Gal pagaliau apčiuoptas siūlo galas? Jis pa- 
liepė: 

— Pasiųskite Barnui faksu šio skysčio sudėtį. 

Komisarui atidarius kabineto duris, tarpduryje išdygo Erikas 
Žuazno. 

— Aš jūsų visur ieškau. Turiu svarbios informacijos. 

Gal pagaliau byla pajudės iš mirties taško? Policininkams 
išėjus, Nymanas uždarė duris. Žuazno ėmė nervingai sklaidyti 
savo užrašų knygelę. 

— Prie Sept-Laucho yra vaikų regos sutrikimų tyrimo centras. 
Pasirodo, daug negaluojančiųjų yra atvykę iš Gernono. Vaikai 
serga įvairiomis akių ligomis: katarakta, akies tinklainės pig- 
mentų uždegimais, daltonizmu. Šių susirgimų skaičius Gernone 
viršija vidutinį. 

— Dėstyk toliau. Kokia susirgimų priežastis? 

Žuazno iškėlė rankas į dangų. 

— O varge. Tikra ašarų pakalnė. Gydytojas sako, kad tai 
genetinės kilmės ligos. Jos perduodamos iš kartos į kartą nenu- 
statytu giminystės ryšiu ir dažniausiai fiksuojamos atokiose 
vietose.Tai lyg koks genetiškai plintantis užkrėtimas. 

Leitenantas išplėšė lapą iš užrašų knygelės. 

— Prašau, čia instituto adresas. Jo direktorius daktaras Šam- 
pela labai kruopščiai studijavo tą fenomeną. Aš manau, kad... 

Nymanas smiliumi parodė į Žuazno. 

— Ten važiuosi tu. | 

Jauno policininko veidas nušvito. 

— Jūs pasitikite manimi? 

— Aš pasitikiu tavimi. Paskubėk. 

Žuazno apsisuko eiti, bet suraukęs antakius sustojo. 

— Komisare... Atleiskite man, bet... kodėl jūs negalite pats 
nuvažiuoti ir apklausti direktorių? Gal aptiktumėte įdomesnių 
pėdsakų? Gal jūs geriau suprastumėte? Ar manote, kad, būda- 
mas vietinis, išsiaiškinsiu geriau? Aš nelabai sugebėsiu. 

Nymanas atsirėmė į staktą. 

— Aš radau kitus pėdsakus. Todėl skiriu tau mažą pamokėlę. 
Byloje kartais pasitaiko išorinių motyvų. 

— Kokių motyvų? 

— Asmeninių. Aš nevyksiu į institutą todėl, kad mane perse- 
kioja įkyri baimė. 

— Ko jūs bijote? Neregių? 

— Ne. Šunų. 

Leitenantas pažvelgė į jį su nepasitikėjimu. 

— Nieko nesuprantu. 

— Pamąstyk. Ką jaučia neregiai, tą užuodžia šunys. - Nymanas 
pamėgdžiojo sulinkusį neregį, vedamą įsivaizduojamo šuns. — 
Šunys - neregių akys, ar supranti? 

Jis ranka sulaikė suglumusį leitenantą. 

Pabeldęs į kapitono Barno duris, išsyk jas atidarė, nelauk- 
damas kvietimo įeiti. Fakso aparatas vis dar siuntė informaciją, 
nors ant stalo jau gulėjo stirta popierių. Tai buvo atsakymai iš 
viešbučių, restoranų, garažų. Barnas atrodė panašus į bakalėji- 
ninką, rūšiuojantį prekes. 

— Komisare! — Barnas kilstelėjo antakius.- Štai! Aš ką tik 
gavau... 

— Žinau. 

Čiupęs Kosto siųstą dokumentą Nymanas greitai jį peržvelgė. 
Tai buvo akiduobėse rasto vandens cheminę sudėtį apibūdi- 
nantys sudėtingi pavadinimai ir formulės. 

— Kapitone, - paklausė komisaras, —- ar mūsų regione yra 
šiluminė elektrinė? Elektrinė, kuri naudoja rusvąją anglį? 

Barno veide šmėstelėjo neįskaitoma grimasa. 

— Ne, nieko apie tai nesu girdėjęs. Nebent kiek toliau nuo čia, 
vakarų pusėje... Artėjant prie Grenoblio industrinių zonų gau- 
sėja... 

— Kas galėtų suteikti išsamią informaciją? 

— Izeros industrinės veiklos federacija, - pradėjo Barnas, — 
bet... palaukite. Aš dar geriau sugalvojau. Ta elektrinė turėtų 
labai teršti aplinką, ar ne? 

Nymanas nusišypsojo, pabaksnojo į fakso lapelį, primargintą 
skaičių. 

— Baisus rūgštingumas. 

Barnas jau kažką rašė. 

— Suraskite šį žmogų. Tai Alenas Derto. Sodininkas, miesto 
pakraštyje turintis tropikų oranžeriją. Jis ekologijos patriarchas. 
Kovotojas prieš užterštumą. Mūsų regione nėra jokio dujomis 

virtusio elemento, kurio kilmės, sudėties ir poveikio aplinkai jis 
negalėtų nusakyti. 

Nymanas buvo beišeinąs, bet kapitonas jį sulaikė. Ištiesė abi 
rankas, rodydamas komisarui didžiulius tarsi kokio lokio delnus. 

- Štai, aš domėjausi atspaudais... Ar pamenate Kejua rankas. 
Tai atsitiko autojįvykio metu, kai dar buvo mažas vaikas. Padė- 
damas savo tėvui pergabenti šeimos burlaivį į Anesi ežerą, abiejų 
rankų plaštakas apsidegino detergentu, stipriai ėdančiu tirpalu. 
Aš susisiekiau su uosto kapitono būstine ir jie prisiminė tą įvykį. 
Skubi medicininė pagalba, ligoninė, baisus sąmyšis... Galima 
patikrinti, bet nemanyčiau, kad mes ką naujo išpeštume. 

Pasisukęs eiti, Nymanas paspaudė Barno ranką. 

— Ačiū, kapitone. - Jis linktelėjo į faksus. - Sėkmės. 

— Sėkmės ir jums, - atsakė Barnas. - Ekologas Derto, beje, 
baisi nuobodybė. 


— „Visas mūsų regionas užnuodytas, merdintis, pasmerktas! 
Industrinės zonos kaip ant mielių dygsta slėniuose, kalnų pa- 
šlaitėse, miškuose, teršdamos žemę, požeminius vandenis, nuo- 
dydamos orą. Kuo mes kvėpuojame? Izera — vien dujos ir nuodai. 

Alenas Derto buvo pilkas žmogus, pailgu randuotu veidu. Su 
veidą slepiančia barzda, metaliniais akinių rėmeliais atrodė 
panašus į mormonų sektantą. Tarp vienos iš oranžerijų augalų 
jis vikriai dėliojo mažus juodžemio vazonėlius. Nymanas per- 
traukė jo kalbą tarsi emocingą oficialaus pranešimo įžangą per 
privalomą prisistatymą. 

— Atsiprašau. Man reikalinga informacija... skubi. 

— Ką? Ak taip, žinoma... - Jis prašneko malonesniu tonu. - 
Jūs iš policijos... 

— Ar žinote regione šiluminę elektrinę, naudojančią rusvąją 
anglį? 

— Rusvąją anglį? Natūralią anglį... Grynus nuodus... 

— Žinote tokią vietą? 

Vis dar palinkęs prie mažų daigelių vazonėliuose, Derto pa- 
purtė galvą. 

— Ne. Mūsų regione, ačiū Dievui, rusvoji anglis nenaudojama. 
Jau nuo septintojo dešimtmečio ši pramonės šaka Prancūzijoje 
11 kaimyninėse šalyse nyksta. Pernelyg daug teršalų. Dujomis 
virtę rūgštūs elementai kyla tiesiai į dangų, kiekvieną debesį 
paversdami chemine bomba... 

Nymanas pasirausė kišenėje ir parodė sodininkui Marko Kos- 
to faksą. 

— Gal malonėtumėte žvilgtelėti į šiuos cheminius elementus? 
Tai analizė vandens, aptikto kažkur netoliese. 

Derto ėmėsi studijuoti popieriaus lapą, o komisaras tuo tarpu 
išsiblaškęs žvalgėsi aplinkui: plačios oranžerijos stogo stiklai 
buvo aprasoję, sutrūkinėję ir išteplioti juosva mase. Platūs kaip 
langai augalų lapai, vos kyšantys ūgliai, tarsi rebusai susisu- 
kusios ir susipynusios ilgesingos lianos jam priminė kovą už būvį, 
siekiant išplėšti nors mažiausią žemės plotelį. Derto sutrikęs 
pakėlė akis. 

— Jūs sakote, kad šis pavyzdys iš mūsų regiono? 

— Deja, taip. | 

Derto pasitaisė akinius. 

— Ar galėčiau sužinoti, iš kur, tiksliau, iš kokios vietos? 

— Jis buvo rastas nužudyto žmogaus lavone. 

— O, žinoma... Aš turėjau susiprotėti... Jūs juk iš policijos. — 
Jo veidas vis labiau ir labiau niaukėsi. —- Lavonas buvo rastas 
čia, Gernone? 

Komisaras tarsi neišgirdo klausimo. 

— Jūs sutinkate, kad ši sudėtis gaunama deginant rusvąją 
anglį? 

— Užteršimas labai rūgštus. Aš lankiau seminarus ta tema. — 
Jis dar kartą peržvelgė išvadas. — Sieros ir azoto rūgščių kiekis 
tikrai... neįtikėtinai didelis. Bet aš jums dar kartą tvirtinu: šio 
tipo elektrinių regione nebėra. Nei čia, nei Prancūzijoje, nei 
Vakarų Europoje. 

— Gal šie nuodai iš kitos pramonės šakos? 

— Ne, nemanyčiau. 

— Kuri pramonės šaka dar galėtų taip stipriai teršti aplinką? 

— Tokios įmonės yra už aštuonių šimtų kilometrų nuo čia, 
Rytų šalyse. 

Nymanas sukando žandikaulius: jis nenorėjo pripažinti, kad 
pirmieji jo aptikti pėdsakai ūmai slysta iš rankų. 

— Gali būti ir kita priežastis... - sumurmėjo Derto. 

— Kokia? 

— Šis vanduo, beje, galėjo atkeliauti ir iš kitur. Pavyzdžiui iš 
Čekijos, Slovakijos, Rumunijos, Bulgarijos... - Jis ėmė šnabždėti 
paslaptingu tonu. - Su aplinka jie elgiasi kaip barbarai. 

— Jūs manote, kad jis atgabentas konteineriuose? Išpiltas iš 
pravažiuojančio sunkvežimio, atsukus čiaupą?.. | 

Derto ėmė juoktis, tačiau be menkiausios džiaugsmo kibirkš- 
tėlės. 

— Aš turiu galvoje primityvesnį transportą. Manau, vanduo 
galėjo pasiekti mus debesimis. 

— Kaip tai, paaiškinkite, - nustebo Nymanas. 

Alenas Derto lėtai pakėlė aukštyn ištiestas rankas. 

— Įsivaizduokite šiluminę elektrinę kažkur Rytų Europoje. 
Įsivaizduokite didžiulius kaminus, visą mielą dienelę spjau- 
dančius sieros dioksidą, azoto dioksidą... Tokie kaminai kartais 
būna net iki trijų šimtų metrų aukščio. Tirštų dūmų kamuoliai 
kyla kyla, kol susimaišo su debesimis... Jeigu nėra vėjo, nuodai 
lieka toje teritorijoje. Bet jei pūsteli vėjas, tarkim, vakarų link, 
tuomet dioksidai keliauja nešami debesų ir netrukus užkliūva 
už mūsų kalnų ir virsta liūtimis. Tai vadinamieji rūgštūs lietūs, 
naikinantys mūsų miškus. Mes negaminame tiek daug nuodų, 
tačiau mūsų medžiai žūsta nuo svetimų! Bet tai smulkmena, jei 
mes patys nenaudotume daugybės nuodingų produktų, papil- 
dančių savuosius debesis... 

Tikslus ir aiškus vaizdas kaip skalpelis perrėžė Nymano 
smegenis. Žudikas savo auką dorojo kažkur kalnuose, po atviru 
dangumi. Ją kankino, darkė, žudė, tuo metu virš kankinimo 
vietos prapliupo lyti. Atsivėrusios tuščios akiduodės prisipildė 

šio nuodingo lietaus. Tuomet žudikas užspaudė aukos vokus, 
taip baigdamas savo makabrišką darbą. Kol kas tik taip buvo 
galima viską paaiškinti. 

Žinoma, jei tuo metu, kai beprotis darbavosi prie savo aukos, 
pliaupė lietus. 

— Koks oras buvo praėjusį šeštadienį? — staiga paklausė Ny- 
manas. 

— Atsiprašau, ko klausėte? 

— Ar prisimenate, kad šiose apylinkėse šeštadienį baigiantis 
dienai arba naktį būtų liję? 

— Aš nepamenu, kad būtų liję. Bet buvo labai radioaktyvus 
metas. Būdinga rugpjūčio mėnesio saulė ir... 

Šmėkštelėjo viena galimybė iš tūkstančio. Jei dangus buvo 
giedras visu spėjamu žmogžudystės metu, Nymanas galėtų ap- 
tikti vieną, galbūt vienintelę, vietą, kur būta lietaus. Rūgšti liūtis 
tiksliai nurodytų žmogžudystės vietą, lyg kreida apibrėžtų. Ko- 
misaras suvokė paprastutę tiesą: norint rasti nusikaltimo vietą, 
būtina išsiaiškinti debesų judėjimo kryptį. 

— Kur čia artimiausia meteorologijos stotis? — paklausė pa- 
skubomis. 

Derto pagalvojęs atsakė: 

— Už trisdešimties kilometrų nuo čia, prie Mine de Fero tar- 
peklio. Jūs norite įsitikinti, ar lijo? Tai gana įdomi mintis. Aš ir 
pats norėčiau sužinoti, ar tie barbarai vis dar siunčia mums tas 
nuodingąsias bombas. Pone komisare, tai tikras cheminis karas 
prieš mus, tačiau niekas į tai nereaguoja. 

Derto nutilo. Nymanas jam padavė popieriaus lapelį. 

— Štai mano mobiliojo telefono numeris. Jei ką nors prisi- 
mintumėte ar kiltų kokia nors mintis, visai nesvarbu kokia, 
paskambinkite. 

Nymanas apsisuko ir veidu braukdamas juodmedžio lapus, 
išėjo iš oranžerijos. 

Komisaras skubėjo kiek įmanydamas. Nors dangus ir apniukęs, 
rodės, tuoj vėl nušvis saulė. Pro debesis skverbėsi gyvsidabrio 
spalvos gijos. Žali, tarpais juosvi eglynai keitė vieni kitus, im- 
davo spindėti supami nerimstančio vėjo. Nymaną džiugino nesu- 
vokiama miško paslaptis ir stiprėjo pojūtis, tarsi posūkis po 
posūkio jį neštų saulės nušviestas vėjas. 

Komisaras mąstė apie nuodus, rastus tuščiose akiduobėse, ir 
juos atplukdžiusius debesis. Šią naktį, išvykdamas iš Paryžiaus, 
net nenumanė, kad byla gali taip pakrypti. 

Po gero pusvalandžio policininkas pasiekė Mine de Fero tar- 
peklį. Jam nereikėjo klausinėti meteorologijos stoties, nes kalno 
šlaite iš tolo pamatė jos kupolą. Nymanas važiavo keliuku, 
vedančiu į pastatą, prie kurio išvydo neįprastą reginį. Už šimto 
metrų nuo laboratorijos žmonės pūtė milžinišką plastmasinį 
perregimą balioną. Jis pastatė automobilį ir, nusileidęs šlaitu, 
parodė pareigūno pažymėjimą žmonėms įraudusiais veidais, 
apsirengusiems boloninėmis striukėmis. Meteorologai žvelgė į 
jį, nesuprasdami vizito tikslo. Susiraukšlėję dar nepripūsto ba- 
liono šonai atrodė panašūs į banguojantį sidabro upės paviršių. 
Iš apačios jį lėtai pūtė žydros liepsnos srautas. Nymanui ta scena 
atrodė panaši į kažkokius palaimingus kerus. 

— Komisaras Nymanas, - sušuko garsiai, perrėkdamas liepsnos 
ūžesį. Jis linktelėjo galva į pastato pusę. - Prašyčiau, kad vienas 
jūsų palydėtų mane į stotį. 

Pakilęs vyriškis buvo akivaizdžiai vyresnis. 

— Ką sakote? 

— Man būtina sužinoti, ar lijo praėjusį šeštadienį. Duomenys 
reikalingi tirti kriminalinei bylai. 

Meteorologas stovėjo plačiai prasižiojęs, dalį jo veido dengė 
striukės gobtuvas. Jis parodė į vis didėjantį varpo formos balio- 
ną. Nymanas atsiprašydamas papurtė galvą. 

— Balionas palauks. 

Mokslininkas murmėdamas patraukė laboratorijos link. 

— Šeštadienį nelijo. 

— Mes tuoj įsitikinsime. 

Vyriškis neklydo. Kai viename kabinete jie įsižiūrėjo į centrinės 
meteorologijos stoties pultą, ten Nymaną dominusiomis lap- 
kričio mėnesio valandomis virš Gernono nebuvo nė menkiausio 
kritulių ar audros sūkurių šešėlio. Palydoviniai zondai, parodę 
duomenis ekrane, taip pat nekėlė abejonių: šiame regione nei 
šeštadienį, nei sekmadienį nenukrito nė vienas lašas lietaus. 
Ekrano kampe buvo pateikti ir kiti duomenys: oro drėgmės 
procentai, atmosferos slėgis, temperatūra... Mokslininkas neno- 
romis paaiškino, kad įsivyravęs anticiklonas per pastarąsias 
dvidešimt keturias valandas lėmė stabilius orus. 

Nymanas paprašė inžinieriaus patikslinti sekmadienio ryto ir 
popietės orus. Jokių audros ar lietaus pėdsakų. Komisaras pa- 
prašė praplėsti paieškas šimto kilometrų spinduliu. Nieko naujo. 
Dar du šimtus kilometrų. Lietaus niekur nebūta. Komisaras 
trenkė kumščiu į stalą. 

— Absurdas, - tarė jis. - Kažkur lijo, aš turiu įrodymų. Slėnio 
dubumoje. Kalno viršūnėje. Kažkur netoli apylinkėse lijo. 

Meteorologas gūžtelėjo pečiais, dar kartą paspaudė kompiu- 
terio pelės mygtuką. Ekranu vėl ėmė bėgti įvairiaspalviai šešėliai, 
bangavo linijos, virš kalnų kontūro sukosi lengvos spiralės, tarsi 
patvirtindamos, kad Izeroje diena iš tiesų buvo vaiski, be jokio 
debesėlio. 

— Turėtų būti koks nors paaiškinimas, - sumurmėjo Nyma- 
nas. - Po galais, aš... 

Suskambo mobilusis telefonas. | 

— Pone komisare! Skambina Alenas Derto. Aš galvojau apie 
jūsų rusvąją anglį. Ir pats tuo užsidegiau. Apgailestauju, bet 
suklydau. 

— Suklydote? 

— Taip. Neįmanoma, kad tokio rūgštingumo lietus čia būtų iš- 
kritęs savaitgalį. Tokia koncentracija galėjo susikaupti palaipsniui. 

— Kodėl? 

— Aš pasidomėjau rusvosios anglies pramone. Krosnys, degi- 
nančios rusvąją anglį, netgi Rytų šalyse turi specialius filtrus, 

arba rūda nukenksminama kitu būdu. Trumpai kalbant, šis 
užterštumas jau nuo septintojo dešimtmečio labai sumažėjo. 
Lietūs su tokiais teršalais niekur nekrinta nuo šešiasdešimtųjų. 
Ir ačiū Dievui! Aš pats jus suklaidinau, atsiprašau. 

Nymanas tylėjo. Ekologas vėl nepatikliai paklausė: 

— Jūs įsitikinęs, kad rastame kūne buvo būtent tokio vandens? 

— Būtent tokio, - atsakė Nymanas. 

— Tai neįtikėtina, tuomet jūsų lavonas atkeliavo iš praeities. 
Lietus, susigėręs į jį, čia krito prieš trisdešimt metų, be to... 

Neaiškiai sumurmėjęs „viso gero“, Nymanas padėjo ragelį. 

Apniukęs jis grįžo prie automobilio. Vieną akimirksnį manė 
aptikęs siūlo galą. Tačiau pastarasis, lygiai kaip tas labai rūgš- 
tingas vanduo, išslydo iš jo rankų ir pasirodė besąs tikra nesą- 
monė. 

Nymanas žvelgė į horizontą. 

Dabar saulė svaidė spindulius skersai dangaus, lyg aureolėmis 
apsupdama besikeičiančius plunksninius debesis. Šviesos pliūps- 
niai nuo Aukštųjų Beladonos viršukalnių atsispindėjo amži- 
nuosiuose sniegynuose. Kaip galėjo jis, policininkas profesio- 
nalas, protingas vyras, patikėti, kad kažkokie debesys nurodys 
nusikaltimo vietą? 

Koks naivumas... 

Staiga jis iškėlė rankas į švytintį peizažą, imituodamas Fani 
Fereiros, jaunos alpinistės, gestą, ir suprato, kur buvo nužudytas 
Remi Kejua. Dabar jis žinojo, kur galima rasti jau prieš trisdešimt 
metų iškritusio vandens. 

Žinoma, kad ne ant žemės. 

Ir ne danguje. 

Jis buvo ledynuose. 

Remi Kejua nužudytas daugiau nei dviejų tūkstančių metrų 
aukštyje. Savo mirties nuosprendžio jis sulaukė ledynuose, kur 
nuolatos kristalizuojasi lietūs, išliekantys perregimoje ledynų 
amžinybėje. 

Tai ir buvo nusikaltimo vieta. Jis tuo neabejojo. 

Pirma valanda. Karimas Abdufas įžengė į Henriko Kruazjė 
kabinetą ir priešais jį ant rašomojo stalo padėjo ataskaitą. 
Komisaras susikaupęs rašė laišką ir net nežvilgtelėjęs į ataskaitą 
paklausė: 

— Na? 

— Tai ne plikių darbas, tačiau jie pastebėjo du siluetus, išei- 
nančius iš rūsio. Šiąnakt. 

— Jie pastebėjo kokių ypatingų požymių? 

— Ne. Buvo pernelyg tamsu. 

Kruazjė teikėsi pakelti akis. 

— Gal jie meluoja? 

— Nemeluoja. Ne jie išniekino kapą. 

Karimas nutilo. Abu vyriškiai tylėjo. Leitenantas vėl pradėjo: 

— Jūs turėjote liudytoją, komisare, - ir bedė pirštu į jį, sėdintį 
priešais. - Jūs turėjote liudytoją ir man to nesakėte. Jums buvo 
pranešta, kad plikiai šią naktį klaidžiojo prie kapinių, ir buvote 
nusprendęs, kad tai jų darbas. Tačiau realybė yra daug sudė- 
tingesnė. Ir jeigu būtumėte leidęs apklausti liudytoją, aš... 

Kruazjė lėtai pakėlė ranką, liepdamas nesikarščiuoti. 

— Nusiramink, vaikeli. Vietiniai pasitiki senbuviais. Saviškiais 
iš savo miesto. Jie tau nebūtų sakę nė dešimtadalio, ką išplepėjo 


man tiesiog vienu ypu. Ar tai viskas, ką sužinojai iš tų skus- 
tagalvių? 

Karimas apžvelgė šlovingus „tvarkos sergėtojų“ plakatus, ant 
metalinių stalelių blizgančias taures, Kruazjė laimėtas įvairiose 
šaudymo varžybose, ir pareiškė: 

— Skustagalviai dar matė apie antrą valandą ryto iš ten išva- 
žiuojantį baltos spalvos automobilį. Jis pasuko D143 plento 
kryptimi. 

— Kokia automobilio markė? 

— „Lada“, arba kažkurios kitos Rytų šalies gamybos. Kažkam 
vertėtų tuo pasidomėti. Šie automobiliai nedažni mūsų apy- 
linkėse ir... 

— O tu? 

— Komisare, jūs gi žinote, ko aš pageidaučiau. Apklausiau 
plikius. Dabar noriu nuodugniai apžiūrėti rūsį. 

— Sargas sakė, kad tu jame jau buvai. 

Karimas nekreipė dėmesio į pastabą. 

— Ką jūs sužinojot? 

— Visiškai nieko. Jokių pirštų atspaudų. Nė menkiausios žy- 
melės. Neprošal būtų gerai apžiūrėti apylinkes. Jei čia vandalų 
darbas, tai pastarieji ėmėsi visų atsargumo priemonių. 

— Ne vandalų. Čia padirbėta profesionalų. Tie tipai gerai 
žinojo, ko ieško. Rūsys slepia kažkokią paslaptį, kurią jie tikėjosi 
atskleisti. Ar perspėjote šeimą? Ką sako tėvai? Ar jie sutiktų, 
kad mes... | 

Karimas nutilo. Kruazjė veidas sunerimo. Leitenantas abiem 
rankom pasirėmė į stalą ir laukė komisaro atsakymo. Šis sumur- 
mėjo: 

— Šeimos mes neradome. Tokia pavarde niekas negyvena nei 
mieste, nei apygardoje. 

— Laiduotuvės įvyko 1982-aisiais, yra dokumentų, kurie tai 
patvirtina. 

— Kol kas mes daugiau nieko nežinome. 

— O mirties liudijimas? 

— Sarzake mirties liudijimo nėra. 

Karimo veidas nušvito. Jis pasisuko ir dvejodamas sumin- 
džikavo. 

— Keistai viskas susipynė, tas kapas, vaikas. Esu įsitikinęs, 
kad tai susiję ir su pradinės mokyklos apiplėšimu. 

— Karimai, tavo pernelyg laki. vaizduotė. Šią paslaptį galima 
paaiškinti tūkstančiais būdų. Galbūt mažasis Žiudas žuvo au- 
toavarijoje, buvo nuvežtas į gretimo miesto ligoninę, o čia tik 
palaidotas, nes buvo arčiau. Galbūt jo motina visą laiką gyvena 
šiame mieste, tik kita pavarde. Galbūt... 

— Aš kalbėjau su kapinių sargu. Rūsys gerai prižiūrimas, tačiau 
lankytojų jis niekada nepastebėjo. 

Kruazjė nieko neatsakė. Jis atidarė metalinį stalčių ir ištraukė 
butelį su balkšvos spalvos skysčiu. Vienu mostu prisipylė mažą, 
ne aukštesnę už nykštį taurelę. 

— Jeigu mes nesurasime šios šeimos, - pradėjo Karimas, - ar 
gausime leidimą įeiti į rūsį? 

— Ne. 

— Tuomet leiskite man ieškoti jo tėvų. 

— O baltasis automobilis? Ir pėdsakai aplink kapines? 

— Atvyks pastiprinimas. Regiono policija viską sutvarkys. 
Duokite man keletą valandų, komisare. Aš noriu vienas tirti šią 
bylos dalį. Pats. 

Kruazjė pasveikino Karimą pakeldamas taurelę. 

— Galiu tau pasiūlyti? 

Karimas atsisakė papurtydamas galvą. Kruazjė vienu mauku 
išgėrė taurelę iki dugno ir skonėdamasis pliaukštelėjo liežuviu. 

— Tu turi laiko iki dešimtos valandos, raportą pateiksi raštu. 

Arabas išėjo neatsisveikinęs. 


Karimas vėl paskambino Žan Žorė mokyklos direktorei, norė- 
damas pasiteirauti, ar globos namuose nesužinota kas nors nauja 
apie Žiudą Itero. Moteriškė nuoširdžiai pasistengė, tačiau nieko 
nesužinojo: nerado ne tik jokios bylos, bet ir jokios užuominos 

apie ją. Departamento archyvuose taip pat nebuvo jokio pėd- 
sako. „Galbūt jūs ne ten ieškote, - ryžosi pasakyti. - Gal vaikas 
net negyveno mūsų regione.“ 

Karimas numetė ragelį ir žvilgtelėjo į laikrodį. Pusė dviejų. 
Dvi valandas jis tikrino kitų mokyklų archyvus, peržiūrinėjo 
vaiko amžių atitinkančių klasių sąrašus. 

Sugaišo mažiau negu valandą, tačiau Žiudo Itero pėdsakų ir 
ten neaptiko. Tuomet grįžo į Žan Žorė mokyklą. Verčiant ar- 
chyvus jam kilo išganinga mintis. Plačiaakė moteris stebėjo jį 
nerami. 

— Leitenante, aš dar kai ką nuveikiau jūsų labui. 

— Klausau jūsų. 

— Aš paieškojau tuo metu dirbusių mokytojų pavardžių ir 
adresų. 

— Ir kaip? 

— Mums tiesiog nesiseka. Senoji direktorė išėjo į pensiją. 
1981-aisiais ir 1982-aisiais mažasis Žiudas buvo gal devynerių 
ar dešimties metų. Gal rastume mokytojas, dirbusias su tokio 
amžiaus vaikais? 

Moteris pasinėrė į savo užrašus. 

— Pasirodo, nėra, nes 1981-aisiais pirmą klasę ir 1982-aisiais 
antrą klasę galėjo mokyti ta pati mokytoja. Dažniausiai mo- 
kytojos „keliauja“ iš vienos klasės į kitą... 

— Kur dabar buvusioji direktorė? 

— Nežinau. Ji išėjo iš darbo būtent tais 81 ar 82 metais. 

Karimas ėmė plūstis. Direktorės veidas itin surimtėjo. 

— Aš mąsčiau ir apie kita. Yra dar vienas dalykas, kurį mes 
išleidome iš domės. 

— Nagi? 

— Mokyklinės nuotraukos. Žinote, mes saugome po vieną 
egzempliorių. Kiekvienos klasės. 

Leitenantas prikando lūpą: kodėl jis apie tai anksčiau nepa- 
galvojo? Direktorė kalbėjo toliau: 

— Buvau nuėjusi pasiteirauti į fotografijų archyvus. Pirmos ir 
antros klasių negatyvai taip pat pavogti. Neįtikėtina... 

Tai išgirdęs, policininkas pagaliau atsikvėpė. Dar prisiminė 
ovalo formos nuotraukos rėmelius, priklijuotus prie rūsio pamink- 
linio akmens. Dabar suprato, kad berniuką norėta „sunaikinti“, 
jog neliktų nei jo pavardės, nei atvaizdo. Moteris pasiteiravo: 

— Kodėl jūs šypsotės? 

Karimas atsakė: 

— Atsiprašau. Aš ilgai laukiau šios akimirkos. Man kai kas 
išaiškėjo, suprantate? — Leitanantas pažvelgė į laikrodį ir su- 
rimtėjo. - Į galvą atėjo dar viena mintis. Gal jūs esate išsaugoję 
tų Metų užduočių sąsiuvinius? 

— Užduočių sąsiuvinius? 

— Kai aš mokiausi, kiekviena klasė turėjo registracijos žurnalą, 
kuriame buvo pažymėta, kas neatėjo tą dieną, ir namų darbai 
rytdienai... 

— Ir mes taip darome. 

— Ir juos turite? 

— Taip. Tačiau šiuose žurnaluose nėra mokinių sąrašų. 

— Man rūpi nebuvusiųjų pavardės. 

Moters veidas nušvito. Akys sublizgo tarytum veidrodžiai. 

— Jūs tikitės, kad mažojo Žiudo kurią nors dieną nebuvo 
mokykloje? 

— Tikiu, kad ši mintis nešovė į galvas įsibrovėliams. 

Direktorė atidarė stiklines žurnalų prikimštos spintos duris. 
Karimas įkišo pirštą tarp tamsiai žalių dokumentų viršelių ir 
ištraukė jį dominusių metų žurnalus. Deja, skaudžiai nusivylė: 
Žiudo Itero pavardė nė karto nepaminėta. 

Galbūt jis klydo iš pat pradžių, nes, išskyrus vidinį įsitikinimą, 
nebuvo jokio kito įrodymo, kad vaikas čia mokėsi. Tačiau Ka- 
rimas vis vartė žurnalo lapus, ieškodamas nors menkiausios 
užuominos, patvirtinančios jo nuojautą. 

Staiga žvilgsnį prikaustė žurnalo puslapių viršutinė, dešinė, 
pusė su apvalaina vaikiška rašysena sunumeruotais puslapiais, 
policininko veidas pasikeitė. Trūko kelių lapų. Jis plačiai išsklei- 
dė sąsiuvinį ir prie įrišimo siūlų pastebėjo iškalbingus popieriaus 
likučius. 1982 metų pirmos klasės žurnale nuo birželio aštuntos 

iki penkioliktos dienos lapai buvo išplėšti. Štai dvi datos, stipriai 
suspaudusios, tarsi replėmis laikančios nežinios fragmentą. Ka- 
rimui atrodė, kad nesamuose puslapiuose jis „mato“ ta pačia 
rašysena išvedžiotą berniuko pavardę... 

Leitenantas burbtelėjo moteriškei: 

— Suraskite telefonų knygą. 

Skambindamas iš eilės visiems Sarzako medikams, Karimas 
net neabejojo: Žiudo Itero nuo birželio aštuntos iki penkioliktos 
nebuvo mokykloje. Be abejo, jis sirgo. 

Karimas apklausinėjo kiekvieną gydytoją, prašydamas pažiū- 
rėti į kortelę, kaskart paraidžiui kartodamas vaiko pavardę. Nė 
vienas jų neprisiminė tokio asmens ar jo artimųjų. Policininkas 
nenuleido rankų. Jis teiravosi kaimyniniuose Keijako, Tiermono, 
Valuko departamentuose. Pagaliau Kambiuzo, miesto už trisde- 
šimties kilometrų, gydytojas abejingu tonu atsakė: 

— Žiudas Itero. Taip, žinoma. Aš labai gerai prisimenu. 

Karimas negalėjo patikėti savo ausimis. 

— Jūs gerai atsimenate, nors prabėgo keturiolika metų? 

— Užsukite pas mane. Aš viską paaiškinsiu. 


Stefanas Masė buvo šiuolaikinis elegantiškas gydytojas. Švelnių 
bruožų, ilgomis išbalusiomis plaštakomis, dėvintis prašmatniu 
kostiumu, — puikus žvalaus, supratingo, miesščioniško ir 1afi- 
nuoto gydytojo pavyzdys. Vos užsimezgus pokalbiui, Karimui į 
akis krito atstumiančios, pernelyg malonios manieros. Protar- 
piais jis imdavo kalbėti su įniršiu ir atrodė kažko išsigandęs, 
tarytum plauktų ledkalnių kupina Beringo jūra. 

Nenusimetęs savo odinės striukės, Karimas atsisėdo ant fo- 
telio krašto. Juos skyrė lakuoto medžio stalas. Keletas dailių ir 
brangių niekučių, kompiuteris, vaistų žinynas... Gydytojo ka- 
binetas buvo kuklus, tačiau griežto, gerą skonį liudijančio sti- 
liaus. 

— Pasakokite, daktare, - kreipėsi Karimas be jokios įžangos. 

— Galbūt galėtumėte trumpai apibūdinti jūsų tiriamą bylą... 

— Ne. - Karimas nusišypsojo, tuo kiek sušvelnindamas šiurkštų 
atsakymą. - Apgailestauju, tačiau negaliu. 

Gydytojas pirštų galais pabilsnojo į rašomojo stalo kraštą, 
po to atsistojo. Buvo aišku, kad tas arabas spalvinga kepuraite 
jį nervina, kalbėdamas telefonu to nesitikėjo. | 

— Buvo aštuoniasdešimtųjų birželis. Gavau įprastą iškvietimą. 
Sirgo mažas berniukas... aukšta temperatūra. Pirmasis mano 
iškvietimas. Man buvo dvidešimt aštuoneri. 

— Ir dėl to jums įstrigo tas apsilankymas? 

Gydytojas nusišypsojo. Šypsena buvo pernelyg plati ir ji suer- 
zino Karimą. 

— Jūs tuoj sužinosite... Aš gavau įprastą iškvietimą, kur buvo 
nurodytas adresas, tačiau nežinojau, kur ta vietovė, vėliau pa- 
aiškėjo, kad tai mažytis, vienišas namas uolotoje lygumoje, už 
penkiolikos kilometrų nuo čia... Aš turiu jo adresą... Aš jį tuoj 
parodysiu. | 

Leitenantas tylėdamas linktelėjo. 

— Trumpai kalbant, aš radau tą akmeninę nuošalią lūšnelę. 
Buvo baisus karštis, sausuose krūmokšniuose čirškavo vabz- 
džiai... Moteriai vos pravėrus duris, mane apėmė keistas jaus- 
mas. Toji moteris kaimelio aplinkoje atrodė gana neįprastai, lyg 
ne savo vietoje... 

— Kodėl? 

— Nežinau. Didžiajame kambaryje stovėjo žvilgantis piani- 
nas Ir... 

— Kaimiečiai nemėgsta muzikos? 

— Aš taip nesakiau... 

Gydytojas liovėsi kalbėjęs. 

— Man rodos, kad aš jums nelabai patinku... 

Karimas pakėlė akis. 

— Jums ne vis tiek? 

Gydytojas maloniai šyptelėjo ir papurtė galvą. Nors jo lūpose 
žaidė šypsena, akyse atsispindėjo baimė. Jis ką tik pastebėjo 
langeliais išraižytą Glock 21 revolverio rankeną, kyšančią iš 

odinio dėklo. Ir galbūt net sukrešėjusio kraujo pėdsakus ant 
odinės Karimo striukės rankovės. Jis ėmė vaikščioti vis labiau ir 
labiau niurnėdamas. 

— Aš jėjau į vaiko kambarį ir visi ten buvę daiktai man pasirodė 
labai keisti. 

— Kodėl? 

Gydytojas truktelėjo pečiais. 

— Kambarys buvo tuščias. Nei vieno žaisliuko, nei vieno pie- 
šinio, ten nebuvo nieko. 

— O kaip mažylis? Koks buvo jo veidas? 

— Aš nežinau. 

— Nežinote. 

— Ne. Tai ir buvo keisčiausia. Moteris mane priėmė prietemoje. 
Visos langinės buvo uždarytos. Visame name niekas nešvietė. 
Įeidamas pamaniau, kad jai tiesiog reikia vėsos, gaivumos, bet 
visi baldai taip pat buvo uždangstyti gelumbe. Tai atrodė... labai 
paslaptinga. 

— Kaip ji jums tai paaiškino? 

— Sakė, vaikas serga. O šviesa jam žeidžia akis. 

— Ar jūs galėjote jį apžiūrėti... normaliai? 

— Taip. Prietemoje. 

— Kuojis sirgo? 

— Paprasčiausia angina. Tarp kitko, pamenu... 

Gydytojas linktelėjo į priekį, prie lūpų priglaudė smilių - tai 
buvo šaltas, gydytojams būdingas manieringas gestas, be abejo, 
skirtas padaryti įspūdį lankytojams. Tačiau Karimas jam liko 
abejingas. 

— Ir tada aš staiga suvokiau... Vos išsiėmiau mažą žibintuvėlį, 
kad apšviesčiau vaiko gerklę, moteris man čiupo už riešo. Gana 
smarkiai suspausdama... Ji nenorėjo, kad pamatyčiau jos vaiko 
veidą. 

Karimas susimąstė. Viena jo koja ėmė drebėti. Jis be perstojo 
galvojo apie tuščią ant paminklo pritvirtintą rėmelį. Apie din- 
gusias fotografijas. 

— Gana smarkiai suspausdama, ką tuo norėjote pasakyti? 

— Veikiau pasakyčiau, kad nustvėrė su jėga. Moteris turėjo 
Jėgos... pernelyg daug. Be to, buvo daugiau kaip metro aštuo- 
niasdešimties. Lyg kokia milžinė. 

— Gal matėte jos veidą? 

— Ne. Kartoju, viskas vyko vos ne tamsoje. 

— O vėliau? 

— Aš parašiau receptą ir išvykau. 

— Kaip moteris elgėsi? Norėjau paklausti, kaip ji bendravo su 
savo vaiku? 

— Buvo justi, kad ji paslaugi, maloni, bet vengia artumo... 
Kuo labiau apie tai galvoju... tuo ji man atrodo keistesnė... 

— Ar jūs niekada negrįžote jų aplankyti? 

Gydytojas vis dar tebežingsniavo po kabinetą. Jis rimtai pa- 
žvelgė į Karimą. Visas jo linksmumas buvo dingęs. Policininkas 
staiga suprato, kodėl gydytojas Masė taip gerai prisiminė tą 
iškvietimą. Po dviejų mėnesių mažasis Žiudas mirė. Ir gydytojas 
turėjo tai žinoti. 

— Man prasidėjo atostogos, - pradėjo jis, - ir... tada... rugsėjo 
pradžioje aš aplankiau tą namą. Šeimos jau nebebuvo. Kaimynai 
man pasakė, kad šeima išvyko... 

— Išvyko? Jums niekas nepranešė, kad vaikas mirė? 

Gydytojas papurtė galvą. 

— Ne. Kaimynai nieko nežinojo. Bet vėliau aš tai sužinojau, 
visai atsitiktinai. 

— Kaip? 

— Sarzako kapinėse, dalyvaudamas laidotuvėse. 

— Tai dar vienas jūsų pacientas? 

— Jūs darotės nemalonus, inspektoriau, aš... 

Karimas atsistojo. Gydytojas paėjo toliau. 

— Ar po to niekada nepagalvojote, kad galbūt tą dieną nepa- 
stebėjote kokios nors sunkios, pavojingos ligos simptomų? Galbūt 
nuo to laiko jus graužia sąžinė, tik jūs to niekam nesakote? Jūs 
turbūt nuolat dvejojate. Ar sužinojote jo mirties priežastį? 

Gydytojas užkišo smilių už marškinių apykaklės ir atsegė sagą. 
Jo smilkiniai blizgėjo nuo prakaito. 

— Ne. Žinoma, tiesa, kad... aš nuolat dvejoju, tačiau iki šiol 
nieko neišsiaiškinau. Aš teiravausi kolegų, ieškojau ligoninėse... 
Ir nieko. Ta mirtis mane įkyriai persekioja, jūs tai suprantate? 

Karimas pasisuko išeiti. 

— Ir jūs daugiau nieko nežinote? 

— Ko? 

Gydytojo veidas buvo baltas, lyg su kauke. 

— Tad labai greitai viską sužinosite, - pertarė Karimas. 

— Bet, Dieve, ką aš jums blogo padariau? 

— Nieko. O, pavyzdžiui, aš visą savo jaunystę vogiau automo- 
bilius iš tokių tipų kaip jūs... 

— Iš kur jūs atsiradote? Kas jūs? Jūs... Jūs netgi neparodėte 
jokio dokumento, aš... 

Karimas šyptelėjo. 

— Nesijaudinkite, aš pajuokavau. 

Ir išėjo į prieangį. Laukiamasis buvo toks sausakimšas, kad 
net braškėjo. Gydytojas jį pasivijo. 

— Luktelėkite, — uždusęs tarė jis. - Ar yra toks dalykas, kurį 
jūs žinote, o aš ne? Aš turiu galvoje... mirties priežastį... 

— Deja, aš jos taip pat nežinau. 

Policininkas paspaudė durų rankeną. Gydytojas trenkė kumš- 
čiu į duris. Jo kostiumas supleveno skersvėjyje lyg laivo burė. 

— Kas atsitiko? Kodėl po tiekos metų pradėta byla? 

— Kažkas šiąnakt buvo įėjęs į jo kapą. Ir apiplėšė mokyklą, 
kurioje jis mokėsi. 

— Taip... Kieno tai darbas, kaip jūs manote? 

Leitenantas atsakė: 

— Nežinau. Tačiau viena man tikrai aišku: šios nakties nusi- 
kaltėliai tik pėstininkai, už kurių stovi visa armija. 


Jis ilgai važiavo visiškai tuščiais keliais. Šio regiono nacionaliniai 
keliai labiau panėšėjo į departamento kelius, o tie atrodė lyg 
kokie lauko keliukai. Melsvu dangumi plaukė plunksniniai de- 

besys, aplinkui plytėjo nedirbami laukai, be jokių gyvulių. Ret- 
sykiais viršum peizažo iškildavo uolėtos viršūnės, jos tarsi žvelgė 
į pasidabruotus slėnius, svetingai juos supdamos. Kelionė per šį 
departamentą jam buvo tarsi grįžimas į seniai praėjusius laikus, 
kai žemė apskritai dar nebuvo dirbama. 

Pirmiausia Karimas ėmė ieškoti mažo namelio, kurio adresą 
jam davė Masė. Namelio jau nebuvo. Toje vietoje riogsojo griu- 
vėsių ir akmenų krūva, virš kurios kur ne kur stiebėsi pilka žolė. 
Karimas turėjo vykti į turto registracijos biurą ir sužinoti sa- 
vininko pavardę, tačiau pirma nusprendė važiuoti į Kaorą ir 
apklausti fotografą Žaną Pjerą Ko, kuris buvo kviečiamas į Žan 
Žorė mokyklą ir turėjo pradingusių nuotraukų negatyvus. 

Karimas norėjo visus juos išstudijuoti. Tarp kitų, be abejo, 
turėjo būti šio berniuko veidas ir dabar Karimui kilo didžiulis 
noras jį pamatyti. Jis tikėjosi, kad vos pamatęs negatyvus krūp- 
telės ir pajus kažkokį nepastebimą, daug sakantį ženklą. 

Apie šeštą valandą automobilį pastatė Kaore, prie įvažiavimo 
į pėsčiųjų kvartalą. Akmeniniai prieangiai, balkonai, apkalti 
geležiniais vamzdžiais vandeniui nuo stogo nutekėti. Įprastas 
istorinis išdidaus miesto centro grožis Karimui, priemiestyje 
augusiam vaikui, nepadarė jokio įspūdžio. 

Eidamas gatvele, pagaliau rado Žano Pjero Ko, „sutuoktuvių 
1r krikštynų“ specialisto, studiją. 

Fotografas buvo įsikūręs antrame aukšte. 

Karimas užlipo mažais laiptukais ir įėjo į prietemoje sken- 
dinčią patalpą. Čia buvo galima pasigėrėti didelėmis įrėmintomis 
nuotraukomis, kuriose šypsojosi šventiškai išsigražinusios poros. 
„Įteisintos laimės įrodymai šaltame popieriuje“, — pagalvojo 
Karimas. 

Ir tuoj pajuto gailestį dėl jį apėmušios paniekos. Ar jis galėjo 
teisti tuos žmones? Ką geresnio gali pasiūlyti jis, vienišas poli- 
cininkas, nieko neįžvelgiantis jaunų merginų akyse, o bet ko- 
kius jausmus, kurie tūno giliai širdyje, slepiantis po akmeniniu 
kietumu? Tie jausmai jį žemino ir dirgino, žemindavo ir jau- 
dindavo, lyg kokį pasipūtusį driežą. Jis kenkė pats sau tuo 

pernelyg dideliu išdidumu ir dabar, lindėdamas vienatvės kiau- 
te, tiesiog kentėjo. 

— Ruošiatės tuoktis? 

Karimas pasisuko į balso pusę. 

Žanas Pjeras Ko buvo pilkas, išdžiūvęs lyg pemza. Plačios, 
susivėlusios, iš nekantrumo virpčiojančos žandenos nesiderino 
su pavargusiomis akimis ir nukarusiais maišais paakiuose. Vy- 
riškis įžiebė šviesą. 

— Ne, jūs nesiruošiate tuoktis, - tarė nužvelgęs Karimą. 

Jis lyg senas rūkalius sausai ir giliai tarė „r“. Fotografas 
priėjo arčiau. Iš po akinių ir suglebusių vokų žvilgsnis atrodė 
pavargęs ir nepasitikintis. Karimas šyptelėjo. Šiame mieste jis 
neturėjo nei orderio, nei įgaliojimo. Todėl privalėjo elgtis kuo 
švelniau. 

— Mano pavardė Abdufas, - prisistatė. - Aš esu policijos 
leitenantas. Man reikia šiek tiek informacijos vienos bylos ty- 
rimui... | | 

— Ar jūs iš Kaoro? - pasiteiravo fotografas daugiau suintri- 
guotas, negu sunerimęs. | 

— Iš Sarzako. 

— Gal turite pažymėjimą ar ką nors tokio? 

Karimas įkišo ranką po savo švarku ir padavė oficialų doku- 
mentą. Fotografas keletą sekundžių apžiūrinėjo jį. Arabas at- 
siduso. Žinojo, kad fotografas niekada nebuvo laikęs rankose 
policininko pažymėjmo, bet leido jam pažaisti. Ko grąžino pažy- 
mėjimą nenatūraliai šypsodamasis. Išilgai jo kaktos susimetė 
raukšlės. 

— Kuo galiu būti naudingas? 

— Man reikia vienos klasės nuotraukų. 

— Kokios mokyklos? 

— Žan ZŽorė, Sarzake. Ieškau 1981-ųjų pirmos ir 1982-ųjų 
antros klasių nuotraukų, taip pat mokinių sąrašų, geriau būtų 
su nuotraukomis. Ar jūs saugote tokius dokumentus? 

Vyriškis dar kartą nusišypsojo. 

— Aš viską saugau. 

— Tai gal būtų galima į jas žvilgtelėti? - paklausė policininkas 
kiek įmanydamas švelnesniu tonu. 

Ko pažvelgė į kambarį šalimais: iš ten sklido šviesos ruoželis. 

— Prašau, eikite paskui mane. 

Antroji patalpa buvo erdvesnė už studiją. Prie ilgos lentynos 
pritvirtintas juodas įmantrus aparatas su reguliuojamais elemen- 
tais buvo panašus į sudėtingą optinį įrenginį. Ant sienų kabojo 
didelės, viena į kitą panašios krikštynų nuotraukos. Visur domi- 
navo balta spalva. Šypsenos, naujagimiai. 

Karimas paskui fotografą prisiartino prie spintų, panašių į 
tvarkingus katalogus. Vyriškis pasilenkė ir ėmė skaityti etiketes 
virš metalinių rankenėlių, paskui ištraukė vieną didelį stalčių. 
Pervertė keletą neperšlampamų vokų. 

— Žan Žorė. Štai. 

Ko ištraukė voką, kuriame buvo keletas permatomų aplan- 
kalų. Pradėjo juos versti, po to peržiūrėjo dar kartą. Jo kaktoje 
susimetė raukšlės. 

— Jūs sakote 1981-ųjų pirma klasė ir 1982-ųjų antra? 

— Visiškai teisingai. 

Išvargę vokai išsipūtė. 

— Keista. Aš... Jų čia nėra. 

Karimas krūptelėjo. Ar gali taip būti, kad plėšikai mąstė lygiai 
taip pat, kaip ir jis? Užsigalvojęs paklausė: 

— Šį rytą atvykęs į darbą nieko nepastebėjote? 

— K3 jūs norite tuo pasakyti? 

— Tarkim kažką panašaus į apiplėšimą? 

Ko ėmė juoktis rodydamas į keturias signalizacijos akis visuo- 
se keturiuose studijos kampuose. 

— Kas čia įsibrautų, per daug neapsidžiaugtų, patikėkite ma- 
nimi. Apsaugai aš išleidau... | 

Karimas atlaidžiai šyptelėjo ir pareiškė: 

— Patikėkite manim. Pažįstu ne vieną žmogėną, kuriam su- 
sidoroti su jūsų sistema būtų vienas juokas. Tai jūs turite tuos 
negatyvus, ar ne? 

Ko veido išraiška pasikeitė. 

— Negatyvus? Kam? 

— Na man reikia... 

— Ne. Apgailestauju, tai slapti dalykai... 

Karimo žvilgsnis užkliuvo už smarkiai tvinksinčios fotografo 
kaklo venos. Laikas keisti toną. 

— Trauk negatyvus, tėvai. Arba aš imsiu pykti. 

Vyriškis pastatė akis, padvejojo, paskui ėmė trauktis atgal. 
Jie priėjo prie kitos geležinės spintos, užrakintos sudėtinga spyna. 
Ko atidarė duris ir ištraukė vieną stalčių. Jo rankos drebėjo. 
Leitenantas pasirėmė alkūnėmis į spintą priešais fotografą. Bėgo 
minutės, policininkas stebėjo, kaip tas žmogus vis labiau jau- 
dinasi ir klimpsta į nepaaiškinamą nerimą. Karimui pasirodė, 
kad ieškodamas jis prisiminė kažkokį nepaprastą faktą, kažkokią 
detalę, kuri jį dabar labai neramino. 

Fotografas vėl pasinėrė į šūsnį vokų. Laikas ėjo. Pagaliau 
fotografas pakėlė akis. Jo veido raumenys trūkčiojo. 

— Aš... Ne, iš tiesų. Aš jų nebeturiu. 

Karimas staiga truktelėjo stalčių į save. Fotografas ėmė rėkti, 
abi jo rankos pakliuvo į geležinius spąstus. Kad ką nors sužinotų, 
Karimas turėjo susitvardyti. Jis sugniaužė fotografo gerklę, lėtai 
pakėlė jį nuo žemės. Ir ramiai tarė: 

— Būk išmintingas, Ko. Tave apiplėšė, ar ne? 

—... Ne... Aš prisiekiu... 

— Tai ką tu padarei su tomis prakeiktomis nuotraukomis? 

Ko sumurmėjo: 

— Aš... aš jas pardaviau... 

Pritrenktas jis paleido auką. Vyriškis dejavo trindamas riešus. 
Policininkas sušvokštė jam tiesiai į veidą: 

— Pardavei? ... Kada? 

Žmogus atsakė: 

— Dieve... Tai sena istorija... Aš juk turiu teisę su savo... 

— Kada tu jas pardavei? 

— Tiksliai nepamenu... jau prieš penkiolika metų... 

Karimas negalėjo patikėti savo ausimis. Jis dar kartą stumtelėjo 
fotografą prie spintos. Perregimi aplankalai pasklido po kambarį. 

— Dėstyk viską nuo pradžių, tėvai, nes man nelabai aišku. 

Ko nenoromis prašneko: 

— Tai buvo vieną vasaros vakarą... Atėjo kažkokia moteris... 
Ji ieškojo tų pačių nuotraukų... Dabar gerai prisimenu.. 

Ši naujiena Karimą tiesiog pritrenkė. Mažojo Žiudo nuotrau- 
komis „domėtasi“ jau 1982-aisiais! 

— Ar ji tavęs teiravosi apie Žiudą? Žiudą Itero? Ar paminėjo 
jo pavardę? 

— Ne. Tik pasiėmė nuotraukas ir negatyvus. 

— Ar gavai už tai kokį grašį? 

Žmogus linktelėjo. 

— Kiek? 

— Dvidešimt tūkstančių frankų... Tuo metu tai buvo tikras 
lobis... beveik už nieką... 

— Kam jai reikėjo tų nuotraukų? 

— Nežinau. Aš neklausiau. 

— Gal tu buvai matęs tas nuotraukas?.. Gal jose buvo koks 
vaikas, kuris turėjo kokį nors išskirtinį veido bruožą? Bruožą, 
kurį kažkas norėjo paslėpti? 

— Ne. Nieko nemačiau... Aš nežinau... daugiau nieko ne- 
žinau. 

— O moteris? Kaip ji atrodė? Ar tai buvo aukšto ūgio kaimietė? 
O gal jo motina? 

Staiga senis tarsi nustėro ir po to ėmė kvatotis. Juokėsi lyg 
užsikrėtęs kokiu virusu ir vos įstengė liautis. Jis pasakė: 

— Aš niekuo nerizikavau. 

Karimas vėl čiupo jį už rankų ir stumtelėjo prie spintos su 
nuotraukų katalogais. 

— KODĖL? 

Jo akių obuoliai ėmė vartaliotis po pavargusiais vokais. 

— Ji buvo vienuolė. Prakeikta katalikė vienuolė! 


Sarzake buvo trys bažnyčios. Viena remontuojama, kita glo- 
bojama seno, merdinčio dvasininko, trečiajai vadovavo jaunas 
kunigas, apie kurį sklandė labai miglotos kalbos. Sklido gandai, 
kad jis slapčia girtuokliaująs kartu su savo motina klebonijoje. 
Leitenantas, kuris apskritai negalėjo pakęsti Sarzako gyventojų 
1r ypač jų aistros gandams, turėjo pripažinti, kad šį kartą žmonės 
neklydo: jis kartą jau buvo čia iškviestas skirti motinos ir sūnaus, 
kai jie rimtai susikirto. 

Karimas nusprendė būtent iš šio kunigo išpešti jam reikiamą 
informaciją. 

Kurį laiką pasisukinėjo aplink kleboniją. Vienaukštus, ce- 
mentinis, neišvaizdus namiūkštis buvo prilipęs prie modernios, 
asimetriškais vitražais išgražintos bažnyčios. Prie durų kabojo 
skardinė plokštelė: „Mano parapija.“ Prie pat slenksčio tarp 
savęs rungėsi erškėčiai ir dilgėlės. Karimas paskambino. Prabėgo 
kelios minutės. Po to pasigirdo prislopinti šūksniai. Viduje kaž- 
kas plūdosi; jam ne to reikėjo. 

Pagaliau durys atsidarė. 

Karimui kilo įspūdis, kad čia vyksta kažkokia katastrofa. 
Pačiame vidurdienyje dvasininkas jau dvokia alkoholiu. Jo bjau- 
rus liesas veidas apžėlęs susivėlusia, lyg pelenais apiberta barzda. 
Akys nikotino spalvos. Iš po švarko kyšo apykaklė. Marškiniai 
išmarginti neaiškiomis dėmėmis. Nors ir būdamas dvasininkas, 
jis atrodė degradavęs, įtartinas, prasigėręs. Jo religinė karjera, 
rodės, negali trukti ilgiau nei baigianti degti lazdelė, skleidžianti 
smilkalų kvapą. 

— Ko jūs norite, mano sūnau? 

Balsas buvo šiurkštus, bet tvirtas. 

— Karimas Abdufas, policijos leitenantas. Mes jau pažįstami. 

Žmogus timptelėjo aukštyn pilkšvą marškinių apykaklę. 

— Ak taip, man atrodo... - Sumišęs jis žvalgėsi į šonus. - Tai 
turbūt kaimynai bus iškvietę. 

Karimas nusišypsojo. 

— Ne. Man reikia jūsų pagalbos. Bylai tirti. 

— A... Gerai. Užeikite. 

Policininkas įsmuko į namelį ir išsyk pajuto, kad jo padai 
limpa prie grindų. Žvilgtelėjo žemyn: linoleumas buvo ištepliotas 
kažkuo blizgančiu. 

— Tai mano motinėlės darbas, - atsiduso kunigas. - Ji daugiau 
nieko neveikia, tik viską teplioja savo uogienėmis. — Jis persi- 
braukė ranka susitaršiusius plaukus. — Kaip kvaila, ji nieko 
daugiau nevalgo, vien uogienes. 

Viduje viešpatavo chaosas. Lipnūs tapetų fragmentai buvo 
priklijuoti kreivai ir vaizdavo mišką, plyteles, audinį. Pro pra- 
vertas duris policininkas pastebėjo peiliu supjaustytus minkštų 
baldų stačiakampius, netinkamai parinktos pagalvėlės pavertė 
kambarį lyg kokia salono karikatūra. Ant žemės gulėjo krūva 
sodo įrankių. Kitame kambaryje priešais buvo matyti klijuote 
dengtas stalas, neplautų lėkščių krūva ir nepaklota lova. 

Dvasininkas pasuko į saloną. Jis susvirduliavo, bet išlaikė 
pusiausvyrą. Karimas pasakė: 

— Įsipilkite taurelę. Mes sutaupysime laiko. 

Klebonas atsisuko ir piktai dėbtelėjo į jį. 

— Pasižiūrėkite į save, sūnau. Pats drebate nuo galvos iki kojų. 

Karimas nurijo seiles. Iš tiesų jis buvo šoko būsenoje. Dar 
neatsipeikėjo po tos jaudinančios scenos pas fotografą. Galva 
ūžė kaip bičių avilys, širdis krūtinėje daužėsi it plaktukas. Jis 
nejučia, lyg koks apsisnarglėjęs vaikėzas striukės rankove per- 
sibraukė veidą. 

Dvasininkas įsipylė taurelę. 

— Gal ir jums ko nors? - pasakė nemaloniai išsiviepdamas. 

— Aš negeriu. 

Juodai vilkintis klebonas nurijo gurkšnį. Raudonis mušė jo 
prakaulų veidą. Karščiuojančios akys žaižaravo lyg pripiltos 
sieros. Jis pašaipiai vyptelėjo: 

— Tikėjimas neleidžia, ar ne? 

— Ne. Turiu būti blaivus, kai dirbu. Ir tiek. 

Dvasininkas pakėlė taurelę. 

— Taigi už jūsų darbą. 

Karimas pastebėjo, kad kunigo motina vis vaikšto korido- 
riumi. Ji buvo susikūprinusi, ganėtinai sukriošusi ir spaudė prie 
krūtinės puodynėlę uogienės. Jis pagalvojo apie atidarytą kapo 
rūsį, skustagalvius, vienuolę, mokyklines nuotraukas ir šiuos du 
pamėkliškus veidus. Regėjo prasivėrusią Pandoros skrynią, ku- 
piną beismainančių košmarų. 

— Nusiraminkite, mano sūnau, tai niekis. — Jis atsisėdo ant 
vienos minkštos stačiakampės sofos. - Aš jūsų klausau. 

Karimas palengva pakėlė ranką. 

— Aš noriu paprašyti vieno dalyko. Nebevadinkite manęs 
„savo sūnumi“. 

— Gerai sakote,- nusišaipė kunigas.- Profesinis įprotis. 

Kunigas ironiškai numojo ranka ir dar gerokai siurbtelėjo. Ir 
jo elgsena tapo nepriekaištinga. 

— Kokio pobūdžio rūpesčiai jums neduoda ramybės? 

Karimas apsidžiaugė supratęs, kad klebonas dar nežino apie 
kapinių išniekinimą. Kruazjė pavyko išvengti paskalų. 

— Apgailestauju, bet nieko negaliu jums pasakyti. Matote, aš 
tik ieškau vienuolyno. Sarzako arba Kaoro apylinkėse. Ar dar 
kažkur šiame regione. Tikiuosi, kad jūs padėsite man jį surasti. 

— Ar esate susipažinęs su mūsų religiniais susivienijimais? 

— Ne. 

Vyriškis įsipylė antrąją taurelę. Jo mažoje taurelėje sūkuriavo 
kažkas tiršto. 

— Jų čia nemažai, - jis vėl nusišaipė. - Regionas jau turėtų 
rimtai pagalvoti... 

— Kiek jų yra? 

— Viename departamente apie dešimtį. 

Karimas mintyse trumpai paskaičiavo. Aplankyti visus vie- 
nuolynus, išsimėčiusius regione, reikėtų visos dienos, ką ir kal- 
bėti. O dabar jau ketvirta. Likusios tik dvi valandos. Be pro- 
švaisčių. 

Kunigas pakilo ir pradėjo raustis sieninėje spintoje. 

— A, štai, — ir išsitraukęs kažką panašaus į informacijų knygą 
labai plonais lapais, ėmė ją versti. Motina įėjo į kambarį ir 


I30 


nubidzeno prie butelio. Net nežvilgtelėjusi į Karimą, įsipylė 
taurelę. Ji žiūrėjo tik į savo sūnų. Jos paukštiškos akys bėgiojo, 
kupinos neapykantos. Nepakeldamas nosies nuo knygos, ku- 
nigas jai paliepė: 

— Motinėle, išeik. 

Moteris nieko neatsakė. Ji laikė taurelę abiem rankom. Buvo 
liesa, vieni kauleliai. Staiga pažvelgė į Karimą. Ir šiurkščiai 
paklausė: 

— Kas jūs toks? 

— Motinėle, išeik. —- Kunigas pasisuko į Karimą. - Štai. Aš 
pažymėjau dešimties vienuolynų puslapius, jei norite, galite 
nusirašyti... Bet jie gana toli vienas nuo kito... | 

Karimas peržvelgė puslapius. Jis tik iš nuogirdų žinojo nuro- 
dytų kaimų pavadinimus. Išsiėmė užrašų knygelę ir tiksliai juos 
nusirašė. 

— Kas jūs toks? - nenurimo motina. 

— Motinėle, eik į savo kambarį! - šūktelėjo kunigas. 

Jis priėjo prie Karimo. 

— Ko jūs ieškote? Galbūt aš galėčiau jums padėti... 

Policininkas pasitaisė kepuraitę ir atidžiai pasižiūrėjo į baž- 
nyčios tarną. 

— Aš ieškau vienuolės. Vienuolės, kuri domisi nuotraukomis. 

— Kokiomis nuotraukomis? 

Tai buvo žaibiška reakcija, tačiau Karimas kunigo žvilgsnyje 
spėjo pastebėti kažkokį blykstelėjimą. 

— Jūs jau esate girdėjęs panašią istoriją? 

Vyriškis pasikasė galvą: 

— Aš... ne. 

Karimas paklausė: 

— Kiek jums metų? 

— Man? Bet... dvidešimt penkeri. 

Motina, įdėmiai klausydamas:, įsipylė dar vieną taurelę. Ka- 
rimas klausinėjo toliau: 

— Jūs gimęs Sarzake? 

— Taip. 

— Ir čia mokėtės? 

Kunigas kilstelėjo vieną petį. 

— Taip, iki antros klasės. Paskui aš įstojau į... 

— Kokioje mokykloje? Gal Žan Žorė? 

— Taip, bet... 

Staiga jam nušvito protas. 

— Ji buvo čia. 

— Kas? 

— Vienuolė. Vienuolė, kurios aš ieškau... Ji buvo atėjusi pirkti 
jūsų klasės nuotraukų. Viešpatie. Ji susirinko visas nuotraukas, 
kurias kas nors galėjo turėti namuose. Jūs mokėtės toje pačioje 
klasėje su Žiudu Itero? Ar jums ką nors sako ta pavardė? 

Kunigas perbalo: 

— Aš... aš nieko nesuprantu, apie ką jūs čia kalbate. 

Staiga pasigirdo motinos balsas: 

— Kas čia per istorija? 

Karimas abiem rankom persibraukė veidą, kuris dabar atrodė 
kaip kitas knygos puslapis. | 

— Aš pradedu iš pradžių. Jeigu jūs normaliai lankėte mokyklą, 
tai 1982-aisiais buvote antroje klasėje, ar ne? 

— Bet tai buvo prieš penkiolika metų! 

— O 1981-aisiais — pirmoje. 

Kunigas nustėro ir susigūžė. Jo pirštai mėšlungiškai įsikibo 
kėdės atlošo. Nepaisant jauno amžiaus, jo rankos niekuo nesi- 
skyrė nuo motinos rankų. Atrodė senos ir išvagotos melsvomis 
venomis. 

— Taip... datos lyg ir sutampa... 

— Taigi jūs mokėtės vienoje klasėje su berniuku, kurio pavardė 
buvo Itero. Žiudas Itero. Tai neįprasta pavardė. Pagalvokite. 
Man tai labai svarbu. 

— Ne, atvirai pasakius, aš... 

Karimas žengė žingsnį. 

— Bet jūs prisimenate vienuolę, kuri ieškojo mokyklinių nuo- 
traukų, ar ne? 


— Aš... 

Motina klausėsi nepraleisdama nė žodžio. 

— Niekšeli, ar tiesa, ką pasakoja šis arabas? —- paklausė ji. 

Ji apsisuko ir puolė durų pusėn. Karimas tuo pasinaudojo: jis 
suspaudė kunigo pečius ir sušvokštė jam į ausį: 

— Pasakokite, šunsnuki. Dėstykite viską iš eilės! 

Kunigas nugriuvo ant sofos krašto. 

— Aš iki šiol nesuprantu, kas buvo tą vakarą... 

Karimas atsiklaupė. Kunigas pradėjo dusliu balsu: 

— Ji atėjo... vieną vasaros vakarą. 

-— 1982-ųjų liepos mėnesį? 

Jis pritariamai linktelėjo galva. 

— Pabeldė į mūsų duris... Buvo karšta... siaubingas karštis... 
Paskutinėmis dienos valandomis akmenys, rodės, buvo įkaitę 
iki raudonumo... Aš daug ko neprisimenu, tačiau namuose bu- 
vau vienas... Aš jai atidariau... Viešpatie... Jūs neįsivaizduojate! 
Man buvo vos dešimt metų, ir ta vienuolė - prietemoje, su baltu 
1r juodu šydu... 

— Ką ji sakė? 

— Iš pradžių ji kalbėjo apie mokyklą, apie pažymius, klau- 
sinėjo, kokius dalykus mėgstu labiausiai. Jos balsas buvo labai 
švelnus... Paskui paprašė, kad parodyčiau savo draugus... - Ku- 
nigas nusibraukė nuo veido prakaitą. —- Aš... aš jai atnešiau savo 
klasės nuotrauką... Tą, kur mes buvome visi... Aš labai didžia- 
vausi, kad galiu jai parodyti savo klasės draugus, na įsivaiz- 
duojate? Ir tada supratau, kad ji kažko ieško. Ji ilgai Žiūrėjo į tą 
nuotrauką, paskui paklausė, ar galėtų ją pasiimti... Atminčiai... 

— Ar ji neprašė kitų nuotraukų? 

Kunigas dvejojo. Jo balsas visai pritilo: 

— Ji norėjo ir ankstesnių, pirmos klasės, nuotraukų. 

Karimas suprato: jei dabar apklaustų bet kuriuos šių dviejų 
klasių mokinių tėvus, tų nuotraukų neturėtų niekas. Bet kodėl 
vienuolei jų prireikė? Karimas juto, kad jį supa akmeninės 
džiunglės, skendinčios prieblandoje. 

Tarpduryje vėl išdygo motina. Prisispaudusi prie krūtinės laikė 
batų dėžutę. 

— Niekšeli. Tu atidavei mūsų fotografijas. Savo klasės nuo- 
traukas. Kai tu dar buvai toks mielas. Toks mažutis... 

— Nutilk, motinėle! - Karimo ir kunigo žvilgsniai susidūrė. — 
Aš jau tada jutau pašaukimą, suprantate? Ir ta aukšta moteris 
mane tarytum užbūrė... 

— Aukšta? Moteris buvo aukšto ūgio? 

— Ne... Aš nepamenu... Man buvo tiktai dešimt metų... Bet aš 
vis dar matau jos tamsų apsiaustą... Girdžiu jos švelnų balsą... 
Ji norėjo tų nuotraukų. Ir aš nedvejodamas atidaviau. Ji mane 
palaimino ir pradingo. Tada aš pradėjau tikėti likimu... Aš... 

— Niekšas! 

Karimas žvilgtelėjo į senyvą šėlstančią motiną. Priėjo arčiau 
sūnaus, tas buvo visiškai nugrimzdęs į prisiminimus. Policininkas 
paklausė ramiu tonu: 

— Ji sakė, kam jai tos nuotraukos reikalingos? 

— Ne. 

— Jūs kalbėjote apie Žiudą? 

— Ne. 

— Ar ji už tai davė pinigų? 

Kunigas išsisukinėjo. 

— Ne! Ji manęs paprašė tik tų dviejų nuotraukų, ir viskas! 
Viešpatie... Aš... žinau, tas apsilankymas buvo man likimo ženk- 
las, suprantate? Švento pašaukimo! 

Jis ėmė raudoti. 

— Aš dar nežinojau, kad esu niekam vertas. Aš alkoholikas. 
Ištvirkėlis. Paskendęs degtinėje. Sūnus šitos... Ką gali duoti 
kitiems tas, kuris nekenčia pats savęs? — Jis tarytum maldavo 
patarimo, įsikabinęs į policininko striukės rankovę. - Kaip išvysti 
šviesos spindulį, kai aplinkui vien sutemos? Kaip? Kaip? 

Motina trenkė į žemę dėžutę ir nuotraukos pasklido ant grin- 
dų. Ji puolė sūnų atkišusi nagus. Ir tarytum kartečė apipylė 
smūgių kruša jo nugarą, pečius... 

— Niekšas, niekšas, niekšas! 

Karimas pasibaisėjęs atsitraukė atgal. Nuo smūgių dundėjo 
visas kambarys. Karimas suprato, kad jam metas eiti. Jei ne, tai 

pats kvaištelės. Tačiau jis dar nebuvo gavęs atsakymo. Tad 
atstūmė moterį ir palinko prie kunigo. 

— Aš tuoj išeisiu. Ir viskas aprims. Ar vėliau dar matėte tą 
vienuolę? 

Vyriškis linktelėjo vis dar raudodamas. 

— Kuo ji vardu? 

Kunigas sušnarpštė. Motina be perstojo tipinėjo aplinkui 
murmėdama nesuprantamus žodžius. 

— Kuo ji vardu? 

— Sesuo Andrė. 

— Iš kurio vienuolyno? 

— Iš Švento Jono Kryžiaus karmelitų vienuolyno. 

— Kurjis yra? 

Kunigas abiem rankom susiėmė galvą. Karimas jį pakėlė už 
peties. 

— Kur jis yra? ( 

— Tarp... tarp Seto ir Agdo iškyšulio, prie pat jūros. Aš kartais 
ją aplankau, kai mane apima abejonės. Ji mano prieglobstis, jūs 
turbūt suprantate? Parama... Aš... 

Duris užtrenkė vėjas. Policininkas leidosi prie automobilio. 

Dangus vėl apniuko. Iš debesų išlindo Beladonos kalno Didžioji 
viršūnė, tarytum banga — tamsi, milžiniška, suakmenėjusiais 
šonais. Jos šlaitai buvo apaugę medeliais, kurie tokiose aukš- 
tybėse atrodė menkučiai, skendintys balkšvuose ūkuose. Kelto 
lynai, ištempti palei kalną, priminė dvi ant sniego ištiestas men- 
kas virveles. 

— Manau, kad žudikas į viršų pakilo kartu su Remi Kejua. - 
Nymanas nusišypsojo. - Aš manau, kad jie pasinaudojo vienu 
šių keltų. Įgudę alpinistai moka įjungti tą sistemą bet kurią 
dienos ar nakties valandą. 

— Kodėl manote, kad jie pakilo į viršų? 

Jauna geologijos dėstytoja atrodė nuostabiai: iš po apykaklės 
išlindęs gobtuvas dengė jos veidą, alsuojantį jaunystės gaivumu. 
Tai buvo prabėgusio laiko atgarsis. Plaukai sukosi palei smil- 
kinius, akys spindėjo, o veidas skendėjo šešėlyje. Nymanas paju- 
to beprotišką norą pajusti šį skaistų gyvenimu trykštantį kūną. 
Jis pasakė: 

— Mes turime įrodymų, kad jie buvo pakilę į vieną iš šių kalnų. 
Nuojauta man sako, kad tai Didžioji viršukalnė 1r Valerno 
ledynas. Kadangi būtent ši viršūnė dunkso virš fakulteto ir 
miesto. Iš šio ledyno išteka upė, kuri pasiekia universiteto teri- 

toriją. Ir manau, kad žudikas su lavonu nusileido į slėnį pasroviui 
Zodiako valtele arba kažkuo panašiu į ją. Tada įkišo jį į uolos 
plyšį taip, kad kūnas atsispindėtų upės vandenyje... 

Fani nervingai žvalgėsi aplinkui. Uniformuoti, ginkluoti ka- 
reiviai sukinėjos: aplink kelto kabinas. Buvo justi įtampa. Dė- 
damasi lyg nesusigaudytų, ji tarė: 

— Vis dar nesuprantu, kam aš reikalinga. 

Komisaras nusišypsojo. Dangumi paskui saulę lėtai plaukė 
debesys, panašūs į laidotuvių procesiją. Policininkas taip pat 
vilkėjo sintetinę neperšlampamą striukę, užleistą ant impreg- 
nuotų kelnių, pritvirtintų prie kulkšnių ir alpinisto batų. 

— Viskas labai paprasta: man reikia atsidurti ten, aukštai, ir 
ieškoti kokių nors žymių. Man reikalingas gidas. 

— Kaip? 

— Aš tol kopsiu į Valerno ledyną, kol rasiu kokį nors pėdsaką. 
Ir man reikalingas prityręs žmogus, kuris mane lydėtų: tad aš 
pagalvojau apie jus. - Nymanas vėl nusišypsojo. - Juk jūs sakėte, 
kad atmintinai žinote šiuos kalnus. 

— Aš nesutinku. 

— Būkite protinga. Norėčiau, kad būtumėte liudytoja. Beje, 
galiu paprasčiausiai paprašyti, kad jus man paskirtų gide. Man 
buvo pranešta, kad jūs turite leidimą kopti į kalnus. Nekomp- 
likuokite padėties. Mes tik pakilsime šlaitu ir nuodugniai ap- 
žiūrėsime ledyną sraigtasparniu. Tai truks vos keletą valandų. 

Nymanas parodė ženklą kareiviams, kurie laukė nurodytoje 
vietoje. Ant atšlaitės už keleto metrų jie padėjo didelius neper- 
šlampamo audinio maišus. 

— Aš paprašiau čia užkelti inventorių. Ekspedicijai. Jei norė- 
tumėte pasitikrinti, ar... 

— Kodėl jūs mane čia pasikvietėte? - ji vėl pradėjo savo, dar 
labiau spyriodamasi, kaip ožys. — Bet kuris kareivis susitvar- 
kytų... — Ji parodė į žmones, dirbančius už jos. - Kalnuose jie 
daug geresni pagalbininkai, supraskite! 

Policininkas pasilenkė prie jos. 

— Vadinasi, aš jums nepatinku. 


Fani jį pribloškė savo žvilgsniu. 

"— Komisare, dar nepraėjo nė dvidešimt keturios valandos, kai 
aš pastebėjau lavoną, įgrūstą tarp uolų. Ir jau buvau keletą kartų 
apklausta, be to, nemažai laiko praleidau nuovadoje. Jei būčiau 
vyras, pasistengčiau bent liežuvį laikyti už dantų! 

Nymanas stebėjo savo pašnekovę. Nepaisant žmogžudystės 
ir dramatiškos atmosferos, jis nenumaldomai juto šios stiprios 
ir nesuvaldomos moters žavesį. Fani pakartojo sunėrusi rankas: 

— Taigi dar kartą: kodėl aš? 

Komisaras pakėlė nuo žemės apkerpėjusią šaką ir ėmė ner- 
vingai lankstyti. 

— Todėl, kad esate geologė. 

Fani suraukė antakius. Jos veido išraiška pasikeitė. Nymanas 
paaiškino: 

— Atlikus lavono kūne rasto vandens analizę, pasirodė, kad 
jis yra iš laikotarpio dar prieš septintąjį dešimtmetį. Šio vandens 
sudėtyje yra nebeegzistuojančio vandens nuosėdų. Tai kritulių 
nuosėdos, kurios šiame regione iškrito daugiau kaip prieš 
trisdešimt penkerius metus. Jūs turbūt suprantate, ką tai 
reiškia? | 

Mergina, rodės, susidomėjo, tačiau nieko neatsakė. Nymanas 
priklaupė ir medžio šaka žemėje ėmė braižyti sluoksnius. 

— Aš pasidomėjau. Kiekvienų metų krituliai ant viršutinės, 
netirpstančios, ledyno dalies susislegia dvidešimties centimetrų 
sluoksniais, — jis parodė nubrėžtas linijas. — Jų Žymės viršuje 
išlieka visam laikui, lyg kristalo klodai. Taigi viename šių ledynų 
ir pabuvo kūnas, nes jame rasta praeities vandens. 

Jis žvilgtelėjo į Fani. 

— Fani, man reikia pabūti tuose ledynuose. Aš noriu nusileisti 
iki tų praeities vandenų, nes būtent ten žudikas galėjo susidoroti 
su savo auka. Gal buvo ją ten nugabenęs, nežinau. Ir todėl man 
reikia mokslininko, kuris sugebėtų tiksliai nurodyti plyšį, kur 
būtų galima pasiekti tuos giluminius ledynų klodus. 

Priklaupusi ant vieno kelio, Fani įsižiūrėjo į brėžinį. Šviesa 
papilkėjo, tarytum protarpiais švysčiojantis mineralas. Jos akys 

švietė kaip žvaigždės. Neįmanoma buvo nuspėti, ką ji galvoja. 
Ji sumurmėjo: 

— O jeigu čia spąstai. Jei žudikas norėjo jus atsivilioti į vir- 
šūnes. Sluoksniai, apie kuriuos jūs kalbate, yra trijų tūkstančių 
penkių šimtų metrų aukštyje. Ir tai ne šiaip sau pasivaikščio- 
jimas. Ten jums būtų pernelyg sunku ir... 

— Aš apie tai galvojau, - pastebėjo Nymanas. - Taigi, tai tiesiog 
kvietimas. Jeigu žudikas mums nurodė kelią, vadinasi, jis norėjo, 
kad mes ten koptume. Taip ir padarysim. Gal jūs žinote Valerne 
plyšius, kur galėtume prieiti prie senų ledynų? 

Fani kinktelėjo galva. 

— Kiek jų ten yra? — vėl paklausė Nymanas. 

— Šiame ledyne, manau, yra vienintelis plyšys, jis labai gilus. 

— Puiku. Ar mudu galėtume nusileisti į tą prarają? 

Danguje pasigirdo sraigtasparnio plerpimas. Sparnai ūžė vis 
garsiau, žoles darkė vėjo bangos, vos už keleto metrų ribuliavo 
vandens paviršius. Komisaras vėl paklausė: 

— Fani, ar mes turime šansų? 

Ji metė akį į kurtinantį garsą skleidžiantį sraigtasparnį ir ranka 
palietė savo garbanotus plaukus. Jos švelnus profilis privertė 
Nymaną krūptelėti. Ji nusišypsojo: 

— Taip, pone policininke, tačiau jus reikės gerai pritvirtinti. 


Iš aukštai žemė, uolos ir medžiai atrodė virtinėmis išsimėtę tarp 
viršukalnių ir slėnių, šviesų ir įdubimų. Vos sraigtasparnis ėmė 
kilti, Nymanas išsyk susižavėjo tokia įvairove, nes matė ją pirmą 
kartą. Gėrėjosi tamsiais spygliuočių plotais, morenomis, tais 
svaiginančiais akmenynų reljefais. Jam atrodė, kad šitaip, lekiant 
tolimų horizontų link, jis perpranta planetos tiesas. Staiga at- 
sivėrusi nepažinta tiesa, galinga ir nepakeičiama, rodės, visada 
priešinasi Žmogaus norams. 

Srtaigtasparnis suko per kalnų reljefų labirintus, kilo virš upės, 
kurios intakai taikiai liejosi viename taške, vieningoje mirgan- 

čioje srovėje. Fani sėdėjo šalia piloto ir palenkusi žemyn galvą 
stebėjo bangas, kuriose šen bei ten slapčia lūžo saulės spinduliai. 
Ji vadovavo operacijai. 

Miškai atrodė lyg žali lopinėliai. Nutolę medžiai, rodės, gūžėsi 
savo pačių šešėliuose, tarytum nedrįsdami lygintis su aukštu 
dangumi. Dabar žemė atrodė juoda, turbūt įšalusi beveik ištisus 
metus. Pajuodusios samanos, bespalvės kerpės, sustingę pelkių 
augalai kažkodėl kėlė stiprų nusivylimo jausmą. Netrukus išniro 
plačios, pilkos kalnų keteros. Akmenuotos kalnų viršūnės sa- 
kytum ir liko stirksoti po galingo žemės atodūsio. O duburiai 
atrodė tarsi juodi tvirtoves supantys grioviai. Beladonos kalnas 
stūksojo prieš juos. Jis išryškėjo, išaugo, apsinuogino, į prarajas 
atverdamas savo šlaitus. 

Juos pribloškė nenusakomas, akinantis baltumas. Kalno 
skliautai plytėjo po sniego apklotu. Šen bei ten matėsi ledo 
plyšiai, kurių kraštus jau buvo aptraukusios rudens šalnos. 
Nymanas žvelgė į vandenis, tartum suakmenėjusius savo va- 
gose. Nepaisant pilkšvo dangaus, vientisa stulbinanti šviesa 
skleidėsi lyg didžiulė balta akinanti liepsna. Jis pasitaisė apsau- 
ginius akinius, prisisegė saugos diržus, pažvelgė į sustingusią 
upę. Jos skaidrių vandenų gilumoje buvo-galima įžiūrėti mels- 
vus dangaus atspindžius. Sraigtasparnio plerpimą kiek pritildė 
pakilę sniego sūkuriai. 

Fani sėdėjo priekyje, akis įsmeigusi į savo mažą kvarcinį 
koordinačių sistemos ekraną, kuris padėjo orientuotis pagal 
satelito duomenis. Mikrofonu, pritvirtintu prie šalmo, ji kreipėsi 
Į pilotą: 

— Skriskite į šiaurės rytus, Valerno ledynas ten. 

Pilotas linktelėjo ir sraigtasparnis kaip žaisliukas pasuko link 
didžiojo kraterio, kokių trijų šimtų metrų skersmens, panašaus 
į nukritusį bumerangą. Šio kraterio viduryje matėsi platus, siau- 
bingas ledo liežuvis, skleidžiantis viršuje žibančią šviesą, kurios 
tamsūs atspindžiai krito į šlaito apačią, ten, kur ledai susikaupia, 
susislegia ir dūžta, sudarydami stulbinančias aštrias briaunas. 
Fani suriko, perspėdama pilotą: 

— Čia didysis plyšys. Tiesiai po mumis. 

Sraigtasparnis pasuko ledyno pakraščio link, ten vaiskiose 
laiptuotose kalno keterose atsivėrė ilgas plyšys tarytum tamsus 
įtrūkimas šypsančiame veide, kurį dengė skaistus sniegas. Sraig- 
tasparnis leidosi, keldamas baltus sūkurius. Besisukančių sraigtų 
audra plačiai vagojo sniegą. 

— Po dviejų valandų, - sušuko pilotas.- Aš grįšiu po poros 
valandų. Kadangi paskui jau bus tamsu. 

Fani pasižiūrėjo į savo koordinačių sistemos ekraną, baks- 
telėjo pilotui pirštu, nurodydama vietą, kur jis turi sugrįžti. Šis 
linktelėjo. Nymanas ir Fani nušoko ant žemės, rankose laiky- 
dami didžiulius neperšlampamus krepšius. 

Sraigtasparnis kaipmat dingo, lyg dangus jį būtų nusinešęs, ir 
liko tik du siluetai amžinų sniegynų tyloje. 

Susikaupimo akimirksnis. Nymanas pakėlė akis ir atidžiai 
žiūrėjo į ledyno bedugnę, ant kurios krašto jie stovėjo, dvi mažos 
žmogiškos būtybės baltoje plynėje. Komisaras nustėro, tačiau 
protas įtemptai dirbo. Jis jautė perdėtą peizažo ryškumą, tą 
nepaaiškinamą kontrastą tarp žiugždančio sniego lengvumo ir 
krūvon sušokusių kristalų, kurie rodėsi paslaptingi ir biją šalčio. 

Jis žvilgtelėjo į merginą. Gražaus stoto, žvali, ji giliai kvėpavo, 
džiaugdamasi šalčiu ir vaiskumu. Kalnai jai grąžino gerą nuo- 
taiką. Komisaras manė, kad ši moteris laiminga būna tik šiuose 
besimainančiuose atspindžiuose ir palengvėjusiame slėgyje. Ji 
priminė fėją, didingą kalnų būtybę. Jis mostelėjo į plyšį ir pa- 
klausė: 

— Kodėl būtent čia, o ne kitur? 

— Todėl, kad tik čia, tokiame giliame plyšyje, galėsite rasti jus 
dominančius medžiagų junginius. Tuos sluoksnius mes aptiksime 
tik šimto metrų gylyje. 

Nymanas priėjo arčiau. 

— Šimto metrų? Bet mums užtenka nusileisti keletą metrų, kad 
pasiektume sluoksnius, kuriuose galima rasti šešiasdešimtųjų 
nuosėdas. Aš viską apskaičiavau: po dvidešimt centimetrų per 
metus, 1r mes... 

Fani šyptelėjo. 

— Tai tik teorijos. Tačiau ledynas nepaiso jūsų apskaičiavimų. 
Ledai lomoje yra sutraiškomi į pasvirąją briauną. Kitaip ta- 
riant, kraštuose paplatėja, pailgėja. Ir ši praraja iš tikrųjų 
pasipildo dar vienu, apytiksliai vieno metro storio sluoksniu. 
Pone komisare, pradėkite savo skaičiavimus iš naujo. Kad 
pasiektume trisdešimt penkerių metų senumo klodus, turėtume 
nusileisti... 

„daugiau kaip trisdešimt penkis metrus? 

Mergina linktelėjo. Kažkur, melsvoje nišoje, buvo girdėti tylus 
čiurlenimas. Tylus neužšalusio vandens krizenimas skambėjo lyg 
iššūkis. Fani parodė į bedugnę. 

— Šį plyšį aš pasirinkau dėl kitos priežasties. Lynų kelto galinė 
stotelė tik už aštuonių šimtų metrų nuo jo. Jei manysime, kad 
žudikas atsiviliojo auką čionai, tai labai galimas daiktas, kad 
čia ją ir nužudė. Kadangi plyšys lengvai pasiekiamas pėsčiomis. 

Fani pasilenkė prie savo krepšio ir plačiai jį atidarė. Ištraukė 
dvi poras valcuoto plieno kablių. Vieną sviedė Nymanui. 

— Prisitvirtinkite prie kojų. 

Nymanas linktelėjo ir prisidėjo kablius prie padų. Paskui 
užsegė neopreno diržus. Ir pagalvojo, kad vaikystėje panašiai 
pritvirtindavo riedučius. 

Fani ištraukė iš krepšio raižytus tuščiavidurius cilindro formos 
strypus, kurie baigėsi pailga kilpa: 

— Tie strypai ledui, - lakoniškai pakomentavo. 

Iš jos burnos virto spindinčių garų kamuolys. Ji taip pat 
išsitraukė alpinisto lazdą išgaubta rankena, kurios kiekvieną 
nikeliuotą detalę buvo galima pakeisti, paskui į visus tuos daik- 
tus su susidomėjimu žiūrinčiam Nymanui padavė šalmą. Instru- 
mentai atrodė ir mįslingi, ir sykiu akivaizdžiai paprasti. Paga- 
minti iš kažkokių nežinomų medžiagų, besimainančių spalvų, 
panašūs į angliškų saldainių popierėlius. 

— Ateikite čia. 0 

Fani apsuko aplink jo liemenį ir šlaunis storą juostą, panašią 
į diržų ir sagčių labirintą. Bet mergina visa tai atliko per keletą 

sekundžių. Po to kiek atsitraukė, lyg dizainerė apžiūrinėdama 
savo modelį. 

— Jūs nuostabus, - nusišypsojo ji. 

Tada paėmė sudėtingą elektros lempos įrenginį su reflek- 
toriumi, plokščia dagtimi ir kryžmišku diržu. Nymanas dėbte- 
lėjęs į jį pamatė savo atspindį: berankovis drabužis su gobtuvu 
iškirptomis skylėmis akims ir burnai, šalmas, juosta su plieniniais 
strypais jį darė panašų į ateities humanoidą. Fani pritvirtino 
lempą prie jo šalmo, paskui permetė per petį guminę žarną, 
sujungė ją su bakeliu, kuris kabojo prie Nymano diržo, ir su- 
murmėjo: 

— Tai karbidinė lempa. Aš jums paskui parodysiu, kaip ji 
veikia. | 

Po kurio laiko pakėlusi akis, rimtu tonu kreipėsi į Nymaną: 

— Ledynai, tai kitas pasaulis, komisare. Pamirškite visus reflek- 
sus, įpročius, įprastą logiką. Niekuo nepasitikėkite: nei atšvai- 
tais, nei siena, kuri gali pasirodyti tvirta. - Ji mostelėjo ranka į 
prarają, tvirtindamasi juostą. - Ten, toje kiaurymėje, viskas gali 
būti nepaprasta, gali stulbinti, bet tai spąstai. Ledynas, kurio 
jūs nė kiek nepažįstate. Labai stipriai suslėgtas ledas kietesnis 
už betoną, tačiau po keleto milimetrų plutele jis gali slėpti šaltinį. 
Aš jums ženklais rodysiu, ką daryti, o jūs viską privalote vykdyti. 

Fani liovėsi kalbėjusi, kad Nymanas suprastų jos žodžių svar- 
bą. Ji buvo labai susikaupusi 1r atrodė, kad jos veidas apgaubtas 
kerinčios aureolės. Ji tvirtai susisuko plaukus ir apsivilko be- 
rankovį su gobtuvu ir iškirpimais akims. 

— Į šį velnio malūną leisimės pro čia, - vėl prabilo ji. — Dėl 
aukščio skirtumo, taip bus lengviau. Aš eisiu pirma ir tvirtinsiu 
strypus. Nuo slėgio, man įskėlus ledą, gali susidaryti didžiulis 
kelių dešimčių metrų plyšys. Ledas gali skilti ir vertikaliai, ir 
horizontaliai. Todėl jūs turėsite būti atsitraukęs nuo ledyno 
sienos. Garsas bus tarsi griaustinio. Tai lyg ir nieko baisaus, bet 
jis gali išlaisvinti ledynų luitus ir stalaktitus. Stebėkite viską, 
kas dedasi aplinkui, komisare. Visą laiką būkite budrus ir nieko 
nelieskite. 


Nymanas įsidėmėjo merginos nurodymus. Tai buvo pirmas 
kartas, kai klausė tokios jaunos mergiūkštės garbanotais plau- 
kais. Fani, atrodo, suprato jo mintis. Ir pridūrė žaismingu, tačiau 
valdingu tonu: | 

— Mes prarasime laiko ir atstumo nuovoką. Vienintelis orien- 
tyras bus virvė. Aš turiu keletą krepšių, kiekviename po šimtą 
metrų virvės, ir galėsiu nustatyti nueitą atstumą. Jūs leisitės 
paskui mane ir klausysite mano nurodymų. Nesiimkite ini- 
ciatyvos ir nedarykite spontaniškų judesių. Ar gerai supratote? 

— Puikiausiai, - atsiduso Nymanas, - tai jau viskas? 

— Ne, - Fani atidžiai nužvelgė debesimis aptrauktą dangų. — 
Aš ryžtuosi leistis į šią ekspediciją tik todėl, kad oras apsiniaukęs. 
Jeigu pasirodys saulė, mes išsyk turėsime grįžti. 

— Kodėl? 

— Todėl, kad ledas tirpsta. Pasipils vandens srovės ir mus nuneš 
žemyn. Temperatūra turi būti ne aukštesnė kaip du laipsniai. 
Mūsų kūnai bus įkaitę nuo pastangų. Tai būtų pirmas smūgis, 
kurio gali neatlaikyti širdis. Ir jei tą išgyventume, mus netrukus 
pribaigtų vandens srovė. Galūnės imtų stingti, sulėtėtų judesiai... 
Aš negaliu visko papasakoti. Mes suledėtume per keletą minučių 
ir liktume kabėti ant virvių kaip kokios statulos. Taigi, kas 
beatsitiktų ir kokioje padėtyje mes bebūtume, tik pasirodžius 
pirmiesiems saulės spinduliams, iš karto kylame viršun. 

Nymanas įsiklausė į pastaruosius jos žodžius. 

— Tai reiškia, kad žudikui taip pat reikėjo debesuoto oro, kad 
ryžtųsi leistis tuo plyšiu? 

— Taip. Arba nakties. 

Komisaras susimąstė: kai jis teiravosi apie debesis, sužinojo, 
kad saulė šeštadienį švietė visą dieną. Jei žudikas su savo auka 
iš tiesų buvo nusileidęs ledynais, tai reiškia, kad žygis vyko 
nakties metu. Tačiau kam jam reikėjo tokių sunkumų? Ir kodėl 
vis dėlto partempė kūną į slėnį? | 

Nymanas nevikrus priėjo prie prarajos krašto - trukdė amu- 
nicija. Užmetė akį į tarpeklį - jis neatrodė baisus. Penkių metrų 
gylyje skardžiai buvo išsigaubę, vos ne susijungę vienas su kitu. 

Pati praraja tebuvo siaura tranšėja, panaši į milžiniškos kriauklės 
kraštus. 

Fani priėjo prie jo ir, kabindama prie liemens daugybę žiedų 
ir strypų, paaiškino: 

— Vanduo įsiskverbia į plyšį ir nuteka keletą metrų žemyn. 
Štai kodėl praraja toliau daug platesnė. Dar žemiau vanduo 
krenta ant uolų ir jas graužia. Mes turime įlįsti į vidų pro šiuos 
nasrus. 

Nymanas stebėjo abu susiglaudusius ledyno kraštus, po ku- 
riais vėrėsi praraja. 

— Jeigu nusileistume į ledynus dar giliau, tai gal net pasiektume 
buvusių amžių sluoksnius? 

— Žinoma. Arktikos zonoje galima pasiekti seniai praėjusių 
epochų sluoksnius. Kelių tūkstančių metrų gylyje jie neliesti, 
tarkim, nuo tų laikų, kai Nojus statė savo laivą. Beje, ir oras, 
kuriuo jis kvėpavo. 

— Oras? 

— Taip, deguonies burbuliukai yra likę sušalusiuose leduose. 

Nymanas buvo pritrenktas. Fani užsivertė ant nugaros nešulį 
ir atsiklaupė prie plyšio krašto. Ji įtvirtino pirmąjį strypą ir 
užkabino žiedą, pro kurį prakišo virvę. Dar kartą apžvelgė ap- 
niukusį dangų, paskui valiūkiškai pareiškė: 

— Sveiki atvykę į laiko mašiną. Pirmyn į praeitį, komisare. 


Jie leidosi susišūkaudami vienas su kitu. 

Komisaras kabojo ant virvės, kuri slydo automatiškai fik- 
suojama rankenos. Kad nusileistų žemyn, jam reikėjo paspausti 
rankeną, kuri tuoj pat švelniai išlaisvindavo virvę. Kai tik ran- 
keną atleisdavo, sistema vėl užsiblokuodavo. Ir jis likdavo kaboti 
tuštumoje, sėdėdamas ant savo diržo. 

Nymanas susikaupęs kartojo tą paprastą judesį, klausydamas 
Fani nurodymų, kuri buvo keletu metrų žemiau, ir laukė, kol 
mergina duos jam ženklą. Pasiekęs kitą strypą, policininkas iš 

pradžių apsižiūrėdavo, ar virvė gerai pritvirtinta prie jo diržo, ir 
leisdavosi toliau. Visi tie karuliai Nymanui atrodė panašūs į 
aštuonkojo čiuptuvėlius, kurie skimbčiojo kaip Kalėdų Senelio 
tempiamos rogės. 

Leisdamasis komisaras kabojo virš merginos jos nematy- 
damas, bet visiškai pasikliovė jos patirtimi. Kai tik jis sustodavo 
palei sieną, girdėdavo ją skubiai dirbančią. Tuo momentu jis 
nieko negalvodavo. Buvo nepaprastai susikaupęs ir apimtas 
kažkokių painių, nenusakomų ir sykiu tikrų jausmų. Šalia - šalto 
ledo siena. Ir diržas, kuris laikė jo kūną, kabantį virš bedugnės. 
Ledynas švietė tamsiai mėlyna šviesa lyg nakties dangaus skliau- 
to dalelė. 

Netrukus dangaus šviesą užstojo kalnai. Jie leidosi į plyšio 
vidų, skverbdamiesi į pačią bedugnės širdį. Nymanui atrodė, 
kad jis slenka į galingo kristalais virtusio baisūno pilvą. Po šiuo 
ledyno gaubtu, kur drėgnumas buvo šimtas procentų, jo pojūčiai 
dar labiau paaštrėjo ir sustiprėjo. Klastingai žavėjo tamsios, 
garsus ir saulės atspindžius praleidžiančios sienos. Olos tamsoje 
kiekvienas judesys virsdavo garsu, kurį atkartodavo aidas. 

Pagaliau Fani sustojo kone ties horizontaliu, panašiu į laivo 
koridoriumi, kuris ėjo išilgai sienos. Nymanas taip pat pajuto 
kažkokį natūralų laiptelį. Dvi plyšio sienos vėl susiglaudė ir jas 
skyrė tik keletas metrų. 

— Leiskitės, — įsakė jinai. 

Komisaras pakluso. Fani paspaudė jungiklį šalmo viršuje — 
Nymanas pamanė, kad ji įžiebė skiltuvą — tačiau staiga sušvito 
ryški šviesa. Moters šalmo reflektoriuje policininkas vėl išvydo 
savo siluetą. Jis įsižiūrėjo į ypač ryškią acetileno liepsną lyg į 
apverstą kūgį, kurio lūžtantys spinduliai skleidė galingą šviesą. 
Fani pasakė: 

— Jeigu jūsų žudikas buvo šioje prarajoje, tai jis turėjo čia 
praeiti. 

Nymanas žvelgė į ją nieko nesuprasdamas. Gelsvame, hori- 
zontaliai krintančiame jos lempos šešėlyje buvo matyti iškreiptas 
jos veidas, pilnas jaudinančių atšešėlių. | 

— Mes nusileidome į reikiamą gylį, - pasakė, rodydama į 
glotnią sieną. - Mes jau esame daugiau kaip trisdešimties metrų 
gylyje, kur yra kristalizavęsis šešiasdešimtųjų metų sniegas, o 
toliau... 

Fani paėmė naują virvių krepšį, po to į sieną įvarė dar vieną 
metalinį strypą. Tada keletu plaktuko smūgių pervėrė per kilpą 
žiedą ir ėmė sukti srieginį strypą, lyg darbuodamasi kamščia- 
traukiu. Jos jėga stebino Nymaną. Žiūrėdamas į gręžiamą ledą, 
kuris tiško iš po besisukančio sraigto, pamanė, kad mažai pažįsta 
vyrų, turinčių tiek jėgos. 

Jie pradėjo leistis naujai atmatuota virvės atkarpa, šį kartą 
horizontaliai, siauru žėrinčiu praėjimu. Jie kabojo virš prarajos. 
Jų šešėliai neaiškiai atsispindėjo ant sienos priešais. Kas dvi- 
dešimt metrų Fani atleisdavo virvę, po to į sieną įkaldavo naują 
strypą. Šį manevrą ji pakartojo keletą kartų, jie buvo nusileidę 
dar šimtą metrų. 

— Dar? - paklausė ji. 

Komisaras pažvelgė į merginą. Lempos šviesoje jos bruožai 
atrodė griežti ir dramatiški. Jis linktelėjo, rodydamas gilyn į ledo 
koridorių, kuris, rodės, buvo pasimetęs begalėje savo paties 
atspindžių. Moteris ištraukė iš krepšio dar vieną virvę ir vėl kibo 
į darbą. Strypas, virvė, dvidešimt metrų, ir vėl - strypas, virvė, 
dvidešimt metrų... 

Taip jie nusileido keturis šimtus metrų. Nebuvo jokio ženklo, 
jokios žymės, kad žudikas būtų čia prieš juos buvęs. Netrukus 
Nymanui pasirodė, kad visos sienos aplink jį ėmė judėti. Išgirdo 
tylų žvangėjimą, panašų į ironišką juoką. Viskas švietė, aidėjo, 
svyravo. Gal šis svaigulys kilo nuo ledynų? Jis žvilgtelėjo į Fani, 
kuri jau buvo paruošusi naują virvių krepšį. Ji, rodės, nieko 
nepastebėjo. 

Komisarą apėmė nerimas. Turbūt tai kliedesys. Kūnas, sme- 
genys atsijungė, apimti nuovargio bangos, galbūt todėl reiškiasi 
tokie valios praradimo požymiai. Nymaną krėtė drebulys. Šaltis 
protarpiais įsiskverbdavo iki pat kaulų. Rankos sugniaužė pas- 
kutinį sraigtą. Pėdos judėjo nerangiai. Ašarų pilnomis akimis jis 

pabandė priartėti prie Fani. Staiga pajuto, kad tuoj nukris, kad 
kojos jau nebeklauso. Jo kliedesiai suintensyvėjo. Žydros sienos 
lempos šviesoje atrodė dar gražiau banguojančios ir lengvi juoko 
atgarsiai skambėjo aplinkui. Jis tuoj nukris. Į tuštumą. Todėl, 
kad išėjo iš proto. Dusdamas dar sugebėjo sušukti: 

— Fani... 

Mergina atsisuko ir jis suprato, kad iš tiesų nekliedi. 

Vietoj alpinistės veido matė lempą, apsuptą šešėlių. Stulbinanti 
šviesa, tokia ryški, kad nesuprato, iš kur ji eina, buvo užliejusi 
visus jos bruožus. Fani tvieskė nenusakomu spinduliuojančiu 
grožiu. Nymanas apžvelgė viską aplinkui. Siena švietė visomis 
spalvomis. Išilgai sienų nepaprastu greitumu sruveno upeliūkš- 
čiai. 

Ne, jis nekliedėjo. Atvirkščiai, spėjo suvokti, kad Fani per- 
nelyg užsiėmusi tvirtindama virves ir todėl į nieką nekreipia 
dėmesio. Saulė. Danguje, be jokios abejonės, audros debesys po 
truputį skirstėsi ir pasirodė saulė. Iš ten sklido šviesa, skverb- 
damasi į ledynų tarpelius. Iš ten sklido nepaliaujami atspindžiai 
ir pašaipūs garsai. 

Temperatūra vis kilo. Ledynai jau buvo pradėję tirpti. 

— Šlamštas, - atsiduso Fani, viską supratusi. 

Žvilgtelėjo į artimiausią strypą sienoje, jo sriegės švietė, ledas 
tirpo ir varvėjo tarytum ašaros. Juodu abu čia mirs. Papras- 
čiausiai nukris į prarajos gilumą. Fani paliepė: 

— Pasitraukite. 

Nymanas žengė atgal, pabandė pasitraukti į kairę. Jo pėda 
nuslydo, jis išsitiesė, atsitraukdamas nugara į tuštumą, ir staiga 
truktelėjo už virvės, kad išlaikytų pusiausvyrą. Tuo pat metu 
išgirdo triukšmą: strypas ištrūko, kabliai nusprūdo, gremždami 
sieną, ir Fani paskutinę sekundę ranka sugriebė jį už galvos. 
Prispaudė prie sienos. 

Ledinis vanduo degino jo veidą. Fani pasakė į ausį: 

— Nejudėkite. | 

Nymanas sustingo, susigūžė vos kvėpuodamas. Fani jį ap- 
žergė kojomis. Jis Juto jos kvėpavimą, prakaitą, garbanų švel- 

numą. Mergina jį vėl pririšo ir neįtikėtinu greičiu įkalė du kitus 
strypus. 

Laikas, per kurį ji atliko šiuos veiksmus, prarajos šniokštimas 
jam atrodė tarytum krentančių kaskadų dundesys. Visur plūs- 
tantis vanduo griaudėdamas ir bildėdamas čaižė sienas. Vientisos 
ledų sienos iro ir dužo į ledynų koridoriaus uolas. Nymanas 
užsimerkė. Rodės, kristų, slystų, alptų šiuose mirgančiuose rū- 
muose, kur kampai, atstumai ir perspektyvos prarado savo 
dimensijas. 

Fani šūksnis jį sugrąžino į realybę. 

Jis pasuko galvą ir savo kairėje pamatė merginą, užsikabinusią 
už virvės ir bandančią atsitraukti nuo sienos. Nymanui prireikė 
nežmoniškų pastangų, kad pralįstų pro vandens srovę, kren- 
tančią krioklio jėga. Tvirtai įsikabinęs virvės jis sukiojosi lyg 
pakaruoklis, bet įstengė perkirsti stačiai krentančią srovę. Tačiau 
kodėl Fani ieško būdų, kaip nutolti nuo sienos, kai plyšys juos 
jau bepriglaudžiąs? Ji smiliumi parodė priešais save: 

— Tenai. Jis tenai, - pasakė ji. 

Nymanas pakluso jaunai alpinistei. 

Ir išvydo neįmanomą dalyką. 

Perregimoje sienoje, tikrame gyvo vandens veidrodyje, atsi- 
spindėjo ledynuose įkalinto žmogaus kūno siluetas. Embriono 
poza. Atvira burna, tarsi šauktų tyloje. Plona nuolatos bėgančio 
vandens plokštuma liejosi per šią viziją, kurioje atsispindėjo 
melsvas, sustingęs žaizdotas kūnas. 

Nors ir priblokštas, surakintas šalčio, kuris jau buvo be- 
pražudąs juos abu, komisaras suvokė, kad jie regi atspindį. Jis 
pasistojo, paskui pasisuko apie savo ašį, kad pamatytų sieną 
tiesiai priešais jį. Ir sumurmėjo: 

— Ne. Jis čia. 

Jo akys negalėjo atsiplėšti nuo tikrojo kūno, įšalusio į prie- 
šais stūksančią sieną, kruvini jo kontūrai maišėsi su jų at- 
spindžiu. 

Nymanas padėjo dosjė ant rašomojo stalo ir kreipėsi į kapitoną 
Barną: 

— Kodėl jūs įsitikinęs, kad šis žmogus yra mūsų rasth auka? 

Kareivis, stovintis netoli, skėstelėjo rankomis. 

— Ką tik buvo atėjusi jo motina. Ji sako, kad šią naktį dingo 
sūnus... 

Komisaras vėl buvo policijos pastato antrajame aukšte. Jis ką 
tik pradėjo šilti, įsigaužęs į storą vilnonį megztinį aukšta apy- 
kakle. Prieš valandą Fani pavyko juos abu ištraukti iš prarajos 
beveik sveikus. Jiems pasisekė: sraigtasparnis grįžo į sutartą vietą 
pačiu laiku. 

Paskui, kai gelbėjimo brigados ėmėsi traukti iš amžinų ledynų 
vietos kūną, komisaras ir Fani Fereira jau buvo grįžę į miestą ir 
iškentę visas nuodugnias medikų apžiūras. 

Policijoje Barnas iškart pranešė apie dar vieną dingusį žmogų, 
kurio asmenybė galėjo sutapti su rastu kūnu: tai Filipas Sertis, 
dvidešimt šešerių metų, viengungis, Gernono ligoninės sanitaro 
padėjėjas. Nymanas pakartojo klausimą, siurbtelėjęs labai karš- 
tos kavos: 

— Kol tiksliai nenustatėte aukos tapatybės, ar galite tvirtinti, 
kad kalbama būtent apie šį žmogų? 

Barnas patyrinėjo akimis savo drobinius marškinius, paskui 
neaiškiai tarė: 

— Todėl... kad panašu į tai. 

— Panašu? 

Kapitonas padėjo priešais Nymaną jauno, smulkių veido bruo- 
žų vyriškio ežiuku kirptais plaukais nuotrauką. Besišypsančiame, 
susijaudinusio vyro veide ir kiek rūsčiame žvilgsnyje atsispindėjo 
švelnumas. Veidas buvo jaunatviškas, beveik vaikiškas, tačiau 
kartu nervingas. Komisaras suprato, ką Barnas turėjo omenyje: 
šis Žmogus panašus į pirmąją auką - Remi Kejua. Tokio pat 
amžiaus. Tokio pat smulkaus veido. Tokia pat šukuosena. Du 
jauni, gražūs ir liekni vyriškiai, kurių išraiška rodė vidinį jaudulį. 

— Komisare, tai visa serija. 

Nymanas dar gurkštelėjo kavos. Jam rodės, kad ledo sukaus- 
tyta gerklė sutrūkinės nuo tokios staigios šilumos. Jis pakėlė akis. 

— Ką? 

Barnas supo ant kelio užmestą koją. Buvo girdėti, kaip girgžda 
jo auliniai batai tarsi laivo tiltelis. 

— Aš, žinoma, neturiu tokios patirties, bet... Pagaliau, jei 
antroji auka iš tiesų yra Sertis, akivaizdu, kad čia serija žmog- 
žudysčių. Tiksliau, kad veikia maniakas. Savo aukas jis pasirenka 
pagal išorę. Tai... šie veidai jam turėjo priminti paties gyvenimo 
traumas... 

Kapitonas staiga liovėsi, sugavęs įniršusį Nymano žvilgsnį. 
Komisaras bandė paslėpti savo emocijas plačiai šypsodamas. 

— Kapitone, mes nieko nelaimėsime iš to panašumo. Ypač 
dabar. Juk mes dar nesame nustatę aukos tapatybės. 

— Aš... gerai sakote, komisare. 

Jis nervingai sukiojo rankose savo dosjė, kurioje, regis, buvo 
sutalpintas visas miesto gyvenimas. Atrodė ir sumišęs, ir drauge 
pasitikįs savimi. Nymanas galėjo įskaityti jo mintyse įsitikinimą: 
„Maniakas Gernone.“ Tai būtų trauma iki pat pensijos ir dar 
ilgiau. Komisaras išsyk paklausė: 

— Kur gelbėtojų brigada? 

— Šiuo metu jie stengiasi išlaisvinti auką. Kūnas... Vienu žo- 
džiu, kūnas yra įšalęs į ledą. Kolegų manymu, jis buvo užkeltas 
tenai praėjusią naktį. Kad ledas taip sušaltų, reikėjo labai žemos 
temperaturos. 

— Kada mes galėtume tikėtis operacijos pabaigos? 

— Dar reikės palaukti mažiausiai valandą, komisare. Nieko 
nepadarysi. | 

Nymanas atsistojo ir atidarė langą. Šaltis siūbtelėjo į vidų. 

Šešta valanda. 

Tamsa buvo pradėjusi gaubti miestą. Sunkūs šešėliai lėtai 
gėrėsi į šiferinius stogus ir pastatų fasadus. Upė prietemoje 
vingiavo, šliaužė tarytum gyvatė tarp akmenų. 

Komisaras drebėjo, negelbėjo nė šiltas megztinis. Provincija iš 
tiesų buvo ne jo pasaulis. Ypač tokia: kažkur kalnų papėdėje, 

siaubiama šalčio ir audrų, tarp pajuodusio sniego ir nepaliaujamo 
stalaktitų skambčiojimo. Ir paniurę, paslaptingi, nedraugiški žmo- 
nės, užsisklendę savyje tarytum apšerkšnijusio vaisiaus branduolyje. 

— Jau praėjo dvylika bylos tyrimo valandų, ir ką mes turime? — 
paklausė jis pasisukdamas Barno pusėn. 

— Nieko. Patikrinimai nieko nedavė. Žmogžudys ne valkata. 
Ne iš kalėjimo išėjęs kalinys, kuris galėtų taip pasielgti. Nieko 
nesužinojome ir iš viešbučių, stočių ar geležinkelio. Užkardos 
taip pat nieko nedavė. 

— O biblioteka? 

— Biblioteka? 

Po antros žmogžudystės ta knygų stirta atrodė bevertė, tačiau 
komisaras norėjo patikrinti kiekvieną tyrimo versiją. Jis paaiškino: 

— Regiono policijos tarnybos darbuotojai apžiūri studentų 
nurodytas knygas. 

Kapitonas gūžtelėjo pečiais. | 

— O ne... Tai ne mes. Reikėtų susitikti su Žuazno, kad... 

— Kur jis? 

— Neįsivaizduoju. 

Nymanas tuoj pat paskambino mobiliuoju telefonu jaunajam 
leitenantui. Niekas neatsakė. Telefonas buvo išjungtas. Jis vėl 
susierzinęs paklausė: 

— O Vermontas? 

— Vis dar kalnuose su savo brigada. Jie tikrina kalnų namelius, 
šlaitus. Atidžiau nei kada nors... 

Nymanas atsiduso. 

— Iškvieskite daugiau pajėgų iš Grenoblio. Man reikia dar 
penkiasdešimties žmonių. Mažiausiai. Aš noriu, kad būtų apieš- 
kotas Valerno ledynas ir keltas. Noriu, kad paieškos vyktų visur, 
iki pat viršukalnės. | 

— Aš tuo pasirūpinsiu. 

— Kiek kelių buvo užtverta? 

— Aštuoni. Tikrinta dviejuose nacionaliniuose ir penkiuose 
departamento keliuose. Gernono miestelis yra nuolat sekamas, 
komisare. Bet, kaip jau minėjau, jis... 

Komisaras įsmeigė žvilgsnį į Barno akis. 

— Kapitone, dabar mums aišku tik viena: žudikas yra prityręs 
alpinistas. Apklauskite visus asmenis, galinčius įkopti į ledynus 
Gernone ir apylinkėse. 

— Tai veikiausiai mus tik supainotų. Alpinizmas yra vietinė 
sporto šaka ir... 

— Aš kalbu ne apie mėgėjus, Barnai. O apie žmogų, galintį 
nusileisti į trisdešimties metrų gylį po ledynais ir ten nugabenti 
kūną. Aš to klausiau Žuazno. Suraskite jį ir sužinokite, ką jis 
išsiaiškino. 

Barnas linktelėjo. 

— Labai gerai. Bet aš primygtinai kartoju: mes esame kalnų 
žmonės. Patyrusių alpinistų jūs rasite kiekviename kaime, kiek- 
vienoje lūšnelėje, kiekvieno masyvo pašlaitėje. Tai mūsų tra- 
dicijos: dalis mūsų krašto žmonių dirba krištolo fabrikuose, 
augina gyvulius... Mes turime aistrą kalnams. Tiktai Gernono 
universitetiniame miestelyje ši tradicija primiršta. 

— Ką jūs norite tuo pasakyti? 

— Paprasčiausiai tai, kad mums dar reikės praplėsti paieškas. 
Kalnuose esančiuose kaimeliuose. Ir kad tai truks daug dienų. 

— Paprašykite pastiprinimo. Įkurkite sekimo grupes kiek- 
viename miestelyje. Tikrinkite tvarkaraščius, techniką, atstumus. 
Ir galų gale raskite įtariamuosius! 

Komisaras atidaręs duris baigė kalbą: 

— Pakvieskite motiną. 

— Motiną? 

— Taip, Filipo Serčio motiną, aš noriu su ja pakalbėti. 


Nymanas nusileido į pirmą aukštą. Policijos būstinė buvo tokia 
pati, kaip ir bet kuri kita Prancūzijos ar kitų kraštų policijos būs- 
tinės. Už stiklinių pertvarų Nymanas matė geležines spintas, 
nepilnus plastikinių stalų komplektus, nešvarų, nuorūkų išdegin- 
tą linoleumą. Jam patiko šios vienspalvės, nuo neonų mirgančios 

šviesos, nes priminė policininko prigimtį, neužslėptą gatvių 
gyvenimą. Bet ši niūri vieta buvo tik panaši į policininko pa- 
šaukimą, iš tikro ji buvo jo juodo urvo prieškambaris, iš kur 
sklinda kaukiančios sirenos. 

Štai dabar jis pamatė Fani, sėdinčią koridoriuje, susisupusią į 
šiltą antklodę ir vilkinčią melsvos spalvos policininko megztinį. 
Staiga, vos ją išvydęs, vėl pasijuto esąs ledynų kalinys, išgirdo 
jos švelnų kvėpavimą. Nerimaudamas ir koketuodamas pasitaisė 
akinius. 

— Jūs dar nebuvote namuose? 

Fani Fereira pakėlė skaidrias akis. 

— Aš turiu duoti parodymus. Kaip įprasta. Tačiau nemanykite, 
kad sėdžiu laukdama, kol jums reikės padėti ieškoti trečiosios. 

— Trečiosios? | 

— Trečiosios aukos. 

— Jūs manote, kad ši žmogžudystė ne paskutinė? 

— O jūs? 

Mergina išsyk pastebėjo, kaip skausmingai persikreipė Ny- 
mano veidas, ir tarė: 

— Atleiskite. Ironija kartais man padeda. 

Tai sakydama, ji patapšnojo per suolą šalia savęs, lyg kvies- 
dama atsisėsti vaiką. Nymanas sutriko. Įtraukęs į pečius galvą, 
sunėręs rankas, jis nejaukiai trypčiojo vietoje. 

— Noriu jums padėkoti, - pratarė. - Jei ne ten ledynuose... 

— Aš atlikau gido vaidmenį. 

— Tiesa. Jūs ne tik išgelbėjote man gyvybę, bet ir nuvedėte 
būtent ten, kur man reikėjo... 

Fani išraiška pasikeitė. Koridoriumi vis vaikščiojo polici- 
ninkai. Buvo girdėti skardus batų bildesys ir neperšlampamų 
apsiaustų šlamėjimas. Ji paklausė: 

— Kaip jūsų byla? Norėjau paklausti: kas jau žinoma? Kodėl 
tokia daugybė pajėgų? Ir tokie perdėti... veiksmai? 

Nymanas norėjo nusišypsoti, tačiau jam nepavyko: 

— Mes net nepajudėjome iš vietos. Žinau tik tiek, kiek jaučiu. 

— Kaip tai suprasti? 

— Aš jaučiu, kad tai serija žmogžudysčių. Mes nežinome, ko 
dar galime sulaukti. Šis žudikas veikia neatsitiktinai, daro ne 
tai, kas šauna į galvą. Ši serija turi kažkokį akstiną. Kažką 
tikslaus. Gilaus. Racionalaus. 

— Kokia galėtų būti ta varomoji jėga? 

Komisaras stebėjo Fani. Pro šalį einančių policininkų šešėliai 
slinko jos veidu, lyg kokie paukščių sparnai. 

— Nežinau. Dar nežinau. 

Įsivyravo tyla. Fani prisidegė cigaretę ir staiga paklausė: 

— Kiek metų jūs jau dirbate policijoje? 

— Dvidešimt. 

— Kodėl pasirinkote tokį darbą? Norėjote kovoti su pikta- 
dariais? | 

Nymanas šį kartą nuoširdžiai nusišypsojo. Akies kampučiu ste- 
bėjo, kaip grįžta nauja brigada, vilkinti storais apsiaustais, nusė- 
tais lietaus lašeliais. Vien iš žmonių vaizdo suprato, kad jie nieko 
naujo nerado. Jis vėl įsmeigė akis į Fani, kuri giliai užtraukė dūmą. 

— Žinote, tokio darbo pasirinkimo motyvai labai greitai pasi- 
miršta. Tarp kitko, teisingumas ir kalbos apie jį man niekada 
nerūpėjo. 

— Tai kodėl gi? Siekėte naudos? Ar saugumo? 

Nymanas nusistebėjo: 

— Jūsų mintys gana keistos. Ne, aš manau, kad šį darbą pasi- 
rinkau dėl vidinio įsitikinimo. 

— Vidinio įsitikinimo? Tokio pobūdžio kaip šis, kurį neseniai 
išgyvenome? 

— Tarkim. 

— Vadinasi, — ištarė ji su ironija, išpūsdama dūmų kamuolį, - 
„geležinis žmogus“. Kuriam gyvenime svarbu kiekvieną dieną 
rizikuoti savo gyvybe... 

— Kodėl gi ne? 

Fani pamėgdžiojo jo laikyseną - įtraukė pečius ir sudėjo 
rankas tarytum maldai. Ji nebejuokavo. Regis, jai jo žodžiai 
pasirodė nuvalkioti, tačiau Nymanas juos pasakė ne šiaip sau. 
Ji sumurmėjo, laikydama dantyse cigaretę: 


— Kodėl gi ne, iš tikrųjų... 

Komisaras nuleido akis ir pro akinių viršų atidžiai įsižiūrėjo į 
merginos rankas. Jokios harmonijos. Vien tvarsčiai, randai, 
įtrūkimai. Tarytum alpinistė buvo susižadėjusi su tomis stichi- 
jomis, tarsi nevaldomos emocijos būtų jos tikroji prigimtis. 

— Niekas negali suprasti policininko, - pradėjo jis rimtu to- 
nu. - Tuo labiau jo teisti. Mes gyvename uždarame, pakrikame, 
brutaliame pasaulyje. Tai pavojingas pasaulis, aiškiai nužy- 
mėtomis ribomis. Jūs gyvenate už jo ribų, todėl jis jums nesu- 
prantamas. O kai atsiduriate viduje, tampate neobjektyvūs. Tai 
policininkų pasaulis. Kita erdvė. Dygliuotas krateris. Nesu- 
vokiamas. Tokia mūsų darbo prigimtis. Tačiau vienas dalykas 
yra tvirtas: mums neturi vadovauti biurokratai, kurie bijotų įkišti 
pirštą tarp automobilio durelių. 

Fani išsitiesė, abi rankas panardino į savo garbanas ir atmetė 
jas atgal. Nymanas galvojo apie šaknis, einančias iš žemės. 
Svaigulio šaknis, kurios vadinamos „geiduliu“. Policininkas 
krūptelėjo. Ledinį dilgsėjimą pakeitė šilumos banga. 

Mergina tyliai paklausė: | 

— Ką jūs dabar darysite? Koks bus kitas etapas? 

— Ieškosim. Ir lauksim. 

— Ko? - vėl agresyviai paklausė ji. - Kitos aukos? 

Nymanas atsistojo, nepaisydamas jos provokacijos. 

— Aš laukiu, kol kūnas bus nuleistas nuo kalno. Žmogžudys 
mums ten buvo paskyręs pasimatymą. Pirmame kūne jis paliko 
ženklą, kuris mane nuvedė į ledynus. Ir aš manau, kad antrame 
kūne jis taip pat bus palikęs pėdsaką, kuris mus nuves prie 
trečiojo... Ir taip toliau. Tai tarsi žaidimas, kuriame kiekvie- 
nąkart esame priversti pralaimėti. 

Fani taip pat pakilo ir pasiėmė striukę, kuri džiūvo netoli suolo. 

— Jūs galėtumėte man duoti interviu. 

"— Ką jūs čia kalbate? 

— Aš esu fakulteto laikraščio Terzpo vyriausioji redaktorė. 

Nymanas pajuto, kaip jo nervai įsitempė. 

— Nesakykite man, kad... | 

— Nebūgštaukite, aš atsakinga už šį laikraštį. Aš nenoriu jūsų 
vargint, bet įvykiai klostosi taip, kad netrukus visa žiniasklaida 
užgrius ant jūsų galvos. Jūs pakliūsite į rankas žurnalistams, 
kurie bus daug priekabesni už mane. 

Komisaras vienu mostu atsisakė tokios perspektyvos. 

— Kur jūs gyvenate? — paklausė jis staiga. 

— Fakultete. | 

— O tiksliau? 

— Centrinio pastato viršutiniame aukšte. Mano butas yra prie 
studentų, atliekančių praktiką, kambarių. 

— Ten pat, kur gyveno Kejua? 

— Taip. 

— Ką jūs manote apie Sofi Kejua? 

Fani veidas nušvito iš pasigėrėjimo. 

— Ji labai keista. Tyli. Ir beprotiškai graži. Jie abu buvo uždari 
tarytum kumštis. Aš net negalėčiau jums paaiškinti... Jie turėjo 
kažkokią paslaptį. 

Nymanas linktelėjo. 

— Aš manau lygiai taip, kaip ir jūs. Žmogžudystės priežastis 
gali būti susijusi su šia paslaptimi. Ir jeigu nieko prieš, aš pas jus 
ateičiau vakare. 

— Jūs mane vis tebemerginate? 

Komisaras patvirtino: 

— Kaip visada. Ir daugiausia informacijos suteiksiu jūsų laik- 
raštėliui. 

— Aš jums kartoju, kad esu atsakinga už šį laikraštį. Aš nepa- 
perkama. 

— Iki šio vakaro, - šūktelėjo jis per petį ir nuėjo. 


Prabėgus valandai, antros aukos kūnas dar nebuvo išlaisvintas 
iš ledynų. 

Nymanas šėlo. Jis ką tik išklausė lakoniškus senos, neaiškiai 
kalbančios Filipo Serčio motinos parodymus. Jos sūnus kaip 

paprastai vakare tarp aštuntos ir devintos valandos išvažiavo au- 
tomobiliu „Lada“, kurį buvo ką tik įsigijęs. Filipas naktimis dirbo 
Gernono ligoninėje ir darbą pradėdavo dešimtą valandą. Moteris 
pradėjo nerimauti tik rytą, išvydusi garaže automobilį, nes sūnaus 
namuose nebuvo. Tai reiškė, kad jis buvo grįžęs ir vėl išėjęs. 
Motina visiškai sutriko, kai paskambinusi į ligoninę sužinojo, jog 
sūnus perspėjęs, kad naktį neateis budėti. Taigi jis kažkur buvo, 
vėliau parvažiavo ir vėl išėjo pėsčiomis. Ką visa tai reiškia? Mo- 
teris klausinėjo, tampydama Nymaną už rankovės. Kur jos sūne- 
lis? Šis faktas ją labai neramino: jos sūnus neturėjo jokios drau- 
gužės, niekur neidavo ir kiekvieną vakarą miegodavo „namuose“. 

Visos šios detalės Nymano galvoje susiliejo į vieną, deja, 
džiaugsmo nekeliančią visumą. Ir vis dėlto, jei ledynų auka yra 
Sertis, tai leistų tiksliau nustatyti nusikaltimo laiką. Žudikas su- 
gavo jaunąjį vyriškį paskutinėmis nakties valandomis, jį nužudė, 
be abejo, kankino ir paskui nugabeno į Valerno ledyną. Kylantis 
priešaušrio šaltis įkalino auką lede. Bet tai kol kas vien hipotezė. 

Komisaras palydėjo moterį prie kito policininko, kad ši jam 
duotų detalesnius parodymus. O pats su dosjė po pažastimi 
nusprendė grįžti į savo urvą, mažąją „praktinių darbų“ fakulteto 
auditoriją. 

Ten jis persirengė, išsirinkęs vieną savo kostiumų ir lyg na- 
muose ant stalo išsidėliojo dokumentus, kuriuos turėjo. Ir tuoj 
ėmė lyginti Remi Kejua ir Filipą Sertį. Dvi atsitiktinės aukos, 
tačiau tarp jų turėtų būti koks nors ryšys. 

Ieškodamas bendrų bruožų, panašumų rado labai mažai. Abu 
vyriškiai apie dvidešimt penkerių. Abu aukšto ūgio, liekni, tai- 
syklingų, tačiau kančios pėdsakais pažymėtų veido bruožų, abu 
ežiuku kirptais plaukais. Abu likę be tėvų: Filipo Serčio tėvas 
mirė prieš dvejus metus nuo kepenų vėžio. Remi Kejua motina 
mirė, kai jam buvo aštuoneri. Ir paskutinis bendras bruožas: 
abu jaunuoliai pasirinko savo tėvų profesijas — Kejua buvo 
bibliotekininkas, o Sertis sanitaras. 

O skirtumų rado kur kas daugiau. Kejua ir Sertis mokėsi 
skirtingose mokyklose. Augo skirtinguose kvartaluose ir pri- 

klausė skirtingoms socialinėms klasėms. Kilęs iš vidutiniųjų 
sluoksnių Remi Kejua augo universiteto aplinkoje. Filipas Ser- 
tis - kuklaus tarnautojo sūnus ir, sekdamas tėvo pėdomis, ligo- 
ninėje pradėjo dirbti nuo penkiolikos metų. Jis buvo vos ne 
beraštis ir gyveno Gernono apylinkėse tėvų trobelėje. 

Remi Kejua gyvenimą praleido prie knygų, o Filipas Sertis 
per naktis budėdavo ligoninėje. Jis, regis, neturėjo jokio hobio, 
nebent likdavo užsidaręs antiseptinėmis priemonėmis dvokian- 
čiuose ligoninės koridoriuose arba, baigiantis popietei, žaidė 
videožaidimus priešais esančioje aludėje. Kejua buvo atleistas 
nuo karinės tarnybos. Sertis atliko karinę tarnybą ir tarnavo 
pėstininku. Vienas buvo vedęs, kitas — viengungis. Vienas — 
aistringas kalnų mylėtojas. Antrasis, rodės, niekad nebuvo iš- 
kėlęs kojos iš savo miestelio. Pirmasis buvo ūmus šizofrenikas. 
O antrasis, kaip teigia jį pažinojusieji, - „švelnus kaip angelas“. 

Tačiau reikėjo įsitikinti, ar viskas taip yra iš tiesų: vienintelis 
bendras abiejų vyriškių bruožas buvo jų išorė. Ir tas panašumas 
buvo aštrūs veido bruožai, ežiuku kirpti plaukai ir liekni kaip 
vytelės kūnai. Gali būti, kaip sakė Barnas, kad žudikas juos 
pasirinko dėl išorinio panašumo. 

Nymanas pamanė, kad tai galėjo būti seksualinis nusikaltimas: 
galbūt žmogžudys buvo atstumtas homoseksualas, kurį gundė 
tokių bruožų jaunuoliai. Tačiau komisaras negalėjo tuo patikėti, 
nes gydytojas ekspertas šiuo klausimu buvo kategoriškas: „Tai 
ne jo pasaulis. Visiškai.“ Gydytojas pastebėjo, kad pirmojo kūno 
žaizdos ir sužalojimai padaryti šaltai ir žiauriai ir neturėjo nieko 
bendra su seksualiniu iškrypimu. Be to, ant lavono nepastebėta 
jokių seksualinio smurto pėdsakų. 

Taigi kas? 

Pamišėliškas žmogžudžio žiaurumas buvo kitokio pobūdžio. 
Kad ir kaip būtų, spėjamas šių dviejų aukų panašumas ir žmog- 
žudysčių pradžia — dvi aukos per dvi dienas — patvirtino tezę, 
kad tai galėtų būti maniako darbas, apsėstas staigaus nesu- 
tramdomo pamišimo, jis žudys toliau. Buvo ir kitų šio spėjimo 
patvirtinimų: ant pirmojo kūno palikta žymė, juos nuvedusi prie 

antros aukos, embriono poza, akių sužalojimai ir troškimas 
kūnus palikti teatrališkose gamtos vietose: uola, atsispindinti 
upėje, ir persišviečiantis ledynų kalėjimas... 

Vis dėlto Nymanas netikėjo tokiomis prielaidomis. 

Pirmiausia dėl savo kasdieninės darbo praktikos: nors Jung- 
tinių Amerikos Valstijų serijinių žmogžudysčių manija ir buvo 
užvaldžiusi literatūrą ir masinį kiną, ši baisi tendencija Pran- 
čūzijoje niekada realiai dar nebuvo pasireiškusi. Per visus dvi- 
dešimt savo darbo metų jis persekiojo pedofilus narkomanus 
(pradėjusius nuo krizės ir nusiritusius iki žmogžudysčių), prie- 
vartautojus, kurie žudė užėjus žiaurumo protrūkiams, sadistus- 
mazochistus, kurių žiaurūs veiksmai nuolat kartodavosi, tačiau 
jie būdavo atsitiktiniai, ir niekada - žmogžudžio mantiako, kuris 
vieną po kitos būtų daręs žmogžudystes, neturinčias išsiski- 
riančių požymių ar ypatingų vidinių motyvų. Tai ne prancūzų 
stilius. Komisaras labai skeptiškai žiūrėjo į tokį fenomeną, nors 
faktai akivaizdūs: paskutiniai žudikai prancūzai, įvykdę seriją 
žmogžudysčių, buvo Landriu ar daktaras Petijo, tačiau jie susiję 
su smulkiąja buržuazija, vertęsi smulkiomis vagystėmis ir men- 
kais paveldėjimais. Čia nebuvo nieko bendra su amerikietiška 
nusikaltimų banga, su kraugeriškomis pabaisomis, kurie dažnai 
siaučia Jungtinėse Valstijose. 

Komisaras vėl apžiūrinėjo jaunojo Filipo Serčio, paskui Remi 
Kejua nuotraukas, išmėtytas ant studentiško stalo. Iš drobinių 
marškinių kišenės išėmė pirmojo lavono negatyvus. Baisi neviltis 
siaubė jo sąmonę: jis negali ilgiau laukti sudėjęs rankas. Dabar, 
kai apžiūrinėja šių dviejų aukų nuotraukas, galbūt trečiasis 
žmogus kenčia dar siaubingesnes kančias. Jo akiduobės galbūt 
jau supjaustytos peiliu, akys išplėštos pirštinėtų rankų. 

Septinta valanda. Artinosi naktis. Nymanas atsistojo ir uždegė 
auditorijoje neono šviesas. Nusprendė dar pasigilinti į Filipo 
Serčio gyvenimą. Galbūt surastų kažką svarbaus. Kokią nors 
žymę. Ženklą. 

Arba paprasčiausiai abi aukas siejančią bendrą detalę. 

Filipas Sertis su motina gyveno miesto pakraštyje, mažame 
namelyje, netoli eilės senų daugiaaukščių namų, stovinčių palei 
tuščią gatvę. Namo stogas buvo daugiakampis, fasadas balkšvas, 
purvinas, o pageltusios dantytos užuolaidos, primenančios i1ro- 
nišką šypseną, slėpė viduje tvyrančią prietemą. Nymanas žinojo, 
kad senoji ponia policijoje ir ten duoda parodymus, tamsa gaubė 
visus namo langus. Ir vis dėlto paskambino, kad jaustųsi visiškai 
saugus. 

Jokio atsako. 

Nymanas ėjo aplink namelį. Pūtė stiprus vėjas. Ledinis vėjas, 
pirmasis žiemos pranašas. Kairėje namelio pusėje pūpsojo mažas 
garažas. Jis žvilgtelėjo vidun ir pamatė ten purviną, ne pirmos 
jaunystės „Ladą“. Grįžo atgal. Keli kvadratiniai metrai kirptos 
pievelės už namo buvo jų sodelis. 

Komisaras dar kartą apsižvalgė, ieškodamas kokių nors netie- 
sioginių ženklų. Nieko naujo. Užlipo trimis laiptukais ir apžiū- 
rėjo spyną. Spyna klasikinio modelio, niekam verta. Komisaras 
be vargo atidarė duris, kojas nusivalė į šiaudinį demblį ir įėjo į 
galimos aukos namus. 

Perėjęs vestibiulį, atsidūrė ankštame salone ir įjungė kišeninį 
žibintuvėlį. Baltas spindulių pluoštas apšvietė žalsvą kiliminį 
taką su mažais tamsiais takeliais, ištiesiamą kanapą, kuri stovėjo 
po šautuvais, sukabintais ant sienos, kiti baldai išdėlioti ne- 
tvarkingai, kaimiški rakandai ir šiaip įvairus šlamštas. Komisarą 
apėmė apleistumo ir apgailėtinos kasdienybės jausmas. 

Apsimovęs pirštines ėmė atsargiai apžiūrinėti stalčius. Tačiau 
juose irgi nieko ypatingo. Pasidabruoti padėklai, išsiuvinėtos 
nosinaitės, asmeniniai dokumentai: mokesčių kvitai, socialinio 
draudimo blankai... Jis skubiai pervertė visus tuos popiergalius, 
po to ėmė greitai apžiūrinėti kitas detales. Veltui. Salonas šeimos, 
apie kurią nieko negalėjai pasakyti. 

Nymanas užlipo į viršutinį aukštą. 

Be ypatingų sunkumų atidarė Filipo Serčio kambarį. Gyvūnų 
iškamšos, spalvoti žurnalai, sumesti į dėžę, televizijos programos: 

viskas čia atsidavė baisiu, vos ne paties žemiausio lygio intelek- 
tualiniu skurdu. Nymanas čia viską apžiūrėjo dar kruopščiau. 
Tačiau nieko nerado, tik keletą detalių, kurios bylojo apie Serčio 
naktinį gyvenimą. Jį liudijo įvairių rūšių žibintai, skirtingo ga- 
lingumo, išmėtyti ant lentynų - rodės, kad tas žmogus norėjo 
atkurti skirtingas šviesų nuotaikas, būdingas įvairiems metų 
laikams. Komisaras taip pat matė tvirtas langines, jos buvo 
neatidarinėjamos, saugančios nuo dienos šviesos ir neleidžiančios 
nieko žinoti apie jo buvimą šiuose namuose. Nymanas rado ir 
apsauginių akinių, panašių į tuos, kurie naudojami lėktuvuose, 
kad apsaugotų nuo menkiausios šviesos. O gal Sertį kamavo 
nemiga? Gal jis turėjo kokių vampyro bruožų? 

Nymanas atvertė lovos apklotus, paklodes ir čiužinį. Pakišo 
pirštus po kilimu, apčiupinėjo sienų apmušalus. Nieko. Net 
menkiausios žymės, kad būtų turėjęs ryšių su moterimis. 

Komisaras ilgai nedvejodamas žvilgtelėjo į motinos kambarį. 
Šio namo atmosfera jam ėmė kelti niūrią, beviltišką nuotaiką. 
Jis nusileido žemyn ir greitai apžiūrėjo virtuvę, vonią, rūsį. Viskas 
veltui. 

Lauke atsimušdamas į langų stiklus lengvai plakėsi vėjas. 

Jis užgesino savo žibintuvėlį ir vėl pajuto netikėtą, malonų 
drebulį. Tyliai išsiveržęs jausmas apgaubė tarsi paslaptingas 
prieglobstis. 

Nymanas susimąstė. Jis negalėjo klysti. Ir dar taip stipriai. 
Privalėjo rasti kokią nors detalę ar bent menkiausią ženklą. Ir 
kuo labiau darėsi panašu į tai, kad klysta, tuo stipriau juto, jog 
yra teisus, tik reikia įrodyti, kad tarp Serčio ir Kejua egzistuoja 
tiesioginis ryšys. 

Komisarui kilo nauja mintis. 


Ligoninės rūbinėje tvyrojo švininės spalvos. Netvirtos ir girgž- 
dančios spintos, kuriose darbuotojai laikė savo drabužius, buvo 
išrikiuotos eilėmis. Patalpa tuščia. Nymanas tyliai ėjo palei eiles. 
Jis skaitė ant metalinių plokštelių užrašytas pavardes ir rado, 
ko ieškojo: Filipas Sertis. 

Vėl apsimovė pirštines ir paklibino spyną. Mintyse bėgo prisi- 
minimai: naktinių žygių laikai, slapti reidai kartu su brigada, 
kovojančia su gangsteriais. Tačiau nepajuto jokios nostalgijos 
praėjusiam laikui. Mat Nymanas labiau mėgo įsiskverbti į tokias 
vietas, kuriose vyko svarbiausi įvykiai, ir veikti kaip tikras 
įsibrovėlis: visiškai vienas, tyloje ir slapčiomis. 

Keli brakštelėjimai ir durys atsidarė. Sukabinti chalatai. Sal- 
dumynai. Seni žurnalai. Vėl lempos ir kaukės. Nymanas apčiu- 
pinėjo sienas, apžiūrėjo visus kampus, stengdamasis nesukelti 
jokio garso. Nieko. Patikrino, ar spinta neturi antrų lubų ar 
kokios angos. 

Nymanas atsiklaupė ir tuo įsitikino. Žinoma, kad ėjo klai- 
dingu keliu. Šis jaunas žmogus neturėjo jokių paslapčių. Ir, beje, 
jis net nėra tikras, kad sušalęs kūnas ten aukštai, kalnuose, yra 
būtent šio viengungio. Filipas Sertis galbūt apsireikš kelios dienos 
po savo dingimo iš kokios nors puikios sesutės glėbio. 

Komisaras priverstinai nusišypsojo, tarytum nusileisdamas 
savo užsispyrimui. Ir nusprendė dingti, kol nebuvo aptiktas šioje 
vietoje. Besikeldamas po spinta pastebėjo atsiknojusį linoleumo 
gabalėlį. Įkišo ten ranką ir užčiuopė skiautelę sintetinės me- 
džiagos. Tada dviem pirštais pakėlė kraštą. Centre apčiuopė 
įdubą ir kažkokį daiktą. Išgirdęs skambtelėjimą, įkišo pirštus 
tolėliau ir suspaudė tą daiktą kumštyje. Kai jį atgniaužė, išvydo 
raktą su žiedu, taip rūpestingai slėptą po spinta. 

Žiūrėdamas į ilgą raktą, Nymanas atpažino, kad jis yra skirtas 
šarvuotų durų spynai atrakinti. 

Jei Sertis turėjo paslaptį, tai ji slypėjo už durų, kurias galima 
atrakinti šiuo raktu. 


Merijoje paskutinę darbo minutę jis spėjo sugauti registra- 
tūros skyriaus darbuotoją, jau susiruošusį išeiti. Žmogaus, iš- 
girdusio pavardę „Sertis“, veidas paniuro. Niekas dar nežinojo 
nei apie įvykius, nei apie naujos aukos asmenybę. Tarnautojas 
jau buvo apsivilkęs paltą, todėl labai nenoriai ėmėsi pareigūno 
užsakymo. 

Nymanas nekantraudamas mintyse vis kartojo, kad jį čia 
atvedęs spėjimas turėtų duoti teigiamų rezultatų. Filipas Sertis 
buvo paslėpęs šarvuotų durų raktą po rūbinės spinta. Vadinasi, 
to namo durys neturėjo kitos apsaugos. Šis raktas galėjo atidaryti 
daugybę durų, spintelių, sandėlių galbūt net pačioje ligoninėje. 
Tačiau kam jį slėpti? Intuicija padiktavo Nymanui ateiti čia, į 
registracijos skyrių, kad įsitikintų, ar Filipas Sertis neturi kitos 
nuosavybės, lūšnelės, kluono, nesvarbu ko, kas galėtų slėpti kitą 
jo gyvenimo dalį. 

Vis niurnėdamas, tarnautojas ištraukė iš biuro spintos su stum- 
domomis durimis storo kartono dėžutę. Ant jos priekinės dalies 
buvo mažas žalvarinis apvadas su etikete, kurioje rašalu užra- 
šyta: „Sertis“. Nugalėjęs susijaudinimą, Nymanas atidarė dėžutę 
ir peržvelgė jo oficialius dokumentus, notaro pasirašytus aktus, 
gyvenamosios vietos planą. Jis gilinosi į dokumentus, į kiekvieno 
gyvenamojo ir negyvenamojo būsto numeraciją, išdėliodamas juos 
regiono plane, kuris buvo pridėtas prie bylos. Jis daugelį kartų 
skaitė tos nuosavybės adresą. 

Taigi viskas labai paprasta. 

Filipas Sertis ir jo motina gyveno nuomojamame namelyje, o 
jaunasis vyriškis savo vardu turėjo kitą nuosavybę, iš tėvo Renė 
Serčio paveldėtą namą. 


Didžiojo Domenono kalno papėdėje pažymėto namo vietoje 
buvo paprasčiausias nuošalus sandėlis, apjuostas išdžiūvusiais 
spygliuočiais. Nublukusių dažų žymės ant pastato sienų, pa- 
našių į plyną iguanos odą, liudijo, kad jis nedažytas jau daugelį 
metų. 

Nymanas atsargiai prisiartino. Langai grotuoti, aklinai už- 
krauti cemento maišais. Priešais — sunkūs vartai, dešinėje — 
šarvuotos durys. Sandėlyje galėjo būti laikomos kokios nors 
statinės, metaliniai velenai, maišai su medžiagomis. Nesvarbu 
kas, tačiau tai susiję su pramone. O sandėlio savininkas buvo 

tylus sanitaro pagalbininkas, ką tik nužudytas dangų remian- 
čiuose ledynuose. 

Iš pradžių komisaras apėjo pastatą, po to grįžo prie šarvuotų 
durų. Įkišo į spyną raktą. Girdėjosi, kaip lengvai: trakštelėjo 
smaigai, paskui spynos liežuvėlis iššoko iš metalinio rėmo. 

Durys atsidarė, ir prieš įeidamas Nymanas giliai įkvėpė. Viduje 
pamažu ėmė ryškėti melsva nakties šviesa, ji skverbėsi pro siau- 
rus plyšius tarp maišų, suverstų ant langų grotų. Tai buvo keleto 
šimtų metrų erdvė, tamsi, prisigėrusi laikomų medžiagų kvapo, 
išvagota išilginių metalinio stogo šešėlių. Aukštos kolonos kilo 
Iki pat stogo. 

Nymanas užsidegė žibintuvėlį ir ėjo tolyn. Salė buvo visiškai 
tuščia. O galbūt ką tik iškraustyta. Kažkokios liekanos, dar 
ištepusios grindinį, daugybė vagų, išraustų grindinio cemente, 
be abejo, tai sunkių baldų, kurie buvo traukiami durų link, 
žymės. Tvyrojo ypatinga atmosfera, lyg iš čia būtų paniškai 
skubėta. 

Komisaras viską stebėjo, stengėsi užuosti, paliesti. Čia buvo 
kažkokios pramonės šakos, kuri reikalauja labai didelės švaros, 
vieta. Tvyrojo dezinfekcijos kvapas. Taip pat buvo justi gaivu- 
mos, malonus gyvūnų kvapas. 

Nymanas ėjo toliau. Jis atsidūrė ant kažkokių balsvų dulkių, 
lyg kreidos nuotrupų. Priklaupė ir pamatė mažų metalinių gro- 
telių likučius. Komisaras tikėjosi aptikti kokios nors užtvaros 
ar vėdinimo angų žymes. Jis įsidėjo į plastikinius vokus keletą 
šių medžiagų pavyzdžių, paskui paėmė miltelių ir kreidos nuo- 
trupų pavyzdžių, kurie buvo slogaus, nepažįstamo kvapo. Gal 
tai mielės. Ar gipsas. Bet jokiu būdu ne narkotikai. 

Aptikęs šiuos paskutinius radinius, jis pastebėjo keletą ženklų, 
kurie rodė, kad čia pastoviai, jau metų metus, buvo palaikoma 
aukšta temperatūra. Visuose patalpos kampuose įžeminimai, o 
ant sienų matyti juosvos elektrinių radiatorių žymės. 

Nymanas sumetė keletą prieštaringų hipotezių. Jis galvojo, 
kad čia galbūt buvo auginami kokie nors gyvūnai, kuriems 
reikalinga aukšta temperatūra. Taip pat spėjo, kad steriliomis 

sąlygomis galėjo būti vykdomi laboratoriniai tyrimai su medžia- 
gomis, skleidžiančiomis klinikos kvapą. Jis nieko nežinojo, bet 
juto smarkią baimę. Dar didesnę ir dar baisesnę, negu buvo 
patyręs ledyne. 

Nymanas neabejojo dviem dalykais. Pirma, Filipas Sertis, tas 
nepastebimas žmogus, čia, šioje patalpoje, užsiiminėjo slapta 
veikla. Ir antra, šis jaunas vyriškis prieš pat mirtį turėjo labai 
skubiai ją iškraustyti. 

Komisaras pakilo ir ėmė atidžiai apžiūrinėti sienas, pasi- 
šviesdamas žibintuvėliu. Galbūt čia esama kokių nišų ar slaptų 
vietų, kuriose gal bus likęs koks nors Serčio užmirštas daiktas. 
Įsibrovėlis čiupinėjo, bilsnojo pertvaras, klausėsi atgarsių, ati- 
džiai stebėjo įvairius daiktus. Sienos buvo padengtos neperšlam- 
pamo popieriaus lakštais, po jais - stiklo vata. Viskas pritaikyta 
šilumai palaikyti. 

Nymanas apčiupinėjo ištisas dvi sienas, kol metro aštuonias- 
dešimties centimetrų aukštyje užčiuopė stačiakampį įdubimą, o 
jame - kažkokį iškilimą. Jis įkišo smilių tarp sijų ir pastebėjo, 
kad ši išpjova užkišta. Praplėšė popierių ir pamatė vyrius. Įkišęs 
pirštus aptiko slaptą vietą. Vien lentynėlės. Dulkės. Ir puvėsiai. 

Komisaras apčiupinėjo lentas ir pajuto, kad ant vienos yra 
kažkoks plokščias daiktas, padengtas lipnia plėvele. Užčiuopė 
tą daiktą: tai mažas spirale susegtas sąsiuvinis. 

Jo kūną nudegino karštis. Nymanas tuoj ėmė jį versti. Pus- 
lapiai buvo primarginti mažų nesuprantamų skaičiukų. O vieno 
viršuje, taip pat primarginto skaičiukų, driekėsi platus, įstrižas 
užrašas. Panašu, kad tos raidės rašytos krauju. Žodžiai įrašyti 
tokia jėga, kad vietomis popierius net įplėštas. Nymanas galvojo 
apie velnišką įsiūtį, panašų į staiga ištrykškusį geizerį. Šių eilučių 
autorius, negalėjęs susitvardyti, savo beprotystę išreiškė ryškiai 
raudonomis raidėmis. Nymanas skaitė: 


MES ESAM VALDOVAI, MES ESAM VERGAI. 
MES ESAM VISUR, MŪSŲ NIEKUR NERA. 


MES ESAME MATININKAI, 
MES VALDOME PURPURINES UPES 

Policininkas atsišliejo į sieną su rusvo popieriaus lakštu ir 
stiklo vatos skaidulomis. Užgesino žibintuvėlį, tačiau vidinė 
šviesa nušvietė sąmonę. Jis nerado nieko bendra tarp Remi Kejua 
ir Filipo Serčio. Tačiau sužinojo daugiau: šešėlį, paslaptį jauno 
santūraus sanitaro padėjėjo širdies gilumoje. Ką reiškė mažame 
sąsiuvinyje primarginti skaičiai ir abstrakčios sentencijos? Ką 
veikė Sertis savo paslaptingame sandėlyje? 

Nymanas trumpai peržvelgė savo bylos rezultatus, tarytum 
norėdamas pamatyti pirmuosius šiaudus, sudegusius lediniame 
vėjyje. Remi Kejua buvo ūmus šizofrenikas, žiaurus padaras, 
praeityje — galbūt —- padaręs nusikaltimą. Filipas Sertis užsi- 
minėjo paslaptinga veikla šioje atokioje vietoje, kurią norėjo 
sunaikinti arba nuslėpti keletą dienų iki savo mirties. 

Komisaras neturėjo jokių apčiuopiamų įrodymų, jokių žinių, 
tačiau buvo aišku, kad ir Kejua, ir Serčio oficialus gyvenimas 
slėpė kitą, slaptą, nenuspėjamą gyvenimą. 

Nei bibliotekininkas, nei sanitaras padėjėjas nebuvo nekaltos 
aukos. 

VI 


Jau beveik dvi valandas Karimas vairavo įsitempęs lyg prieš 
dvikovą. | 

Jis mąstė apie veidą. To vaiko veidą. Kartais pastarasis šmėkš- 
teldavo prieš akis tarsi pamėklė. Visiškai lygus, be nosies, be 
skruostikaulių, blykčiojantis dviem baltais akių obuoliais. Vaiz- 
dinį keisdavo paprastas švelnių, nieko neišsiskiriančių bruožų 
berniūkščio veidas. Paprastas, išsyk pamirštamas vaikas. Retsy- 
kiais Karimui jo bruožai rodėsi neapčiuopiami. Banguojantys, 
besikeičiantys, atspindintys žiūrinčiojo veidą. Tyri bruožai mai- 
nėsi, atspindėdavo kitų veidų bruožus ir veidmainiška šypsena 
tarsi kamuifliažas maskuodavo sielų paslaptis. Policininkas krūp- 
telėjo. Jį kamavo aiškus įsitikinimas: vaiko veidas slėpė nu- 
sikaltimo paslaptį. Tik jis. Ir niekas kitas. 

Karimas įsuko į Aženo automagistralę, vedančią Tulūzos 
pusėn. Kurį laiką važiavo palei Pietų kanalą, kol už nugaros 
liko Karkasonė ir Narbonė. Automobilis - tikras šlamštas. Kaž- 
koks dūstančių cilindrų ir žvangančių detalių kratinys. Jis nie- 
kada netraukdavo daugiau kaip šimtą kilometrų per valandą, 
netgi pavėjui. Mintys vis sukosi galvoje. Setos link dardėjo jūros 
pakrante, artėdamas prie Švento Jono Kryžiaus vienuolyno. 
Pilkšvas monotoniškas gamtovaizdis gramzdino į nepaaiškinamą 

ramybę. Keldamas koją iš automobilio, jau buvo perkratęs visus 
veikimo plano variantus. 

Apsilankymas pas fotografą ir dvasininką sujaukė bylos 
tyrimo eigą. Staiga jam dingtelėjo, kad Žan Žorė mokyklos 
dokumentai galėjo būti pavogti ne praėjusią naktį, o gerokai 
anksčiau. Pakeliui buvo paskambinęs mokyklos direktorei. Į jo 
klausimą, ar gali būti, kad visi dokumentai dingę jau seniai, 
nuo 1982 metų, ir kad niekas to paprasčiausiai nepastebėjo, 
direktorė atsakė: 

— Taip. 

Į kitą klausimą: 

— Ar galėtų būti, kad tai pastebėta tik šiandien, po apiplėši- 
mo? — ji taip pat atsakė: 

— Taip. 

Tačiau trečią klausimą: 

— Ar esate girdėjusi kalbant apie vienuolę, ieškojusią tų metų 
mokyklinių nuotraukų? - ji paneigė: 

— Ne. 

Ir vis dėlto... Prieš išvykdamas, Karimas Sarzake buvo atlikęs 
paskutinį patikrinimą, telefonu paskambinęs daugeliui tų metų 
buvusių pirmos ir antros klasių mokinių, kurių gimimo datos ir 
adresai įrašyti civiliniuose dokumentuose. Nė vienas neturėjo 
mokyklinių nuotraukų. Vienur, būtent tame kambaryje, kur jos 
buvo padėtos, kilęs gaisras. Kitur vagys taip pat nieko nebūdavo 
ėmę, tik keletą nuotraukų. Mažai kas prisimindavo vienuolę: ji 
Iš tiesų prašinėjusi nuotraukų. Tačiau ji lankydavosi nakties metu 
ir niekas jos neįsiminė. Šie įvykiai truko labai trumpai, 1982- 
ųjų liepą, kai iki mažojo Žiudo mirties buvo likęs lygiai mėnuo. 

Apie pusę septynių vakaro, važiuodamas palei Tou baseiną, 
Karimas stabtelėjo prie telefono būdelės ir surinko Kruazjė 
numerį. Pokalbiui sutartas laikas jau buvo praėjęs. Mintis nu- 
traukė pasąmonėje kilusi nuojauta, kad vėluoja. Jis prisistatė. 
Komisaras išsyk užstaugė: 

— Maniau, kad jau grįžti, Karimai. Juk mes sutarėme šeštą 
vakaro. | 

— Komisare, aš aptikau pėdsakus. 

— Kokius pėdsakus? 

— Leiskite veikti toliau. Aš intuityviai jaučiu, kur reikia ieškoti. 
Gal jūs sužinojote ką nors naujo apie kapines? 

— Tu nori veikti vienas ir pageidautum, kad aš... 

— Prašau atsakyti. Ar jau radote automobilį? 

Kruazjė atsiduso. 

— Mes radome septynių „Ladų“, dviejų „Trabantų“ ir vienos 
„Škodos“ automobilių savininkus Lioto, Lioto-Garonės, Dor- 
donės, Aveyronės ir Vokliuzo departamentuose. Tačiau tarp jų 
nebuvo to, kurio ieškome. 

— Apklausėte, ką tuo metu veikė vairuotojai? 

— Ne, bet prie kapinių radome padangų žymes. Tai labai 
stipriai nudrengtos padangos. Mūsų ieškomas kledaras važinėja 
beveik be protektorių. O visi mūsų rasti automobiliai buvo 
„apauti“ „Michelin“ ir „Goodyear“ padangomis. Vairuotojai, 
nusipirkę tokius automobilius, padangas pakeičia pirmiausia. 
Mes ieškome toliau. Kituose departamentuose. 

— Viskas? 

— Viskas šiam kartui. O tau kaip sekasi? Dėstyk. 

— Aš - atvirkščiai, judu priekin. 

— Atvirkščiai? 

— Ką beatrasčiau, vis labiau įsitikinu, kad einu teisinga kryp- 
timi. Šios nakties apiplėšimai slepia šį tą daug rimčiau, komisare. 

— Ką? 

— Nežinau. Kažką, kas susiję su vaiku. Jis buvo arba pa- 
grobtas, arba nužudytas. Dar nežinau. Paskambinsiu vėliau. 

Karimas padėjo ragelį, kol komisaras dar ko nors nepaklausė. 

Setos apylinkėse, visai arti jūros, jis pravažiavo snaudžiantį 
mažą kaimelį. Liono įlankos vandenų apsemti žemės plotai 
panėšėjo į milžinišką nendrėmis apaugusią pelkę. Sulėtinęs greitį, 
policininkas važiavo pro keistą uostą, kuriame nebuvo nė vieno 
laivo, tik tarp namų užveriamomis langinėmis kadaravo ilgi 
juosvi žvejų tinklai. 

Nė gyvos dvasios. 

Slogi atmosfera, persisunkusi ne jūros kvapu, o troškių trąšų, 
sumišusių su rūgšties ir atliekų dvoku. 

Karimas Abdufas jau buvo netoli tikslo. Pagaliau pasirodė 
pirmosios rodyklės į vienuolyną. Blausi saulė vangiai laižė drus- 
kingus pelkynų plotus, išsimėčiusius tarsi peiliai. Baigiantis 
penktajam kilometrui, policininkas išvydo kitą užrašą ir į dešinę 
kylantį asfaltuotą kelią. Jis pasuko ir toliau vingiavo susipynusių 
nendrių ir aukštų meldų apsiaustu plentu. 

Pagaliau priešais iškilo vienuolyno pastatai. Karimas apstulbo. 
Tarp dviejų šešėliuose skendinčių kopų ir laukinių žolių stūksojo 
dvi didingos bažnyčios. Viena jų rėmė dangų dailiai išraižytais 
bokštais su išmargintais kupolais, panašiais į milžiniškus kon- 
diterijos gaminius. Kita buvo raudona, masyvi, tarytum išausta 
iš mažų akmenukų ir prislėgta plataus plokščio stogo. Abu ba- 
zilikos statiniai atrodė tarsi jūros išskalauti ir palikti ant kranto. 
Arabas niekaip negalėjo suprasti, kaip jie čia atsirado, tokioje 
nykioje ir apleistoje vietoje. 

Privažiavęs dar arčiau, išvydo trečią pastatą, stūksantį dviejų 
šventorių viduryje. Vienaukštį, su ilga eile šaltų ir negyvų langų. 
Be abejo, tai ir buvo vienuolynas, stipriai laikantis krūvoje savo 
akmenis, tarsi vengiantis bet kokio sąlyčio su kitais statiniais. 

Karimas sustojo. Jam dingtelėjo, kad dar niekad nebuvo atsi- 
dūręs taip arti tikėjimo - staiga ir per tokį trumpą laiko tarpą. 
Po šios minties sekė kita, kad visa tai jau buvo patyręs. Mokantis 
Kan Ekliuzo inspektorių mokykloje kartais pas juos pasidalinti 
patirtimi ateidavo komisarai. Vienas jų Karimui paliko neiš- 
dildomą įspūdį. Aukštas vyriškis ežiuku kirptais plaukais, mažais 
akiniais su metaliniais rėmeliais. Jo samprotavimai Karimui giliai 
įsirėžė į galvą. Vyriškis teigė, kad nusikaltimas visada atsispindi 
liudytojų ir žudiko artimųjų sąmonėse. Kad jie tarsi veidrodžiai, 
o žmogžudys slypi viename lūžtančių spindulių kampe. 

Jis atrodė kaip pamišėlis, bet klausytojai buvo tiesiog pavergti. 
Kalbėjo apie atomų struktūras, teigdamas, kad elementai, arba 
detalės, pasikartojančios byloje, netgi pačios menkiausios, be 
abejonės, turi didelę prasmę, todėl į tai reikia atkreipti dėmesį. 

Kiekvieną nusikaltimą galima palyginti su atomo branduoliu, 
kurio grįžtantys elementai yra jo elektronai; skriedami aplinkui 
branduolį jie šviečia ir taip atskleidžia tiesą. Karimas šyptelėjo. 
Policininkas su metaliniais akinių rėmeliais neklydo. Tokia teo- 
rija galėtų pasitarnauti ir tiriant jo bylą. Čia grįžtamasis ele- 
mentas yra religija. Nuo šio ryto pradėjusią aiškėti tiesą teks 
išnarplioti iki paskutinio siūlo galo. 

Jis priėjo prie mažo akmeninio priebažnyčio ir paskambino. 
Po keletos sekundžių tarp prasivėrusių durų pasirodė besišypsąs 
veidas. Šypsojosi senyvo amžiaus moteris, paskendusi juodos ir 
baltos spalvos apdaruose. Karimui nespėjus prasižioti, vienuolė 
ji pakvietė: „Įeikite, mano sūnau.“ 

Policininkas įžengė į labai kuklų vestibiulį baltomis sienomis. 
Ant vienos jų akį traukė medinis kryžius, kabantis virš paveikslo, 
kurio piešinio jis negalėjo įžiūrėti. Dešinėje, koridoriuje, pro 
praviras duris Karimas regėjo pilkšvą šviesą. Už artimiausių durų 
jis matė lakuotų kėdžių eiles, šviesiu linoleumu dengtas grindis — 
maldos namų vaizdas atrodė pernelyg asketiškas. 

— Eikite paskui mane, - tarė vienuolė. - Mes dabar vaka- 
rieniaujame. 

— Tokiu metu? - nustebo Karimas. 

Sesuo vienuolė vos nesukikeno. Ji trykšte tryško jaunos mer- 
ginos žaismingumu. 

— Jūs nežinote karmelitų dienotvarkės? Kiekvieną dieną po 
septintos vakaro mes vėl meldžiamės. 

Karimas ėjo paskui siluetą. Linoleumas tarytum ežero vanduo 
atspindėjo jų šešėlius. Jie priėjo ryškiai apšviestą salę, kurioje 
apie trisdešimt vienuolių šnekučiuodamosi vakarieniavo. Vie- 
nuolių veidai po šydais atrodė lyg ostijos. Kelios jų, žvilgtelė- 
jusios į policininką, nusišypsojo, tačiau nė viena nesiliovė kal- 
bėjusi. Karimas girdėjo keletą skirtingų kalbų: prancūzų, anglų, 
taip pat slavų, galbūt lenkų. Sesers vienuolės paragintas, atsisėdo 
stalo gale, priešais gilią lėkštę, pilną sriubos su kažkokiais rusvais 
gabaliukais. 

— Valgykite, mano sūnau. Toks didelis vyras kaip jūs... 

Ir vėl: „Mano sūnau“... Bet Karimas nedrįso griežtai pa. 
prieštarauti vienuolei. Pasilenkęs prie lėkštės prisiminė, kad nuo 
vakar nieko nebuvo valgęs. Jis tiesiog keliais šaukštais ištuštino 
dubenėlį ir godžiai prarijo dar keletą sumuštinių su sūriu. Kiek- 
vienas turėjo specifinį, namuose gaminamų patiekalų skonį. Jis 
įsipylė vandens iš nerūdijančio plieno ąsočio ir pakėlė akis: jį 
atidžiai tyrinėjusi sesuo keletu žodžių persimetė su savo drau- 
gėmis. Ir paaiškino: 

— Mes aptariame jūsų šukuoseną... 

— Na ir ką gi? 

Sesuo sukikeno. 

— Kaip jūs pinatės tokias kaseles? 

— Viskas labai paprasta. Tankūs garbanoti plaukai, jei jiems 
leidžiate laisvai augti, patys susipina į kaseles. Jamaikoje jos 
vadinamos dreadloks. Vyrai ten niekada nesikerpa ir niekada 
nesiskuta, kaip rabinai. Tai prieštarauja jų religijai. Kai kaselės 
užauga ilgos, jas išžemėja, kad būtų sunkesnės ir... 

Taip taręs, nutilo. Staiga prisiminė savo vizito tikslą. Jis prasi- 
žiojo, norėdamas pradėti kalbą apie bylą, bet.sesuo, aplenkusi 
jį, rimtai paklausė: 

— Ko jums reikia, mano sūnau? Ir kodėl striukės kišenėje 
nešiojatės pistoletą? 

— Aš dirbu policijoje. Man reikia sesers Andrė. Būtinai. 

Vienuolės tebesikuždėjo, bet leitenantas suprato, kad jos iš- 
girdo jo prašymą. Jo pašnekovė pareiškė: 

— Tuojau ją pakviesime. — Ji nuoširdžiai linktelėjo vienai 
kaimynei, po to kreipėsi į Karimą: - Eikite paskui mane. 

Policininkas dėkodamas nusilenkė sėdinčioms užstalėje. Vė- 
lyvasis atklydėlis atsisveikino su jį svetingai priėmusiomis vie- 
nuolėmis. Jie nuėjo tuo pačiu puikiu koridoriumi. Žingsnių 
nebuvo girdėti. Staiga vienuolė atsisuko. 

— Jūs turbūt perspėtas, ar ne? 

— Dėl ko? 

— Kad galėsite su ja kalbėti, tačiau jos nematysite. Jūs galėsite 
klausinėti, bet negalėsite arti prieiti. 

Karimas atidžiai žvelgė į lenkto kaip skliautas šydo šešėlyje 
slypintį veidą. Jis mąstė apie bažnyčios navą, mėlynai dažytą 
kupolą, apie krikščionių tikėjimo atributus. 

— Tamsa, - ištarė moteris. - Sesuo Andrė gyvena tamsoje. Jau 
keturiolika metų mes nesame jos mačiusios. Galbūt šiandien ji 
jau apakusi. 

Lauke už masyvių pastatų sienų geso paskutiniai saulės spin- 
duliai. Šalto oro gūsiai brovėsi į tuščią kiemą. Jiedu patraukė 
aukštų bažnyčios bokštų link. Dešinėje pastato pusėje priėjo 
mažas medines dureles. Vienuolė pasirausė rūbų klostėse. Ka- 
rimas išgirdo raktų skambčiojimą, po to akmenis kliudžiusios 
durų apačios džeržgimą. 

Sesuo vienuolė paliko jį priešais praviras duris. 

Viduje tvyrojo tiršta tamsa, prisigėrusi drėgmės, seno akmens 
ir degančių žvakių kvapo. Žengęs keletą žingsnių, Karimas 
pakėlė viršun akis. Skliauto pabaigos nesimatė. Prietema gaubė 
didžiąją dalį vitražų, reti jų atspindžiai ir lengvai virpčiojanti 
žvakių šviesa atrodė tokia menka, lyg ją norėtų pasiglemžti 
neaprėpiama bažnyčios didybė. 

Jis praėjo pro kriauklės formos indą su šventintu vandeniu, 
klausyklas, pasuko palei nišas sienose, slepiančias kažkokias 
kulto paslaptis. Juosvoje žvakidėje pleveno daugybė liepsnelių, 
mirksinčių virš dagčių, panirusių į ištirpusį vašką. 

Šie vaizdai kėlė blankius miglotus prisiminimus. Nepaisant 
kilmės, odos spalvos, jis vis susidurdavo su katalikybe. Prisiminė 
šaltas trečiadienio popietes bendrabutyje, katekizmo pamokėles 
prieš žiūrint televizorių. Kryžiaus kelio kančias, Kristaus nuo- 
dėmių atpirkimą. Duonos padauginimą. Visus kitus prasima- 
nymus... Karimas juto viduje kylančią nostalgijos bangą ir nepa- 
aiškinamą švelnumą savo auklėtojams; jis vengė tokių jausmų 
proveržių. Arabas nenorėjo pripažinti šių bejėgiškų savo praeities 
prisiminimų. Jis buvo dabarties žmogus, gyvenantis šia akimirka. 
Ir tik tokio žmogaus mintys galėjo suktis jo galvoje. 

Jis ėjo tolyn į bažnyčią. Koplyčių gilumoje, už medinių per- 
tvarų, buvo matyti tamsūs kilimai, boluojančios gipso formos, 

auksu atausti paveikslai. Kiekvieną žingsnį lydėjo kylančių dul- 
kių kvapas. Staiga pasigirdęs duslus garsas privertė grįžtelti ton 
pusėn. Keletą sekundžių jis žiūrėjo į tamsą, kol įžvelgė šešėlį - ir 
tuomet atleido revolverio rankeną, kurią buvo instinktyviai 
sugniaužęs. 

Koplyčios gilumoje tarsi statula stovėjo sesuo Andrė. 

Ji buvo nulenkusi galvą ir šydas visiškai slėpė veidą. Karimas 
suprato, kad jo nepamatys, ir lengviau atsiduso. Galbūt vienuolę 
ir mažą berniuką siejo koks nors bendras ypatumas, kokia nors 
žymė jų veiduose, slepianti ryšį tarp jų. Gal sesuo Andrė ir 
berniukas buvo motina ir sūnus. Ši mintis tarytum kokie gniauž- 
tai taip suspaudė galvą, kad net neišgirdo pirmųjų jos žodžių. 

— Ką jūs sakėte? — neaiškiai sumurmėjo. 

— Aš klausiu, ko jūs norite? 

Moters balsas buvo griežtas, bet švelnus. Tarytum kas brauktų 
per stygas smuiko smičiumi. 

— Sesuo Andrė, aš iš policijos. Ir atvykau čia pakalbėti apie 
Žiudą. 

Tamsus šydas nė nekrustelėjo. 

— Prieš keturiolika metų, - pradėjo Karimas, - mažame Sar- 
zako miestelyje jūs surinkote ir sunaikinote visas berniuko, vardu 
Žiudas Itero, nuotraukas. Kaore jūs papirkote fotografą. Ap- 
gaudinėjote vaikus. Kėlėte gaisrus ir vogėte. Visa tai darėte 
naikindama nuotraukas su minėtu vaiku. Kodėl? 

Vienuolė stovėjo nejudėdama. Jos šydas buvo panašus į suak- 
menėjusią arką. 

— Aš vykdžiau prašymą, - pagaliau prabilo ji. 

— Prašymą? Kieno? 

— Vaiko motinos. 

Karimui nudiegė visą kūną. Žinojo, kad moteris sako tiesą. 
Policininkas akimirksniu atsisakė hipotezės, kad vienuolė yra 
vaiko motina. 

Vienuolė pravėrė juos skiriančią medinę pertvarą. Tvirtu 
žingsniu praėjo pro Karimą ir pasuko išpintų suolų link. Ji 
atsiklaupė prie pat kolonos ant klauptų ir nulenkė galvą. Kari- 
mas priėjo iš kitos pusės ir atsisėdo priešais. Jį apgaubė pintų 
nendrių, pelenų ir smilkalų kvapas. 

— Aš jūsų klausau, - pasakė jis, žiūrėdamas į šešėlį, kur turėjo 
būti jos veidas. 

— Ji atėjo pas mane vieną 1982 metų birželio vakarą. 

— Ar pažinojote ją? 

— Ne. Mes susitikome čia. Jos veido aš nemačiau. Ji nepasakė 
savo vardo ir nepateikė jokios kitos informacijos. Sakė tik tiek, 
kad aš turiu jai padėti. Įvykdyti jos nepaprastą prašymą... Prašė, 
kad sunaikinčiau jos vaiko mokyklines nuotraukas. Maldavo, 
kad nepalikčiau jokių vaiko veido atvaizdų. 

— Kam jai to prireikė? | 

— Ji buvo pamišusi. 

— Maldauju. Paaiškinkite plačiau. 

— Sakė, kad jos vaiką persekioja piktosios dvasios. 

— Piktosios dvasios? 

— Ji taip sakė. Ir aiškino, kad piktosios dvasios ieško vaiko 
veido... 

— Ar ji nepateikė jokio kito paaiškinimo? 

— Ne. Vien tikino, kad sūnus buvo prakeiktas. Kad jo veidas 
buvo įrodymas, daiktinis įrodymas, kuriame atsispindi piktųjų 
dvasių burtai. Ji sakė, kad ji ir sūnus dvejus metus pragyvenę 
ramiai, tačiau dvasios dabar juos vėl apsėdusios. Tai buvo be- 
reikšmiai žodžiai. Pamišėlė. Pamišėlė, ir tiek. 

Karimas gaudė kiekvieną vienuolės žodį. Jis nesuprato, ką 
reiškė ta „daiktinio įrodymo“ istorija, tačiau viena buvo aišku: 
dveji atokvėpio metai praleisti Sarzake, kur apie motiną ir vaiką 
niekas nieko nežinojo. Taigi iš kur jie atvažiavo į Sarzaką? 

— Jeigu mažasis Žiudas iš tiesų buvo persekiojamas piktųjų 
dvasių, tai kodėl tokiu slaptu prašymu buvo kreiptasi į vienuolę, 
kurią galėjo įsidėmėti kiekvienas? 

Moteris neatsakė. 

— Prašau paaiškinti, sesuo Andrė, - paprašė Karimas. 

— Ji sakė, kad visaip bandė paslėpti savo vaiką, tačiau dvasios 
buvusios stipresnės. Ji sakė, kad jai nelikę nieko kita, tiktai išvyti 
jas iš vaiko veido. 

— Ką? 

— Ji teigė, kad būtent aš turiu gauti jo nuotraukas ir kad aš 
privalau jas sudeginti. Kad ši misija galėtų padėti atsikratyti 
nelabųjų. Tokiu būdu aš išlaisvinčiau vaiko veidą. 

— Sesuo Andrė, aš nieko nesuprantu. 

— Aš jums kartoju, ta moteris buvo pamišėlė. 

— Tačiau kodėl būtent jūs? O Dieve, jūsų vienuolynas yra 
daugiau kaip už šimto kilometrų nuo Sarzako! 

Kurį laiką patylėjusi vienuolė tarė: 

— Ji manęs ieškojo. Ji buvo pasirinkusi mane. 

— Ką jūs tuo norite pasakyti? 

— Aš ne visą laiką buvau karmelitė. Prieš tapdama vienuole 
gyvenau šeimoje, buvau motina. Paskui turėjau palikti vyrą ir 
sūnelį. Todėl ta moteris manė, kad aš neatsisakysiu jai padėti. Ir 
ji neapsiriko. 

Karimas atidžiai stebėjo į arką panašų šešėlį. Jis vis kartojo: 

— Jūs man visko nepasakote. Jei manote, kad toji moteris buvo 
pamišusi, tai kodėl jai paklusote? Kodėl jūs dėl kelių nuotraukų 
važiavote šimtus kilometrų? Kodėl jūs melavote, vogėte, deginote? 

— Dėl vaiko. Nors ta moteris ir buvo pamišusi, nors jos pasa- 
kojimai ir absurdiški, aš... aš jutau, kad vaikui gresia pavojus. 
Ir kad vienintelis būdas jam padėti - įvykdyti motinos prašymą. 
Galbūt taip buvo galima nuraminti tas dvasias. 

Abdufas nurijo seiles. Jam vėl stipriai nutvilkė kūną. Priėjęs 
arčiau, kiek įmanydamas ramesniu balsu paprašė: 

— Prašau papasakoti apie jo motiną. Kaip ji atrodė? 

— Ji buvo labai aukšta, labai stambi, mažiausiai metro aš- 
tuoniasdešimties. Plačių pečių. Jos veido aš nemačiau, bet gerai 
pamenu juodus tankius banguotus plaukus, supusius galvą lyg 
aureole. Ji buvo akiniuota, akiniai stambiais rėmeliais. Visuomet 
apsirengusi juodai. Lyg vilnos ar medvilnės megztukais... 

— O Žiudo tėvas? Ar ji niekada apie jį nepasakojo? 

— Ne, niekada. 

Atsirėmęs į medinį suolą, Karimas pasilenkė dar arčiau. Mo- 
teris instinktyviai atsitraukė. 

— Kiek kartų ji buvo atėjusi? — vėl paklausė jis. 

— Keturis ar penkis kartus. Visuomet sekmadieniais. Rytais. 
Ji man davė lapą, pilną vardų ir pavardžių: fotografo, šeimų, 
kurios turėjo nuotraukas. Ir per vieną savaitę aš jas visas surin- 
kau. Surasdavau šeimas. Meluodavau. Vogdavau. Papirkau foto- 
grafą, atidaviau pinigus, kuriuos ji buvo įteikusi... 

— Ar ji pasiėmė nuotraukas? 

— Ne. Aš jau sakiau, ji norėjo, kad būtent aš jas sunaikinčiau... 
Atėjusi paprasčiausiai išbraukdavo pavardes sąraše... Ir kai visos 
pavardės buvo išbrauktos, aš... aš pajutau, kad ji nurimo. Ir 
pradingo visam laikui. O aš nuo tada pasinėriau į sutemas. 
Pasirinkau tamsą ir atsiskyrimą. Mane pasiekia vien Dievo 
žvilgsnis. Nuo to laiko nepraleidžiu nė dienos nepasimeldusi už 
tą berniuką. Aš... 

Ji staiga nutilo, lyg ką nujausdama. 

— Kodėl jūs čia atėjote? Kodėl tiriama ši byla? Pone, ar Žiu- 
das... | 

Karimas atsistojo. Smilkalų kvapas gniaužė gerklę. Jis pajuto, 
kad garsiai kvėpuoja pravėręs burną. Nurijo seiles ir žvilgtelėjo 
į vienuolės Andrė pusę. 

— Jūs padarėte tai, ką ir privalėjote padaryti, - ištarė kimiu 
balsu, — bet tai nepadėjo. Po mėnesio tas berniukas mirė. Aš 
nežinau kaip. Nežinau kodėl. Ta moteris ne pamišėlė, kaip jūs 
manote. Vakar vakare Sarzake buvo išniekintas jo kapas. Ir aš 
beveik tikiu, kad dėl to kaltos būtent tos piktosios dvasios, kurių 
ji tada bijojo. Vienuole Andrė, ši moteris gyveno kankinama 
košmaro. Ir šis košmaras dabar ėmė aiškėti. 

Vienuolė nuleidusi galvą suvaitojo. Balto šilko apvadai juosė 
jos juodą šydą. Karimas toliau kalbėjo vis garsiau. Jo kimus 
balsas aidėjo bažnyčioje ir jis pats nežinojo, kam skyrė tuos 
žodžius: jai, sau ar Žiudui. 

— Aš neprityręs policininkas, vienuole Andrė. Aš esu nedoras, 
todėl dirbu vienas. Bet praėjusios nakties nusikaltėliai tikrai 
neišsisuks. — Jis vėl pasirėmė į suolą. - Todėl, kad prisiekiau 
mažajam berniukui, suprantate? Todėl, kad aš esu iš niekur ir 
manęs niekas negalės sustabdyti. Mane verčia veikti mano krau- 
jas, ar jūs suprantate? Mano kraujas! 

Policininkas pasilenkė. Jautė, kaip nuo įtampos sutraškėjo jo 
krumpliai. 

— Atėjo laikas pagalvoti, vienuole Andrė. Surasti ką nors, kas 
mane palydėtų kelionėn. Aš privalau surasti Žiudo motinos 
pėdsakus. 

Vis dar palinkusi vienuolė papurtė galvą. 

— Aš nieko nežinau. 

— Pagalvokite! Kur aš galėčiau rasti tą moterį? Kur ji išvyko iš 
Sarzako? Ir apskritai, iš kur buvo atvykusi? Atskleiskite man 
kokią nors detalę, kokią nors žymę, kuri padėtų tyrimui! 

Vienuolė Andrė sutramdė savo raudas. 

— Aš... aš manau, kad ji ateidavo su juo. 

— Su juo? 

— Su vaikeliu. 

— Matėte jį? 

— Ne. Jį palikdavo mieste, prie stoties, atrakcionų parke. Ten 
visada šurmulys, ir aš niekad nedrįsau nueiti 17 pakalbėti su 
mugės darbuotojais, aš... Galbūt kas nors prisimintų tą ber- 
niuką... Tai viskas, ką aš žinau... 

— Ačiū, vienuole Andrė. 

Karimas išėjo paskubomis. Plačiame priebažnytyje liko jo 
kaustytų batų aidas. Išėjęs į ledinį vėją, staiga stabtelėjo, tarsi jį 
būtų trenkęs žaibas, ir pakėlė į dangų akis. Lūpos neramiai 
sušnabždėjo: 

— Košmaras, kur aš esu... Kur? 

Atrakcionų parkas dryksojo nuošaliau, palei geležinkelį, prie 
išvažiavimo iš to mažo miestelio. Reklamos tuščiai žarstė šviesas, 
skambėjo muzika. Nebuvo nė vieno žioplio ar šeimynėlės, kuri 
čia klajotų pirmadienio vakarą. Tolumoje matėsi tamsi jūra, 
varstanti savo rūsčius putotus žandikaulius. 

Karimas priėjo prie atrakcionų. Lėtai sukosi didelis ratas, 
nusagstytas mažomis lemputėmis, kurių tai viena, tai kita pusė 
užsidegdavo ir užgesdavo, todėl atrodė, kad jos sukasi ratukais 
vienos paskui kitas. Automobiliukai, sustumti į vieną krūvą, 
stovėjo prietemoje, vėjo plakamas brezentas dengė vienodas 
atrakcionų aikšteles: loterijų, dirbtinių kalnelių, apgailėtinų 
scenų... Karimas nežinojo, kas jį labiau slėgė, bažnyčia ar ši 
šventė. 

Neatsikvošėjęs, pradėjo klausinėti mugės darbuotojus. Pri- 
minė berniuko vardą, pavardę ir datą: Žiudas Itero, 1982 liepos 
mėnuo. Dažniausiai vietoj atsakymo Karimas išvysdavo susi- 
raukusius lyg mumijų darbuotojų veidus. Kartais išgirsdavo 
neigiamą atsakymą, panašų į gilų riaugtelėjimą. Kiti piktai at- 
rėždavo: „Prieš keturiolika metų? Ko jūs norite?“ Policininkas 
jautė viduje kylant didžiulę nevilties bangą. Kas gi galėtų jį 
prisiminti? Kiek sekmadienių jis čia praleido? Kiek jų buvo likę 
iki mirties — trys, keturi, penki? 

Apimtas neatslūgstančio vidinio įsiūčio, Arabas apėjo visą 
parką įtikinėdamas save, kad galbūt berniukui patiko kuris nors 
atrakcionas ar kuris nors darbuotojas... 

Bet apsukęs ratą, nieko nesužinojo. Susimąstęs nukreipė žvilgsnį 
į jūros pusę. Putojančios bangos plakėsi į molą. Policininkui jūra 
atrodė slogi, lyg pripilta deguto. Jis pasijuto stovįs tuščioje jos 
pakrantėje, kur nieko neras. Tačiau vėl prisiminė vaiką: magišką 
Pinokio miestą, piktus veikėjus, pakliuvusius į spąstus ir apgau- 
tus, priviliotus pasakiškų pramogų. 

O kas gi atsitiko Žiudui? 

Policininkas jau ketino grįžti į automobilį, kai pastebėjo mažą 
nuošalią cirko aikštelę. | 

Prisiminęs, kad privalo patikrinti kiekvieną akin kritusią 
detalę, pasuko atgal. Įtraukęs pečius, priėjo prie drobinio cirko 
kupolo. Tai nebuvo tikras cirkas - paprasčiausia palaikė pala- 
pinė, kurioje dirbo tik keletas žmonių. Virš įėjimo siūbavo 
plastiko afiša su raitytų raidžių užrašu: „Krosnelė.“ Tai ir visa 
programa. Dviem pirštais pakėlė duris atstojantį uždangalą. 

Tik įėjęs sustojo, apakintas šviesos. Vien ugnys. Kimus džy- 
rinimas. Benzino kvapas, nešamas oro srovės. Pirmąją akimirką 
leitenantui atrodė, kad atsidūrė kažkokioje šviesų ir ugnies 
mašinoje tarp šmėkščiojančių deglų ir raumeningų žmonių kūnų. 
Paskui suprato, kad priešais - ugnies kibirkščių apšviesti, šokan- 
tys ir spjaudantys ugnimi žmonės. Iki pusės nuogi, blizgantys 
nuo prakaito ir pradvisę degalais, jie leido iš burnos ugnį, kuri 
staiga įžiebdavo fakelus. Žmonės sukosi, tarsi negalėdami iš- 
trūkti iš pražūtingo rato. Karimas įkvėpė degalų gūsį. Žiebėsi 
vis kitos ugnys. Vieni vyrai pasilenkdavo, kiti šokdavo per juos, 
išspjaudami dar įmantresnes ugnies sroves. 

Policininkas pagalvojo apie piktąsias dvasias, persekiojusias 
Žiudo motiną. Nesibaigiančiame įvykių košmare tvyrojo nesi- 
keičianti, nerimą kelianti atmosfera. „Kiekvienas nusikaltimas 
tai tarytum atomo branduolys“, - sakė policininkas ežiuku 
kirptais plaukais. 

Karimas atsisėdo ant laiptelių ir ėmė spoksoti į tuos raganų 
mokinius. Jautė, kad turi likti čia ir juos apklausinėti. Bet kodėl, 
nė pats nežinojo. Pagaliau vienas „Krosnelės“ darbuotojų malo- 
nėjo jį pastebėti. Liovėsi daręs triukus ir nešinas žiežirbuojančiu 
deglu, pasuko Karimo link. Jis galėjo būti apie trisdešimties, 
tačiau veidas taip išvagotas raukšlių, kad galėjai palaikyti dvi- 
gubai vyresniu. Atrodė panašus į buvusį kalinį. Rudų plaukų, 
rudos odos, rudų vyzdžių. Tokios išvaizdos žmogystos paprastai 
linkę padaryti ką nors bloga. 

— Tu mūsiškis? - paklausė. 

— Jūsiškis? 

— Taip. Iš mugės? Ar ieškai darbo? 

Karimas sunėrė rankas. 

— Ne, aš policininkas. 

— Policininkas? 

Ugnies spjaudytojas priėjo arčiau ir pastatė koją ant apatinio 
laiptelio priešais Karimą. 

— Tu neatrodai panašus į policininką. 

Arabas juto, kaip nuo jo kūno sklinda karštis. Ir tarė: 

— Viskas priklauso nuo idėjos, o ne nuo išvaizdos. 

— Ko tu ieškai? Atrodo, esi nevietinis. 

Karimas neatsakė. Jis pažvelgė į užlopytą brezentinį kupolą, 
į kabančius palubėje akrobatus ir jam dingtelėjo mintis, kad 
1982 metais šis tipas buvo gal kokių penkiolikos. Ar galėjo 
taip atsitikti, kad jis buvo sutikęs Žiudą? Žinoma, ne. Tačiau 
jo vis neapleido nuojauta. Karimas paklausė: 

— Gal tu čia buvai prieš keturiolika metų? 

— Gal ir buvau. „Krosnelė“ yra mano tėvų. 

Karimas iš karto pradėjo dėstyti: 

— Aš ieškau mažo berniuko, kuris tais metais buvo čia. Tiks- 
liau, 1982-ųjų liepos mėnesį. Keletą sekmadienių iš eilės. Aš 
ieškau žmonių, kurie jį prisimintų. 

Ugnies spjaudytojas Karimo akyse įžvelgė nerimą. 

— Tu čia kalbi rimtai? 

— Aš taip neatrodau? 

— Kuo vardu buvo tavo berniūkštis? 

— Žiudas. Žiudas Itero. 

— Ar tu tikrai manai, kad įmanoma prisiminti vaikiūkštį, kuris 
buvo atėjęs į mūsų cirką prieš keturiolika metų? 

Karimas pakilo ir norėjo nešdintis lauk. 

— Leisk pagalvoti. 

Ir staiga cirkininkas čiupo jam už atlapų. 

— Žiudas buvo čia keletą kartų. Jis kaip užkerėtas stebėdavo 
mūsų repeticijas. Lyg užhipnotizuotas. Atrodė tarytum suak- 
menėjęs. 

— Ką? 

Vyrukas užlipo laipteliais ir atsistojo šalia Karimo. Policinin- 
kas juto iš jo plaučių sklindantį degalų dvelksmą. Tas vėl pradėjo: 

— Taigi, žmogau, buvo karšta vasara. Net akmenys pokšėjo. 
Žiudas čia praleido keturis sekmadienius iš eilės. Mes buvome 
beveik to paties amžiaus. Kartu žaidėme. Aš jį išmokiau spjau- 
dyti ugnimi. Bet paskui jis čia nesirodė visą žiemą. 

Karimas įsistebeilijo į „Krosnelės“ darbuotoją. 

— Ir tu prisimeni tą berniūkštį po keturiolikos metų? 

— Būtent tai ir norėjai išgirsti, ar ne? 

Policininkas pakėlė toną: 

— Aš klausiu, kaip tu gali jį prisiminti. 

Vyrukas stryktelėjo ant plūktos žemės, sumušė kulnais ir prie 
pat lūpų prikišo metalinį strypą. Nuo keleto seilių lašelių deglas 
ėmė keisti spalvas. Pasipylė kibirkščių lietus. 

— Taip yra todėl, kad Žiudas turėjo šį tą ypatinga. 

Karimas sudrebėjo: | 

— Gal veidą? Jo veidas buvo ypatingas? 

— Ne, ne veidas. 

— Tai kas gi? 

Vyrukas paleido dar kelis žiežirbų spiečius ir ėmė juoktis: 

— Klausyk, Žiudas buvo mergytė. 


Pamažu ėmė ryškėti tiesa. 

Ugnies spjaudytojas pasakojo, kad keturis kartus sutiktas 
vaikas buvo maža mergytė, meistriškai perrengta berniuku. 
Trumpai kirptais plaukais 1 berniuko drabužėliais. Ugnies 
spjaudytojas pasakė tiesiai: „Ji man niekada neprasitarė esanti 
mergaitė... Tai buvo jos paslaptis, supranti? Aš tiesiog iš kar- 
to pastebėjau, kad čia kažkas ne taip. Pirma, ji buvo labai 
graži. Dėl to tikrai neapsiriksi. O svarbiausia - jos balsas. Ir 
mergaitiškas kūnas. Jai buvo apie dvylika metų. Tai buvo 
akivaizdu. Be to, buvo ir kitų požymių. Ji nešiojo kontakti- 
nius lęšius, keičiančius akių rainelės spalvą. Jos akys buvo 
juodos, tačiau tai buvo juodo tušo, dirbtinė juodą spalva. 
Aš tai supratau netgi būdamas vaikas. Ji nuolat skųsdavosi, 

kad skauda akis. Sakydavo, kad skausmas eina per visą 
galvą...“ | 

Karimas įsidėmėjo detales. Žiudo motina manė, kad piktosios 
dvasios nori sunaikinti jos vaiką. Be abejo, dėl tos priežasties iš- 
važiavo iš miesto, kuriame gyveno anksčiau, ir apsistojo Sarzake. 
Karimas neabejojo, kad būtent ten, Sarzake, buvo pakeista vaiko 
asmenybė, vardas ir net lytis. Dabar paaiškėjo, kodėl taip sunku 
ką nors atkapstyti. Ir vis dėlto po dvejų metų Sarzake pasirodė 
piktosios dvasios. Jos nuolat ieškojo vaiko ir vos neaptiko. 

Piktosios dvasios ieškojo jos. 

Motiną apėmė panika. Ji sunaikino visus dokumentus, duo- 
menis, korteles su įrašais, netgi su pakeistu mergytės vardu. Ypač 
svarbios buvo nuotraukos, juk akivaizdu, kad neradus naujojo 
vaiko vardo jį buvo galima atpažinti iš veido. Dabar nelabosios 
ieškojo veido: įrodymo, detalės. Ir dėl tos priežasties joms visų 
pirma rūpėjo klasės nuotraukos. Tačiau iš kur atsirado tie per- 
sekiotojai? Ir kas jie? 

Karimas toliau klausinėjo „Krosnelės“ darbuotoją: 

— Gal toji mergytė kada nors buvo prasitarusi apie piktąsias 
dvasias? 

Vyrukas nesiliovė manipuliavęs deglu. 

— Apie piktąsias dvasias? Ne. Apie piktąsias dvasias... - jis 
šaipydamasis parodė į savo kolegas, - tai gal apie mus? Žiudas, 
tiksliau, ji mažai kalbėjo. Aš sakau, mes buvome vaikai. Aš ją 
išmokiau spjaudyti ugnimi... 

— Jai tai patiko? 

— Sakyčiau, kad ji tuo netgi susižavėjo. Sakė norinti išmokti, 
kad galėtų apsiginti. Taip pat apginti savo mamą... Tas vaikas iš 
tikrųjų... buvo keistas. 

— Ji nieko nepasakojo apie savo motiną? 

— Ne. Aš jos net nemačiau... Ji pabūdavo valandą ar dvi su 
manimi ir po to staiga dingdavo... Kaip Pelenė. Taip ji dingo 
keletą kartų ir galop prapuolė visai... 

— Gal dar ką prisimeni? Detalę ar faktą, kuris galėtų man padėti? 

— Ne. 

— Pavyzdžiui, vardą... Ar ji niekuomet nesakė, koks jos... 
tikrasis vardas? 

— Ne. Bet, kiek pamenu, vienam dalykui ji nebuvo abejinga... 

— Kokiam? 

— Na, aš iš karto ėmiau ją vadinti „Džiudu“, su angliškų 
akcentu, taip kaip Bitlų dainoje. Tačiau ją tai siutino. Ji norėjo, 
kad sakyčiau „Žiu-das“, kaip taria prancūzai. Dar ir dabar 
matau jos mažas lūpas, tariančias: „Žiu-das.“ 

Ir nusišypsojo iš sielos gelmių atvilnijusia šypsena; lyg iš 
milžinkapio gilumos, kuri slypėjo už jo vyzdžių. Karimas su- 
prato, kad šis drakonas kažkada buvo beprotiškai įsimylėjęs tą 
mažą mergaitę. Cirkininkas vėl paklausė: | | 

— Tu tyri bylą? Kodėl? Kas atsitiko mergaitei? Šiandien jai 
turėtų būti... 

Karimas daugiau nebeklausė. Jis galvojo apie mažylę, dvejus 
metus lankiusią mokyklą lyg berniukas. Kaip motinai pavyko 
suklastoti savo vaiko dokumentus, priimant jį į mokyklą? Kaip 
ji galėjo pristatyti dukrą kaip berniuką visiems, ypač mokytojai, 
kuri vaiką matė kasdien? 

Staiga policininkui dingtelėjo išganinga mintis. Jis pakėlė akis 
į Žmogų su deglu ir paklausė: 

— Gal čia yra telefonas? 

— Kuo tu mus laikai? Laukiniais? Sek paskui. 

Abdufas vos nemynė jam ant kulnų. 

Paėjėjęs smėliu barstytu takeliu, cirkininkas paliko Karimą 
mažoje dažytų lentų būdelėje. Ten ant staliuko stovėjo telefonas. 
Policininkas surinko Žan Žorė mokyklos direktorės numerį. Vėjas 
smarkiai plakė palapinės brezentą. Policininkas iš tolo žvelgė į 
ugnies spjaudytojus. Po trijų signalų atsiliepė vyriškas balsas. 

— Norėčiau kalbėti su ponia direktore, — pasakė Karimas, 
tramdydamas susijaudinimą. 

— Kas skambina? 

— Leitenantas Karimas Abdufas. 

Po kelių sekundžių ragelyje pasigirdo uždususios moters bal- 
sas. Policininkas pradėjo be įžangos: 

— Ar jūs prisimenate 1981-aisiais ir 1982-aisiais pirmąją ir 
antrąją klases mokiusią mokytoją, išvykusią iš Sarzako 1982 
metų pabaigoje? 

— Žinoma. 

— Ji tikrai mokė Žiudą Itero pirmoje ir antroje klasėje? 

— Taip. Matyt, bet aš jums jau sakiau: galimas daiktas, kad 
mokytoja... 

— Kokia buvo jos pavardė? 

— Lukterėkite, aš peržiūrėsiu užrašus... 

Direktorė pradėjo raustis savo popieriuose. 

— Fabienė Pasko. 

Aišku, kad Karimui ši pavardė nieko nesakė. Ir ji neturėjo 
nieko bendra su vaiko pseudonimu. Kiekviena nauja detalė buvo 
galvosūkis. Jis paklausė: 

— Ar jūs žinote jos mergautinę pavardę? 

— Tai ir yra mergautinė pavardė. 

— Ji nebuvo ištekėjusi? 

— Ji buvo našlė. Taip parašyta jos kortelėje. Keista. Atrodo, 
kad ji bus susigrąžinusi savo mergautinę pavardę. 

— Kokia buvo jos vyro pavardė? 

— Palaukite... Štai: Iero. I.E.R.O. 

Vėl aklavietė. Karimas suvokė nuklydęs. 

— Gerai. Dėkoju, aš... 

Staiga jo sąmonė nušvito. Tarytum perskrodus žaibui. Jei jis 
neklysta ir jeigu ta moteris tikrai Žiudo motina, tai mergytės 
pavardė turėjo būti lero. O vardas... 

Karimui vėl šmėkštelėjo „Krosnelės“ darbuotojo pastaba apie 
mergaitės vardo tarimą. Ji norėjo, kad vardas būtų tariamas 
būtent taip, kaip rašomas prancūziškai. Kodėl? Ar ne dėl to, 
kad buvo panašus į tikrąjį vardą? Jos mergaitišką vardą? 

Karimas sušvokštė į ragelį: 

— Palaukite minutę. | 

Jis priklaupė ir ėmė nervingai rašyti ant smėlio abu vardus, 
pavardes spausdintomis raidėmis, vieną po kitos: 

FABIENĖ IERO 
ŽIUDAS ITERO 


Juos jungė bendra tonacija, o paskutiniai skiemenys buvo 
vienodi. Jis pamąstė keletą akimirksnių, po to ranka nubraukė 
užrašą. Darkart parašė, kiekvieną skiemenį atskirai: 


ŽIU-DI-TE-RO 
Dar kartą: 
JUDITA IERO 


Jis vos nepradėjo klykti iš džiaugsmo. Žiudo Itero tikrasis 
vardas Judita Iero. Berniukas iš tikrųjų buvo mergytė. O mama - 
jos mokytoja. Ji susigrąžino mergautinę pavardę, kad būtų leng- 
viau suklaidinti, ir savo vaiko vardą pakeitė vyrišku vardu, be 
jokios abejonės, kad netrikdytų vaiko ir kad pakeitus vaiko 
tapatybę pernelyg nerizikuotų. 

Karimas sugniaužė kumščius. Jis neabejojo, kad viskas taip ir 
buvo suplanuota. Moteris galėjo apgauti mokykloje visus, nes 
ji visą laiką buvo šalia. Ši hipotezė viską paaiškino: išmoningai 
suklastojusi oficialius vaiko dokumentus, ji lengvai vedžiojo už 
nosies visus Sarzako gyventojus. Drebančiu balsu jis paklausė 
direktorės: 

— Ar galėtumėte švietimo skyriuje gauti tikslesnės informacijos 
apie šią mokytoją? 

— Šį vakarą? 

— Taip, šį vakarą. 

— Aš... Taip, aš pažįstu tuos žmones. Tai įmanoma. Ką jūs 
norėtumėte sužinoti? 

— Aš noriu sužinoti, kur Fabienė Pasko-Iero apsigyveno po 
to, kai išvyko iš Sarzako. Kur ji mokytojavo prieš atvykdama į 
jūsų miestą. Taip pat suraskite ją pažinojusių žmonių. Ar jūs 
turite mobilųjį telefoną? 

Moteris padiktavo telefono numerį. Jos balsas rodė nemenką 
nustebimą. Karimas pasitikslino: 

— Kiek jūs truktumėte nuvykti į švietimo skyrių ir surinkti 
šias Žinias? 

— Apie dvi valandas. 

— Nepamirškite telefono. Aš jums skambinsiu po dviejų va- 
landų. 

Karimas nėrė iš namelio ir atsisveikindamas pamojavo „Kros- 
nelei“, kur ką tik pagal Saint-Guy muziką prasidėjo naujas šokis. 


„Užmušti“ dvi valandas. 

Karimas pasitaisė kepuraitę ir pasuko automobilio link. Vėjas 
nuo jūros nešė purslus ir smiltis taip, jog, rodės, suardys žemę, 
asfaltą. Sprendžiant, kaip prastumti dvi valandas, toptelėjo, kad 
šis rajonas jam dar ne viską bus atskleidęs. | 

Bandė įsivaizduoti Fabienę ir Juditą Iero - dvi vienišas bū- 
tybes, vieną vasarą čia atvykdavusias sekmadieniais. "Tiksliai 
regėjo epizodus, apsvarstė kiekvieną detalę, galinčią užvesti ant 
naujo kelio, kuriuo jam reikia eiti. Prieš akis iškilo motina ir 
dukra, slapčia žingsniuojančios ryto šviesoje šiame krašte, kur 
jų niekas nepažįsta. Moteris ryžtingai nusiteikusi, nerimaujanti 
dėl savo vaiko veido. O jis, dvilytis vaikelis, dvigubai užsi- 
sklendęs iš baimės. 

Abdufas nežinojo kodėl, bet įsivaizdavo šią keistą porą, nu- 
grimzdusią į paties sielvarto ištakas. Regėjo jas susikibusias už 
rankų, žingsniuojančias tyloje... Kuo jos čia atvykdavo? Trau- 
kiniu? Autobusu? 

Leitenantas nusprendė aplankyti visas geležinkelio, autobusų 
stotis, policijos nuovadas, tikėdamasis aptikti ką nors bylai ar 
savo atminčiai... 

Dvi valandos: taip arba ne. 

Jis ėmė važiuoti, rausvame danguje matėsi paskutiniai besi- 
leidžiančios saulės spinduliai. Spalio naktys jau ankstyvą valandą 
viską skandino tamsoje. 

Karimas sustojo prie telefono būdelės ir pirmiausia paskam- 
bino į regiono policijos Rodė skyrių, ieškodamas automobilio, 
1982 metais užregistruoto Lioto departamente Fabienės Pasko 

ar Fabienės Iero pavarde. Bergždžios pastangos. Techninis pasas 
nei viena, nei kita pavarde nebuvo išduotas. Jis vėl sėdo į au- 
tomobilį ir atkakliai tęsė paieškas aplinkinėse stotyse, nors jo 
neapleido mintis, kad ji galėjo atvykti nuosavu automobiliu. 

Jis užsuko į keturias geležinkelio stotis. Tam, kad keturis 
kartus nieko nepeštų. Abdufas sukorė daugybę kilometrų suk- 
damas ratais apie vienuolyną ir atrakcionų parką. Automobilio 
žibintų šviesoje matė vien aukštus, pamėkliškus siluetus: me- 
džius, uolas, tunelius... Jautėsi puikiai. Adrenalinas šildė kūną, 
jį buvo apėmęs jaudulys ir budrumas. Grįžo nakties ir baimės 
pojūčiai, kuriuos taip mėgo kadaise. Tokie jausmai jį užplūsdavo 
automobilių stovėjimo aikštelėse, kai jis taikydavo pirmuosius 
raktus, pasislėpęs už kokio stulpo. Sutemos Karimo nebaugino: 
tai buvo jo pasaulis, jo priedanga, jo stichija. Jose jausdavosi 
saugiai, galingas tarytum grobuonis ar viskam pasirengęs karys. 

Penktoji stotis buvo krovinių zona, užgriozdinta senais va- 
gonais ir melsvos spalvos cisternomis. Jis jau ketino važiuoti 
sau, bet staiga stabtelėjo. Stovėdamas ant tilto virš automa- 
gistralės išvažiavimo iš Setos vakarinės dalies, žvelgė į kelių 
mokesčių rinkimo postą už trijų šimtų metrų. Nuojauta kuždėjo, 
kad reikėtų ten užsukti. 

Patikrinti kiekvieną akin kritusią detalę. 

Nuriedėjęs apvažiavimo keliu tuoj pasuko dešinėn, palik- 
damas už savęs eilę ligustrų. Keletas lengvos konstrukcijos pa- 
statų: tai ir buvo automagistralės darbuotojų postas. Jokios 
švieselės. Vis dėlto prie dunksančio angaro leitenantas išvydo 
žmogų. Suktelėjo vairą jo pusėn, pastatė automobilį ir nuskubėjo 
prie silueto, triūsiančio šalia didžiulio krovininio automobilio. 

Žvarbus vėjas įsismarkavo. Buvo sausa, blausu, atsidavė dul- 
kėmis, tarsi kokio druskingo gūsio viduje. Policininkas peržengė 
krūvon sumestus kelio ženklinimo skydus, kastuvus, plastmasės 
talpas. Pabeldė į mašinos kėbulą - ten buvo druskos krovinys — 
metalas skardžiai suskambėjo. Vyriškis krūptelėjo, jo apsiausto 
gobtuve žiojėjo vien akims paliktos skylės. Jis suraukė pilkšvus 
antakius. 

— Kas atsitiko? Kas jūs toks? 

— Piktoji dvasia. 

— Ką? 

Karimas šypsodamasis atsirėmė į kėbulą. 

— Juokauju. Policija, tėtuši. Man reikalinga informacija. 

— Informacija? Čia nieko iki rytojaus ryto nebus, aš... 

— Automagistralių postai per parą privalo dirbti dvidešimt 
keturias valandas. 

— Postai postais, o mano vieta čia... 

— Aš viską teisingai pasakiau. Mes nueisime ten kartu. Tu 
gurkštelsi kavos, o aš užmesiu akį į kompiuterį. 

- Į... kompiuterį? Bet... ko jūs ieškote? 

- Tuojau viską sužinosi. 

Kontora buvo kelių aukštų lengvos konstrukcijos pastate. 
Plonos sienos, laikinos durys, klijuote užtiesti rašomieji stalai. 
Visur tamsu ir nė gyvos dvasios, išskyrus prietemoje mirgu- 
liuojantį kompiuterį. Jį domino centrinė informacijos duomenų 
bazė, ištisus metus renkanti ir tiekianti informacijos srautą apie 
regiono autostradų tinklą. Kompiuterio atmintyje buvo visos 
žinios: kiekvienas autojvykis, gedimas ar kelių policijos patrulių 
iškvietimas. | 

Seniokas buvo nusiteikęs pats ieškoti medžiagos. Nusimetė 
apsiaustą. Karimas murmėjo jam į ausį: 

— 1982-ųjų liepa. Privalai rasti. Man reikia visko. Visų auto- 
įvykių. Visų gedimų. Pravažiavusių automobilių skaičiaus. Men- 
kiausios smulkmenėlės. Visko. 

Seniokas nusimovė pirštines ir pūsdamas šildėsi sugrubusius 
pirštus. Paskui keletą sekundžių spaudinėjo klaviatūrą. Pasirodė 
1982 metų informacijos lapas. Skaičiai, duomenys, gedimai. 
Nieko neįprasta. 

— Ar galėtum paieškoti pagal pavardę? - paklausė Karimas 
pasilenkęs virš vyriškio. 

— Prašau sakyti paraidžiui. 

— Jų yra keletas: Žiudas Itero, Judita Iero, Fabienė Pasko, 
Fabienė Iero. 

— Kiek jų čia? - niurnėjo seniokas, įvesdamas giminės vardus. 

Bet staiga, po keletos sekundžių, sumirksėjo atsakymas. Ka- 
rimas priėjo arčiau. 

— Ką jis sako? 

— Duomenų bazėje yra duomenų apie vieną iš šių pavardžių. 
Tačiau ne 1982-ųjų liepą. 

— Ieškok toliau. 

Vyriškis paspaudė dar keletą klavišų. Šviečiančiame ekrane 
tamsiomis raidėmis pasipylė žinios. Policininkas juto gyslose 
stingstant kraują. Prieš akis iššoko data: 1982 08 14. Data, kuri 
buvo užrašyta ant Žiudo kapo. Bylos antraštėje būtent taip ir 
užrašyta: „Žiudas Itero.“ 

— Aš nepamenu pavardės, - tarė vyriškis. - Tačiau gerai pri- 
simenu tą avariją. Žiaurus įvykis prie Eron Sandrė. Automobilis 
paslydo. Jis perkirto automagistralės pertvarą ir atsitrenkė tiesiai 
į garsą sulaikančią sieną. Jie abu, motina ir sūnus, buvo rasti 
metalo laužo krūvoje. Bet mirė tik vaikas. Jis sėdėjo priekyje. 
Motinai pavyko išsigelbėti, ji atsipirko sužeidimais. Kraujo 
klanai buvo nutekėję per abi plento puses. Įsivaizduoji - per abi 
trijų eismo juostų puses! 

Karimas nepajėgė suvaldyti drebulio. Štai kaip pasibaigė Fa- 
bienės ir Juditos Iero slapstymasis. Šimtu trisdešimties kilometrų 
per valandą greičiu, tiesiai į garso apsaugos sieną. Absurdiška. 
Ir taip paprasta. Policininkas vos nešaukė iš beviltiško pykčio. 
Jis negalėjo patikėti, kad visi įvykiai ir moters atsargumas staiga 
baigėsi, slystelėjus automobilio ratams. 

Ir vis dėlto jis jau nuo pat pradžios žinojo: Judita mirė 1982- 
ųjų rugpjūtį, kaip ir iškalta jos antkapyje. O dabar išaiškėjo 
mirties aplinkybės. Ašaros degino vokus, tarytum jis ką tik būtų 
išgirdęs apie brangaus žmogaus netektį. Žmogaus, kurį mylėjo 
tik keletą valandų, bet stipriu įniršiu. Koks būna anapus žodžių 
tr metų. Anapus erdvės ir laiko. 

— Kalbėk toliau, - paliepė jis. - Kaip atrodė vaiko kūnas? 

— Jis... Jis buvo visiškai įsmigęs į priekinę radiatoriaus dalį. Tai 
buvo kūno ir geležies košė. Po galais, mes tada užtrukome daugiau 

negu šešias valandas... Žodžiu... Aš niekada to neužmiršiu... Jo 
veidas buvo... žodžiu... Ten nebuvo nei veido, nei galvos, nieko. 

— O motina? 

— Motina? Aš nežinau, ar tai buvo motina. Šiaip, tai jos pa- 
vardė buvo kitokia... 

— Žinau. Ar ji buvo sunkiai sužeista? 

— Ne. Jai labai pasisekė. Tik kraujosruvos, įdrėskimai... Ga- 
lima sakyti, beveik nieko. Kadangi automobilis apsisuko kita 
puse, supranti? Ir keleivio pusė visu greičiu trenkėsi į sieną. Po 
tokio apsisukimo smūgis buvo neišvengiamas ir... 

— Kaip ji atrodė? 

— Kas? 

— Moteris. 

— Niekad jos nepamiršiu. Tikra milžinė. Plataus veido brunetė. 
Masyviais akiniais. Apsirengusi juodu, klostėmis krentančiu 
drabužiu. Elgėsi keistai. Ji net neverkė. Atrodė labai šalta. Gal 
buvo ištikta šoko, aš nežinau... 

— Koks buvo jos veidas? 

— Gražus. 

— Kaip tai suprasti? 

- Iškiliais skruostais, daugiau neprisimenu... Oda labai šviesi, 
beveik permatoma. 

Abdufas pakeitė pokalbio temą. 

— Jūs saugote kiekvieno nelaimingo atsitikimo bylą? Suvestinę, 
mirties liudijimą ir kitus dokumentus. 

Seniokas pasišiaušęs žiūrėjo į jį. Jo akys klapsėjo kaip kavos 
pupelės. 

— Ko tau, tiesą sakant, reikia, dički? 

— Parodyk man tuos dokumentus. 

Vyriškis nusišluostė rankas į megztinį ir atidarė stumdomas 
spintos dureles. Karimas žiūrėjo į jį, skiemenimis skaitantį nu- 
kentėjusiųjų pavardes. 

— Žiudas Itero. Štai čia, bet aš tave perspėju... 

Karimas paėmė į rankas bylą ir vieną po kito ėmė versti 
puslapius. Liudijimai, pažymėjimai, protokolai, draudimo 

protokolai. Visos aplinkybės. Fabienė Pasko vairavo Sarzake 
išnuomotą automobilį. Gyvenamoji vieta buvo ta pati, kurią 
jam buvo nurodęs gydytojas Masė, smulkių akmenų nusėtame 
slėnyje buvo likę namo griuvėsiai. Tačiau stebino tai, kad 
motina patvirtino savo vaiko vyriškos lyties pavardę: Žiudas 
Itero. 

— Aš nesuprantu, - pasakė policininkas, - ar vaikas buvo 
berniukas? 

— Na taip... - seniokas pažvelgė į dokumentus, kuriuos Ka- 
rimas laikė rankose. - Ji taip sakė... 

— Ar prisimeni, gal dėl to buvo kilę kokių nors neaiškumų? 

— Neaiškumų? Ką tu iš tiesų nori sužinoti? 

Policininkas stengėsi kalbėti ramiai: 

— Paklausyk, aš tavęs paprasčiausiai klausiu, ar buvo įmanoma 
nustatyti vaiko lytį? 

— Aš ne gydytojas! Bet atvirai pasakysiu, kad nebuvo įma- 
noma. Tai buvo ne kūnas, o jo gabalai... Dalis buvo įsmigusi į 
buferį... — jis persibraukė ranka veidą. - Aš negaliu to atpasakoti, 
dički... Aš čia dirbu dvidešimt penkerius metus ir mačiau daug 
nelaimingų atsitikimų... Vaizdas visada būna baisus... - jis iškėlė 
aukštyn rankas, tarytum norėdamas išsklaidyti rūko debesis. — 
Žinai, man tai panašu į besikartojantį požeminį karą, kuriame 
siaučia siaubingos jėgos! 

Karimas suvokė, kad vaikas buvo visiškai sumaitotas ir mo- 
teris galėjo baigti savo melagystę jį palaidodama. Bet kodėl? Ar 
ji ko nors bijojo, kokios nors grėsmės? Netgi tada, kai jos 
mergytė jau buvo mirusi? 

Leitenantas vėl pradėjo sklaidyti dokumentus ir rado avarijos 
nuotraukas. Kraujas. Sudaužyta geležis. Kūno dalys, netoli kė- 
bulo išsimėčiusios galūnės. Jis greitai pravertė tuos lapus. Darėsi 
bloga. Pagaliau rado mirties liudijimą, gydytojo išrašą ir teiginį, 
kad kūnas apibūdinamas tik abstrakčiai. 

Karimas atsirėmė į sieną, nes svaigo galva. Po to žvilgtelėjo į 
laikrodį. Neblogai „užmušė“ dvi valandas. 

Pastarosios jį taip pat buvo pribaigusios. 

Jis prisivertė dar kartą patyrinėti popierius. Pirštų atspaudai 
atspausti mėlynu rašalu kartoninėje kortelėje. Jis keletą se- 
kundžių žiūrėjo į dermatoglifiką ir paklausė: 

— Čia jo atspaudai? 

— Ką nori tuo pasakyti? 

— Ar šie atspaudai iš tikrųjų yra vaiko? 

— Aš nesuprantu tavo klausimų. Na taip, žinoma... Aš pats pa- 
daviau rašalą. Kūno likučiai buvo įvynioti į antklodę. Daktaras 
prispaudė kraujuojančią ranką. Košmaras. Mes visi skubėjome, 
norėdami kuo greičiau baigti. Klausyk, aš ir dabar sapnuoju, taigi... 

Karimas įsikišo dokumentus po odine striuke. | 

— OK. Aš juos pasiimu. 

— Gerai, neškis. Sėkmės tau. 

Leitenantas atsitraukė nuo stalo. Jis buvo pritrenktas. Akyse 
raibuliavo. Kontoros prieangyje seniokas jam šūktelėjo: 

— Būk atsargus. 

Karimas atsigręžė. Vyriškis stovėjo petimi atsirėmęs į įstik- 
lintas duris druską nešančiame vėjyje, ir žiūrėjo į jį. Siluetas 
atrodė dvigubas, viena dalis atsispindėjo stikle. 

— Ką? - paklausė policininkas. 

— Sakau, būk atsargus. Žiūrėk, kad jie tavęs niekada ne- 
persekiotų. 

Karimas pabandė nusišypsoti: 

— Kodėl? 

Vyriškis užsitraukė gobtuvą. 

— Todėl, kad juos pažįstu, aš juos jaučiu: tu turi reikalų su 
mirusiais. 


— Leitenante, jūs man to neliepėte padaryti... Aš paskambinau 
savo kolegei iš švietimo skyriaus... 

Moters balse skambėjo džiaugsmingas iaudulys. Karimas bu- 
vo sustojęs prie telefono būdelės ir surinkęs direktorės mobiliojo 
telefono numerį. Ji pasakojo toliau: 

— Sargas mums labai maloniai... 

— Ką jūs radote? 

— Visą Fabienės Iero, mergautine pavarde Pasko, dokumentų 
aplanką. Bet tai dar viena aklavietė. Dvejus metus praleidusi 
Sarzake, moteris dingo. Ji turbūt metė mokytojos darbą. 

— Ar įmanoma sužinoti, kur ji po to įsikūrė? 

— Deja, ne. Rodos, kad ji tais metais nutraukė sutartį su 
Švietimo ministerija. Ir jos nebeatnaujino. Tai tiek. Švietimo 
skyrius su ja daugiau nebeturėjo jokių ryšių. 

Karimas stovėjo Setos priemiesčio gyvenamojo kvartalo pra- 
džioje. Per būdelės durų stiklą jis stebėjo po žibintais sustojusius 
automobilius, ant jų kėbulų krito šviesa. Direktorės informacija 
jo nenustebino. Vėl dingo visi Fabienės Pasko pėdsakai. Pėd- 
sakai, vedantys prie jos paslapties. Tragedijos. Ir piktųjų dvasių. 

— Iš kur ši moteris atvyko į Sarzaką? 

— Iš Gernono, universitetinio miesto Izeros departamente už 
Grenoblio. Šiame mieste ji dėstė tik keletą mėnesių. Prieš tai 
mokė mažoje Taverlė pradinėje mokykloje, atokiame Pelvu kalno 
kaimelyje. 

— Ar jums pavyko ką nors sužinoti apie jos asmeninį gy- 
venimą? 

Nesulaukusi klausimo pabaigos, ji ėmė berti: 

— Fabienė Pasko gimė 1945 metais, Korivjė, Izeros slėnyje. 
1970-aisiais ištekėjo už Sylveno Iero ir tais pačiais metais Gre- 
noblio konservatorijoje už skambinimą fortepijonu gavo pirmąją 
premiją. Tuomet įgijo teisę dėstyti ir... 

— Prašau sakyti toliau. 

— 1972 metais įstojo į pedagoginę mokyklą. Po dvejų metų 
pradėjo dirbti tame pačiame Izeros departamente, Taverlė pradi- 
nėje mokykloje. Čia praleido šešerius metus. 1980-aisiais mokykla 
nustojo veikusi, nes naujai nutiestu keliu vaikai galėjo lengvai 
pasiekti gretimo kaimelio mokyklą netgi žiemos metu. Todėl Fa- 
bienei buvo pasiūlyta dirbti Gernone. Tiesiog sutapimas, už pen- 
kiasdešimties kilometrų nuo Taverlė. Gernonas žymus garsiais 
dėstytojais. Jaukus, labai intelektualus universitetinis miestelis. 

— Jūs buvote užsiminusi, kad ji našlė. Kada mirė jos vyras? 

— Kantrybės, jaunuoli, kantrybės, viską papasakosiu! 1988- 
aisiais, atvykdama į Gernoną, Fabienė turėjo vyro pavardę ir 
tai, rodos, nieko nestebina. Tačiau, prabėgus vos šešiems mėne- 
siams, į Sarzaką ji grįžta viena. Per tą laiką, kurį praleido Ger- 
none, jos vyras dingsta. 

— Byloje nieko neužsimenama apie jį? Apie jo asmenį? Spe- 
cialybę? 

— Tai Švietimo skyrius, ne seklių agentūra. 

Karimas atsiduso. 

— Prašyčiau pasakoti toliau. 

— Netrukus po jos atvykimo į Gernoną ji prašosi perkeliama 
dirbti kitur. Nesvarbu kur, kad tik kuo toliau nuo šio miesto. 
Keista, ar ne? Ir išsyk įsidarbina Sarzake. Nieko čia stebėtino: 
juk niekas nelinkęs dirbti mūsų puikiajame departamente... Ten 
ji susigrąžina mergautinę pavardę. Kaip sakoma, tikriausiai 
norėjo pradėti naują gyvenimo puslapį. 

— Jūs nieko nekalbate apie jos vaiką. 

— Iš tiesų, ji turėjo vaiką. Tai buvo mergytė, gimusi 1972-aisiais. 

— Taip ir įrašyta? 

— Aha, taip... 

— Kuo ji vardu? 

— Judita Iero. Bet ir vėl, Sarzake apie ją nieko neminima. 

Kiekvienas faktas tiksliai patvirtino Karimo įtarimus. Jis klau- 
sinėjo toliau: 

— Ar jūs suradote žmonių, pažinojusių ją Sarzake? 

— Taip. Aš kalbėjau su tuo metu dirbusia direktore Matilda 
Sarman. Ji labai gerai prisiminė Fabienę. Pastaroji atrodė keista 
moteris. Paslaptinga. Uždaro būdo. Labai graži. Ir labai tvirto 
sudėjimo. Metro aštuoniasdešimties ūgio. Pečiai buvo tarytum... 
Ji nuolat skambindavo pianinu. Virtuozė. Aš jums sakau viską, 
ką sužinojau... 

— Ar Sarzake Fabienė Pasko gyveno viena? 

— Matilda sakė, kad taip, ji gyvenusi viena. Nuošaliame slė- 
nyje, už dešimties kilometrų nuo miestelio. 

— Ir niekas nežinojo, kodėl ji staiga išvyko iš Sarzako? 

— Ne, niekas. 

— O iš Gernono, prieš dvejus metus? 

— Ne. Galbūt reikėtų dar daugiau pasidomėti, aš... - moteris 
dvejojo, paskui ryžosi paklausti, - ir vis dėlto leitenante... ar jūs 
galėtumėte man nors truputėlį paaiškinti ryšį tarp šios bylos ir 
vagystės mano mokykloje, aš... 

— Vėliau. Ar jūs dabar važiuojate namo? 

— Hm... taip, žinoma... 

— Prašau pasiimti visą medžiagą apie Fabienę Pasko ir laukti 
mano skambučio. 

— Aš... Gerai. Sutarta. Kada jūs man vėl skambinsite? 

— Nežinau. Netrukus. Aš jums netrukus viską paaiškinsiu. 

Karimas padėjo ragelį ir vėl įsistebeilijo į naujutėlaičius auto- 
mobilius aikštelėje. Ten buvo „Audi“, „BMW“, „Mercedes“, 
žvilgantys ir greiti, apsišarvavę apsauginėmis signalizacijomis. 
Jis dirstelėjo į laikrodį: nuo paieškų pradžios buvo prabėgusi 
dvidešimt viena valanda. Atėjo metas susisiekti su senuoju po- 
licijos vilku. Leitenantas surinko tiesioginį Kruazjė telefono 
numerį. Iškart pasigirdo kriokiantis balsas: 

— Kad tave kur velniai! KUR ESI? 

— Toliau tiriu bylą. 

— O aš maniau, kad jau pakeliui į nuovadą. 

— Ne. Privalau važiuoti į paskutinę vietą. Į kalnus. 

— Į kalnus? 

— Taip, į mažą universitetinį miestelį prie Grenoblio. Į Ger- 
noną. 

Patylėjęs Kruazjė pareiškė: 

— Tam reiktų rimtos dingsties... 

— Turiu būtent tokią, komisare. Mano pėdsakai veda į patį 
miestelį. Ten rasiu išniekintojų pėdsakus. 

Kruazjė nebeatsakė. Atrodo, kad Karimo pasitikėjimas savimi 
jam užgniaužė kvapą. Pasinaudodamas savo padėties prana- 
šumu, leitenantas kalbėjo toliau: 

— Ar yra kokių naujienų apie automobilį? 

Komisaras dvejojo. Karimas pakėlė toną: 

— Tai yra naujienų ar ne? 

— Mes radome automobilį ir jo savininką. 

— Kaip? | 

— Vienas liudytojas jį matė D143 plente. Valstietis, važiavęs 
traktoriumi. Apie antrą valandą ryto jis matė pro šalį važiuo- 
jančią „Ladą“ ir tiksliai įsiminė departamento numerį. Patik- 
rinome: „Lada“ ten ir registruota. Techninio patikrinimo pro- 
tokole pažymėta, kad ji buvo su rusiškomis padangomis. Tai 
ieškomas automobilis. Mes įsitikinę beveik aštuoniasdešimčia 
procentų. 

Karimas susimąstė. Ši informacija jam pasirodė kiek įtartina, 
nukritusi ant galvos pernelyg laiku. 

— Iš kur tas liudytojas atsirado? 

Kruazjė nusijuokė. 

— Visas Sarzakas sujudęs. Atvykę regiono policijos tarnybos 
vyrukai, kaip paprastai, rimti. Emėsi darbų iš peties, kaip ir 
Karpentre, kai buvo išniekinta daugybė kapų. - Kruazjė niršo. 
— Spauda taip pat neduoda ramybės. Tikras pragaras. 

Karimas sukando dantis. 

— Prašau pasakyti to miesto pavadinimą, greitai. 

— Su manimi taip nekalbama, Karimai, aš... 

— Pavadinimą, komisare. Argi jūs nesuvokiate, kad tai mano 
byla. Kad aš vienas pats aptikau šio chaoso šaknis? 

Kruazjė nutilo, nes tiriant šią bylą, jo meistriškumas nublanko. 
Prabilo šaltu tonu, tarsi sakydamas kalbą: 

— Karimai, per visus mano darbo metus niekas su manimi 
taip dar nebuvo kalbėjęs. Aš noriu, kad tu padėtum tašką „savo“ 
byloje. Ir kuo greičiau. Jei ne, visas tavo pastangas paversiu 
niekais. 

Iš jo balso tono Karimas suprato, kad dabar ne laikas aiškintis. 
Keliomis bendromis frazėmis apibūdino paieškų rezultatus. Pa- 
pasakojo Fabienės ir Juditos Iero pikto likimo persekiojimus. 
Išdėstė apie jų beprotišką slapstymąsi, tapatybės pakeitimą, auto- 
mobilio avariją, apie vaiko žūtį. Kruazjė suglumęs sumurmėjo: 

— Tavo pasakojimas kaip iš kokio romano. 

— Mirtis ir yra romanas, komisare. 

— Taaip... Bet aš nematau jokio ryšio tarp tavo istorijos ir 
mūsų šios nakties įvykių... 

— Apie tai aš štai ką galvoju, komisare. Fabienė Iero nebuvo 
pamišėlė. Ir ją iš tikrųjų kažkas persekiojo. Ir manau, kad tie 
patys žmonės šiąnakt buvo atvykę į Sarzaką. 

— Na? 

Karimas giliai atsikvėpė. 

— Manau, jie grįžo, kad patikrintų keletą detalių. Tai, ką jau 
žinojo, bet kažkoks netikėtas įvykis juos staiga privertė grįžti. 
— Kur tu ruošiesi jų ieškoti? Ir kas galėtų būti tie žmonės? 

— Neįsivaizduoju. Bet manau, kad velniai yra pusiaukelėje, 
komisare. 

— Skamba lyg iš mokslo fantastikos knygos. 

— Galbūt, bet faktai akivaizdūs: Žan Žorė mokyklos api- 
plėšimas, Žiudo Itero kapo išniekinimas. Taigi prašau pasakyti 
man to išniekintojo pavardę ir miestą, komisare. Aš noriu žinoti, 
ar kalbama apie Gernoną. Mano galva, to košmaro raktas būtent 
ten ir... 

— Užsirašyk: Filipas Sertis, Moriso-Bliašo gatvė nr. 7. 

Karimo balsas sudrebėjo: 

— Koks miestas, komisare? Gernonas? 

Kruazjė kiek patylėjo. 

— Taip, Gernonas. Aš nežinau, koks stebuklas tave ten nuvedė, 
bet, dievaži, tu eini pačiais karščiausiais pėdsakais. 

VII 


Prieš akis vėl iškilo vokiečių fotografės nuotraukos. Atletai 
trumpai kirptais plaukais, bėgantys prieškariniame Berlyno sta- 
dione. Greiti. Galingi. Išdidūs. Jų judesiai, rodės, lyg seno trūk- 
čiojančio filmo vaizdai, o grublėtas bėgimo takelis - tarsi ant- 
kapio paviršius. Regėjo bėgančius vyrus. Girdėjo bėgimo takelyje 
kaukšinčius žingsnius. Jautė duslų bėgikų kvėpavimą, nesu- 
tampantį su žingsnių aidu. 

Tačiau netrukus tuos vaizdus pertraukė miglotos detalės. 
Veidai tapo pernelyg niūrūs ir neįsimintini. Skliautai pernelyg 
masyvūs ir didingi. Ką slėpė tie žvilgsniai? Kai tribūnas užliedavo 
nerimą keliantys riksmai, atletai staiga atsukdavo veidus, aki- 
duobės be obuolių, bet tai jiems netrukdė nei matyti kelio, nei 
bėgti. Atvirkščiai, rodės, kad iš kraujuojančių žaizdų sklinda 
nauja garsų banga... netylantys šūksniai... žilpinančios šviesos... 

Nymanas pabudo, išpiltas ledinio prakaito. Balkšva moni- 
toriaus šviesa jį akino lyg absurdiškoje apklausoje. Jis susitvardė 
ir įtraukė galvą į apykaklę. Apsižvalgė, ar niekas nepastebėjo, 
kad buvo užsnūdęs. Baimė, kurią juto, virto pas Sofiją Kejua 
matytais fotografijų vaizdais. Nacistinės nuotraukos, kurių au- 
torės pavardės negalėjo prisiminti. 

Pusė dešimtos vakaro. 

Jis nusnūdo vos keturiasdešimt penkias minutes. Po apsilan- 
kymo sandėlyje, Nymanas per Marką Kostą, tebelaukiantį, kol 
iš ledynų į ligoninę atveš lavoną, tuoj perdavė savo radinius 
(mažą sąsiuvinėlį, metalines groteles ir balkšvus miltelius) in- 
žinieriui iš Grenoblio Patrikui Astjė. 

Pagaliau Nymanas atsidūrė čia, universiteto bibliotekoje, 
ketindamas išsiaiškinti atsitiktinai aptiktų žodžių „upės“ ir 
„purpuro“ prasmes. Pradėjęs nuo žemėlapių, pirmiausia per- 
žvelgė hidrografinį tinklą, tikėdamasis ten aptikti tuos pava- 
dinimus. Vėliau ėmėsi informacijų rodyklės, ieškodamas knygų, 
katalogų ar dokumentų su tokiais terminais. Tačiau nieko nerado 
ir skaitinėdamas staiga užsnūdo. Po keturiasdešimties bemiegių 
valandų nervai buvo išsekę ir jis jautėsi kaip marionetė, kuriai 
staiga kažkas nupjovė virvutes. 

Komisaras vėl žvilgtelėjo į didelę skaityklos salę. Prie stalų ir 
už stiklinių pertvarų policininkai civilių drabužiais vis naršė 
knygas, kuriose buvo rašoma apie blogį, apsivalymą ar akis... 
Du pareigūnai sudarinėjo studentų, paėmusių įtartinų knygų, 
sąrašus. Dar vienas darbuotojas vis studijavo Remi Kejua di- 
sertaciją. 

Nymanas jau netikėjo, kad nusikaltėlių pėdsakus galima ap- 
tikti knygose, lygiai kaip ir policininkai, laukiantys savo bu- 
dėjimo pabaigos. Jau dešimt valandų visiems buvo žinoma, kad 
ir Grenoblio regiono policija prisijungusi prie bylos tyrimo, nes 
Nymano, Barno ir Vermonto pajėgų susijungimas nedavė tei- 
giamų rezultatų. 

Ir iš tiesų: nepaisant sutelktų pajėgų, byla nerodė jokių gy- 
vybės ženklų. Kapitono Vermonto brigadai į pagalbą buvo at- 
siųsti ir Romanų bazėje apgyvendinti trys šimtai kariškių, turėję 
išnaršyti Miurė viršukalnę ir rytinį Beladonos kalno šlaitą. At- 
vykę sunkvežimiais septintą vakaro, vadovaujami Vermonto, jie 
tuojau emė šukuoti naktinę vietovę. Be šių kariškių, dar buvo 
pasitelktos dvi Valencoje įkurdintos saugumo kuopos. 

Iššniukštinėta daugiau kaip trys šimtai hektarų. Deja, siste- 
mingos paieškos iki šiol nebuvo vaisingos - ir nebus, Nymanas 

tai žinojo. Jei žudikas būtų palikęs kokių nors pėdsakų, jie jau 
būtų buvę aptikti. Vis dėlto komisaras radijo siųstuvu nuolat 
susisiekdavo su Vermontu ir žemėlapyje žymėjosi pagrindinius 
taškus: vietas, kur buvo rasti abu lavonai, fakulteto pastatus, 
Serčio sandėlį, kalnų namelius... 

Kelių eismo stebėjimas taip pat sugriežtintas. Vietoj aštuonių 
užkardų dabar pastatytos dvidešimt keturios. Aplink Gernoną 
išsidėstę stebėjimo punktai apėmė didžiulę teritoriją. Užkardos 
kontroliavo visus išvažiavimo ir įvažiavimo į miestus ir kaimelius 
kelius, nacionalinius ir departamentų plentus. 

Kapitono Barno renkamų popierių taip pat daugėjo. Paieškų 
mastas augo. Faksai nesiliovė spjaudę žinutes: liudijimus, atsa- 
kymus į apklausas, įvairias pažymas... Negana to, apklausų 
blankai buvo vis siuntinėjami į kitas, tolesnes, slidinėjimo stotis. 
Brigados, neturinčios faksų, būdavo kaipmat aprūpinamos ryšio 
priemonėmis ir iš tenai imdavo plaukti žinutės ir aplinkraščiai. 

Nuo vidurdienio pradėti apklausinėti asmenys, per pastarąsias 
dvi savaites bendravę su pirmąja auka. Kita brigada vis dar klau- 
sinėjo geriausius regiono alpinistus, kada nors įkopusius į Valerno 
ledyną. Kvotė atsiskyrėlius, gyvenančius ne Gernone, o įsikūrusius 
aukštumų kaimeliuose, išsibarsčiusiuose uolėtų kalnų šlaituose 
virš universiteto miesto. Tyrėjų gretos buvo pakankamos. 

Vermonto būrys pedantiškai nustatinėjo Remi Kejua galimus 
kopimo maršrutus iki pat paskutiniojo, leėmtingo, kiti studijavo 
antros aukos kelią, siekiantį ledynų viršūnę, kuriuo galbūt kopė 
ir žudikas. Trasos buvo sunumeruotos, įvestos į kompiuterių 
atmintį palyginimui su turima informacija. 

Darbų šurmulyje, tarytum kovos įkarštyje, Nymanas atkakliai 
laikėsi savų veikimo metodų. Jis tikėjo, jog ras žudiką, kai suvoks 
nusikaltimo stimulą. Tai galėjo būti kerštas. Tačiau tą hipotezę 
reikėjo pagrįsti tvirtais argumentais. Nei valdžia, nei visuomenė 
nesuvoktų tokio kriminalistikoje paradoksalaus teiginio, kad 
kaltininkas - auka. Oficialiai buvo skelbiama, kad žmogžudys 
žudė nekaltas aukas. O Nymanui reikėjo įrodyti, kad aukos ir 
yra kaltininkai. 

Kaip išsikapstyti iš keblios situacijos? Kejua ir Sertis buvo 
paslaptingi, užsisklendę savo kiautuose. Sofi Kejua nieko nepra- 
sitarė, O jos poelgiai nieko nesakė. Apklausus Serčio motiną ir 
sanitaro padėjėjo kolegas, paaiškėjo, kad jiems žinomas tik 
išorinis Filipo Serčio gyvenimas. Motina nežinojo net apie san- 
dėlį, priklausiusį jos vyrui Renė Serčiui. 

Na tai ką? 

Nymanas šiuo momentu galvojo apie kitą jo sąmonę už- 
valdžiusią ir visas kitas mintis išstūmusią paslaptį. Mobiliuoju 
telefonu paskambino Barnui: 

— Kas girdėti iš Žuazno? 

Jaunasis leitenantas, pavyzdingas policininkas, degantis troš- 
kimu pasisemti profesinių žinių iš „mokytojo“, vis dar nebuvo 
pasirodęs. 

— Taip, - nutęsė Barnas, —- aš nusiunčiau vieną savo vyrukų į 
neregių institutą, kad sužinotų, kur jis po to galėjo nuvykti. 

— Ir ką? 

Kapitonas nuvargusiu balsu ėmė dėstyti: 

— Žuazno iš instituto išvyko apie septintą vakaro. Atrodo, 
kad nuvažiavo į Anesi aplankyti oftalmologo. Gernono uni- 
versiteto profesoriaus, dirbančio su instituto pacientais. 

— Jam skambinote? 

— Žinoma. Ir darbo, ir namų telefonais. Nė vienas numeris 
neatsako. 

— Turite adresus? 

Barnas padiktavo Nymanui adresą: medikas gyveno tame 
pačiame name, kur buvo ir jo kabinetas. 

— Aš vykstu ten ir tuoj grįšiu, - nusprendė Nymanas. 

— Bet... kodėl? Žuazno išsiaiškins ir... 

— Aš esu atsakingas. 

— Atsakingas? 

— Jei vaikėzas prikrėtė kvailysčių, jei nepagrįstai rizikavo, tai 
vien norėdamas mane nustebinti arba pasirodyti drąsus, su- 
prantate? 

Pareigūnas raminamu tonu paprieštaravo: 

— Žuazno tuoj pasirodys. Jis nepatyręs. Kiša galvą kur pa- 
kliuvo, jis nieko nepeš... 

— Sutinku. O jeigu jam gresia pavojus? Pačiam to nejaučiant. 

— Ė... pavojus? 

Nymanas neatsakė. Trumpam įsivyravo tyla. Barnas, rodės, 
nesuvokė komisaro žodžių prasmės. Staiga pridūrė: 

— Ak taip, buvau pamiršęs: Žuazno skambino į ligoninę. Jis 
ketino patekti į archyvus. 

— Į archyvus? 

— Į milžiniškas po ligonine esančias požemines galerijas, ku- 
riose yra viso regiono gyventojų dokumentai, ligų aprašymai 
nuo pat gimimo ir mirties liudijimai. 

Komisarą vis labiau slėgė nerimas: taigi šio reikalo mažasis 
blondinas ėmėsi vienas. Patraukė institute prasidėjusiu keliu, 
kuris jį nuvedė pas oftalmologą, dar vėliau - į centrinės ligoninės 
archyvus. Komisaras baigė šneką klausimu: 

— Kas nors jį matė ligoninėje? 

Barnas atsakė, kad niekas. Nymanas padėjo ragelį. Staiga 
telefonas vėl suskambo. Dabar ne laikas siuntinėti radijo žinutes, 
naudoti kodus ar kitas atsargumo priemones. Visi tardytojai nuo 
šiolei dirbo skubomis. Pasigirdo virpantis gydytojo Kosto balsas: 

— Ką tik gavau išlaisvintą kūną. 

— Sertis? 

— Taip, jis, be jokios abejonės. 

Komisaras atsiduso. Visos per tris valandas surinktos žinios 
apie Sertį tiksliai atitiko bylos aprašus. Dabar galima oficialiai 
siųsti brigadą į sandėlį kruopščiai kratai. Kostas kalbėjo toliau: 

— Tarp pirmojo ir antrojo kūnų sužalojimų yra didelių skirtumų. 

— Kokių? 

— Žmogžudys išėmė akis ir amputavo rankas. Nupjovė jas iki 
riešų. Jūs to nepastebėjote, nes kūnas buvo suriestas kaip em- 
brionas: bigės sugrūstos tarp kelių. 

Akys. Rankos. Nymanas juto paslaptingą ryšį tarp šių dviejų 
kūno dalių. Tačiau negalėjo suvokti, kokia klaiki logika sieja 
tuos sužalojimus. 

— Viskas? — dar pasiteiravo. 

— Kol kas taip. Pradedu skrodimą. 

— Kiek laiko jis truks? 

— Mažiausiai dvi valandas. 

— Pradėk nuo akiduobių ir pakviesk mane tuoj pat, kai ką 
nors atrasi. Esu įsitikinęs, kad ten mums yra palikti kokie nors 
ženklai. | 

— Jaučiuosi lyg paties pragaro liudytojas, komisare. 


Nymanas perėjo skaityklos salę. Prie pat durų išvydo pla- 
čiapetį policininką, palinkusį prie Remi Kejua disertacijos. Ap- 
sukęs ratą, atsisėdo į įstiklintą skaityklos atatvarą priešais jį. 

— Kaip sekasi? 

Pareigūnas pakėlė akis. 

— Vargstam. 

Komisaras šyptelėjo, rodydamas į storą popierių šūsnį. 

— Nieko naujo? 

Policininkas truktelėjo pečiais. 

— Vis Graikija, olimpiados, sportinės rungtynės ir panašūs 
dalykai: bėgimas, ieties metimas, atletų grumtynės... Kejua kalba 
apie ypatingą fizinį žmogaus galimybių išbandymą, apie re- 
kordus... - policininkas dvejodamas nutilo, - tarytum... čia būtų 
koks ryšys su aukštesnėmis jėgomis. Jis teigia, kad fizinis akty- 
vumas tuo metu buvo tiesiogiai susijęs su dievais... Pavyzdžiui, 
jis aiškina, kad atblon, antikos atletas, peržengęs fizinių gali- 
mybių ribas, galėjo pažadinti žemės gaivalus... derlingumą, 
vaisingumą. Jūs pats žinote, kad pačiame futbolo rungtynių 
įkarštyje Žaidėjai tarsi įgauna stulbinančios jėgos ir... 

— Ką dar įsidėmėjai? 

— Pasak Kejua, antikos atletai buvo ir poetai, ir muzikai, ir 
filosofai. Mažasis bibliotekininkas ypač pabrėžia būtent tą ryšį. 
Atrodytų, kad jis ilgėjosi tų laikų, kuomet dvasia ir kūnas žmo- 
guje sudarė harmoniją. Tai išryškėja pavadinime: „Olimpijos 
nostalgija.“ Ilgėjimasis tobulesnio žmogaus, puikiai protaujančio 
ir stipraus, sąmoningo ir sportiško. Kejua šiai reikliai epochai 

priešpriešina dabartinį amžių, kurio inteligentai — bejėgiai, o 
atletai - besmegeniai. Mūsų amžiuje jis regi vien smukimo žymes, 
kūno ir proto atsiskyrimą. 

Nymanas vėl prisiminė sapnuoto košmaro atletus. Neregiai, 
bėgantys grublėtu takeliu. Sofija Kejua aiškino, kad jos vyras 
įžvelgė, jog Berlyno sportininkai - tai atgimusi anų laikų kūno 
1r minties sąsaja. 

Komisaras taip pat mąstė apie universiteto sportininkus: 
mokslininkų vaikai, apie kuriuos pasakojo Žuazno, pasiekdavo 
geriausių rezultatų ir moksle, ir sporte. Tad šie ypač talentingi 
jaunuoliai tarsi patvirtino tobulo atleto koncepciją. Kai rek- 
toriaus kabineto prieškambaryje Nymanas apžiūrinėjo meda- 
lininkų nuotraukas, jų veiduose įžvelgė jaunatvišką, nerimą 
keliančią jėgą. Lyg fizinės jėgos ir sielos įsikūnijimą. Kokia nors 
filosofija? Šyptelėjo neramiai jį stebinčiam jaunam policininkui. 

— Atrodo, nelabai ką supranti, - pasakė Nymanas. 

— Sunkiai. Nebent vieną sakinį iš dviejų. - Vyriškis pasitrynė 
nosies galiuką. - Bet pasitikiu savo nuovoka. Čia apie fašistus, 
tą iš tolo užuodžiu. 

— Manai, kad Kejua buvo nacis? 

— Aš negalėčiau taip tiesiai pasakyti... Viskas gal kiek sudėtin- 
giau... Tačiau jo mitas apie antžmogį, pradedant pasakojimais 
apie tobulo proto atletus, man primena tuos kliedesius apie 
aukštesnę rasę ar panašių pažiūrų kratinį... 

Nymanui vėl prieš akis iškilo Berlyno olimpiados nuotraukos 
Kejua buto koridoriuje. Šiose nuotraukose ir Gernono spor- 
tininkų pasiekimuose slypėjo kažkokia mįslė. Galbūt esmė, ta- 
čiau kas tai galėjo būti? 

— Ar čia nera jokių aliuzijų apie upes? - paklausė pagaliau. — 
Apie purpurinės upes? 

— Ką? 

Pjeras Nymanas atsistojo. 

— Nieko. 

Operatyvinės grupės darbuotojas žiūrėdamas į aukštą vyriškį 
melsvu apsiaustu, atsakė: 

— Aš kalbu nuoširdžiai, komisare, jūs verčiau paklausinė- 
tumėte kokį studentą, daugiau už mane išmanantį, nes... 

— Čia reikalingas profesionalumas. Ieškau detalių mūsų bylai. 

Pareigūno veidas staiga įgavo naują nepatiklią išraišką. 

— Manote, kad šie kliedesiai gali būti svarbūs mūsų bylai? 

Nymanas įsikibo į lango rėmą ir užvertė aukštyn galvą. 

— Tokiuose dalykuose reikšminga kiekviena detalė. Čia nebūna 
nei atsitiktinumų, nei nereikšmingų mažmožių. Viskas juda kaip 
atomo struktūra, supranti? Prašau skaityti toliau. 

Nymanas paliko jį iš nuostabos atvipusiu žandikauliu. 

Lauke, universiteto teritorijoje, komisaras matė žybčiojant 
televizijos grupių prožektorius. Prisimerkė ir ant pastato laiptų 
įžvelgė kresną Vincento Luiso siluetą. Universiteto rektorius 
ramindamas kažką nerišliai atsakinėjo nacionaliniam, vietiniams 
kanalams ir net Šveicarijos prancūziškai kalbančiai televizijai. 
Reporteriai, stumdydamiesi alkūnėmis, žėrė klausimą po klau- 
simo. Procesas prasidėjo: žurnalistai lyg skėrių būrys sugužėjo į 
Gernoną. Gandas apie žmogžudystes buvo pasklidęs po visą 
Prancūziją, ir mažą universitetinį miestelį apėmusi panika plito. 

Tačiau tai buvo tik pradžia. 


Pakeliui Nymanas paskambino Antuanui Reimsui. 

— Ar yra kokių naujienų apie anglą? 

— Esu „Dievo namuose“. Jis dar neatgavo sąmonės. Gydytojų 
prognozės pesimistiškos. Jungtinės Karalystės ambasada atsiuntė 
būrį advokatų. Tiesiai iš Londono. Žurnalistai atgriuvo iš pas- 
kos. Įsivaizduok blogiausia: šią košę srėbsi pats. 

Mobilusis ryšys buvo puikus. Reimso balsas skambėjo kaip 
krištolas. 

Nymanas pagalvojo apie direktorių Paryžiaus centre, pri- 
siminė save kažkur ligoninėje, apklausinėjantį nukentėjusias nuo 
draugužių prostitutes ištinusiais veidais, masyviais žiedais pra- 
kirstus antakius. Prieš akis iškilo jo paties sumušti, kruvini 

įtariamųjų veidai. Matė antrankiais prie lovų prirakintas rankas, 
jų virtinė skimbčiojo, mirksėjo neoninės iškabos blankiai ap- 
šviestoje patalpoje. 

Jis regėjo Notr Damo priebažnytį ir save, andai tos šviesios 
nakties vidury išėjusį iš „Dievo namų“, tokį pavargusį, sumuštą, 
nugalėtą. Pjeras Nymanas buvo karys. Jo prisiminimai sklido 
šaltomis mūšio lauko šviesomis, juostomis, ugnies liežuviais. Jį 
ūmai apėmė sentimentai kasdienybei, kurios turbūt niekas ne- 
būtų norėjęs, o Nymanui ji buvo vienintelis tikslas gyventi šioje 
Žemėje. 

— Kaip tavo byla?- paklausė Reimsas. 

Jo tonas jau nebuvo toks agresyvus kaip pradžioje: vis dėlto 
kolegos ėjo išvien ir jungianti praeities gija, kartu praleisti metai 
darė savo. 

— Mes dabar turime jau dvi žmogžudystes. Ir jokio šešėlio ar 
pėdsako. Tačiau einu savo keliu. Ir tikiu, kad neklystu. 

Reimsas nieko neatsakė, bet ši tyla, Nymanas tai juto, bylojo 
apie pasitikėjimą. Policininkas metaliniais akinių rėmeliais pa- 
klausė: 

— O kaip dėl manęs? 

— Kas dėl tavęs? , 

— Norėjau paklausti, kaip reikalai, ar neiškelta byla dėl to 
chuligano? 

Reimsas liūdnai nusijuokė. 

— Tu klausi apie saugumo tarnybas? Jos seniai to tikisi. Tegu 
dar palaukia. 

— Ko? 

— Kad tas anglas numirtų. Ir tada jos galėtų apkaltinti tave 
žmogžudyste. 


Apie vienuoliktą vakaro Nymanas pasiekė Anesi. Jis važiavo 
apšviestomis, ilgomis, žaluma apsiaustomis gatvėmis. Medžių 
lapuose žaidė šviesos ir vešinti lapija mirguliavo tarsi audinys. 
Švystelėjus automobilio žibintams, toliau nuo gatvių Nymanas 
išvysdavo nedidelius statinius: paviljonus, fontanus, skulptūras. 

Už keleto šimtų metrų jie atrodė visai mažyčiai, panašūs į relje- 
finiais piešiniais papuoštas muzikinių dėžučių figūrėles. Tarytum 
miesto aikštės ir skverai savo akmeninėse, marmurinėse ar la- 
pijos dėžutėse būtų slėpę brangenybes. 

Jis važiavo palei Anesi kanalus, tačiau jie nepanėšėjo į Ams- 
terdamo kanalus, tolumoje atsiveriančius vandenis ir kito kranto 
šviesas. Komisarui buvo sunku patikėti, kad tik už keleto šimtų 
kilometrų yra Gernonas, aukos ir gyvuliškas žudikas. Jis pasiekė 
miesto gyvenamąjį kvartalą. Ormo alėja. Voverto bulvaras. Hot 
Bris akligatvis. Šie pavadinimai Anesi gyventojams turėjo skam- 
bėti tarytum galios teikiantys burtažodžiai. 

Jis pastatė automobilį prie akligatvio, kuris leidosi žemyn. 
Aukšti namai, stovėję tiesiai vieni prieš kitus, atskirti už žalsvai 
pilkų sienelių besislepiančių sodų, atrodė dekoratyvūs ir aro- 
gantiški. Ieškomu numeriu buvo paženklintas privatus tašytų 
akmenų viešbutis su išsikišusia pailga pastogėle. Komisaras du 
kartus spustelėjo rombo formos skambutį, kurio mygtukas pri- 
minė akies vyzdį. Marmurinė lentelė apačioje skelbė: „Daktaras 
Edmondas Šernisė. Akių ligų klinika. Akių chirurgija.“ 

“ Jokio atsako. Nymanas nuleido akis. Toks užraktas Nymanui 

buvo ne kliūtis ir jis ryžosi jį atidaryti. Vikriai paklibinęs liežuvėlį 
ir smaigtis, jis atsidūrė marmurinėmis plytelėmis išklotame ko- 
ridoriuje. Rodyklės su užrašais kreipė į laukiamąjį, kuris turėjo 
būti koridoriaus gale kairėje pusėje, bet komisaras dešinėje 
pastebėjo oda apmuštas duris. 

Ligonių apžiūros kabinetas. Pasukęs rankeną, atsidūrė di- 
deliame tarsi erdvi veranda kambaryje, kurio lubos ir dvi sienos 
buvo išklotos stiklinėmis lyg grindinio plytelėmis. Kažkur tam- 
sumoje buvo girdėti, kaip teka vanduo. 

Prabėgo kelios sekundės, kol patalpos gilumoje prie kriauklės 
Nymanas įžvelgė siluetą. 

— Gydytojas Šernisė? 

Žmogus įsistebeilijo į atėjusį. Nymanas žengė arčiau. Pirmoji 
į akis kritusi detalė buvo įdegusios ir blizgančios rankos, pakištos 
po tekančio vandens srove. Senatvės pigmentinėmis dėmėmis 

išmargintos gyslos ir iššokusios venos šakodamosi vingiavo 
stambių riešų link. 

— Kas jūs? 

Balsas buvo romus, taikus. Žemo ūgio, tačiau tvirto sudėjimo 
vyriškis atrodė vyresnis negu šešiasdešimties. Žili, banguoti 
plaukai krito ant aukštos ir įdegusios kaktos, taip pat nusėtos 
pigmentinėmis dėmėmis. Iš profilio vyriškis buvo panašus į uolą: 
visas tarsi iškaltas iš akmens. Paslaptingoji uola dar keistesnė 
atrodė dėl to, kad gydytojas vilkėjo vien berankovius marš- 
kinėlius ir mūvėjo baltomis apatinėmis kelnėmis. 

— Pjeras Nymanas, policijos komisaras. Aš skambinau, bet 
niekas neatsiliepė. 

— Kaip jūs įėjote? 

Nymanas pakarpė pirštais lyg iliuzionistas cirke. 

— Savotiškas būdas. | 

Vyriškis diskretiškai šyptelėjo, nerodydamas nepasitenkinimo 
dėl storžieviškų policininko manierų. Alkūne stumtelėjo ilgą 
čiaupo kotą ir pakėlęs į viršų alkūnes, ieškodamas rankšluosčio, 
perėjo kambarį. Dabar prieblandoje buvo matyti inokuliariniai 
instrumentai, mikroskopai, lentelės su muliažais, vaizduojančios 
anatominę akies obuolio sandarą. Šernisė ramiai asakė: 

— Vidudienį čia jau buvo atėjęs vienas policininkas. Ko jūs 
pageidautumėte? 

Nymanas stovėjo per kelis žingsnius nuo gydytojo. Ir tik dabar 
suprato, kad regi svarbiausią jo bruožą —- tą, kuris jį padėtų 
išskirti iš tūkstančio kitų žmonių: akis. Šernisė žvilgsnis buvo 
bespalvis: pilka akies rainelė jam teikė gyvatės budrumo. Vyz- 
džiai buvo panašūs į mažyčius akvariumus, kuriais galėtų plau- 
kioti geležiniais žvynais pasidengusios pavojingos būtybės. Ny- 
manas atšovė: 

— Atėjau būtent dėl jo ir norėčiau kai ko paklausti. 

Vyriškis atlaidžiai nusišypsojo. 

— Originalu. Policininkai dabar klausinėja vieni apie kitus? 

— Kelintą valandą jis atėjo? 

— Sakiau, apie šeštą vakaro. 

— Taip vėlai? Ar jūs prisimenate jo klausimus? 

- Žinoma. Klausinėjo apie Gernono instituto pensiono gyven- 
tojus. Institutas priima vaikus, turinčius regėjimo problemų, aš 
juos nuolatos gydau. 

— Ko jis dar klausė? 

Šernisė atidarė raudonmedžio spintą. Iš ten pasiėmė šviesius 
marškinius plačiomis klostėmis ir keliais lengvais judesiais juos 
apsivilko. 

— Jį domino vaikų susirgimų kilmė. Paaiškinau, kad tai pa- 
veldimos ligos. Kalbėjome ir apie pašalines šių ligų priežastis, 
užsikrėtimus ar, tarkim, diagnozavimo klaidas. 

— Ką jam atsakėte? 

— Kad tai nesąmonė. Genetinius susirgimus sąlygoja šio miesto 
nuošalumas ir artimų giminių santuokos. Tuokiantis giminėms, 
krauju perduodamos ligos plinta. Šis fenomenas būdingas at- 
kampioms vietovėms. Pavyzdžiui, Sen Žano regionui Kvebeke 
arba Jungtinių Valstijų am1s54 bendruomenėms. Analogiškas 
atvejis ir Gernone. Šio slėnio gyventojai neišvyksta gyventi kur 
nors už kalnų... Kam ieškoti kitų paaiškinimų, kad suprastume 
tokius elementarius reiškinius? 

Gydytojas, nesivaržydamas Nymano, apsimovė šviesiai mels- 
vas kelnes. Jos buvo iš spindinčio audinio. Šernisė atrodė ele- 
gantiškas ir labai subtilus. Komisaras kalbėjo toliau: 

— Ar jis klausė dar ko nors? 

— Užsiminė apie transplantacijas. 

— Apie transplantacijas? 

— Taip, apie akių transplantacijas. Nesupratau, kodėl jis tuo 
domėjosi. 

— Jis jums nepaaiškino bylos konteksto? 

— Ne. Bet aš mielai atsakiau į visus klausimus. Pavyzdžiui, jis 
teiravosi, ar išimamos akys ragenos persodinimui. 

Taigi Žuazno mintys krypo į chirurgiją. 

— Ir kaipgi? 

Šernisė pritilo, delnu perbraukė smakrą, tarsi tikrindamas 
barzdos šiurkštumą. Už stiklo sienos driekėsi medžių šešėliai. 


2II 


— Aš jam paaiškinau, kad tokios operacijos nebūtinos. Ra- 
genos pakeitimas šiandien itin paprasta operacija. Dirbtinės 
medžiagos sparčiai gerėja. O akies tinklainės išsaugoti perso- 
dinimui dar nesugebame, taigi apie persodinimus negali būti nė 
kalbos... - Gydytojas tyliai nusišaipė. - Žinote, tos istorijėlės 
apie spekuliaciją organais - tai vien žmonių fantazijos padarinys. 

— Jis dar ko nors klausė? 

— Ne. Jis atrodė nusivylęs. 

— Patarėte jam nuvykti dar kur nors? Gal davėte kokį adresą? 

Šernisė mandagiai vyptelėjo. 

— Štai kas, atrodo, nerandate savo kolegos. 

— Prašau atsakyti. Ar galite nurodyti vietą, kur jis nuvyko po 
susitikimo? Gal užsiminė, kur ketina važiuoti pirmiausia? 

— Ne. Ničnieko nesakė. - Jo veidas paniuro.- Vis dėlto norė- 
čiau žinoti, ką tokio jis narplioja? | 

Nymanas iš vidinės palto kišenės ištraukė Kejua lavono nuo- 
traukas ir padėjo ant rašomojo stalo. 

— Kalbama apie žmogžudystę. 

Šernisė užsidėjo akinius, įžiebė mažą lempą, stovinčią ant 
trikojo, ir įsistebeilijo į nuotraukas. Praviri vokai. Sužalotos 
akiduobės. | 

— Pone... - sumurmėjo jis. 

Atrodė pasibaisėjęs ir sykiu be galo susidomėjęs. Kitame stalo 
gale Nymanas pastebėjo dailiai į kinišką penalą sudėliotų chro- 
muotų skalpelių rinkinį. Nusprendė baigti apklausą duodamas 
klausimus kaip specialistas specialistui. 

— Mano byloje panašiai nužudytos dvi aukos. Gal tie suža- 
lojimai atlikti profesionalų? 

Šernisė atsitiesė. Veidas buvo nusėtas prakaito lašeliais.Tyloje, 
rodės, sustojo sekundės. Pagaliau jis pralemeno: 

— Dieve, ką jūs norite pasakyti? 

— Aš kalbu apie akių pašalinimą. Čia jos matomos stambiu 
planu.- Nymanas padėjo kitas panašaus pobūdžio nuotraukas. — 
Atpažįstate įpjovimus, kuriuos būtų galėjęs padaryti jūsų pro- 
fesijos žmogus? Specifinius sužalojimus? Žudikas išėmė akis, 

rūpestingai išsaugodamas vokus: tai paprasta, o gal reikalingos 
rimtos anatomijos žinios? 

Šernisė vėl įsigilino į nuotraukas. 

— Kas galėjo padaryti tokį dalyką? Kas galėjo būti toks... 
išsigimėlis? Kur tai įvyko? 

— Gernono apylinkėse. Daktare, atsakykite į mano klausimą, 
ar ši operacija daryta profesionalo? 

Oftalmologas vėl atsitiesė. 

— Apgailestauju. Aš... aš apie tai nieko nežinau. 

— Kokie, jūsų galva, instrumentai buvo naudojami? 

Gydytojas paėmė į rankas nuotraukas. 

— Manau, kad jis po obuoliais pakišo geležtę... perpjovė opti- 
nius nervus, akies raumenis, nepažeisdamas elastingų vokų. 
Manau, kad po to išsyk atrėmęs geležtę į akiduobės kraštą išvertė 
akį. Galėjo panaudoti ir monetą, ar jūs suprantate? 

Nymanas susidėjo nuotraukas. Tamsiai įrudęs gydytojas aki- 
mis sekė menkiausią Nymano judesį, tarytum matyti vaizdai 
būtų švietęsi per jo palto audinį. Šernisė marškinių šonuose 
išryškėjo prakaito dėmės. 

— Norėčiau jums duoti bendro pobūdžio klausimą, - ištarė 
Nymanas. - Prašau pagalvoti ir neskubėti į jį atsakyti. 

Gydytojas atsitraukė atbulas. Veranda, rodės, sklidina šo- 
kančių medžių šešėlių. Jis davė komisarui ženklą kalbėti. 

— Kokį bendrą bruožą matote tarp žmogaus akių ir rankų? 
Kokį ryšį įsivaizduotumėte tarp šių dviejų žmogaus kūno dalių? 

Oftalmologas žengė keletą žingsnių. Jis, regis, vėl atgavo 
mokslo žmogui būdingą ramybę ir savitvardą. 

— Bendras bruožas yra akivaizdus, - pasakė pagaliau. - Akys 
ir rankos yra išskirtinės žmogaus kūno dalys. 

Nymaną nukrėtė šiurpas. Nuo pat gydytojo Kosto paaiš- 
kinimų pradžios pats tai „jautė“, tačiau viduje tiksliai apibrėžti 
negalėjo. Dabar jį ėmė mušti prakaitas. 

— Ką jūs norite tuo pasakyti? 

— Mūsų akių rainelės yra unikalios. Tūkstančiai jas sudarančių 
skaidulų sukuria tik vienam individui būdingą piešinį. Tai mūsų 

genų padiktuota biologinė žymė. Akies rainelė tokia pat reikš- 
minga, kaip ir pirštų atspaudai. Akys ir rankos - vienintelės mūsų 
kūno dalys, paženklintos biologinėmis žymėmis. Biometrinėmis 
žymėmis, patikslintų specialistai. Atimkite akis ir rankas ir su- 
naikinsite išorinius kūno požymius. Taigi, kas yra žmogus, kuris 
miršta be šių skirtybių? Niekas. Lavonas anonimas, praradęs savo 
tapatybę. Ir galbūt sielą. Kas žino? Kitaip tariant, baisesnės pa- 
baigos neįmanoma įsivaizduoti. Apskritai, tai netgi ne kūnas. 

Šviesa, atsispindėjusi nuo stiklinių grindų bespalviuose Šernisė 
vyzdžiuose, paryškino jų skaidrumą. Kambarys atrodė panašus 
į stiklinę rainelę. Akies anatomijos piešiniai, prieš šviesą šmė- 
žuojantys siluetai, medžių šešėliai: kiekvienas elementas žaidė 
lyg lęšio gilumoje. 

Komisaras atgavo pasitikėjimą: jis mąstė apie Kejua rankas, 
apie pirštus, neturinčius jokių papiliarų, apie žudiką, kuris šitai 
žinojo. Žudikas, be jokios abejonės, nenupjovė plaštakų todėl, 
kad jos buvo anonimiškos. 

Žudikas naikino biologines aukų žymes. 

— Manau, - vėl prašneko gydytojas, - manau, kad akys dar 
tiksliau negu pirštų atspaudai leidžia identifikuoti asmenybę. 
Jūsų kolegos, dirbantys policijoje, turėtų npie tai pamąstyti. 

— Kodėl jūs tai kartojate? | 

Šernisė prietemoje nusišypsojo. Jam vėl grįžo profesionalo 
pasitikėjimas. 

— Dalis mokslininkų teigia, kad iš akies rainelės galima ne tik 
nustatyti individo sveikatos būklę, bet ir sužinoti jo gyvenimą. 
Mažyčiai taškeliai, šviečiantys aplinkui vyzdį, atspindi mūsų 
tikrąją genezę... Ar jums niekada neteko girdėti apie iridologus? 

Kažkokiu nepaaiškinamu būdu Nymanas juto, kad šitie žo- 
džiai iš tikrųjų yra bylą gaubianti šviesa. Jis dar nežinojo, kurlink 
ji vedė, tačiau neabejojo, kad akių uždegimų specialisto ir žudiko 
mintys buvo panašios. Šernisė kalbėjo toliau: 

— Pastaroji mokslo šaka atsirado praėjusio amžiaus pabaigoje. 
Vokiečių kilmės erelių dresuotojas nustatė neįprastą reiškinį. 
Vienas plėšrūnas susilaužė koją. Žmogus pastebėjo, kad jo rai- 

nelė įgijo naują žymę. Tarytum aukso spalvos randą. Šis įvykis 
atsispindėjo paukščio akyje. Pone, akys tarytum aidas atkartoja 
fizinius pasikeitimus. Aš tuo tikiu. Kas žino, kaip yra iš tiesų? 
Galbūt jūsų ieškomas žudikas, išėmęs savo aukos akis, norėjo 
sunaikinti kažkokių įvykių pėdsakus, kad vėliau jų nebūtų ga- 
lima perskaityti akies rainelės gilumoje? 

Nymanas traukėsi atbulas, stebėdamas tolstantį gydytoją ir 
nuo jo tįstantį šešėlį. Uždavė paskutinį klausimą: 

— Kodėl šiandien popiet jūs neatsiliepėte į skambutį? 

— Buvau išjungęs telefoną, - nusišypsojo gydytojas. - Aš pir- 
madieniais nekonsultuoju. Šią popietę ir šį vakarą norėjau su- 
sitvarkyti kabinetą... 

Šernisė grįžo prie spintos ir iš ten išsitraukė švarką. Jį apsivilko 
vienu plačiu ir tiksliu judesiu. Švarkas buvo melsvas, tamsus, 
lengvo ir tiesaus silueto. Jis vėl prašneko, tarytum pagaliau 
įvertinęs Nymano apsilankymo reikšmę: 

— Tai jūs manęs dieną ieškojote? Apgailestauju. Visa tai būčiau 
papasakojęs telefonu. Man nesmagu, kad atėmiau iš jūsų tiek 
brangaus laiko. 

Vyriškis bėrė žodžius nesusimąstydamas. Kiekviena jo bron- 
zinės odos pora dvelkė egoizmu ir abejingumu. Buvo aišku, kad 
jis jau pamiršęs net išniekintas Remi Kejua akiduobes. 

Nymanas žiūrėjo į apnuogintą akies obuolio muliažą, į išsi- 
raizgiusias ant akies baltymo kraujagysles, kurios, rodės, tvink- 
čioja, nes per storus sienas ir lubas dengiančius stiklus nesiliovė 
šmėžavę medžių šešėliai. 

— Aš anaiptol nesugaišau, - atsiduso komisaras. 


Lauke komisaro Nymano laukė kitas netikėtumas. Kažkoks 
tamsiaodis, regis, lūkuriavo jo atsirėmęs į savo automobilį, 
pastatytą priešais žibinto šviesą. Aukštas kaip ir jis pats, tipiškas 
arabas su ilgomis įtartinomis kaselėmis, spalvota kepuraite ir 
Liuciferio barzdike. 

Nepageidaujamą žmogų prityręs policininkas sugeba atpažinti 
iškart. Ilgšis, nors ir atsainia poza, priklausė būtent tai kategorijai. 

Priminė narkotikų pardavėjus, su kuriais turėdavo tiek reikalų 
tamsiose Paryžiaus gatvėse. Nymanas galėjo lažintis iš krūvos pi- 
nigų, kad šis tipas turi užsikišęs pistoletą. Jis ėjo artyn, spausda- 
mas MR73, ir negalėjo patikėti savo akimis: Arabas jam šypsojosi. 

— Jūs Nymanas? - paklausė, kai komisaras buvo jau už kelių 
žingsnių. 

Arabas kyštelėjo ranką į vidinę striukės kišenę. Nymanas 
akimoju pasiruošė kautis ir nutaikė pistoletą. 

— Nejudėk! 

Arabas šypsojosi sfinkso veidu - jo žvilgsnis buvo kupinas 
pasitikėjimo ir ironijos, - tiesiog trykštantis jėga, kurią Nymanui 
retai tekdavo pajusti, netgi susidūrus su sukčiausiais ir įtarti- 
niausiais tipais. 

Tada Arabas ramiai tarė: | 

— Ramiau, komisare. Aš esu Karimas Abdufas. Policijos lei- 
tenantas. Kapitonas Barnas sakė, kad jus čia sutiksiu. 

Ir akimirksniu jo rankoje sumirgėjo trispalvis pažymėjimas. 
Nymanas neryžtingai segėsi ginklo dėklą. Jis atidžiai Žiūrėjo į 
pritrenkiančios išvaizdos jaunąjį tamsiaodį. Ir išgirdo, kaip 
kasose suskimbčiojo daugybė auskarų. 

— Gal tu iš Anesi brigados? — nepatikliai paklausė. 

— Ne. Aš atvykau iš Sarzako. Lioto regiono. 

— Nežinau tokio. 

Karimas įsidėjo savo pažymėjimą. 

— Apie mus mažai kas žinoma. 

Nymanas šyptelėjo ir dar kartą nužvelgė ilgšįj. 

— Tai kurios gi srities specialistas būsi? 

Sfinksas sprigtelėjo į automobilio anteną. 

— Esu policininkas, kurio jums reikia, komisare. 


Grįždami atgal 56-uoju plentu jie sustojo išgerti kavos. Tolumoje 
buvo matyti policijos užkardos ir apšviesti automobiliai, sulėti- 
nantys greitį prieš pat mirksinčius švyturėlius. 

Nymanas atidžiai klausėsi skubotos Abduto, nežinia iš kur 
atsiradusio policininko, kalbos, kurio neįtikėtina byla, regis, bus 
susijusi su žmogžudystėmis Gernono mieste. Vis dėlto Arabo 
pasakojimas atrodė keistas. Jis kalbėjo apie paslaptingą motiną 
ir jos persikraustymus iš vienos vietos į kitą, apie berniuku 
perrengtą mergaitę, apie piktąsias dvasias, norėjusias sunaikinti 
vaiko veidą, tarytum kokį svarbų daiktinį įrodymą... Jo šneka 
buvo panaši į ilgą kliedesį, išskyrus tai, kad visame šitame chaose 
leitenantas iš Sarzako pasakė vieną realų faktą: naktį iš sekma- 
dienio į pirmadienį Filipas Sertis išniekino Lioto departamente 
esančio mažo miestelio kapines. 

Ši informacija buvo svarbiausia. 

Filipas Sertis - be abejonės - kapų niekintojas. Žinoma, rei- 
kėjo palyginti prie Sarzako kapinių aptiktas padangų žymes su 
„Lados“ protektoriais. Ir jeigu šios žymės patvirtintų Arabo 
įtarimus, tuomet Nymanas pirmą kartą turėtų konkretų įro- 
dymą, kad fo auka yra kalta. 

Bet komisaras nežinojo, kokiu būdu į bylos šerdį įsprausti 
kitus Karimo Abdufo pateiktus elementus: neįtikėtinus pasa- 
kojimus apie mergaitę ir jos „piktų dvasių“ persekiojamą mo- 
tiną. Nymanas paklausė Karimo: 

— Ką tu apie tai manai?. 

Jaunasis Arabas pirštais nervingai trupino cukraus gabalėlį. 

— Aš manau, kad praėjusią naktį dėl kažkokios man neži- 
nomos priežasties piktosios dvasios vėl apsireiškė ir Sertis sugrį- 
žo mano užkampio mokykloje arba kapinėse pasitikrinti kaž- 
kokios detalės, susijusios su mergaitės motinos išsikraustymu 
1982-aisiais. 

— Ir Sertis bus viena tų dvasių? 

— Taip. 

— Absurdas, - suabejojo Nymanas. - 1982-aisiais Filipas Sertis 
buvo dvylikos metų. Negi tu iš tiesų manai, kad toks vaikiščias 
būtų galėjęs bauginti ištekėjusią moterį ir vaikytis ją po visą 
Prancūziją? 

Karimas Abdufas susiraukė. 

— Neįtikėtina. Niekas čia nesisieja. 

Nymanas nusišypsojo ir užsisakė antrą puoduką kavos. Jis 
dar nežinojo, ar tikėti Karimo Abdufo kalbomis. Apskritai neži- 
nojo, ar reikia klausytis įtartino tipo, metro aštuoniasdešimties 
ūgio, kalbų, tipo, kuris nešioja kasytes, turi neįteisintą auto- 
matinį pistoletą ir yra atvažiavęs neabejotinai vogtu „Audi“ 
automobiliu. Tačiau jo papasakotoji istorija buvo tokia pat 
kvaila, kaip ir paties iškeltoji hipotezė: aukos yra kaltininkai. 
Šis jaunas Arabas buvo padūkėlis, degantis netramdomu, ke- 
rinčiu polėkiu. 

Galop Nymanas ryžosi juo pasitikėti. Davė savo asmeninio 
biuro raktą universitete, kur Karimas galėtų susipažinti su visais 
bylos dokumentais, ir atskleidė jam dar niekam neskelbtą savo 
bylos versiją. | 

Komisaras pusbalsiu dėstė argumentus, kuriais jau neabejojo: 
aukos yra nusikaltėliai, žudikas vykdė vieną arba daugelį savo 
keršto planų. Jis vardijo visas detales, patvirtinančias hipotezę. 
Remi Kejua buvo žiaurus šizofrenikas. Papasakojo apie nuo- 
šaliame sandėlyje rastą Filipo Serčio sąsiuvinį. Užsiminė Ny- 
manas ir apie „purpurinės upes“, tuos keistus žodžius, kurių 
prasmę sunku paaiškinti, 17 galiausiai apibūdino dabartinę situa- 
ciją: lauksime antros aukos skrodimo rezultatų, kurie galbūt 
atskleis naujų detalių. 

Taip pat ruseno menka viltis, kad regione sutelktos pajėgos 
atskleis ką nors konstruktyvaus. Tada visiškai tyliai prašneko 
apie Eriką Žuazno ir prasitarė apie savo nuogąstavimus. 

Abdufas uždavė keletą konkrečių klausimų apie leitenanto 
dingimą, kuris, rodės, jį sudomino labiausiai. Nymanas savo 
ruožtu paklausė: 

— Turi kokių minčių šiuo klausimu? 

Jaunasis policininkas vangiai šyptelėjo. 

— Jos tokios pat kaip ir jūsų, komisare. Manau, kad tas vy- 
rukas įklimpo. Prikišo nagus prie kažko svarbaus ir norėjo pats 
susitvarkyti, kad jus visus nustebintų. Įtariu, kad jis aptiko 
esminį dalykėlį, bet dėl to pametė galvą. Norėčiau klysti, bet 

jūsų Žuazno - galbūt rado žudiką ir tai jam - galbūt - kainavo 
gyvybę. 

Kurį laiką jis tylėjo. Nymanas atidžiai žvelgė į tolimas kelio 
pertvarų šviesas. Nenorėdamas sau prisipažinti jau nuo pat 
atsibudimo bibliotekoje galvojo, kad tai, ko gero, bus tiesa. 
Karimas vėl prašneko: 

— Komisare, nemanykite, kad aš cinikas. Tačiau nuo ryto mane 
persekioja vien košmarai. Štai dabar atskubėjau į Gernoną, kur, 
pasirodo, siautėja žudikas, lupantis aukų akis. Sėdžiu prieš jus, 
Pjerai Nymanai, labai prityrusį, kaip sakoma, vieną garsiausių 
Prancūzijos policijos žmonių, o jūs atrodote toks pat apgailėtinas 
kaip ir aš, gyvenantis savo užkampyje... Taigi dabar nuspren- 
džiau daugiau niekuo nesistebėti. Žinau, kad šios žmogžudystės 
tiesiogiai siejasi su manąja byla ir, patikėkite, esu pasirengęs eiti 
iki galo. 

Abu policininkai išėjo. 

Buvo po vidurnakčio. Lauke dulksnojo. Nors ir lijo, buvo 
matyti, kaip tolumoje švysčioja policininkų užkardos. Vairuo- 
tojai kantriai laukė savo eilės. Vieni, pravėrę langelius, kaišiojo 
galvas ir baimingais žvilgsniais apžiūrinėjo kariškių ginklus, 
kurie dabar, staiga kilus liūties bangai, žvilgėjo. 

Komisaras nieko negalvodamas dėbtelėjo į pranešimų gaviklį. 
Iš gydytojo Kosto buvo atėjusi žinutė. Komisaras tuoj pat jam 
paskambino. 

— Kas nutiko? Gal jau baigei skrodimą? 

— Dar ne visai, bet norėčiau jums kai ką parodyti. Čia, ligo- 
ninėje. 

— Ar negali pasakyti telefonu? 

— Ne. Aš laukiu kitų tyrimų rezultatų, kuriuos netrukus gau- 
siu. Atvykite. Kol atvažiuosite, jau būsiu pasiruošęs. 

Nymanas padėjo ragelį. 

— Vėl kažkas naujo? - paklausė Karimas. 

— Galbūt. Aš privalau vykti į ligoninę. O kaip tu? 

— Aš čia atvažiavau tam, kad apklausčiau Filipą Sertį. Bet 
Sertis miręs. Aš pereinu į naują etapą. 


219 


— Kokį? 

— Turiu sužinoti Juditos tėvo mirties aplinkybes. Jis dingo 
Gernone, neabejoju, kad piktosios dvasios ir čia bus prisidė- 
jusios. 

— Apie ką kalbi? Apie žmogžudystę? 

— Kodėl gi ne? 

Nymanas abejodamas pakraipė galvą. 

— Peržiūrėjau viso regiono dvidešimties metų senumo policijos 
archyvus. Neaptikau jokio kabliuko, susijusio su šiuo faktu. Be 
to, Sertis dar buvo vaikėzas, kai... 

— Pats įsitikinsiu. Manau, kad rasiu ryšį tarp šios mirties ir 
vienos ar kitos jūsų aukos. 

— Nuo ko ruošiesi pradėti? 

— Nuo kapinių, - Karimas nusišypsojo. —- Tai jau mano sritis. 
Ne pagrindinė, tačiau labai artima. Norėčiau įsitikinti, kad 
Sylvenas Iero iš tikrųjų palaidotas Gernone. Jau buvau apsi- 
lankęs Taverlė gyvenvietėje ir ten aptikau Juditos Iero, vienintelės 
Fabienės ir Sylveno Iero dukters, gimusios 1972-aisiais, pėd- 
sakus. Ji gimė Gernono centrinėje ligoninėje. Bet radau ne gimi- 
mo, o mirties liudijimą. 

Nymanas jam užrašė savo mobiliojo telefono ir pranešimų 
gaviklio numerius. | 

— Kai bus kas nors slapto, naudokis pranešimų gavikliu. 

Karimas Abdufas įsikišo popieriaus lapelį ir pusiau pamoks- 
laujančiu, pusiau ironišku tonu pareiškė: 

— „Byloje kiekvienas faktas, kiekvienas liudytojas yra tarytum 
veidrodis, kuris atspindi vieną iš daugelio nusikaltimo tiesų...“ 

— Ką? 

— Aš klausiausi jūsų paskaitos, komisare, kai mokiausi ins- 
pektorių mokykloje. 

— Na ir kaip? 

Karimas kilstelėjo striukės apykaklę. 

— Mūsų bylos atitinka veidrodžių teoriją. 

Jis atkišo priekin abu delnus ir lėtai atsuko juos vieną priešais 
kitą. | 

— Jie atspindi vienas kitą, juk taip? Ir kažkuriame kampe, po 
velnių, žudikas mūsų laukia. 

— O kaip tave galėčiau rasti? 

— Aš jums skambinsiu. Prašiau Sarzake mobiliojo telefono, 
tačiau 1997-ųjų biudžetas jau neleido jo nupirkti. 

Jaunasis policininkas arabiškai linktelėjo ir išnyko paslap- 
tingai lyg jūros banga. 

Nymanas taip pat patraukė prie savo automobilio. Jis dar kartą 
žvilgtelėjo į ryškiai raudonos spalvos „Audi“, šovusią pirmyn ir 
paskleidusią už savęs vandens ūką. Staiga pajuto esąs daug vy- 
resnis, dar labiau išsekęs, lyg jį būtų prislėgusi naktis, pragyventi 
metai ir netikrumas. Nebūties gurkšnis įstrigo giliai gerklėje. Bet 
pasijuto dar stipresnis: nuo šiol jis turėjo sąjungininką. 

Netikėtą sąjungininką. 


Kristalai žėrėjo įvairiomis spalvomis - rožine, mėlyna, žalia ir 
geltona. Jie atrodė panašūs į margaspalves prizmes. Pro skaidrią 
plokštelę kaip kaleidoskope buvo matyti lūžtantys šviesų spin- 
duliai. Nymanas, pakėlęs nuo mikroskopo akis, paklausė Kosto: 

— Kas gi čia? 

Gydytojas neužtikrintu tonu atsakė: 

— Stiklas, komisare. Šį kartą žudikas mums paliko stiklo 
daleles. 

— Kurioje kūno dalyje? 

— Vėl akiduobių gilumoje. Už vokų. Jos panašios į mažas, 
prie audinio prilipusias susikristalizavusias ašaras. 

Abu vyriškiai stovėjo ligoninės lavoninėje. Gydytojo chalatas 
buvo kruvinas. Nymanas pirmą kartą jį matė su chalatu baltų 
plytelių fone. Apranga ir vieta jį darė bejausmį ir valdingą. 
Gydytojas ekspertas, žvelgdamas pro akinių viršų, šyptelėjo: 

— Vanduo, ledas ir stiklas. Medžiagų giminystė akivaizdi. 

— Aš sugebu pastebėti akivaizdžius dalykus, - burbtelėjo Ny- 
manas, eidamas link patalpos viduryje gulinčio kūno, užkloto 

antklode. - Ką visa tai reiškia? Norėjau paklausti: ar stiklo šukės 
kuo nors ypatingos? 

— Laukiu Astjė išvadų. Jis nuskubėjo į laboratoriją nuodugniai 
ištirti ir tiksliai nustatyti stiklo kilmę. Turėtų grįžti su miltelių ir 
plaušų, kuriuos jūs aptikote sandėlyje, tyrimų rezultatais. O dėl 
sąsiuvinio rašalo, tai - perdėtas atsargumas. Čia nieko daugiau — 
paprasčiausias rašalas. Ir tiek. Dėl primargintų skaičiais puslapių 
mes neturime jokių kitų versijų... Patikrinus braižą, nustatyta: 
juos iš tiesų rašė Sertis. 

Nymanas atgalia ranka perbraukė ežiuku kirptus plaukus: 
buvo beveik pamiršęs sandėlyje rastus pėdsakus. Tvyrojo tyla. 
Komisaras pakėlė akis ir Kosto veide pastebėjo minties blyksnį 
lyg kokį matematinės lygtics sprendimą, susiraizgiusį vyzdžiuose. 
Komisaras suirzęs paklausė: 

— Kas yra? 

— Nieko. Paprasčiaus'ai... Vanduo, ledas, stiklas... Visais at- 
vejais kalbama apie kristalus. 

— Aš jau sakiau, kad sugebu nustatyti... 

— ... tačiau jie skiriasi savo temperatūra. 

— Nesuprantu. 

Kostas sunėrė rankas. 

— Šias medžiagas sudarančios struktūros pagal temperatūros 
skalę yra skirtingos, komisare. Ledas yra šaltas. Vanduo - 
aplinkos temperatūros. O nepaprastame karštyje smėlis virsta 
stiklu. 

Nymanas, staiga prasiveržus pykčiui, nutraukė jo sampro- 
tavimus. 

— Na ir kas? Ką mums tai duoda tiriant žmogžudystes? 

Kostas įtraukė pečius, tarytum vėl grįždamas į ankstesnį kuk- 
lumo kiautą. 

— Nieko. Tai tik pastaba... 

— Verčiau pasakok apie kūno sužalojimus. 

— Išskyrus rankų amputacijas, jie sutampa su Kejua kūno 
sužalojimais. Skiriasi nebent kankinimo žymės. 

— Sertis nebuvo kankinamas? 

— Ne. Tikriausiai žudikas tiksliai žinojo, ko siekė. Ėjo tiesiai 
prie reikalo. Pašalino rankas ir akis. Pasmaugė. Tačiau kančios 
vis dėlto turėjo būti nepakeliamos. Mat žudikas pradėjo nuo 
kūno dalių šalinimo. Nupjovė rankas, išėmė akis ir tiktai tada 
pribaigė auką. 

— Kokią smaugimo techniką jis naudojo? 

— Tokią pat, komisare. Naudojosi metaline viela. Ja pirmiausia 
surišo savo auką. Kaip ir pirmąjį kartą. Tai rodo panašūs galūnių 
įpjovimai. 

— O rankos? Kaip jis nupjovė riešus? 

— Sunku pasakyti. Man atrodo, kad dar kartą panaudojo lyną. 
Juo perpjovė juos tarytum sviestą, matote, jis apsuko viela riešą 
ir suveržė nepaprasta jėga. Mes ieškome galiūno, komisare. 
Turinčio antgamtiškos jėgos. 

Nymanas susimąstė. Nepaisant šių detalių, kurios galėjo būti 
daugmaž tikslios, jis nepajėgė įsivaizduoti žudiko. Netgi jo 
silueto. Jam kažkas trukdė suvokti aplinkybes. Žudiką įsivaiz- 
davo labai galingą, tarsi nepaprasta energija trykštantį šaltinį. 

— Kada įvykdytas nusikaltimas? - vėl paklausė. 

— Ledynuose toks šaltis, kad neturime priemonių nustatyti 
bent apytikslį laiką. 

Staiga atsidarė lavoninės durys. Tarpduryje išdygo ilgšis ane- 
mišku veidu, stambia priplota nosimi ir skvarbiu žvilgsniu. Akys 
išplėstos, plačios tarytum vaivorykštė. Kostas jį pristatė. Tai buvo 
Patrikas Astjė. Chemikas tuoj padėjo celofaninį paketėlį ant stalo. 

— Aš nustačiau stiklo sudėtį. Tai Fontenblo smėlis, soda, 
švinas, potašas, boraksas. Pagal šių medžiagų pasiskirstymą 
galima atskleisti jo kilmę. Šiuo stiklu grindžiamos grindys. Pa- 
vyzdžiui, baseinų. Arba ketvirtojo dešimtmečio statybos namų. 
Žudikas mus veda link tų vietų, kur yra tokių grindų ir... 

Nymanas apsisuko išeiti. Mat staiga prisiminė oftalmologo 
kabineto lubas ir sienas. Žinojo, kieno dabar eilė. Abejonių 
negalėjo būti: Edmondas Šernisė bus trečioji auka. 

Komisaras jau buvo atidaręs duris, kai Markas Kostas pa- 
klausė: 

— Kur jūs? 

Nymanas atšovė per petį: 

— Aš turbūt žinau, ką dabar darys žudikas. Jei dar nevėlu. 

Komisarą koridoriuje pasivijo Astjė. Ir čiupo už rankovės. 

— Komisare, aš taip pat nustačiau miltelių, rastų sandėlyje, 
sudėtį... 

Pjeras Nymanas per aprasojusius akinius atidžiai pažvelgė į 
chemiką. 

— Ką? 

— Matote, aš kalbu apie tas daleles, kurias surinkote sandėlyje. 

— Ir kaip? 

— Tai mirusių kaulai, komisare. Gyvūnų kaulai. 

— Kokių gyvūnų? 

— Tikriausiai, žiurkių. Keista, bet jūsų žmogysta Sertis, manau, 
augino graužikus ir.. 

Nymanas nustėro. Ji vėl apėmė siaubas. 

— Vėliau, - sušvokštė komisaras. - Vėliau. Aš grįšiu. 


Nymanas lėkdamas nacionaliniu plentu šimto penkiasde- 
šimties kilometrų per valandą greičiu stipriai spaudė vairą. 

Jeigu daktaras Edmondas Šernisė kita auka, vadinasi, jis — 
trečiasis kaltininkas. 

Po Remi Kejua. 

Po Filipo Serčio. 

Ir jeigu Šernisė yra kaltininkas, vadinasi, jis - jaunojo Eriko 
Žuazno žudikas. 

Prakeikimas. Komisaras kramtė lūpas, kad neimtų rėkti. Per- 
kratė galvoje visas nuo pat atvykimo padarytas klaidas. Stengėsi 
padaryti savo nekompetentingumo suvestinę. Tie šunsnukiai 
elgiasi beatodairiškai, ir todėl dabar turėjo prisiversti sugrįžti į 
neregių institutą. Taigi jis pražiopsojo pirmuosius pėdsakus. 

Ir klydo nuo pat pradžios. 

Tuo metu, kai savo byloje kepurnėjosi tarsi krabas, kai su 
naujokais kone žaidė ledynuose ar klausinėjo Serčio motiną, 
Erikas Žuazno nudūmė į institutą ir sužinojo svarbų faktą, 

atvedusį tiesiai pas Šernisė. Jaunasis leitenantas labai skubėjo, 
bet įvykiai jį aplenkė. Vaikinas nesugebėjo įvertinti atradimų 
svarbos. Su gydytoju buvo nepakankamai atsargųs ir klausinėjo 
apie pražūtingą tiesą, kuri tiesiogiai susijusi su byla ir su of- 
talmologu asmeniškai. Dėl tos priežasties, be abejo, Šernisė jį ir 
pašalino. 

Nejučia Nymano sąmonėje kilo naujas įsitikinimas, rūstus ir 
siaubingas, kuriam jis neturėjo jokio įrodymo, vien nuojautą: 
Kejua, Sertis ir Šernisė veikė išvien. Juos vienijo bendras nu- 
sikaltimas. 

Ir sujungė mirtis. 

MES ESAM VALDOVAI, MES ESAM VERGAI. 
MES ESAM VISUR, MŪSŲ NIEKUR NĖRA. 


MES ESAME MATININKAI. 
MES VALDOME PURPURINES UPES. 


Ar įmanoma, kad šie mes yra trys žmonės? Ar įmanoma, kad 
Kejua, Sertis ir Šernisė galėtų būti „purpurinių upių“ šeimi- 
ninkai? Ar įmanoma, kad jie būtų surengę sąmokslą prieš visą 
miestą ir kad jų sandėris būtų žmogžudysčių varomoji jėga? 


Šį kartą durys buvo praviros. Nymanas pasuko dešinėn ir įėjo į 
stiklinę verandą. Prietema, nė garso. Optikos instrumentai at- 
rodė panašūs į arogantiškus siluetus. Komisaras išsitraukė pis- 
toletą ir, suspaudęs jį rankoje, apėjo kambarį. Jame nebuvo 
nieko. Tik medžių šešėliai kaip anąkart šokčiojo ant grindų, 
kiaurai perverdami peršviečiamas grindis. 

Jis pasuko į gyvenamąją namo dalį. Žvilgtelėjo į prietemoje 
skendėjusį laukiamąjį, perėjo marmurinį vestibiulį, kur dramblio 
kaulo ar rago bumbulais papuošti skėčių kotai kyšojo iš laikiklio. 
Už jo buvo svetainė, užgriozdinta masyviais baldais su sunkiais 
užtiesalais, toliau — miegamieji, stūksančios nebemadingos la- 
kuoto medžio lovos. Tuščia. Nei grumtynių, nei bėgimo žymių. 

"Tebelaikydamas rankoje MR73, Nymanas pasuko laiptų link 
ir užlipo į viršutinį aukštą. Atsidūrė mažame darbo kambaryje, 
prisigėrusiame grindų vaško ir cigarų kvapo. Ant nutriušusio 
kilimo stovėjo plonos odos lagaminai su paauksuotais užraktais. 

Komisaras paėjėjo į priekį. Ši vieta tikrai dvelkė pavojumi ir 
mirtimi. Per ovalo formos langelį jis matė vėjo įnirtingai supamas 
aukštas medžių viršūnes. Pamąstęs komisaras suprato, kad šis 
pastogės langelis yra virš verandos stogo. Staiga atvėrė langą ir 
pažvelgė į permatomą stogo viršūnę. 

Kraujas sustingo venose. Ant kvadratinių stiklų, apipurkštas 
lietaus, gulėjo Šernisė kūnas. Jis atrodė susižalojęs į stiklo pavir- 
šių. Rankos atmestos į šalis, kojų pėdos suglaustos, nukryžiuotojo 
poza. Kankinys atsispindėjo stikle lyg žalsvo ežero paviršiuje. 

Vos valdydamasis nesurikęs, Nymanas įsistebeilijo į reginį ir 
tiksliai nustatė vietą, kur buvo kūnas. Staiga suvokęs optinę 
apgaulę, labiau iškišo pro langą galvą, pasisuko į viršutinę fasado 
dalį. Kūnas kabojo tiesiai virš pastogės langelio. 

Lietaus plaunamas vėjyje kabantis Edmondo Šernisė kūnas 
atrodė panašus į siaubo frontispisą. 

Komisaras įlindo vidun, perbėgo mažą darbo kambarį, skubiai 
nusileido kitais siaurais mediniais laipteliais ir klupinėdamas 
pasiekė palėpę. Čia taip pat buvo langas, kita stakta komisaras 
nuslinko prie namo stogvamzdžio ir ėmė iš arčiau apžiūrinėti 
ką tik mirusio Edmondo Šernisė kūną. 

Veide nebuvo akių. Darganoje žiojėjo atviros išdraskytos 
akiduobės. Plačiai išskleistos rankos baigėsi kraujuojančiomis 
bigėmis. Kūnas buvo pririštas keletu tarpusavyje supintų, randus 
ant stambaus ir įdegusio kūno palikusių žvilgančių lynų. Liūtis 
čaižė Nymano veidą, komisaras bandė viską apibendrinti. 

Remi Kejua. 

Filipas Sertis. 

Edmondas Šernisė. 

Jo mintys maišėsi su lietaus šuorais. NE: žmogžudystes įvykdė 
ne iškrypęs homoseksualistas, susiviliojęs kūnu ar maloniu veidu. 
NE: čia veikia ne žudikas maniakas, dėl atsitiktinio įniršio aukojan- 

tis nekaltas aukas. Žudikas yra protingas, jam rūpi atimti ir biolo- 
gines žymes. Žudikas vadovaujasi aiškia varomąja jėga - kerštu. 

Nugalėjęs jį apėmusį norą likti čia, Nymanas įsmuko atgal į 
palėpę. Mirties namuose girdėjo tik savo kraujo tvinksnius. 
Žinojo, kad dar nebaigė darbo. Žinojo galutinę jo laukiančio 
košmaro išvadą: kažkur šiame name yra Žuazno kūnas. 

Šernisė jį nužudė prieš keletą valandų ir netrukus pats sulaukė 
galo. 


Nymanas apėjo visus kambarius, apžiūrėjo kiekvieną baldą, 
kiekvieną užkampį. Grįžo atgal į virtuvę, svetainę, miegamuo- 
sius. Apieškojo sodą, išnaršė priestatą po medžiais, kol pagaliau 
pirmame aukšte, po laiptais, aptiko mažas, spalvotais tapetais 
apklijuotas duris. Jas staiga atlapojo. Laiptai vedė į rūsį. 

Jis greitai lipo žemyn, stengdamasis tiksliai prisiminti visus 
įvykius: vienuoliktą valandą užklupo gydytoją vien su triko ir 
apatinėmis, vadinasi, jis ką tik buvo baigęs kruviną darbą - 
nužudęs Žuazno. Būtent dėl to išjungęs ir telefoną. Dėl to rū- 
pestingai sutvarkė kabinetą, kuriame nudūrė jaunąjį leitenantą 
vienu savo chromuotų skalpelių, komisaro matytų kiniškame 
penale. Dėl tos priežasties Šernisė apsivilko naują kostiumą ir 
susidėjo lagaminus. | 

Kvailas ir aklas buvo Nymanas, apklausinėdamas budelį, ką 
tik baigusį kruviną darbą. 

Rūsyje komisaras išvydo atvirą praėjimą ir voratinkliais ap- 
raizgytas metalines lentynas su šimtais vyno butelių. Tamsūs 
butelių dugnai, raudonas vaškas, rusvos etiketės. Komisaras 
tikrino kiekvieną rūsio užkampį, perstumdė statinaites, atitraukė 
lentynas, kurias vos pajudinus kildavo butelių griūtys. Vyno 
balos skleidė svaigų kvapą. 

Apsipylęs prakaitu, riaumodamas ir krenkščiodamas Nyma- 
nas pagaliau aptiko landą, užgriozdintą dviem gelžgalių sluoks- 
niais. Numušė spyną ir atidarė duris. 

Landos gilumoje ramiai gulėjo Žuazno kūnas, pusiau panar- 
dintas į tamsų, rūdėtą skystį. Aplinkui plūduriavo žali plast- 

masiniai Destopo buteliai. Cheminės medžiagos jau buvo pra- 
dėjusios savo siaubingą darbą. Sugerdamos yrančio kūno kvapą 
jos ėdė kūną, palengva virstantį amonio chloro junginiu. Eriko 
Žuazno, Grenoblio regiono policijos leitenanto, kūnas darėsi 
neatpažįstamas. Plačiai atvertos vaikino akys, rodės, atidžiai 
žvelgia į komisarą iš siaubingo kapo gilumos. 

Nymanas atsitraukė ir ėmė beprotiškai šaukti. Juto, kaip jo 
šonkauliai pakilo ir išsipūtė tarytum skėčio strypai. Įsitvėręs į 
lentynas, prikrautas butelių, kurie nesiliovė dzinksėję liejantis 
vyno upeliams, vėmė tulžimi, įniršiu, sąžinės graužatim. 


Jis nesuvokė, kiek laiko tai. truko. Tvyrojo alkoholio tvaikas. 
Šleikštus rūgšties dvokas. Sąmonės gelmėje lėtai, tarsi juoda 
nuodingo potvynio banga, aiškėjo galutinė tiesa, neturinti nieko 
bendra su Žuazno egzekucija, tačiau naujai nušviečianti visas 
Gernono žmogžudystes. | | 

Markas Kostas suvokė trijų mineralų giminingumą, būdingą 
trims ŽMogžudystėms: vanduo, ledas, stiklas. Nymanas perprato, 
kad netgi ne tai svarbiausia. O sąlygos, kuriose aptikti kūnai. 

Remi Kejua kūnas atsispindėjo upėje. 

Filipo Serčio kūnas atsispindėjo ledyne. 

Edmondo Šernisė kūnas atsispindėjo stikliniame stoge. 

Žudikas siekė, kad pirmiausia būtų pastebėti jų aukų at- 
spindžiai, o ne realūs kūnai. 

Ką visa tai reiškė? 

Kodėl žudikas dėjo tiek pastangų, kad suprojektuotų nu- 
žudytųjų kūnus? 

Nymanas nesugebėjo paaiškinti tokių motyvacijų, bet nujautė 
ryšį tarp vizualinio kūnų dvilypumo, rankų ir akių pašalinimo, 
naikinančio kūno identiškumą - svarbiausiąjį, išskirtinį bruožą. 
Nujautė vientisą nuosprendį, jungiantį abu procesus, paskelbtą 
teismo be apeliacijos: visiškas pasmerktų BŪTYBIŲ sunaikinimas. 

Kuo nusikalto tie žmonės, kad tapo savo atspindžiais ir kad 
jiems buvo atimtos svarbiausios, kūnus skiriančios, žymės? 

VIII 


Gernono kapinės niekuo nepriminė Sarzako kapinių. Balto mar- 
muro antkapiai tarp tamsių žolynų stūksojo tarytum maži si- 
metriški ledkalniai. Aukšti kryžiai lyg smalsūs siluetai dygo prie 
pat kojų. Nukritę lapai atrodė panašūs į atsitiktinai atsiradusias 
gaidas — geltonas dėmes ant smaragdo spalvos vejų. Karimas 
Abdufas kantriai vaikštinėjo tarp kapų, atidžiai skaitydamas 
pavardes, epitafijas, išraižytas marmure, akmenyje ar geležyje. 

Kol kas Sylveno Iero kapo nebuvo. 

Ėjo mąstydamas apie bylą ir apie netikėtus paskutiniuosius 
įvykius. Atskubėjo į šį miestą kiek įmanydamas greičiau, ne- 
dvejodamas dėl į akį „kritusios“ puikios „Audi“. Tikėjosi su- 
čiupti kapų niekintoją, o nerikėtai atsidūrė viena po kitos įvyk- 
dytų žmogžudysčių sūkuryje. Dabar, perskaitęs Nymano bylą, 
stengėsi įtikinti save apie glaudų abiejų bylų ryšį. Mokyklos 
apiplėšimas, kapinių rūsio išniekinimas Sarzake atskleidė tra- 
gišką šeimos likimą. Ir tas likimas dabar buvo virtęs nusikaltimų 
grandine Gernone. Sertis buvo reikšminga šių dviejų nusikaltimų 
figūra, ir Karimas nusprendė pats rasti kitus sąlyčio taškus su 
savo byla ar jas siejančias grandis. 

Tačiau spirale besikartojantys įvykiai nebuvo svarbiausias, 
labiausiai viliojantis dalykas. Jis dabar buvo Pjero Nymano 

valdose, komisaro, taip kritusio į širdį Kan Ekliuzo mokyklos 
seminaruose. Komisaras buvo sukūręs veidrodžio atspindžio ir 
atomo modelio teoriją. Aukšto rango, griežtas, choleriškas, 
atkaklus žmogus. Puikus tardytojas, tarytum plėšrūnas išsi- 
kovojęs savo vietą policininkų pasaulyje ir dėl neprognozuojamo 
charakterio, liguistų žiaurumo išpuolių palikęs jį toli už nugaros. 
Karimas nesiliovė galvojęs apie naują sąjungą. Žinoma, tuo 
didžiavosi. Buvo per daug sujaudintas. Ir sutrikęs, nes būtent 
šiandien, prieš keletą valandų iki susitikimo, buvo jį prisiminęs. 

Karimas ėjo paskutine kapinių alėja. Sylveno Iero kapo ne- 
buvo ir čia. Liko tik vienas į koplyčią panašus statinys, pa- 
remtas dviem menkomis kolonomis: tai kolumbariumas. Sku- 
biai žengęs kelis žingsnius, leitenantas pasiekė pastatą. Jis 
negalėjo praleisti nė vieno užrašo. Karimas ėjo ažūriniu, siauru 
praėjimu tarp daugybės mažų dėžučių su išgraviruotomis da- 
tomis ir pavardėmis. Eidamas į Pelenų salę, vis žvilgčiojo kairėn 
ir dešinėn. Mažytės durelės tarsi laiškų dėžutės keitė viena kitą, 
jos buvo su skirtingais užrašais ir skirtingais piešinių motyvais. 
Kai kur nuvytusi puokštė ironiškai sumirgėdavo nišos gilumoje. 
Kartojosi maldų frazės, iškaltos nugludinto marmuro plokš- 
telėse. 

Karimas priėjo arčiau. Tarp sienų švilpavo drėgnas, gūdus 
besiblaškantis vėjas. Grakščios gipsinės kolonos viena po kitos 
kilo prie policininko kojų tarp nukritusių gėlių vainiklapių. 

Pagaliau rado, ko buvo atėjęs. | 

Antkapio lentelė. Priėjo arčiau ir perskaitė: Sylvenas Iero. 
Gimęs 1951-ųjų vasario mėnesį. Miręs 1980-ųjų rugpjūtį. Ka- 
rimas nebuvo numatęs, kad Juditos tėvas galėjo būti kremuotas. 
Šis būdas prieštaravo religiniams Fabienės įsitikinimams. 

Bet ne tai jį labiausiai nustebino. O gėlės, raudonos ir gaivios, 
sodrios nuo rasos ir drėgmės, ką tik padėtos nišos gilumoje. 
Karimas palietė vainiklapius: puokštė buvo visiškai šviežia. 
Atnešta tikriausiai šiandien. Policininkas pasisukinėjo, stabtelėjo 
ir spragtelėjo pirštais. 

Persekiojimo žaidimai niekada neturi pabaigos. 

Abdufas išėjo iš kapinių ir patraukė pasieniu, ieškodamas 
namo ar kokio pastato, kur galėtų būti kapinių sargas. Rado 
menką priestatą, prisišliejusį prie tos šventos vietos iš kairės 
pusės. Pro langą sklido blyški šviesa. 

Tyliai atidarė pagrindinio įėjimo vartus ir atsidūrė sode, iš 
visų pusių aptvertame vieline tvora, tarytum didžiuliame narve. 
Kažkur burkavo balandžiai. Gal tai vėl koks nors kliedesys? 

Karimas žengė keletą žingsnių — gerklinis burkavimas su- 
stiprėjo, tylą nutraukė sparnų plazdėjimas, lyg kas būtų draskęs 
popierių. Policininkas prisimerkė, apžiūrinėdamas sieną su įdu- 
bimais kaip kolumbariume. Čia perėjo balandžiai. Mažuose 
tamsiai žaliuose narveliuose snūduriavo šimtai pilkų balandžių. 
Policininkas palypėjo trejetą laiptelių ir paskambino į duris. Jos 
beveik tuoj pat atsidarė. 

— Ko čia landžioji, šunsnuki? 

Vyriškis laikė į jį nutaikytą šautuvą su duslintuvu. 

— Aš iš policijos, - ramiu balsu pareiškė Karimas. - Leiskite 
parodyti savo pažymėjimą ir... 

— Ak šitaip, smirdžiau. Tada aš - Šventoji Dvasia. Nejudėk! 

Policininkas atbulomis leidosi laipteliais. Įžeidimas jį įsiutino, 
tačiau šauti į tą žmogpalaikį negalėjo. 

— Nejudėk, tau sakiau! - staugė duobkasys, kišdamas vamzdį 
prie pat policininko veido. 

Iš jo lūpų kampučių tekėjo putos. 

Karimas lėtai traukėsi atgalios. Vyriškis drebėjo. Jis taip pat 
nulipo vieną laiptelį. Narseiva švytravo ginklu lyg valstietis šake 
prieš vampyrą iš eilinio nuotykių serialo. Balandžiai už jų nugarų 
emė plakti sparnais, lyg pajutę grėsmę. 

— Aš tau tuojau sutrupinsiu snukį, aš... 

— Nustebintum mane, tėtušėli. Tavo pyškalas juk tuščias. 

Seilius nusivaipė: 

— Ak taip? Aš jau vakar jį užsitaisiau, smirdžiau. 

— Galbūt, bet kulkos vamzdyje nematyti. 

Vyriškis žvilgtelėjo į savo šautuvą. Karimas tuo pasinaudojo. 
Šoktelėjęs porą laiptelių, kairiąja ranka nubloškė šonan alyva 

išteptą vamzdį. Dešine išsitraukė Glock. Trinktelėjo senį į durų 
staktą ir į jos briauną užlaužė riešą. | 

Duobkasys stūgtelėjo, išmesdamas šautuvą. Pakėlė akis ir 
priešais pamatė į kaktą nukreiptą automatinio pistoleto vamz- 
džio kiaurymę. | 

— Klausyk, ereli, - iškošė Karimas. - Man reikalinga infor- 
macija. Atsakyk į klausimus, ir duosiu tau ramybę. Jeigu kvai- 
liosi, pasidarys sudėtingiau. Gerokai. Ypač tau. Tai pradedam? 

Sargas linktelėjo, iš baimės jo akys buvo iššokusios ant kaktos. 
O veide nė lašelio agresyvumo, dabar jis buvo raudonas kaip 
žaizdras. Tai vadinama „panikos spalva“, Karimui ji gerai pa- 
žįstama. Dar stipriau spustelėjo jo raukšlėtą kaklą: 

— Sylvenas Iero. 1980-ųjų rugpjūtis. Kremuotas. Pasakok. 

— Iero? — sugargaliavo duobkasys. - Nežinau tokio. 

Karimas prisitraukė jį arčiau ir vėl trinktelėjo į nelygią namo 
sieną. Sargas išsiviepė. Akmuo, kyšojęs jo pakaušio aukštyje, 
nusidažė krauju. Bruzdesiui nesiliaujant, iš narvelių ėmė kilti 
paukščiai. Sujudę balandžiai skraidė į visas puses, bet atsitrenkę 
į apsauginius tinklus, blaškėsi lyg kaliniai už grotų. Policininkas 
iškošė: | 

— Sylvenas Iero. Žmona labai aukšta. Brunetė. Garbanotais 
plaukais. Su akiniais. Labai graži. Kaip ir jos mažoji dukrelė. 
Pamąstyk. 

Seilius keliais nervingais judesiais pamataravo galva. 

— Gerai, prisiminiau... tai buvo labai keistos laidotuvės... 
Niekas neatvyko. 

— Kaip tai: niekas? 

— Taip ir buvo, kaip sakau: nebuvo net jo gerosios žmonos, ji 
irgi neatvyko. Už sudeginimą ji man iš anksto sumokėjo ir nie- 
kada daugiau nesugrįžo į Gernoną. Aš sudeginau kūną. Aš... Aš 
buvau visiškai vienas. 

— O tas vyriškis, nuo ko jis mirė? 

— Nuo... žuvo avarijoje... Automobilio avarijoje. 

Arabas prisiminė automagistralę ir siaubingas vaiko kūno 
nuotraukas. Smurtas kelyje: naujas leitmotyvas, naujas grįž- 

tamasis elementas. Abdufas paleido auką. Balandžiai daužėsi 
aplinkui, trankydamiesi į tinklinį stogą. 

— Noriu sužinoti aplinkybes. Ką dar žinai? 

— Kad... jį sutraiškė neatsargus vairuotojas departamento ke- 
lyje, vedančiame į Beladoną. Jis važiavo dviračiu... Pakeliui į 
darbą... Vairuotojas turėjo būti baisus mulkis... Aš... 

— Byla buvo pradėta? 

— Nežinau... nenustatyta, kas jį suvažinėjo... Kūnas rastas ant 
kelio, visiškai sumaitotas. | 

Karimas sutriko. 

— Sakai, važiuojant į darbą. Kur jis dirbo? 

— Kalnų kaimeliuose. Buvo mineralų ieškotojas... 

— Kas tai? 

— Tai žmonės, ieškantys ypatingų kristalų viršukalnėse... Atro- 
do, buvo pats geriausias rinkėjas, bet ten siaubingai rizikuo- 
davo.... 

Karimas pakreipė pokalbį kita linkme: 

— Kodėl niekas iš Gernono nebuvo atvykęs į laidotuves? 

Vyriškis trynė degantį kaklą, lyg būtų ką tik išsilaisvinęs iš 
kilpos. Negalėdamas atsitokėti vis žvilgčiojo į besiblaškančius 
balandžius. 

— Jie buvo naujakuriai... Atsikraustę iš kito miestelio... Iš 
Taverlė... Taip pat iš kalnų... Niekam nekilo mintis vykti į tas 
laidotuves. Nieko nebuvo, aš tau sakau! 

Karimas uždavė paskutinį klausimą: 

— Tačiau prie urnos durelių yra gėlių puokštė: kas ją atnešė? 

Sargas lyg persekiojamas ėmė vartyti akis. Prisitrenkęs paukš- 
tis dunkstelėjo jam ant peties. Vos susilaikė neriktelėjęs, bet 
susitvardė: 

— Gėlių visuomet... . 

— Kas dabar jas padėjo? - pakartojo Karimas. - Gal aukš- 
taūgė moteris? Juodais išsidraikiusiais plaukais? Pati Fabienė 
Iero? 

Duobkasys energingai papurtė galvą. 

— Tai kas gi? 

Senis dvejojo, tarytum bijodamas ištarti žodžius, virpančius 
ant jo seilėtų lūpų. Tarytum pilkas sniegas krito balandžiu 
plunksnos. Pagaliau sušnabždėjo: 

— Sofija... Sofija Kejua. 

Karimą tie žodžiai pritrenkė tarsi žaibas. Staiga tarp dviejų 
bylų atsirado dar vienas saitas. Velniai griebtų, nuo įtampos, 
rodės, plyš galva. Stovėdamas vos už kelių milimetrų nuo vy- 
riškio, darsyk paklausė. 

— Kas? 

— Taip, ji... - žagtelėjo duobkasys. - Žmo... Remi Kejua 
žmona. Ji ateina kiekvieną savaitę. Kartais netgi kelis kartus... 
Kai per radiją išgirdau apie žmogžudystę, norėjau pranešti po- 
licijai... Prisiekiu... Norėjau suteikti informacijos... Tai galbūt 
susiję su nusikaltimu... Aš... 

Karimas stumtelėjo senį į vištidės tvorą. Atidarė geležinius 
vartelius ir nubėgo prie automobilio. Širdis krūtinėje daužėsi 


lyg gongas. 


Karimas nuvažiavo iki centrinio universiteto pastato. Pagrindinį 
įėjimą saugojo policininkas. Be abejonės, jam buvo pavesta pri- 
žiūrėti Sofiją Kejua. Apsimesdamas nieko nepastebėjęs, apsuko 
ratą aplink pastatą ir rado atsarginį įėjimą: dvivėres tamsaus stiklo 
duris po aptrupėjusiu betoniniu stogeliu su užmesta plastikine 
danga. Automobilį policininkas pastatė už šimto metrų ir atsivertė 
universiteto planą, paimtą iš Nymano asmeninio kabineto, su 
paaiškinamosiomis pastabomis bei nurodytu Kejua butu: nr. 34. 

Pliaupiant lietui, iššoko iš automobilio ir pasuko durų link. 
Pridėjo plaštakas prie smilkinių ir priglaudęs jas prie stiklo, 
žvilgtelėjo vidun. Durys buvo užrakintos senoviška, nuo vagysčių 
apsaugančia spyna. Lietus stiprėjo ir plakė brezentą griausmingu 
techno muzikos ritmu. Toks triukšmas, žinoma, nustelbtų bet 
kokį įsilaužimo garsą. Karimas atsitraukė atbulas ir stipriu kojos 
spyriu išmušė stiklą. 

Įslinko į siaurą koridorių, už kurio vėrėsi didžiulis tamsus 
holas. Užmetęs akį į išdaužtus stiklus, lauke pastebėjo sargą, 
susigūžusį nuo žvarbos. Įsmukęs į laiptų aikštelę dešinėje, ėmė 
kopti aukštyn, paskubomis peršokdamas išsyk keturis laip- 
telius. Naktinių lempučių šviesa rodė jam kelią. Karimas sten- 
gėsi, kad žengiant nebildėtų netvirti laiptai, vengė prisiliesti ir 
prie vertikalių metalinių strypų, stūksančių laiptų aikštelių 
centruose. 

Aštunto aukšto studentų medikų kambariuose buvo tylu. 
Karimas tykino koridoriumi, vis žvilgčiodamas į Nymano plane 
sužymėtus ženklus. Ėjo pirmyn skaitydamas virš skambučių 
iškeverzotas pavardes. Juto po kojomis suokalbiškai tylinčią 
kiliminę dangą. 

Netgi antrą nakties jis tikėjosi išgirsiąs muziką, skaidrinančią 
užsidariusių studentų vienatvę. Tačiau klydo, buvo visiškai tylu. 
Galbūt studentai užsisklendę savo kiauteliuose dreba vien nuo 
minties, kad žudikas gali ateiti ir išlupti akis. Karimas vis ėjo į 
priekį. Pagaliau rado duris, kurių ieškojo. Nesiryžo paskambinti, 
tik lengvai pastukseno į medinę staktą. 

Niekas neatsiliepė. 

Vėl pabeldė, taip pat švelniai. Nei atsakymo, nei bruzdesio 
viduje. Net menkiausio šnaresio. Keista: apačioje juk stovi ap- 
sauga ir buvo galima spėti, kad Sofija Kejua namuose. 

Nujautos vedinas Karimas išsitraukė Glock ir atidžiai įsi- 
žiūrėjo į užraktą. Durys neužrakintos. Policininkas užsitempė 
gumines pirštines ir išsitraukė komplektą polimerinių strypelių. 
Vieną pakišo po skląsčio liežuvėliu, truktelėjo ir tuo pat metu 
stumtelėjo duris. Akimirksniu jos atsidarė. Karimas įėjo tyliai, 
lyg vėjo dvelktelėjimas. 

Policininkas apžiūrėjo kiekvieną buto kambarį. Juose nieko 
nebuvo. Šeštasis pojūtis šnabždėjo, kad moteris pasprukusi. Ir 
negrįš. Jis ėmė tyrinėti dar atidžiau. Pastebėjo ant sienų iška- 
bintas keistas nuotraukas - atletai, kybą ant žiedų arba bėgantys 
stadionu, panašūs į nacius skustomis galvomis. Nuotraukos 
nespalvotos. Apieškojo baldus, stalčius. Nieko. Sofija Kejua 

nepaliko nei Žinutės, nei detalės, liudijančios apie pabėgimą, 
tačiau Karimas juto, kad moteriškė bus susikrovusi lagaminus. 
Jis negalėjo lyg niekur nieko palikti šio buto. Kažkas trukdė, 
tačiau kas — negalėjo suvokti. Policininkas apsigręžė, pasisukiojo 
vietoje norėdamas aptikti nors mažą smėlio dulkelę, priešta- 
raujančią dabarties logikai. 

Pagaliau jis suvokė. 

Kambaryje tvyrojo stiprus klijų kvapas. Ką tik išdžiūvusių 
apmušalų klijų kvapas. Karimas prišoko prie sienų ir kiekvieną 
ėmė tyrinėti. Kejua šeima, likus keletui dienų iki tų baisių įvykių, 
perklijavo tapetus? Gal tai paprasčiausias atsitiktinumas? Ka- 
rimas atmetė šią mintį: byloje negali būti atsitiktinumų, nė 
menkiausios detalės, nesusijusios su bendru košmaru. 

Nieko negalvodamas atstūmė nuo sienos keletą baldų ir nu- 
plėšė pirmąjį apmušalų gabalą. Ir nieko nerado. Karimas aki- 
mirksnį dvejojo: daro tai neteisėtai. Jam nebuvo pavesta. Jis 
savavaliauja moters bute, kuri yra viena iš svarbiausių bylos 
įtariamųjų. Dar kiek lukterėjęs, nurijo seiles ir nuplėšė kitą 
apmušalų gabalą. Nieko. Staiga pasisuko ir užkišo pirštus už 
naujos apmušalų juostos. Tada nuplėšė ją visą ir aptiko dar vieną 
didelį plotą užimantį apmušalų sluoksnį. 

Ant sienos kažkas parašyta, tačiau jis galėjo perskaityti tik 
rusvo užrašo pabaigą. Pasirodė vienas aiškus žodis: VERSMES. 
Nuplėšė popieriaus gabalą, dengiantį kairę pusę. Po klijų pėd- 
sakais pasirodė pilnas užrašas 


AŠ PAŽADINSIU 
PURPURINIŲ UPIŲ VERSMES 


JUDITA 


Rašysena buvo vaikiška, ir rašyta ne rašalu, o krauju. Užrašas 
išraižytas tinke tarytum peiliu. Remi Kejua nužudymas. „Pur- 
purinės upės.“ Judita. Čia ne šiaip koks nors saitas, užuomina 
ar atgarsis. Bylos iš tiesų suėjo į vieną tašką. 

Staiga kažkas už nugaros vos juntamai dvelktelėjo. Karimas 
išsyk grįžtelėjo ton pusėn. Laikydamas abiem rankom Glock, 

nusitaikė. Spėjo pastebėti pro praviras duris šmėkštelėjusį šešėlį. 
Suriko ir puolė iš paskos. 

Siluetas sušmėžavo koridoriuje už posūkio. Ilgas siauras kori- 
dorius, rodės, tik ir laukė menkiausio pavojaus garso, kad jį 
išsyk atkartotų. Pro nepatikliai pravertus kambarių durų tarpus 
dėbčiojo baimingi žvilgsniai. 

Policininkas puolė į koridorių, pribėgęs posūkį, greit dingo 
už jo. Toliau bėgo koridoriumi tiesiai. Ant girgždančių laiptų 
pasigirdo aiškūs sprunkančiojo žingsniai. 

Jis įšoko į laiptinę. Metaliniai strypai vibravo per visą ilgį, 
šešėliui bildant laiptais žemyn. Karimas skuodė vis artėdamas. 
Kaustyti puspadžiai vienoje laiptų sekcijoje atsispirdavo tiktai 
kartą. 

Namo aukštai tirpte tirpo. Karimas jau matė savo auką. Ji 
buvo vos už kelių žingsnių. Jie bėgo tuo pačiu aukštu, tik skir- 
tingose vertikalių strypų pusėse. Kiek žemiau, kairėje, polici- 
ninkas matė neperšlampamo juodo apsiausto nugarą. Per me- 
talinius strypus ištiesęs ranką čiupo šešėlio rankovę prie peties. 
Tačiau per silpnai. Jam sutrukdė metalo plokštė ir ranka nuslydo. 
Šešėlis išsprūdo. Karimas vėl pasileido paskui. Sugaišo kelias 
sekundes. 

Įbėgo į erdvų vestibiulį. Visiškai tuščia. Visiškai tylu. Karimas 
pastebėjo lauke ramiai stovintį sargybinį. Puolė prie atsarginių 
durų, pro kurias ir buvo įėjęs. Tuščia. Lyg kokia vaizdą užstojanti 
uždanga pliaupė lietus. 

Leitenantas ryžosi ieškoti toliau. Iššokęs pro išdaužtą langą, 
ėmė atidžiai žvalgytis po universiteto teritoriją, po liūties virtusią 
drumzlinu maurynu. Nebuvo nei kokios nors būtybės, nei au- 
tomobilio. Vien lietus įnirtingai talžė į brezentą. Karimas nuleido 
pistoletą ir atsigręžė į pastatą, pasikliaudamas paskutine viltimi: 
galbūt šešėlis dar viduje. 

Staiga plūstelėjusi vandens banga sviedė jį į dvivėrių durų 
stiklus. Akimirksniu nesusivokė, kas atsitiko, ir išleido ginklą. 
Užliejo ledinė vandens srovė. Palinkęs prie žemės, pažvelgė aukš- 
tyn - žinoma, neišlaikęs svorio ką tik nusviro stogelio brezentas. 

Patikėjo, kad tai atsitiktinumas. 

Tačiau už plastiko uždangos, dviem virvėm pritvirtintos prie 
stogelio, pasirodė juodas blizgantis šešėlis. Juodas apsiaustas, 
nailoninėmis kojinėmis aptemptos kojos, veidas pridengtas vil- 
none kepuraite, ant viršaus tarsi stiklinė kamanės galva už- 
maukšlintas šviečiantis dviratininko šalmas, o atkištose į priekį 
rankose - Karimo Glock, nutaikytas tiesiai į veidą. 

Policininkas prasižiojo, tačiau nepajėgė išlementi nė žodžio. 

Staiga šešėlis spustelėjo gaiduką ir išpleškino visą apkabą. 
Stiklo durys pažiro daugybe šukių. Karimas susirietė, prisi- 
dengdamas veidą rankomis. Jis šaukė gergždžiančiu balsu, tuo 
tarpu šūvių papliūpos susiliejo su dūžtančio stiklo ir siautė- 
jančios audros garsais. 

Karimas mechaniškai suskaičiavo šešiolika šūvių ir, paskutinei 
tūtelei žvangtelėjus ant žemės, prisivertė pakelti akis. Spėjo 
pamatyti, kaip nuoga ranka švystelėjo šalin ginklą ir šešėlis 
ištirpo lietuje. Tai buvo balkšva, lanksti tarytum liana, apdras- 
kyta, aptvarstyta ranka trumpais nagais. 

Moters ranka. 

Policininkas dar kelias akimirkas žiūrėjo į dūmus, rūks- 
tančius iš pistoleto spynos. Paskui įsistebeilijo į mažyčiais 
langeliais ir rombais išraižytą revolverio rankeną. Ausyse aidėjo 
ta daugybė šūvių. Uodė stiprų parako kvapą. Po kelių se- 
kundžių su ginklu rankose išdygo policininkas, saugojęs pa- 
grindinį įėjimą. 

Tačiau Karimas negirdėjo nei jo reikalavimų, nei isteriškų 
riksmų. Po apokalipsės apraiškų jo sąmonėje buvo likusios tik 
dvi tiesos. 

Pirmoji: žudikė paliko jį gyvą. 

Antroji: jis turi žudikės pirštų atspaudus. 


238 


— Ką jūs veikėte pas Sofiją Kejua? Jūs pažeidėte įstatymus, jūs 
ignoruojate elementariausius įstatymus, mes galėtume... 

Karimas stebėjo įsikarščiavusį kapitoną Vermontą: plikis ryš- 
kiai raudonu veidu, ir tiek. Karimas lėtai linkčiojo ir stengėsi 
atrodyti susisielojęs. Paskui tarė: 

— Aš viską paaiškinau kapitonui Barnui. Žmogžudystės, įvyk- 
dytos Gernone, yra susijusios su mano byla... Ji iškelta mano 
mieste Sarzake, Lioto departamente. 

— Pirmą kartą girdžiu. Tai nepateisina jūsų buvimo pas svarbią 
liudytoją ir neteisėto įsiveržimo į jos butą. 

— Aš suderinau su komisaru Nymanu... 

— Pamirškite Nymaną. Jis nušalintas nuo bylos, - Vermontas 
per stalą padavė komisijos prašymą. — Ką tik atvyko Grenoblio 
regiono policijos tarnybos vyrai. 

— Iš tikrųjų? 

— Komisarui Nymanui atimti įgaliojimai. Praėjusią naktį po 
rungtynių Princo parke jis sumušė anglų sirgalių. Reikalai pa- 
blogėjo. Jis iškviestas į Paryžių. 

Karimas dabar suprato, kodėl Nymanas šiame mieste tiria 
bylą. Geležinis komisaras, be abejo, norėjo užmiršti tą eilinį 
nesklandumą, beje, visiškai atitinkantį jo stilių. Dėl to jis nelėks 
atgal į Paryžių. Žinoma, ne. Jis neatsisakys bylos - iš tiesų, negi 
jam rūpi Saugumo tarnybos ar Burbonų rūmai. Pirmiausia Ny- 
manas susidoros su žudiku ir žudyti jį skatinusia jėga. Karimas 
yra jo pusėje. Tačiau dabar nutaisė veidą, kad pritaria žandarui: 

— Regiono policijos vyrai jau ėmėsi bylos? 

— Dar ne, - atsakė Vermontas. - Mes privalome juos in- 
formuoti. 

— Atrodo, kad Nymanas jums nereikalingas. 

— Klystate. Jis ligonis, tačiau pažįsta nusikaltėlių pasaulį. Netgi 
gali prognozuoti jų veiksmus. Su Grenoblio policininkais teks vis- 
ką pradėti nuo pradžios. Tačiau pasakykite man, kur ta pradžia? 

Karimas abiem rankom pasirėmė į rašomąjį stalą ir pasilenkė 
prie kapitono. 

— Prašau pakviesti komisarą Henriką Kruazjė iš Sarzako po- 
licijos patikrinti, ar aš teisėtai veikiu ir ar mano byla susijusi su 
nusikaltimais Gernone. Viena auka, Filipas Sertis, šią naktį, prieš 
pat mirtį, išniekino miesto kapines. 

Bet Vermonto veide - tik skeptiška grimasa. 

— Tuomet rašykite protokolą. Apie aukas, kurios niekina 
kapines. Apie policininkus, kurie atvyksta, iš kur panorėję. Jei 
jums atrodo, kad ši istorija dar nepakankamai paini... 

— Aš... 

— Mes turime dar vieną auką. 

Karimas atsigręžė: tarpduryje stovėjo Nymanas. Jis buvo 
neatpažįstamai išblyškęs, kaip po mūšio. Karimas pamanė, kad 
pastaruoju metu bendrauja su mauzoliejų mumijomis. 

— Edmondas Šernisė, - pradėjo Nymanas. - Oftalmologas iš 
Anesi, - priėjęs prie rašomojo stalo atidžiai pažvelgė į Karimą, 
paskui į Vermontą. - Pasmaugtas lynu. Išluptos akys. Plaštakos 
nupjautos. Žmogžudysčių daugėja. 

Vermontas pastūmė kėdę prie sienos. Po keletos sekundžių 
pamokslaujančiu tonu pradėjo bambėti: 

— Jums buvo sakyta... Visi tai kartojo... 

— Kas? Kas man buvo sakyta? - užriko Nymanas. 

— Kad žudikas maniakas. Nusikaltėlis psichopatas. Kaip Ame- 
rikoje! Mes turime naudoti jų tyrimo metodus. Iškviesti spe- 
cialistus. Sukurti jo psichologinį portretą... Aš nežinau ką... Net 
aš, paprastas provincijos policininkas, aš... 

Nymanas suriaumojo: 

— Nors čia žmogžudystės kartojasi, tai ne maniako darbas! Ir 
ne pamišėlio. O kerštautojo. Žudiką stumia tikslingas akstinas, 
tiesiogiai susijęs su aukomis. Visus tuos tris vyrus jungia bendra 
gija, ir ji susijusi su jų mirtimis! Po galais. Štai ką mes turėtume 
išsiaiškinti. 

Vermontas neatsakė, tik atsainiai mostelėjo ranka. Karimas 
pasinaudojo pauze. 

— Komisare, leiskite man jus... 

— Dabar ne laikas. 

Nymanas atsistojo ir nervingai perbraukė ranka palto skver- 
nus. Tas koketiškas judesys nesiderino su prityrusio policininko 
įvaizdžiu. Karimas kalbėjo toliau: 

— Sofija Kejua susikrovė lagaminus. 

Komisaras pasižiūrėjo į jį pro akinių viršų. 

— Ką? Mes buvome pastatę žmogų... 

— Jis nieko nematė. Manau, kad ji jau toli. 

Nymanas žiūrėjo į Karimą. Lyg į kokį nežinomą, genetiškai 
neįmanomą gyvūną. 

— Velniai rautų, kas čia per naujiena? —- paklausė. - Kodėl ji 
paspruko? | | 

— Todėl, kad neklydote nuo pat pradžios. - Karimas, kreip- 
damasis į komisarą, atidžiai pažvelgė į Vermontą. - Aukas jungė 
kažkokia paslaptis. Susijusi su žmogžudystėmis. Sofija Kejua tai 
žinojo, todėl ir pabėgo. O galbūt todėl, kad ji - būsima auka. 

— Tikra velniava... 

Nymanas kilstelėjo akinius. Kelis akimirksnius mąstė, paskui 
tarytum boksininkas linktelėjo smakrą ragindamas Karimą sekti 
paskui. 

— Turiu naujienų, komisare. Kejua namuose ant vienos sienos 
radau užrašą. Pasirašytą „Juditos“, jame kalbama apie „purpu- 
rines upes“. Jūs ieškote bendro aukas vienijančio taško. Aš 
pateiksiu vieną: Kejua ir Sertį jungia Judita. Mažoji mergaitė ir 
jos ieškomas veidas. Sertis išniekino jos kapą. O Kejua gavo 
žinutę, pasirašytą jos vardu. 

Komisaras pasuko durų link. 

— Eime su manimi. 

Vermontas pašoko įnirtęs. 

— Teisingai, nešdinkitės! Kartu su savo paslaptimis! 

Nymanas praleido Karimą. Kapitonas nesiliovė laidęs 
gerklės: 

— Jūs nedirbate šioje byloje, Nymanai! Jūs atleistas! Suvokia- 
te tai? Jūs niekam vertas... Niekam! Esate dulkė, oro dvelkte- 
lėjimas! Todėl nešdinkitės kuo toliau ir klausykite to avantiūristo 
kliedesių... To valkatos, perėjūno... Puiki draugija! Aš... 

Nymanas įėjo į tuščią kabinetą, esantį už kelių durų. Jis leido 
Karimui įeiti pirmam, įjungė šviesą ir uždarė duris, kad nesi- 
girdėtų policininko šūksmų. Paėmęs kėdę, pastatė Karimui. Tada 
paprastai tarė: 

— Na, dėstyk. 


Karimas stovėdamas piktai pradėjo: 

— Ant sienos buvo užrašas: „Aš pažadinsiu purpurinių upių 
versmes.“ Rašytas ne rašalu, o krauju. Ir ne rašikliu, o išraižytas 
geležte. Šiurpus vaizdas, kuris dar ilgai sapnuosis. Be to, užrašas 
pasirašytas „Juditos“ vardu. Be jokios abejonės: „Juditos Iero.“ 
Mirusiosios vardu, komisare. Dingusios 1982-aisiais. 

— Aš nieko nesuprantu. 

— Aš tuo labiau, - tyliai ištarė Karimas. — Bet galiu jums 
priminti keletą dalykų, įvykusių šį savaitgalį. 

Nymanas tebestovėjo. Ir lėtai linkčiojo galva. Arabas kalbėjo 
toliau: 

— Tarkim, žudikas šeštadienį pirmiausia pašalina Remi Kejua. 
Sudarko kūną ir įspraudžia į uolos plyšį. Kam visas tas farsas, 
niekaip-nesuprantu. Tačiau kitą dieną žudikas ima klaidžioti po 
universiteto teritoriją. Slapčia stebi Sofijos Kejua elgesį. Moteris 
Iš pradžių niekuo neišsiduoda. Įsidienojus ji, pasirodo, išeina iš 
namų. Galbūt vyksta į kalnus ieškoti Kejua, aš nežinau. Tuo 
metu žudikas įsibrauna į jos namus ir ant sienos parašo nuo- 
sprendį: „Aš pažadinsiu purpurinių upių versmes.“ 

— Kalbėk toliau. 

— Vėliau, grįžusi namo, Sofija Kejua randa užrašą. Ji supranta 
šių Žodžių reikšmę. Suvokia, kad praeitis sugrįžta ir kad jos 
vyras, be abejo, nužudytas. Ją apima panika ir ji, pažeisdama 
slaptus susitarimus, skambina Filipui Serčiui, esančiam arba 
buvusiam jos vyro bendrininkui. 

— Iš kur visa tai ištraukei? 

Karimas pasilenkia prie Nymano. Ir taria tyliu balsu: 

— Manau, kad Kejua, Sertis ir jo Žmona yra vaikystės draugai 
ir įvykdė nusikaltimą dar būdami vaikai. Padarė kažką, kas susiję 
su terminu „purpurinės upės“ ir Juditos šeima. 

— Karimai, aš jau esu sakęs: ašuoniasdešimtaisiais Kejua ir 
Sertis buvo tik dvylikos metų, kaip tu gali įsivaizduoti... 

— Leisk pasakyti. Filipas Sertis atvyksta pas Kejua. Jis taip 
pat pamato tą užrašą. Suvokia užuominą apie „purpurinės upes“ 
ir rimtai išsigąsta. Nedelsdamas pradeda veikti: reikia paslėpti 
užrašą, užuominą apie kokį slaptą dalyką, gink Dieve, neturintį 
iškilti aikštėn. Aš esu tvirtai įsitikinęs: nepaisant Kejua mirties, 
nepaisant žudiko grasinimų, po kuriais jis pasirašo „Judita“, 
Sertis ir Sofija Kejua tuo metu galvoja, kaip užmaskuoti savo 
nusikaltimų pėdsakus. Sanitaras nuperka apmušalus, kuriais 
užklijuoja išraižytą užrašą. Štai kodėl visame bute tvyro klijų 
kvapas. 

Nymano akys suspindėjo. Karimas suprato, kad apklausi- 
nėjant jaunąją moterį komisarui ši detalė taip pat krito akin. Ir 
kalbėjo toliau: 

— Jie laukė visą sekmadienį. Arba bandė kažko ieškoti. Ga- 
liausiai, baigiantis popietei, Sofija Kejua nusprendė perspėti 
policiją. Ir tuo pat metu uolos plyšyje randamas kūnas. 

— Dar turi ką nors? 

— Tą patį vakarą, nakčia, Sertis išvyksta į Sarzaką. 

— Kodėl? 

— Todėl, kad Remi Kejua žudikas pasirašė prieš penkiolika 
metų mirusios ir Sarzake palaidotos Juditos vardu. Sertis tai 
žinojo. 

— Jis žūtbūtinai siekė kažką išsiaiškinti, - svarstė komisaras. 

— Galbūt. Bet praėjusią naktį Sertis buvo mano mieste su 
bendrininku, galbūt su mūsų trečiąja auka: Šernisė. Jie išnaršė 
visus mokyklos archyvus. Jie buvo nuvykę į kapines ir atidarę 
Juditos kapo rūsį. Kurgi daugiau ieškoti numirėlio? Tiktai kape. 

— O toliau? 

— Neįsivaizduoju, ką galėjo rasti Sertis ir jo bendras Sarzake. 
Nežinau, ar tikrai buvo atidarę karstą. Negalėjau nuodugniai 

apžiūrėti rūsio. Bet jaučiu, kad nerado kažko, galėjusio juos 
nuraminti. Taigi siaubo apimti, jie grįžta į Gernoną. Ar galite 
tai įsivaizduoti? Šmėkla klaidžioja, pasiruošusi nužudyti visus, 
padariusius jai bloga... 

— Neturi jokių įrodymų savo pasakojimams. 

Karimas nekreipė dėmesio į jo pastabą. 

— Nymanai, mes priėjome iki pirmadienio aušros. Pakeliui į 
namus Sertis įkliūva į šmėklos nagus. Įvykdoma antra žmog- 
žudystė. Be kankinimų, be skausmo. Šmėkla dabar žino, kaip 
pasielgti. Jai svarbiausia - atkeršyti. Lyno keltu užtempia kūną 
į kalną. Viskas iš anksto apgalvota: užuomina apie tai palikta 
ant pirmos aukos. Kitą paliks ant antros. Šmėkla daugiau ne- 
tylės. Jūsų spėjimas apie kerštą pildosi, Nymanai. 

Komisaras, visas išsekęs, atsisėdo. Jis žliaugė prakaitu. 

— Dėl ko kerštauti? Ir kas žudikas? 

— Judita Iero. O tiksliau: kažkas atstovaujantis Juditai. 

Komisaras tylėjo nunarinęs žemyn galvą. Karimas priėjo dar 
arčiau. 

— Suradau Sylveno Iero kapą, Nymanai, - jis kapinių ko- 
lumbariume. Apie mirtį nesužinojau nieko ypatinga. Iero žuvo 
avarijoje, partrenktas neatsargaus vairuotojo. Galbūt čia galima 
ką nors atkapstyti, nežinau... Bet šiąnakt naujų žinių man suteikė 
pats jo kapas. Prie jo atnešta puokštė visiškai šviežių gėlių. 
Išsiaiškinau, kas atneša gėlių kiekvieną savaitę, metų metus. Kas, 
manote? Ogi Sofija Kejua. 

Po tų žodžių Nymanas ėmė purtyti galvą tarytum apimtas 
svaigulio. | 

— Ką nori įrodyti, ką reiškia tie žodžiai? 

— Manau, kad ją graužia sąžinė. 

Komisaras nesiteikė atsakyti. Abdufas pašoko ir ėmė rėkti: 

— Dieve, juk viskas sutampa! Žinoma, Sofijos Kejua neįsivaiz- 
duoju tikrosios kaltininkės kailyje. Tačiau ji žino tai, ką žinojo 
jos vyras, ir visą laiką slėpė, iš meilės, iš baimės, o gal dėl kitos 
priežasties. Tačiau paslapčia metų metus ji atneša gėlių prie 
Sylveno Iero urnos, pagerbdama jos vyro persekiojamą šeimą. 

Karimas priklaupė ant vyriausiojo komisaro demblio. 

— Nymanai, - įrodinėjo jis, - pamąstykite. Ką tik buvo rastas 
jos vyro kūnas. Ši žmogžudystė pasirašyta „Judita“ — tai reikštų 
kažkada gyvenusios mergaitės kerštą. Tačiau, nepaisant to, mo- 
teris prie jos tėvo kapo šiandien neša gėlių. Šios žmogžudystės 
nesukelia Sofijos Kejua širdyje neapykantos. Žmogžudystės 
žadina prisiminimus. Ir apgailestavimus. Košmaras, Nymanai, 
manau, jog neklystu. Prieš pradingdama moteris norėjo pa- 
skutinį kartą pagerbti Iero šeimą. 

Komisaras ežiuku kirptais plaukais nieko neatsakė. Šešėliai 
krito ant raukšlių išvagoto veido dar labiau išryškindami bruo- 
žus. Slinko minutės. Pagaliau Karimas pakilo ir tarė kimiu balsu: 

— Nymanai, aš atidžiai perskaičiau jūsų bylos apklausas. Ten 
esama kitų detalių, požymių, bylojančių apie Juditą Iero. 

Komisaras atsiduso. 

— Dėstyk toliau. Nežinau, ką tuo laimėsiu, bet pasakok. 

Leitenantas blaškėsi po kabinetą, lyg plėšrūnas po narvą. 

— Sprendžiant iš dosjė, apie žudiką manote, jog jis geras 
alpinistas. Kokia buvo Sylveno Iero profesija? Mineralų rinkėjas. 
Kopdavo į viršukalnes ir tarp uolų rinkdavo kristalus. Jis buvo 
ypač geras alpinistas. Visą gyvenimą praleido ant uolų šlaitų 
Išilgai ledynų. Būtent ten, kur atradote pirmuosius kūnus. 

— Kaip ir šimtai kitų alpinistų, dirbusių šiame regione. Viskas? 

— Ne. Dar apie ugnį. 

— Ugnį? 

— Pirmojo skrodimo ataskaitoje atkreipiau dėmesį į nude- 
gimus. Ta keista pastaba visą laiką kirbėjo mano galvoje. Ant 
Remi Kejua kūno daug nudegimų žymių. Gydytojas Kostas 
pabrėžė, kad žudikas buvo apipurškęs aukos žaizdas degiu skys- 
čiu. Jis minėjo „Karcher“ aerozolį, kurio bet kur galima nusi- 
pirkti. 

— Na ir ką? 

— Yra ir kita versija. Žudikas galėjo būti ugnies 3 spjaudytojas 
Ir apipurkšti kūną degalais iš burnos. 

— Aš tavęs nebesuprantu. 

— Todėl, kad nežinote vieno paprasto dalyko: Judita Iero 
mokėjo spjaudyti ugnimi. Tai neįtikėtina, tačiau tiesa. Aš buvau 
sutikęs cirkininką, išmokiusį ją tos technikos keletą savaičių prieš 
jos žūtį. Ugnis ją žavėjo. Sakė, išmoktu pasinaudos, kad ap- 
saugotų savo „mamą“ 

Nymanas pasikasė pakaušį. 

— Dieve, Karimai, Judita juk mirusi! 

— Ir paskutinis dalykas, komisare. Dar labai abstraktus, bet 
jis turėtų derėti prie šios painiavos. Pirmoje skrodimo ataskaitoje 
apie pasmaugimo būdą gydytojas parašė: „Metalinė viela. Stab- 
džių lynas arba pianino styga.“ Ar Sertis nužudytas tokiu pat 
būdu? 

Komisaras linktelėjo. Karimas pabandė susieti: 

— Galbūt tai nieko nereiškia, tačiau Fabienė Iero buvo pia- 
nistė. Virtuozė. Pabandykite akimirksniui įsivaizduoti, kad visos 
trys aukos nužudytos paprasčiausia pianino styga, ar negalėtume 
įžvelgti čia kokio nors simbolinio ryšio? Gijos, jungiančios pra- 
eitį su dabartimi? 

Po tų žodžių Nymanas kriokdamas pašoko: 

— Ko tu ieškai, Karimai? Ko gi mes ieškome? Vaiduoklio? 

Karimas įsigaužė į odinę striukę lyg sumišęs berniūkštis. 

— Nežinau. 

Dabar jau Nymanas ėmė žingsniuoti po kambari ir klausinėti: 

— Galvojai apie motiną? 

— Taip, žinoma, - atsakė Karimas. — Bet tai ne jos darbas, — 
pasakė tyliai. - Paklausykite manęs, komisare. Pabaigoje pasa- 
kysiu svarbiausia. Kai buvau pas Kejua, vaiduoklis mane užklu- 
po iš netyčių. Vijausi, bet nesugebėjau pačiupti. 

— Ką? | 

Karimas kaltai nusišypsojo. 

— Taip, aš apsikiaulinau. 

— Kaip jis atrodė? - nekantriai paklausė Nymanas. 

— Kaip į; atrodė: tai buvo moteris. Mačiau jos rankas. Jaučiau 
alsavimą. Tikrai. Ji buvo maždaug metro septyniasdešimties. 
Atrodė ganėtinai tvirta, tačiau tai nebuvo Juditos motina. Mo- 

tina tarytum milžinė. Ji daugiau kaip metro aštuoniasdešimties, 
kroviko pečiais. Daugybė dalykų sueina į vieną tašką. 

— Kas ji? 

— Nežinau. Buvo su juodu neperšlampamu apsiaustu, dvi- 
ratininko šalmu ir gobtuvu. Tai viskas, ką galiu pasakyti. 

Nymanas atsistojo. 

— Reikia paskelbti ypatingas jos žymes. 

Karimas sugriebė jam už rankos. 

— Kokias ypatingas žymes? Gal dviratininko, važiavusio naktį? 
Aš turiu geresnių žymių, - Karimas nusišypsojo. 

Ištraukė iš kišenės Glock, įvyniotą į permatomą maišelį: 

— Čia jos pirštų atspaudai. 

— Ji buvo paėmusi tavo ginklą? 

— Netgi ištuštino visą apkabą virš mano galvos. Tai nepaprasta 
žudikė, komisare. Keršija kaip psichopatė, bet esu tikras, kad 
bloga daro tik savo nusižiūrėtoms aukoms. 

Nymanas staiga atidarė duris. 

— Lipk į antrą aukštą. Regiono policijos tarnybos vyrai tenai 
atnešė pirštų atspaudų palyginimo aparatą. Naujausios kartos 
kompiuterį, tiesiogiai sujungtą su MORPHO. Bet nežino, kaip jį 
paleisti. Jiems talkina vienas mokslinis darbuotojas Patrikas 
Astjė. Tenai turėtų būti ir Markas Kostas, skrodimą daręs gydy- 
tojas. Su tais vyrais mes išvien. Pasišnekėk su jais atskirai, viską 
paaiškink ir palygink turimus atspaudus su MORPHO archyvo 
duomenimis. 

— O jeigu pirštų atspaudai nieko neduos? 

— Tuomet turėsi surasti motiną, svarbiausia - gauti jos paro- 
dymus. 

— Aš jos ieškau daugiau kaip dvidešimt valandų, Nymanai. Ji 
slepiasi. Labai apdairiai. 

— Grįžk prie bylos. Gal praleidai kokias detales. 

Karimas užsiplieskė: 

— Nieko nepraleidau. 

— Teisingai. Tai aš apie šitai buvau užsiminęs. Tavo provin- 
cijoje mažos mergaitės kapas puikiai prižiūrimas.Taigi kažkas 

juo rūpinasi, beje, nuolatos. Kas? Juk ne Sofija Kejua. Tai atsa- 
kyk į šį klausimą. Ir rasi motiną. 

— Apklausinėjau sargą. Jis niekada Fabienės nematė... 

— Gal nematė todėl, kad pati neateina. Gal ji įpareigojusi 
laidotuvių biuro darbuotojus, dar ką nors. Ieškok, Karimai. Bet 
kokiu atveju privalai grįžti ir atidaryti karstą. 

Policininkas krūptelėjo. 

— Atidaryti ka... 

— Mes privalome sužinoti, ko ieškojo niekintojai. Arba ką 
rado. Karste rasi laidotuvių biuro tarnautojo adresą. - Nymanas 
liūdnai mirktelėjo. - Apskritai karstas man tarsi megztinis: 
etiketės reikia ieškoti vidinėje pusėje. 

Karimas nurijo seiles. Nuo minties, kad teks grįžti į Sarzako 
kapines, nuo minties, kad reikės dirbti naktį ir vėl leistis į rūsį, 
jam pakirto rankas ir kojas. Nymanas dar kartą pabrėžė: 

— Visų pirma atspaudai. Po to kapinės. Šį reikalą privalome 
sutvarkyti iki aušros. Tu ir aš, Karimai. Ir niekas kitas. Vėliau 
susitiksime mielajame universitete ir viską susumuosime. 

Pašnekovas kilstelėjo apykaklę. 

— O jūs? 

— Aš? Grįšiu prie purpurinių upių versmių, ieškosiu mažojo 
policininko Eriko Žuazno pėdsakų. Jis vienas buvo radęs dalį 
tiesos. 

— Buvo? 

Nymano veidas pritvinko skausmo. 

— Jį nužudė Šernisė. Kol pats nebuvo nužudytas mūsų žudiko 
arba žudikės. Kūną radau gydytojo rūsio chemikalų duobėje. 
Šernisė, Kejua ir Sertis buvo padugnės, Karimai. Dabar gerai 
žinau. Neabejoju, kad Žuazno buvo radęs pėdsakus, vedančius 
prie žudiko. Tai jam kainavo gyvybę. Surask žudiką, o aš išaiš- 
kinsiu, kodėl jis žudė. Sužinok, kas slypi už Juditos šmėklos. O 
aš išaiškinsiu purpurinių upių reikšmę. 

Abu policininkai, nekreipdami dėmesio į smalsius žvilgsnius, 
dingo koridoriaus gilumoje. 

— Viskas, vyrai. Pajungta. 
— Tačiau jis nerodo atspaudų, na ir... 

Ankštame antro aukšto kabinete prie slenksčio susispietę 
policininkai nusivylę žiūrėjo į ekraną, nesulaukdami kompiu- 
teryje pasirodančio vaizdo. 

Kabineto viduryje, plačiai išplėtęs akis priešais ekraną, de- 
rindamas programas, sėdėjo aukštaūgis blondinas. Karimas 
pasiteiravo: ar jis yra Patrikas Astjė. Šalia stovėjo Markas Kos- 
tas, gunktelėjęs brunetas aprasojusiais akinių stiklais. 

Stumdydamiesi alkūnėmis 17 murmėdami kažkokias bendras 
frazes apie naujų technologijų nepatikimumą, policininkai pra- 
dėjo skirstytis. Į Karimą niekas nekreipė dėmesio. 

Šis priėjo arčiau ir prisistatė Kostui ir Astjė. Persimetę keliomis 
frazėmis, jie suvokė turį daug bendro. Buvo jauni, karšti, ne- 
drebantys dėl savo kailio ir neskaičiuojantys valandų plušant 
prie bylos. Arabas paaiškino savo vizito tikslą. Astjė, neįstengęs 
suvaldyti jaudulio, sušuko: 

— Po galais. Jei tik tave domina žudiko pirštų atspaudai, 
kompiuteris kaipmat viską išaiškins! 

Karimas suabejojo: 

— Jis veikia? 

Inžinierius šyptelėjo. Šypsena panėšėjo į menką šešėlį, šmės- 
telėjusį išbalusiame veide. 

— Žinoma, veikia. - Ir dūręs pirštu ką tik išėjusių operatyvinės 
grupės darbuotojų pusėn, pasakė: - Tai jie nieko neveikia... 

Greitais judesiais Astjė atidarė vieną iš nikeliuotų lagaminėlių, 
kuriuos Karimas buvo pastebėjęs kabineto kampe. Įranga at- 
spaudų išryškinimui ir jų atkūrimui. Užsitempęs gumines pirš- 
tines, inžinierius paėmė magnetinį pincetą. Paskui įkišo instru- 
mentą į geležies oksido miltelius. Tuoj prie smaigalio galo, 
sudarydamos mažą rožinį rutuliuką, susispietė mažytės kruo- 
pelytės. 

Prisitraukęs Glock Astjė palietė jo rankeną pincetu. Paskui 
ant ginklo rankenos uždėjo lipnią perregimą plėvę, kurią prilipdė 

prie kartoninio pagrindo. Netrukus po skaidria plėvele išryškėjo 
pasidabruoti pirštų atspaudai. 

— Puiku, - atsiduso Astjė. 

Kortelę su pirštų atspaudais įdėjęs į skenerį, vėl atsisėdo 
priešais ekraną. Prisitraukė artyn optinį aparatą ir pamaigė 
klaviatūros klavišus. Monitoriuje pasirodė pirštų atspaudai. 
Astjė komentavo: 

— Atspaudai puikios kokybės. Galima įvertinti dvidešimt vienu 
balu, aukščiausiu... 

Išryškėjus įspūdingiems raudoniems kaip granatas pirštų at- 
spaudų gūbriams, tarpusavyje sujungtiems įstrižomis linijomis, 
pasigirdo trumpi, dažni ultragarso signalai. Astjė komentavo 
tarsi pats sau: 

— Pažiūrėkime, ką mums sako MORPHO. 

Karimas pirmą kartą matė, kaip veikia tokia sistema. Moks- 
lininko tonu Astjė dėstė toliau: 

— MORPHO -milžiniška informacijos bazė, sukaupusi Europos 
šalių nusikaltėlių pirštų atspaudus. Kiekvieną naujai įvestą pirštų 
atspaudą programa modemu palygina su esančiais ir išsyk pa- 
teikia atsakymą. Kietieji diskai dabar naršo visas atminties 
kerteles. 

Pagaliau kompiuteris pateikė atsakymą — nėra. „Šmėklos“ 
pirštų atspaudai nesutapo su jokio nusikaltėlio, įtraukto į karto- 
teką, atspaudais. Karimas pakilo ir atsiduso. Ši išvada jam nebuvo 
staigmena: įtariamoji nepriklausė jokiai nusikaltėlių grupei. 

Staiga policininkui šovė nauja mintis. Absurdiška. Iš odinės 
striukės kišenės išsitraukė kartoninę lentelę su Juditos Iero pirštų 
atspaudais, paimtais tuoj po automobilio avarijos. Jis kreipėsi į 
Astjė: 

— Gal nuskenuotum šiuos atspaudus ir palygintum? 

Astjė grįžtelėjo jo pusėn ir paėmė kortelę. 

— Žinoma. 

Inžinierius sėdėjo išsitempęs, tiesus kaip stulpas. Tyrinėjo 
naują dermatografinį piešinį. Kelias sekundes pamąstęs, pažvelgė 
į Karimą neužmirštuolių spalvos akimis. 

— Kur gavai šiuos atspaudus? 

— Automagistralės poste. Jie - mergaitės, žuvusios avarijoje 
1982-aisiais. Ką gali žinoti? Tai panašumas ar... 

Mokslininkas jį pertraukė: 

— Labai nustebčiau, jei ji būtų žuvusi. 

— Ką? 

Astjė pakišo kortelę po optiniu aparatu. Įspūdingai padi- 
dintos, labai aiškiai matėsi išraižytos vagos. 

— Nebūtina tyrinėti šių atspaudų, kad pasakyčiau, jog jie 
sutampa su buvusiais ant revolverio. Tie patys skersiniai išva- 
gojimai ant gūbrių. Tie patys sūkuriai, vingiuojantys iškart už 
gūbrių. | 

Karimas buvo priblokštas. Patrikas Astjė priartino optinę lupą 
prie kompiuterio ekrano taip, kad abu dermatografiniai piešiniai 
būtų vienas šalia kito. 

— Tie patys, - pakartojo, - tik skirtingų metų. Tavo kortelė- 
je — vaiko atspaudai, o ant rankenos - suaugusio žmogaus. 

Karimas įsistebeilijo į abu piešinius ir įsitikino neįjmanomu. 

Judita Iero žuvo 1982-aisiais sulankstytos valcuotos geležies 
krūvoje. 

Vilkinti neperšlampamu apsiaustu ir užsimaukšlinusi dvira- 
tininko šalmą Judita Iero ką tik ištuštino Glock apkabą virš jo 
galvos. 

Judita Iero buvo ir mirusi, ir gyva. 


Atėjo metas susisiekti su senais draugais. 

Su Fabriku Mosė, Paryžiaus policijos mokslininku virtuozu. 
Su tuo dermatografinių piešinių tyrėju Karimas susipažino sta- 
žuotėje, nagrinėdamas painią bylą Menė aveniu, keturioliktos 
apygardos komisariate. Tai buvo neįtikėtinų gabumų žmogus, 
teigęs, kad galima atpažinti dvynius, išnagrinėjus jų pirštų at- 
spaudus. Metodas, anot jo, toks pat patikimas, kaip ir genetinės 
žymės. 

— Mosė? Kalba Abdutas. Karimas Abdufas. 

— Kas naujo? Tu vis dar savo skylėje? 

Balsas skambėjo dainingai, tarsi jų nebūtų skyrę košmariški 
šviesmečiai. 

— Vis dar, - sumurmėjo Karimas. — Tik kartais tenka pereiti iš 
vienos skylės pusės į kitą. 

Ekspertas nusikvatojo. 

— Kaip kurmiui? 

— Panašiai. Mosė, noriu paklausti vieno, galbūt nesuvokiamo, 
dalyko. Pasakyk, ką apie tai manai. Tuoj pat, OK. 

— Susijusio su tavo byla? Jokių problemų. Klok. 

— Turiu identiškus pirštų atspaudus. Vieni — mergaitės, mi- 
rusios prieš keturiolika metų. Kiti - nežinomos įtariamosios, šios 
dienos. Ką apie tai pasakytum? 

— Ar mergaitė tikrai mirusi? | 

— Tikrai. Apklausiau žmogų, laikiusį lavono ranką, kai buvo 
immami pirštų atspaudai. 

— Tuomet tai protokolo klaida. Galbūt tu ir tavo kolegos 
imdami atspaudus nusikaltimo vietoje ką nors supainiojo. Neį- 
manoma, kad,du skirtingi asmenys turėtų tuos pačius pirštų 
atspaudus. NE -Į- MA- NO - MA. 

— O tos pačios šeimos nariai? Pavyzdžiui, dvyniai? Gerai 
prisimenu tavo darbus ir... 

— Panašumo bruožų esama vien homozigotinių dvynių atspau- 
duose. Be to, genetiniai dėsniai be galo sudėtingi. Tūkstančiai 
veiksnių lemia galutinį dermatografinio piešinio išsidėstymą. 
Beprotiška manyti, jog atspaudai būtų tokie panašūs, kad... 

Karimas jį pertraukė: 

— Turi namuose faksą? | 

— Aš ne namuose. Dar laboratorijoje, - atsiduso. - Moksli- 
ninkai aria kaip arkliai. 

— Gal galėčiau tau atsiųsti korteles? 

— Bet aš neturėsiu ko pridurti. 

Leitenantas nutilo, Mosė atsiduso dar kartą: 

— OK. Siųsk tą savo faksą. Ir netrukus paskambink. 

Karimas išėjo iš mažojo kabineto, kuriame buvo likęs vienas. 
Išsiuntė du faksus, grįžo atgal ir paspaudė teletono numerio 
kartojimo mygtuką. Policininkai įeidavo ir apsisukę vėl išeidavo. 
Sumaištyje į Karimą niekas nekreipė dėmesio. 

— Įspūdinga, - burbtelėjo Mosė. - Ar iš tiesų pirmoje kortelėje 
mirusiosios atspaudai? 

Atmintyje Karimui vėl iškilo nespalvotos avarijos nuotraukos. 
Menkas mažos mergaitės kūnelis, sumaitotas metalo krūvoje. 
Prisiminė senyvą automagistralės darbuotoją, išsaugojusį kortelę 
su dermatografiniu piešiniu. 

— Taip, - atsakė Karimas. 

— Nustatant žuvusiosios asmenybę įsivėlusi šiurkšti klaida. 
Tai dažnokai nutinka, pats supranti, mes... 

— Man atrodo, kad tu nesuvoki esmės, - sumurmėjo Kari- 
mas. — Juk asmens pavardė užrašyta kortelėje. Argi pavardės ir 
įrašai nieko nereiškia? Tikrai žinau, kad sutraiškyto vaiko ranka 
taip pat išvagota, kaip tosios, šiąnakt laikiusios ginklą. Štai ir 
viskas. Dievaži, man nusispjaut į tapatybės nustatymą. Aš kalbu 
apie tą pačią ranką! 

Įsivyravo tyla. Kažkas nujaučiama pakibo ore, po to Mosė 
prapliupo juoktis. 

— Tavo spėjimas absurdiškas. Tai viskas, ką galiu pasakyti. 

— Maniau, kad turi daugiau polėkio. Juk turėtų būti kažkoks 
sprendimas. 

— Sprendimas visada būna. Abu tai suprantame. Žinau, kad jį 
rasi. Paskambink, kai reikalai taps aiškesni. Aš mėgstu istorijas, 
kurios gerai baigiasi. Ir su protingomis išvadomis. 

Karimas pažadėjo paskambinti ir padėjo ragelį. Bevaisės min- 
tys nesiliovė dūzgusios galvoje. 


Patalpoje, kur dirbo policininkų brigada, jis vėl sutiko Marką 
Kostą ir Patriką Astjė. Gydytojas ekspertas turėjo odinį krepšį 
su skyreliais, atrodė labai: išblyškęs. 

- Išvykstu į Anesi ligoninę, - paaiškino. Jis nepatikliai pažvelgė 
į savo palydovą. - Mes... mes ką tik sužinojome, kad yra dar du 

lavonai. Po galais. Jaunasis policininkas taip pat ten... Erikas 
Žuazno... Čia jau ne byla. O tikros skerdynės. 

— Žinau. Kiek laiko ten užtruksi? 

— Mažiausiai iki aušros. Kitas gydytojas ten jau dirba. Procesas 
įgyja vis didesnį mastą. 

Karimas atidžiai žiūrėjo į pailgą gydytojo veidą, jaunatvišką 
ir sykiu nesuvokiamą. Astjė buvo įbaugintas, tačiau Abdufas 
juto, kad atsakomybė jam teikia pasitikėjimo. 

— Kostai, man neaiškus vienas dalykas... Norėčiau pasiteirauti 
apie vieną detalę. 

— Teiraukis. 

— Tavo pirmoje ataskaitoje apie metalinę vielą, naudotą žu- 
diko, pasakyta, kad tai buvo stabdžių lynas ar pianino styga. 
Kaip manai, ar Sertis nužudytas naudojant tokią pat vielą? 

— Taip. Tie patys matmenys. Ir storis. 

— Jei tai pianino styga, ar galėtum nustatyti jos gaidą? 

— Gaidą? 

— Taip. Muzikos gaidą. Išmatavęs stygos skersmenį, galėtum 
pasakyti, kurios ji oktavos? 

Kostas gana skeptiškai nusišypsojo. 

— Suprantu, ką nori pasakyti. Žinau jos skersmenį. Norėtum, 
kad aš... 

— Tu arba asistentas. Mane domina jos tonacija. 

— Aptikai ką nors naujo? 

— Dar nežinau. 

Gydytojas ekspertas pasitaisė akinius. 

— Kaip galėčiau su tavimi susisiekti? Turi mobilųjį telefoną? 

— Ne. 

— Štai, jau turi. 

Astjė padavė Karimui mažą juodą chromuotą mobilųjį tele- 
foną. Arabas sutriko. Inžinierius šyptelėjo. 

— Turėjau du. Manau, artimiausiu laiku jo prireiks. 

Reikalai gerėja. Markas Kostas išėjo. Karimas kreipėsi į 
Astjė: 

— O tu ką veiksi? 

— Nieko ypatinga, - Astjė skėstelėjo rankomis. - Aš likau be 
užduoties. 

Karimas išsyk paprašė inžinieriaus pagelbėti jam tiriant bylą 
1r atlikti dvi užduotis. 

— Dvi užduotis? — pakartojo Astjė susidomėjęs. - Galėčiau ir 
daugiau. 

— Pirma, reikėtų nuvykti į Gernono ligoninę ir peržiūrėti 
gimimų registracijos knygą. 

— Ką reikia surasti? 

— Juditos Iero, gimusios 1972-ųjų gegužės dvidešimt trečią 
dieną, pavardę. Patikrink, ar ji neturėjo sesers ar brolio dvynio. 

— Apie jos pirštų atspaudus buvo kalbama? 

Karimas linktelėjo. Astjė vėl paklausė: 

— Manai, kad gali būti dar viena mergaitė, turinti tokius pat 
atspaudus? 

Policininkas santūriai šyptelėjo. 

— Žinau, kad tai nerimta. Bet padaryk, ko prašau. 

— Kokia kita užduotis? 

— Mergaitės tėvas žuvo autoavarijoje. 

— Jis taip pat? 

— Taip. Tik jį partrenkė važiuojantį dviračiu 1980-ųjų rug- 
pjūčio mėnesį. Vardas Sylvenas Iero. Paieškok čia, skyriuje. 
Manau, rasi bylą. 

— Kas tave joje domina? 

— Tikslios žuvimo aplinkybės. Vyriškį suvažinėjęs vairuotojas 
paspruko iš įvykio vietos. Išnagrinėk kiekvieną detalę. Galbūt 
čia šuva pakastas. 

— Na, tarkime, tai buvo sąmoningas nusikaltimas. 

— Gali būti. 

Karimas apsisuko eiti. Astjė dar šūktelėjo: 

— Kur eini? 

Karimas trumpam stabtelėjo, ryžtingas, subtilus, su vos jun- 
tama ironija žvelgiantis į jį laukiantį siaubą. 

— Kur? Aš tiesiog pradedu žaidimą nuo pirmojo ėjimo. 

IX 


Neregių institutas buvo šviesiame pastate, tačiau šviesumas ne 
toks aiškus, kaip Gernono namų. Įstaiga Sept-Laux kalnų ma- 
syvo papėdėje žėrėjo siaučiančios liūties fone. Nymanas pasuko 
pagrindinio įėjimo link. 

Trečia nakties. Languose jokio žiburio. Komisaras paskam- 
bino ir apžvelgė pastatą supančias pievutes. Pastebėjo fotoele- 
mentus, pritvirtintus prie žemų stulpų, žyminčių aptvaro ribas. 
Vos regimi laidai supinti tarytum aliarmo įrenginio grotelės, be 
abejo, ne dėl vagių, o perspėti neregiams, kad nenuklystų nuo 
namų. 

Nymanas paskambino dar sykį. 

Pagaliau sargas atidarė duris ir sutrikęs klausėsi jo aiškinimų 
visiškai apdujusiomis akimis. Vis dėlto įleido komisarą į į didelę 
salę ir nuėjo žadinti direktoriaus. 

Nymanas nekantravo. Patalpą apšvietė tik vienas priebučio 
šviestuvas. Keturios balto cemento sienos ir plynos tokios pat 
spalvos grindys. Gilumoje bolavo žemyn besileidžiantys ir viršun 
piramide kylantys laiptai su šviesaus nedažyto medžio turėklais. 
Nuo dekoratyviomis medžiagomis dengtų lubų kybojo švies- 
tuvai. Štiklinės langų angos, atsiveriančios į tolumoje dunk- 
sančius kalnus, buvo be rankenėlių. Tai priminė švarią ir gaivią 

ateities sanatoriją, sukurtą itin ekspresyvios vaizduotės archi- 
tektų. 

Nymanas vėl pastebėjo fotoelementų ornamentus - silpna- 
regius supo erdvė, įrėminta langų projekcijomis. Nesiliaujanti 
liūtis skalavo sienas ir liejosi stiklais. Ore tvyrojo glaisto ir 
cemento kvapas; patalpa ką tik išdžiūvusi ir stokojanti šilumos. 

Jis žengė keletą žingsnių. Įstrigo viena detalė: dalis erdvės 
nustatyta pastovais su piešiniais, vaizduojančiais mįslingus ženk- 
lus. Iš toliau žiūrint jie priminė matematines lygtis. Iš arčiau 
pažvelgus, piešiniai subtilūs ir sykiu primityvūs, primarginti 
išgąstingų veidų. Komisarą stebino neregių vaikų centre veikianti 
piešimo studija. Šiaip ar taip, pajuto tikrą nusiraminimą. Jautė 
atsipalaiduojančias raumenų skaidulas. Nuo įžengimo į šią ap- 
linką negirdėjo nei šuns amtelėjimo, nei kokio kito gyvūnėlio 
krepštelėjimo. Šiame neregiams skirtame centre nėra šuns? 

Staiga ant marmuro plytelių sukaukšėjo žingsniai. Komisaras 
suvokė, ko stokoja grindys. Architektūrinė išmonė, kiekvieną 
garsą paverčianti orientyru. Atsigręžęs, išvydo tvirto sudėjimo 
vyriškį žilstelėjusia barzda, primenantį dvasininką - rauste- 
lėjusiais skruostais, užmiegotomis akimis, vilkintį smėlio spalvos 
megztinį. Nuojauta komisarui padiktavo: juo galima pasitikėti. 

— Aš daktaras Šampela, instituto direktorius, — prisistatė 
sveikuolis ramiu balsu. - Kokių galų bastotės šitokią valandą? 

Nymanas parodė trispalvį pažymėjimą. 

— Vyresnysis komisaras Pjeras Nymanas. Atvykau dėl Gernone 
įvykdytų žmogžudysčių. 

- Vėl? 

— Taip. Privalau būtinai jus apklausti apie pirmąjį mūsų dar- 
buotojo leitenanto Eriko Žuazno vizitą. Manau, suteikėte jam 
svarbios informacijos apie bylą. 

Šampela atrodė sunerimęs. Lietaus atspindžiai mažytėmis 
vinguriuojančiomis srovelėmis sroveno jo žvilgančiais plaukais. 
Žmogus įbedė akis į antrankius ir ginklą, pritvirtintus prie diržo. 
Paskui pakėlė galvą. 

— O Dieve... paprasčiausiai atsakiau į jo klausimus. 

— Atsakymai jį nuvedė pas Edmondą Šernisė? 

— Taip, žinoma. Ir kas? 

— Šie du žmonės - mirę. 

— Mirę? Kaip tai? Negali būti... Tai... 

— Labai gaila, bet neturiu laiko jums pasakoti. Būtų gerai, 
kad smulkiai prisimintumėte pokalbį. Pats to nežinodamas, 
suteikėte jam labai svarbios informacijos. 

— Bet ko jūs norėtumėte... 

Žmogus staiga stabtelėjo. Energingu judesiu, tarytum apimtas 
šalčio ir baimės, patrynė rankas. 

— Na gerai... Labai norėčiau pagaliau prabusti, kaip manote? 

— Taip ir manau. 

— Gertumėte kavos? 

Nymanas linktelėjo. Jis nusekė paskui tariamą dvasininką 
koridoriumi su daugybe aukštai esančių langų. Staiga tvykstelėję 
žaibai apšviesdavo aplinką ir prietemoje vėl buvo matyti mažos 
vinguriuojančios lietaus srovelės. 

Komisarui atrodė, kad eina mišku, tamsoje švysčiojant lianoms. 
Ant sienų priešais langus vėl pastebėjo piešinius. Šį kartą peizažai. 
Chaotiškai išsimėčiusių kalnų kontūrai. Upės, išvingiuotos pa- 
stelinėmis spalvomis. Gyvūnai milžiniški, stambiažvyniai, su dau- 
gybe stuburo slankstelių. Tarsi atkeliavę iš akmens amžių, neat- 
menamų laikų, kuomet žmogus buvo visiškai menkas. 

— Maniau, kad jūsų centras dirba vien su silpnaregiais vaikais. 

Direktorius apsigręžė ir priėjo arčiau. 

— Ne vien. Mes gydome įvairius akių susirgimus. 

— Pavyzdžiui? 

— Akies tinklainės uždegimus. Aklumą spalvoms... 

Vyriškis savo stipria ranka parodė į vieną piešinį. 

— Šie piešiniai keisti. Mūsų vaikai ne taip kaip jūs arba aš 
supranta tikrovę, beje, ir savo pačių piešinius. Tokios tikrovės — 
jų tikrovės - nėra nei realiame pasaulyje, nei ant popieriaus. Ji 
egzistuoja vien jų sąmonėje. Jie vieni žino, ką norėjo išreikšti, ir 
mes, žiūrėdami į jų darbus kasdieniu žvilgsniu, galime tik numa- 
nyti, kas ten pavaizduota. Šitai labai jaudina, ar ne? 

Nymanas vangiai linktelėjo. Negalėjo atitraukti akių nuo tų 
neįprastų piešinių. Neapibrėžtos linijos, laužytos vaizduojamų 
objektų formos. Ryškios, sodrios ir gyvos spalvos. Tai priminė 
štrichų ir muzikos dermių kovą, kuri skleidė melancholišką 
šilumą, primindama kažkada žaistus žaidimus. 

Vyriškis jam draugiškai patapšnojo per petį. 

— Prašau įeiti. Išgėrę kavos, pasijusite geriau. Regis, blogai 
jaučiatės. 

Jie įėjo į erdvią virtuvę su nerūdijančio plieno įranga ir įran- 
kiais. Spindinčios sienos Nymanui priminė lavoninės ar lai- 
dojimo patalpų aplinką. 

Direktorius iš nuolat šildomo švytinčio kavinuko su stikliniu 
išgaubtu dangteliu kavą pylė į didelius puodelius. Padavęs puo- 
delį komisarui, atsisėdo prie vieno iš nerūdijančio plieno stalų. 
Nymanui vėl šmėkštelėjo išskrosti lavonai, Kejua ir Serčio veidai. 
Dabar tuščios, rudos akiduobės jam priminė juodas duobes. 

Šampela nepatikliu tonu paklausė: 

— Negaliu patikėti tuo, ką man pasakėte... Nejau šie du žmonės 
mirę? Bet kaip gi? 

Pjeras Nymanas neatsakė. 

— Ką pasakojote Žuazno? 

Gydytojas gūžtelėjo pečiais ir ėmė maišyti kavą. 

— Jis klausė apie susirgimus, kuriuos mes gydome. Paaiškinau, 
kad čia dažniausiai gydomos paveldimos ligos. Kad mūsų pa- 
cientų daugumą sudaro Gernone gyvenančių šeimų nariai. 

— Jis klausinėjo smulkiau? 

— Taip, kokiu būdu susergama šiomis ligomis. Trumpai pa- 
aiškinau, kad tai nulemia genų visuma. 

— Papasakokite apie tai. 

Direktorius atsiduso ir ramesniu tonu paaiškino: 

— Viskas labai paprasta. Kai kurie genai platina ligas. Tai 
defektyvūs genai, lyg klaidos, atsiradusios sistemoje. Visi jų 
turime, bet, laimė, pernelyg mažai, kad jie sukeltų ligą. Jeigu 
abu tėvai yra tokių pat genų nešiotojai, tuomet blogiau. Su- 
sirgimą gali paveldėti vaikai. Genai susilieja ir perduoda ligą — 

tokie vyriškos ir moteriškos lyties junginiai sukelia judėjimą, 
suprantate? Todėl teigiama, kad kraujomaiša pablogina kraują. 
Jeigu abu tėvai yra artimo kraujo, tuomet didesnė tikimybė, kad 
slypintis susirgimas gali sukelti ligą vaikams. 

Šernisė buvo minėjęs šiuos fenomenus. Nymanas vėl paklausė: 

— Paveldėti susirgimai Gernone susiję su tam tikra kraujo- 
maiša? 

— Be jokios abejonės. Daug vaikų, gydomų mano institute, 
stacionare ar namuose, atvyksta būtent iš šio miesto. Ir dauguma 
kilę iš universiteto profesorių ir mokslininkų šeimų, sudarančių 
išskirtinę ir drauge labai izoliuotą visuomenę. 

— Prašau papasakoti konkrečiau. 

Šampela sunėrė rankas, lyg ruošdamasis ilgam pokalbiui. 

— Gernono universiteto tradicijos labai senos. Manau, kad 
pirmas fakultetas talkinant šveicarams įsteigtas dar XVIII am- 
žiuje. Anuomet jis buvo įsikūręs ligoninės patalpose... Trumpai 
tariant, jau beveik trys šimtmečiai, kai profesoriai ir moks- 
lininkai gyvena universiteto teritorijoje ir tuokiasi tarp savęs. 
Jie paliko labai protingų, labai talentingų žmonių kartas, tačiau 
genetiškai jos yra visiškai nualintos ir išsekusios. Gernonas — 
atokus miestas, kaip ir dauguma kitų, išsimėčiusių kalnų slė- 
niuose. Izoliuota universitetinė aplinka jį atskyrė dar labiau, 
suprantate? Ji tapo atskiru mikrokosmosu. 

— Tas atsiskyrimas gali būti genetinių ligų plitimo priežastis? 

— Aš taip manau. 

Nymanas nesuvokė, kuo ši infomacija galėtų praversti jo bylai. 

— Ką dar pasakėte Žuazno? 

Šampela skersomis dėbtelėjo į komisarą ir reikšmingai pa- 
reiškė: 

— Aš jam pasakiau apie vieną išskirtinį dalyką. Keistą detalę. 

— Kokią? 

— Jau kuris laikas genetiškai nualinto kraujo šeimose gimdavo 
labai skirtingi vaikai. Puikūs, fiziškai nepaprastai stiprūs vaikai. 
Dauguma jų laimėdavo įvairiose sporto varžybose, lengvai įveik- 
davo kiekvieną išbandymą ir pasiekdavo aukščiausių rodiklių. 

Nymanas prisiminė rektoriaus prieškambaryje kabančius be- 
sišypsančių čempionų portretus. Jaunuolių, laiminčių visas tau- 
res ir visus medalius. Prieš akis vėl iškilo Berlyno olimpinių 
žaidynių nuotraukos. Prisiminė sudėtingą Kejua disertaciją apie 
antikos nostalgiją. Ar galima tikėtis, kad visi šie reiškiniai at- 
skleistų ką nors ypatinga? 

Komisaras vėl nuoširdžiai prakalbo: 

— Visi jų vaikai turėtų sirgti, ar ne? 

— Nebūtinai, bet, logiškai galvojant, turėtų būti silpno kūno 
sudėjimo, su paveldėtais trūkumais, pavyzdžiui, kaip instituto 
pacientai. Tačiau mes matome ką kita. Priešingą rezultatą. Ta- 
rytum šie be galo talentingi vaikai būtų perėmę fizinius gabumus 
iš kitų, palikdami genetinį silpnumą jiems. - Šampela įdėmiai 
dirstelėjo į pašnekovą. — Jūs negeriate kavos? 

Nymanas prisiminė rankoje laikomą puoduką. Nurijo de- 
ginantį gurkšnį; jį apėmė įkvėpimas. Lyg kūnas staiga būtų virtęs 
kokiu veikiančiu įrenginiu, juntančiu menkiausią ženklą, blan- 
kiausią šviesos pluoštelį. Jis paklausė: 

— Šį reiškinį tikriausiai nuodugniai studijavote? 

— Jau dveji metai, kai esu pradėjęs mažą tyrimėlį. Pirmiausia 
patikrinau, ar tie čempionai iš tiesų yra kilę iš tų pačių šeimų 
arba giminių. Buvau nuėjęs į civilinių aktų biurą, į meriją... Visi 
tie vaikai — jų palikuonys. Pagaliau išstudijavau genealoginius 
medžius. Patikrinau gimdymo namų medicinines korteles. Per- 
žiūrėjau ir jų tėvų, senelių dokumentus, ieškodamas kokių nors 
ženklų ar neįprastų žymių. Nepavyko rasti nieko konkretaus. 
Priešingai, jų protėviai buvo paveldimų ligų nešiotojai, kaip ir 
tose šeimose, kurias dabar globoju... Tai 1š tikrųjų keista. 

Naująją informaciją Nymanas susiejo su anksčiau žinotomis 
detalėmis ir, pats negalėdamas paaiškinti kaip, pajuto, kad gydy- 
tojo pasakojimas palietė bylos esmę. 

Šampela ėmė smarkiai žingsniuoti po virtuvę, tarp nerūdijančo 
plieno baldų sukeldamas šalto oro bangas. Jis kalbėjo toliau: 

— Taip pat klausinėjau gydytojus ir Universitetinės ligoninės 
akušerijos skyriaus darbuotojus. Ir sužinojau faktą, kuris mane 

tiesiog pritrenkė, — jau penkiasdešimt metų aukštai kalnuose 
aplinkui slėnį gyvenančių šeimų vaikų mirtingumas tiesiog ne- 
normalus. Jie miršta staiga, vos gimę. O mokslininkų vaikai, 
priešingai ir dėsningai, - labai gyvybingi. Tai panašu į savotišką 
anomaliją, suprantate? Genetiškai nualinti universiteto šeimų 
vaikai yra veikiami tarytum magiškų jėgų, gimsta labai tvirti, o 
valstiečių palikuonys pamažu nyksta... 

Taip pat studijavau bylas apie gyvulių augintojų ir kristalų 
rinkėjų vaikų staigias mirtis. Ir nesužinojau nieko naujo. Kal- 
bėjau su Universitetinės ligoninės moksliniais bendradarbiais, 
genetikos specialistais, pagalbiniu personalu. Šis fenomenas buvo 
tiesiog nesuvokiamas. Ir galop nebegvildenau šios temos, nors 
širdyje likau nepatenkintas. Kaip gi paaiškinti tuos dalykus? 
Viskas vyksta taip, tarytum universiteto šeimų vaikai kažkokiu 
būdu savintųsi gyvybines jėgas iš savo mažųjų kaimynų ben- 
drijos. 

— Po velnių, ką norite tuo pasakyti? 

Šampela staiga baigė tą temą, lyg jam būtų nederėję apie tai 
kalbėti. 

— Užmirškite, ką jums ką tik papasakojau, - tai neprofe- 
sionalu. Be to, niekuo nepagrįsta. 

Galbūt ir nepagrįsta, tačiau Nymano įsitikinimas pasitvirti- 
no - talentingų vaikų paslaptis nebuvo atsitiktinumas. Tai viena 
košmariško nusikaltimo detalė. Ir jis paklausė lediniu balsu: 

— Viskas? 

Gydytojas dvejojo. Komisaras pakartojo valdingesniu tonu: 

— Tai viskas? | 

— Ne, - krūptelėjo Šampela. - Dar vienas dalykas. Šią vasarą 
šie reiškiniai buvo netikėtai ir keistai pajudinti. Netiesiogiai, bet 
veiksmingai... liepos mėnesį Gernono ligoninėje buvo atliekamas 
generalinis patikrinimas ir peržiūrimi archyvai. Atvykę spe- 
cialistai triūsė rūsiuose, kur saugomi seni dokumentai, tikrino 
per daugelį metų susikaupusią medžiagą. Darbai vyko visuose 
ligoninės požemiuose: senojo universiteto rūsiuose ir biblio- 
tekoje, saugančioje dokumentus iki aštuntojo dešimtmečio. 

Nymanas sustingo. Šampela kalbėjo toliau: 

— Ekspertai nustatė kuriozišką faktą. Rado penkiasdešimties 
metų senumo naujagimių gimimų kortelių viršelius. Viršeliai 
buvo be bylų, tarytum... jos būtų buvusios pagrobtos. 

— Kur rasti šie dokumentai? Man reikia žinoti tiksliai: kurioje 
vietoje? 

Šampela vėl perėjo per virtuvę. Stengėsi kalbėti ramiai, bet 
balse nuskambėjo nerimo gaida: 

— Tai ir keisčiausia... Visos kortelės buvo rastos asmeniniame 
vieno žmogaus, bibliotekos darbuotojo, skyriuje. 

Nymanas pajuto į venas plūstelėjusį kraują. 

— Kokia to tarnautojo pavardė? 

Šampela baugščiai žvilgtelėjo į komisarą. Jo lūpos drebėjo. 

— Kejua. Etjenas Kejua. 

— Remi tėvas? 

— Taip. 

Komisaras pašoko. 

— Ir tik dabar tai pasakėte? Po vakarykštės žmogžudystės? 

Direktorius bandė gintis: 

— Man nepatinka jūsų tonas, komisare. Prašau nepainioti 
manęs su kažkokiais įtariamaisiais. Be to, pasakiau jums vien 
administracinę detalę, menkniekį. Kaip galite čia įžvelgti ryšį su 
Gernono žmogžudystėmis? 

— Mano darbas įžvelgti ryšius tarp paskirų elementų. 

— Na taip, žinoma. Kad ir kaip ten būtų, viską papasakojau 
jūsiškiam leitenantui. Tik neširskite. Be to, neatskleidžiau nieko 
slapto. Bet kuris miestietis papasakotų apie šį atsitikimą. Juk 
viskas buvo viešai skelbta, rašyta regioniniuose laikraščiuose. 

Šiuo metu Nymanas nebūtų norėjęs matyti savęs veidrodyje. 
Žinojo, kad jo veido išraiška tokia griežta, tokia rūsti, jog net 
pats savęs nepažintų. Komisaras perbraukė rankove kaktą ir 
apsiraminęs tarė: 

— Prašau atleisti. Ši byla kaip košė. Žudikas jau įvykdė kelias 
žmogžudystes ir, atrodo, nežada liautis. Kiekviena minutė, kiek- 
viena informacija daug ką reiškia. Kur dabar tos kortelės? 

Direktorius kilstelėjo antakius, atsikvėpė ir vėl atsirėmė į 
nerūdijančio plieno stalą. 

— Ligoninės požemiuose. Kadangi duomenys dar nebaigti 
archyvuoti, ten jos ir saugomos. 

— Įtariu, kad ir mažųjų gabuolių kortelės sykiu, tiesa? 

— Ne jų pačių, nes jos buvo iki aštuntojo dešimtmečio. Kai 
kurios kortelės galėjo būti jų tėvų arba senelių. Būtent ši detalė 
mane suklaidino. Todėl, kad pats buvau matęs šias korteles, kai 
pradėjau domėtis tais dalykais. Tada jos buvo oficialiose bylose, 
suprantate? 

— Gal Kejua paprasčiausiai buvo pavogęs dublikatus? 

Šampela vėl ėmė vaikščioti po virtuvę. Ta neįprasta istorija, 
rodės, jį labai jaudino. 

— Kopijas... arba originalus. Galbūt bylose jis buvo sukeitęs 
tikrąsias korteles su padirbtomis. Taigi tikrosios kortelės, arba 
originalai, ko gero, taip ir atsidūrė bibliotekininko žinioje. 

— Man niekas apie tai neužsiminė. Policija dėl to nebuvo 
iškėlusi bylos? - paklausė Nymanas. 

— Ne. Iš to buvo tik pasišaipyta. Lyg iš eilinio administracinio 
nesusipratimo. Tuo labiau kad galimas įtariamasis Etjenas Kejua 
jau prieš trejus metus miręs. Ir, tiesą pasakius, aš vienas susi- 
domėjau šia istorija. 

— Tikrai? Nebandėte vėl imtis tų kortelių? Ir palyginti jas su 
tomis, rastomis oficialiuose dokumentuose? 

Šampela pabandė nusišypsoti. 

— Bandžiau. Bet man pritrūko laiko. Atrodo, nesuprantate, 
apie kokius dokumentus kalbama. Keletas eilučių, žyminčių 
svorį, ūgį ir naujagimio kraujo grupę... Beje, ši informacija 
netrukus perkeliama į vaiko sveikatos knygą. Kortelės sudaro 
vien menką naujagimio bylos dalelę. 

Nymanas pagalvojo apie Žuazno, norėjusį patekti į ligoninės 
archyvus. Šios vos ne bereikšmės kortelės jį labiausiai domino. 
Komisaras staiga pakeitė temą: 

— O koks ryšys tarp viso to ir Šernisė? Kodėl Žuazno, vos 
Išėjęs Iš jūsų, iškart atsidūrė pas jį? 

Direktorius vėl sunerimo. 

— Edmondas Šernisė labai domėjosi vaikais, apie kuriuos jums 
kalbėjau... 

— Kodėl? 

— Šernisė yra... buvo etatinis gydytojas. Išsamiai žinojo pen- 
siono gyventojų genetinius susirgimus. Jį netgi stebino, kad šių 
jaunų pacientų pirmos ar antros eilės pusbroliai tokie skirtingi. 
Ir apskritai, genetika buvo jo aistra. Jis manė, kad genetinius 
reiškinius būtų galima suvokti ištyrinėjus žmonių vyzdžius. Kai 
kuriais atžvilgiais šis gydytojas buvo išskirtinis... 

Komisaras vėl prisiminė vyriškį ir pigmentines dėmes ant jo 
kaktos. „Išskirtinis“ — šis apibūdinimas jam tikrai tiko. Prisiminė 
pražūtingų rūgščių naikinamą Žuazno kūną. Ir paklausė: 

— Ar nesiteiravote jo, kaip mediko, nuostatos? 

Šampela nejaukiai pasiraivė, lyg būtų ėmęs graužti megztinis. 

— Ne. As... nedrįsau. Jūs nežinote, kuo alsuoja mūsų miestas. 
Šernisė priklausė universiteto grietinėlei, suprantate? Jis - vienas 
garsiausių oftalmologų visame regione. Didelis žinovas. O aš 
tiktai šių sienų sargas... 

— Manote, kad Šernisė, kaip ir jūs, buvo matęs tuos pačius 
dokumentus: oficialiąsias gimimų korteles? 

— Taip. 

— Manote, kad jis būtų galėjęs tas korteles peržiūrėti dar prieš 
jus? 

— Taip, turbūt. 

Direktorius nuleido akis, visas išmuštas raudonio ir apsipylęs 
prakaitu. Nymanas dar paklausė: 

— Manote, kad jis galėjo suprasti, jog kortelės suklastotos? 

— Bet... aš to nežinau! Nieko nesuprantu, ką man sakote. 

Nymanas daugiau nieko neklausė. Pagaliau suvokė kitą rei- 
kalo pusę: Šampela tuomet liovėsi gilinęsis į pavogtas korteles, 
bijodamas, kad informacija apie universiteto profesorius ne- 
iškiltų aikštėn. Apie profesorius, viešpataujančius mieste, nuo 
kurių priklauso tokių žmonių, kaip jis, likimai. 

Komisaras atsistojo: 

— Ką dar sakėte Žuazno? 

— Nieko. Aš papasakojau tą patį, ką ir jums. 

— Prašau prisiminti. 

— Tai viskas. Tikrai. 

Nymanas atsistojo priešais gydytoją. 

— Juditos Iero pavardė jums ką nors sako? 

— Ne. 

— O Filipo Serčio? 

— Tai antrosios aukos pavardė? 

— Niekada anksčiau nebuvote jos girdėjęs? 

— Ne. 

— O frazė „purpurinės upės“ nieko neprimena? 

— Ne. Iš tikrųjų, aš... 

— Ačiū, daktare. 

Nymanas atsisveikino su priblokštu gydytoju ir apsisuko eiti. 
Jau peržengęs slenkstį, dar žvilgtelėjo per petį: 

— Paskutinė detalė, daktare, aš nemačiau ir negirdėjau čia nė 
vieno šuns. Jų čia nėra? 

Šampela atrodė lyg paklaikęs. 

— Šu... šunų? 

— Šunų neregiams. 

Jis suprato ir prisivertė nusišypsoti. 

— Šunys reikalingi tiems, kurie gyvena vieni ir niekas kitas 
jiems negali padėti. Mūsų centras aprūpintas labai tobulomis 
vietinėmis sistemomis. Pacientai perspėjami dėl mažiausios kliū- 
ties, nukreipiami, vedami... Čia šunys nereikalingi. 

Jau būdamas lauke, Nymanas atsisuko į šviesų, nuo lietaus 
spindintį pastatą. Nuo pat ryto jis bijojo šio instituto, būtent 
dėl šunėkų, kurių, pasirodo, čia nebuvo. Bijojo ir todėl nusiuntė 
Žuazno, nes jo smegenyse jie be perstojo staugė, lyg vaiduokliai. 

Atidarė automobilio dureles ir nusispjovė. 

Tai buvo jo vaiduokliai, o jaunasis leitenantas per juos padėjo 


galvą. 

Nymanas važiavo aukštais Sept-Laux kalnų vingiais. Pliaupė 
liūtis. Žibintai išplėšdavo krištolinius garus, kylančius iš po ratų. 
Kartais drumzlinos balos po ratais lyg kriokliai šniokšdamos 
tiško į šonus. Nymanas stipriai laikė vairą, stengdamasis suval- 
dyti automobilį, vis nešamą prie skardžio krašto. | 

Staiga kišenėje suskambo pranešimų gaviklis. Vairuodamas 
viena ranka, komisaras įjungė ekraną: pasirodė Antuano Reim- 
so iš Paryžiaus žinutė. Ta pačia ranka Nymanas čiupo telefoną 
ir surinko į atmintį įvestą numerį. Vos atpažinęs Nymano balsą, 
Reimsas pranešė: 

— Pjerai, anglas mirė. 

Nymanas buvo pasinėręs į bylą ir dabar turėjo susikaupti, 
kad apgalvotų naujienos pasekmes. Bet iš to nieko neišėjo. 
Direktorius kalbėjo toliau: 

— Kur tu esi? 

— Netoli Gernono. 

— Tave turi suimti. Teoriškai turėtum būti įkalintas, turėtum 
grąžinti ginklą ir sustabdyti veiklą. 

— Teoriškai? 

— Kalbėjau su Terpontu. Jūsų byla nejuda iš vietos, viskas 
krypsta į blogąją pusę. Spauda rašo vien apie jus. Jau rytoj Ger- 
nonas taps žinomiausiu Prancūzijos miestu, - Reimsas liovėsi 
kalbėjęs. - Visi tavęs ieško. 

Nymanas nieko neatsakė. Atidžiai žiūrėdamas į kelią, posū- 
kis po posūkio skrodė lietaus sūkurius, rodės, sukilusius prieš 
jį. Vingis po vingio. Uola po uolos. Vėl pasigirdo Reimso bal- 
sas: | 

— Pjerai, ar tu jau netoli žudiko? 

— Nežinau. Bet, kartoju, esu teisingame kelyje. 

— Tuomet formalumus sutvarkysime vėliau. Aš tau nieko 
nepranešiau. Tu nesurandamas ir nepasiekiamas. Turi dar dvi 
valandas, kad baigtum tą košę. Vėliau nebegalėsiu tau padėti. 
Nebent surasčiau advokatą. 

Nymanas suniurnėjo keletą frazių ir išjungė telefoną. 

Tuo metu iš dešinės su įjungtomis ilgosiomis šviesomis iššoko 
kažkoks automobilis. Komisaras akimirksnį pavėlavo. Visureigis 
stipriai kliudė jo dešinįjį sparną. Vairas išsprūdo iš rankų. Ny- 
mano automobilis trenkėsi į uolos akmenis. Komisaras suriko 
ir pabandė pakelti galvą. Akimirksniu, konvulsiškai metęs žvilgs- 
nį į automobilį, suvaldė savąjį.. Juodos spalvos visureigis su 
įjungtomis šviesomis vėl šoko jo pusėn. 

Nymanas pavažiavo atgal. Didžiulis riaumojantis automobilis 
taip pat pasuko kairėn, priversdamas komisarą staiga stabdyti. 
Nymanas padidino greitį. Visureigis važiavo priešais ir grei- 
tėdamas blokavo kelią, trukdydamas jam pravažiuoti. Purvu 
apsinešė priekinis stiklas. Ilgai nesvarstęs, komisaras pabandė 
aplenkti visureigį. Veltui. Juodo metalo luitas sugebėjo užimti 
visą kelią ir, trankydamasis į Nymano automobilį iš kairės pusės, 
stūmė į kelio kraštą, mirtinos bedugnės link. 

Ko norėjo tas pamišėlis? Staiga Nymanas užgulė stabdžius ir 
jo automobilį nuo žudiko jau skyrė dešimtys metrų. Bet visureigis 
taip pat sulėtino greitį, versdamas Nymaną priartėti. Komisaras, 
pasinaudojęs greičių skirtumu, staiga nuspaudė akceleratorių ir 
metėsi kairėn. Pagaliau atsidūrė priekyje. 

Komisaras kiek galėdamas mynė akceleratorių ir didino greitį. 
Šoniniame veidrodėlyje matė, kaip kelią užgriozdinęs visureigis 
dingsta tamsoje. Keletą kilometrų lėkė pirmyn nieko negalvodamas. 

Kelyje vėl buvo vienas. 

Dideliu greičiu važiavo vingiuotu, migla aptrauktu asfaltu, 
košiamas lietaus šuorų. Kas gi čia įvyko? Kas užpuolė? Kodėl? 
Ar tasai žinojo, ką norėjo numušti? Jis, Nymanas, buvo užpultas 
taip staiga, kad net nepamatė prie vairo sėdėjusio silueto. 

Baigiantis posūkiui, komisaras pastebėjo virš prarajos kabantį 
kelią: šešių kilometrų ilgio betoninį Žaso tiltą, kurio kons- 
trukcijos buvo daugiau kaip šimto metrų aukščio. Iki Gernono, 
dabar iki gimtojo miesto, likę tik dešimt kilometrų. 

Komisaras dar padidino greitį. 

Važiuojant tiltu vėl apakino baltos šviesos, ištisai užliejusios 
galinį stiklą. Visureigis buvo įjungęs tolimąsias šviesas. Tas 

griozdas vėl artėjo prie automobilio galinio bamperio. Nymanas 
nusuko jį akinusį veidrodėlį ir pažvelgė į naktyje virš bedugnės 
kabantį tiltą. Galvon šovė aiški mintis: „Ne. Negaliu šitaip 
mirti.“ Ir iki galo nuspaudė akceleratoriaus pedalą. 

Šviesos be paliovos persekiojo. Užgulęs vairą, atidžiai sekė 
apsaugos stulpelius, apšviestus automobilio žibintų, kurie be- 
protiškais liežuviais laižė kelią, apgaubtą šniokščiančios ir šėls- 
tančios lietaus aureolės. 

Jis laimėjo keletą metrų. 

Keletą gyvenimo sekundžių. 

Nymaną užvaldė keista mintis, nepaaiškinamas įsitikinimas: 
kol skries šituo tiltu, kol įstengs nugalėti liūtį, tol viskas bus 
gerai. Jis bus gyvas. Budrus. Ir nepažeidžiamas. 

Staigus smūgis užgniaužė kvapą. 

Galva staiga knebtelėjo pirmyn ir smarkiai trenkėsi į priekinį 
langą. Priekinis veidrodėlis sudužo. Veidrodėlio laikiklis lyg koks 
kablys perrėžė smilkinį. Komisaras atsitiesė įtūžęs, laikydamasis 
už galvos. Juto, kad jo automobilis slysta kairėn, po to - dešinėn 
ir sukasi ratu... Kraujas plūstelėjo veidu. 

Dar vienas ūmus smūgis. Pasijuto čaižomas skaudžių lietaus 
lašų. Užplūdo beribė nakties vėsa. 

Užėjo tamsa. Tyla. Bėgo sekundės. 

Atmerkęs akis, Nymanas negalėjo patikėti tuo, ką mato: jis 
kyla aukštyn, dangun, kartu su žaibais. Skrieja visiškai vienas, 
nešamas vėjo, liūties. 

Atsitrenkęs į turėklus, automobilis išmetė jį lauk ir nusviedė į 
tuštumą virš tilto. Jis leidosi lėtai, tyliai, švelniai judindamas 
rankas ir kojas, absurdiškai klausdamas savęs, ar toks ir bus 
paskutinis pojūtis pasiglemžiant mirčiai. | 

Ir tuojau pajuto atsaką - skausmo bangą. Aštrią lyg adatų 
dūriai. Lyg lūžtančių medžių šakos. Jo kūną suskaidžiusią į 
tūkstančius skausmo kibirkštėlių tarp eglių ir maumedžių... 

Du smūgiai, abu beveik vienu metu. 

Pirmiausia atsitrenkė į žemę, smūgį sušvelnino medžių lapija. 
Po to - apokaliptinis trenksmas. Galutinis smūgis. Tvojęs tarsi 

milžinišku dangčiu ir akimoju užvožęs jo kūną. Nežinios aki- 
mirka išsisklaidė prieštaringų pojūčių sumaištyje. Kaustantis 
šaltis. Deginantys garai. Vanduo. Akmenys. Tamsa. 

Ėjo laikas. Nebūtyje. 

Nymanas atsimerkė. Išvydo kitą, nuostabiai savą reginį — 
prieblanda, miškas. Palengva iš ano pasaulio plūstančiomis 
bangomis grįžo aiškumas. Iš sielos gelmių ataidėjo išvada: jis 
gyvas, gyvas. 

Jam pavyko į visumą susieti keletą sąmonės fragmentų ir 
suvokti, kas atsitiko. 

Jis perskrodė medžių šakas ir, laimė, užsikabino už lietaus 
apsemtų sijų, jungiančių apsauginius stulpus. Po smūgio auto- 
mobilis nuvirto nuo betoninio tilto, krito ta pačia trajektorija ir 
tarytum milžiniškas tankas sudužo kažkur virš jo. Bet ant jo 
neužgriuvo: automobilio važiuoklė buvo pakankamai plati ir 
užsikabino už kanalizacijos aptvaro. 

Įvyko stebuklas. 

Nymanas atmerkė akis. Daugybė žaizdų degino jo kūną, bet 
dar baisiau - lyg besiliejantis ugnies srautas - tvinksėjo dešinysis 
smilkinys. Komisaras suvokė, kad veidrodėlio strypas virš ausies 
labai giliai perplėšė jo smilkinį. Laimė, pavyko saugiai nukristi. 

Smakras įbestas į krūtinę. Atidžiai žiūrėjo į rūkstantį auto- 
mobilio radiatorių. Lyg kokioje cemento sarkofago gilumoje jį 
laikė prispaudęs įkaitusios valcuotos geležies lakštas. Pasuko 
galvą kairėn ir suprato, kad atsidūrė tarp kanalizacijos vamzdžio 
ir buferio gabalo. 

Komisaras iš paskutiniųjų bandė išsikapanoti iš po siauros 
tranšėjos. Skausmai, varstę visą kūną, dabar tapo jo sąjungi- 
ninkais: jie nyko vienas po kito, gramzdindami kūną į mari- 
nančią nejautrumo būseną. | 

Pavyko palįsti po barAperiu ir ištrūkti iš to karsto. Kai rankos 
jau buvo laisvos, suėmė smilkinius ir pajuto iš atviros žaizdos 
pliūptelint kraują. Sudejavo, skaudamais pirštais palietęs švelnią 
tekančią kraujo srovę. Pagalvojo, kad dabar panašus į įkliuvusį 
spąstuose, mazutu vemiantį paukštį, ir akyse susitvenkė ašaros. 

Viena ranka pasirėmęs į bamperio šoną, pasikėlė ir išsikapstė 
iš po dangčio. Tuo metu vos rusenančion sąmonėn įslinko nauja 
mintis. 

Žudikas sugrįš. Kad jį pribaigtų. 

Įsitvėrus į kėbulą, komisarui pavyko atsistoti. Trenkė kumščiu 
į deformuotą bagažinę, stvėrė ginklą ir saują išsibarsčiusių šo- 
vinių. Ginklą laikydamas kairiąja ranka - ja spaudė sužeistą 
smilkinį - dešiniąja pripildė jo kamerą. Viską darė apčiuopomis, 
beveik nieko nematydamas: buvo pametęs akinius, o tamsa 
aplink dunksojo nesuvokiamai juoda. 

Skausmų varstomas komisaras kruvinu, dumblinu veidu ap- 
sisuko ratu, atkišęs ginklą tuštumoje brėžė kreivę. Nė garso. Nė 
judesio. Apėmė svaigulys. Susmuko remdamasis į automobilio 
šoną, paskui nugriuvo tarp cementinių tarpatramių. Šį kartą 
atsitokėjo, pajutęs skaudų šaltą vandenį. Laikydamasis cemen- 
tinės sienos, ėmė šliaužti upės pusėn. 

Prispaudė ginklą prie šono ir nešamas galingos upės srovės, 
tarytum faraonas mirusiųjų upe, leidosi paskutinėn kelionėn. 


Nymaną ilgai plukdė upės srovė. Pro lapijos plyšius jis matė blausų 
dangų, be jokios žvaigždės. Dešinėje ir kairėje ryškėjo suaižėjusio 
rausvo molio krantai, srovės suneštos medžių ir šaknų sangrūdos. 

Netrukus upės vaga prasiplėtė ir vanduo ošdamas visu greičiu 
pasileido pirmyn. Srovė jį apvertusi nešė žemyn galva. Ledinis 
vanduo tekėjo per smilkinius ir stabdė kraujavimą. Upė buvo 
vingiuota ir jis tikėjosi, kad srovė nuplukdys į Gernoną, į jo 
universitetą. 

Tačiau greitai suvokė, kad ta viltis bergždžia. Upė buvo tarsi 
akligatvis: ji netekėjo į universiteto slėnį. Miško viduryje jon 
įsiliedavo vis siauresni „S“ formos intakai, upės vandenys plėtėsi 
ir rimo. 

Nymanas nusiyrė į krantą ir dejuodamas išsikapstė iš vandens. 
Šioje vietoje upė buvo suplukdžiusi nešvarumų, vanduo atrodė 

sunkus, dumblinas, lyg bala. Komisaras pargriuvo ant šlapios, 
lapų prikritusios žemės. Šnervės buvo pilnos dvokiančio, tačiau 
dabar savu tapusio svaiginamo žemės, puvenų, vabzdžių, su- 
trūnijusių medžių šakelių kvapo. 

Apsivertė ant nugaros ir įsižiūrėjo į medžių lapus. Miškas čia 
nebuvo tankus, suaugęs krūvon, priešingai, jį supo išlakių me- 
džių giraitė, kurioje viskas vešėjo laisvai ir atokiai. Tačiau jį 
apgaubusi tamsa buvo tokia tiršta, kad neleido įžvelgti net 
tamsių kalnų masyvų, stūksančių virš galvos. Jis nežinojo, nei 
kiek laiko, nei kuria kryptim jį nunešė upė. 

Nymanas šliaužė, nepaisydamas skausmo, šalčio, pagaliau 
atsirėmė į kelmą pailsėti. Stengėsi prisiminti regiono žemėlapį, 
jame sužymėtas bylos įvykių vietas. Bandė kuo tiksliau nustatyti 
šiaurinėje Sept-Laux kalnų pusėje įsikūrusio Gernono univer- 
siteto vietą. 

Šiaurė. 

Kaip rasti šiaurę, nežinant savo buvimo vietos? Neturėjo nei 
kompaso, nei kokio kito daikto su magnetu. Dieną galėtum 
orientuotis pagal saulę, o naktį? | 

Ėmė mąstyti. Kraujas vėl smarkiai plūstelėjo iš sužeisto smil- 
kinio, šaltis galutinai sukaustė rankas ir kojas, gyventi jam buvo 
likusios kelios valandos. 

Staiga sąmonėje plykstelėjo mintis. Netgi šiuo metu, pačiame 
vidunaktyje, galima nustatyti kryptį. Pagal medžius. Komisaras 
nieko neišmanė apie augalus, bet žinojo, ką ir kiekvienas: kai 
kurios drėgmę mėgstančios samanų rūšys ir kerpės, vengdamos 
saulės spindulių, auga tiktai pavėsyje. Šešėlį mėgstantys augalai 
turėtų būti vešlesiti šiaurinėje medžių pusėje. 

Nymanas priklaupė, neperšlampamo apsiausto kišenėje ieš- 
kodamas futliaro su atsarginiais akiniais. Laimė, jie sveiki. Pro 
naujų akinių stiklus geriau matė aplinką. 

Pradėjo apžiūrinėti palei šlaitą augančius spygliuačius. Čiu- 
pinėjo juos keletą minučių šaltais kaip ledas, pajuodusiais nuo 
žemių pirštais, ir ne veltui. Prie medžių kamienų lyg kokios gi- 
raitės augo mažyčiai, ryškiai žalios spalvos samanų kamuoliukai. 

Komisaras juto neaukštus, išgaubtus, gyslotus švelnių augalų pa- 
viršius, panašius į miniatiūrinės džiungles, - jos rodė šiaurės pusę. 

Sunkiai atsistojęs ėjo ten, kur vedė samanos. 

Šlubavo, mindamas grumstus ir jausdamas sunkiai besidau- 
žančią pavargusią širdį. Po kojomis telkšojo balos, gulėjo slidžios 
žievės, pynėsi spygliuotos šakos. Pėdas statė tarp akmenų su 
daugybe plyšių, apaugusių žolėmis ir apneštų spygliais. Samanos 
buvo jo kelrodės. Kartais įpuldavo į ledinio vandens pelkes, ant 
kalvų šlaitų palikdavo išraustas vagas. Nepaisydamas nuovargio, 
žaizdų, ėjo vis greičiau, jėgų semdamasis iš ore tvyrančių kvapų. 
Sustojęs kiek atsikvėpti, pagalvojo, kad skuba sykiu su šėlstančia 
liūtimi. 

Pagaliau išvydo kelią. 

Žvilgantis asfaltas buvo jo išsigelbėjimas. Nymanas, bijo- 
damas prarasti kryptį, tyrinėjo kelio žvyre augančius, šalčiui 
jautrius šakniagumbius. Staiga iš už posūkio priešais išniro 
policijos sunkvežimis. 

Jis tuoj pat sustojo. Iššokęs vyras atskubėjo į pagalbą komi- 
sarui, kuris silpdamas vis stvarstėsi ginklo. Bejėgis Nymanas 
pajuto jį prilaikančias stiprias policininkų rankas. Girdėjo neaiš- 
kius garsus, šūksnius ir neperšlampamų apsiaustų šlamėjimą. 
Žibintų šviesos sklido į visas puses. Įkeltas į sunkvežimį išgirdo, 
kaip vienas policininkas šūktelėjo vairuotojui: 

— Greičiau, į ligoninę! 

Nymanas vos suvokdamas, kas vyksta, burbtelėjo: 

— Ne. Į universitetą. 

— Kur? Juk jūs klaikiai subjaurotas ir... 

— Į universitetą. Aš... turiu susitikimą. 


Ji atidarė duris šypsodamasi. 

Nymanas nuleido akis. Šešėlyje matė stambius moters riešus. 
Atidžiai žiūrėjo į šilto tankaus megztuko akis, paskui pažvelgė į 
apykaklę, galvą, kuodelin susuktus tankius ir švelnius plaukus, 

panašius į miglotą aureolę. Pagalvojo apie jos odą, tokią lygią, 
tokią gražią ir slaptingą, kurios dėka medžiaga ar drabužis 
atrodo ypatingas. Fani nusižiovavo: 

— Vėluojate, komisare. 

Nymanas bandė nusišypsoti. 

— Jūs... dar nemiegate? 

Mergina papurtė galvą ir leido jam įeiti. Jis žengė keletą 
žingsnių pirmyn. Fani išraiška sustingo: ji ką tik pastebėjo su- 
kruvintą komisaro veidą. Atsitraukė atatupsta ir staiga nužvelgė 
visą siaubingai atrodantį jo siluetą. Mėlynas paltas permirkęs 
purvais. Kaklaraištis perplėštas. Drabužiai apdegę. 

— Kas atsitiko? Avarija? 

Nymanas pritariamai linktelėjo galva. 

Apžiūrinėjo visą jos mažo butuko kambarį. Nors kūnas karš- 
čiavo, o smilkiniuose daužėsi kraujas, buvo malonu, kad dabar 
yra Čia. Švarios sienos ir švelnių spalvų aplinka, stalas su kom- 
piuteriu, knygos, dokumentai. Ant lentynų sudėlioti akmenys ir 
kristalai. Alpinizmo inventorius ir ryškių spalvų alpinistų kos- 
tiumai. Merginos butas. Ji buvo sėsli ir sportiška, namisėda ir 
mėgstanti nuotykius. Vienu akimirksniu prisiminė jų žygį į ledy- 
nus. Tai atrodė panašu į kerintį šerkšną. 

Nymanas sudribo ant kėdės. Lauke vėl lijo. Kažkur į į stogą 
barbeno lietaus lašai, girdėjosi prislopinti kaimynų butų garsai. 
Girgžtelėjo durys. Nutolo žingsniai. Neramių ir užsisklendusių 
studentų pasaulis naktį. 
smilkinyje. Atrodė nė kiek nesibodinti sukrešėjusio kraujo, at- 
siknojusios odos, žaizdų. Netgi švilptelėjo: 

— Jūs klaikiai sužeistas. Tikiuosi, centrinė arterija nepažeista. 
Sunku pasakyti: smilkinys vis kraujuoja ir... Kaip tai atsitiko? 

— Avarija, - lakoniškai atsakė Nymanas. - Padariau avariją. 

— Jums reiktų į ligoninę. 

— Negaliu. Privalau baigti bylą. 

Fani nubėgo į kitą kambarį ir netrukus grįžo nešina kompre- 
sais, paketais su švirkštais ir vaistais. Dantimis vikriai perplėšė 

pakuotę. Po to įsmeigė vienkartinio švirkšto adatą. Nymanas 
pasižiūrėjo į ampulę. Fani jau buvo pakėlusi aukštyn švirkštą ir 
stūmė lauk orą. Jis atsitraukė ir stvėrė švirkštą. 

— Kas čia? 

— Nuskausminantys. Jums pasidarys geriau. Nebijokite. 

Nymanas sulaikė už riešo. 

— Prašau palaukti. 

Komisaras greit perskaitė vaisto aprašymą. Ksilokainas. Nu- 
skausminantis vaistas su adrenalinu, kuris, žinia, sumažintų 
skausmus ir nenusiųstų į sapnų karaliją. Nymanas paleido jos 
ranką. 

— Nesibaiminkite, - sumurmėjo Fani. - Nuo to jums sumažės 
ir kraujavimas. 

Nymanas nuleido galvą ir nebematė, ką moteris daro. Atrodė, 
kad ji vis bado į žaizdos kraštus. Prabėgus kelioms sekundėms, 
skausmas ėmė malšti. 

— Ar turite ką nors žaizdai susiūti? - sumurmėjo. 

— Žinoma, kad neturiu. Jums tučtuojau reikia į ligoninę. 
Netrukus kraujas vėl prapliups ir... 

— Užriškite kuo nors. Padarykite ką nors. Turiu dirbti ir likti 
aiškaus proto. 

Fani truktelėjo pečiais, paskui paėmė keletą kompresų ir 
suvilgė juos aerozoliu. Nymanas žvilgtelėjo į ją. Džinsais ap- 
temptos šlaunys ir kiti išsišovę apvalumai, nepaisant dabartinės 
būsenos, kėlė neaiškų jaudulį. 

Ėmė mąstyti apie jos prieštaringumą. Kaip į ji galėjo būti vie- 
nusyk tokia tyra ir nepermanoma? Tokia švelni ir šiurkšti? Tokia 
artima ir nepasiekiama? Prieštaravimai slypėjo net jos žvilgsnyje: 
agresyvus akių spindesys ir begalinis antakių švelnumas. Ir, 
įkvėpdamas aštrų antiseptinių medžiagų kvapą, paklausė: 

— Gyvenate čia viena? 

Fani energingais, smulkiais judesiais valė žaizdą. Pradėjus 
veikti nuskausminamiesiems vaistams, Nymanas pajuto menką 
deginimą. Ji vėl nusišypsojo: 

— Ar jūs kiekvienos to teiraujatės? 

— Aš... atleiskite... buvau nekuklus? 

Fani pasilenkusi darbavosi toliau. Tada sušnibždėjo į ausį: 

— Gyvenu viena. Vyro neturiu, jei tai norėjote sužinoti. 

— Aš... Bet... kodėl gyvenate fakultete? 

— Pašonėje yra mano darbas, sporto salės... 

Nymanas pasisuko į ją. Tačiau ji niurnėdama atgręžė jo galvą 
atgal. Komisaras, vis tiek siekdamas jos akimis, pasakė: 

— Tai tiesa, pamenu... Pati jauniausia Prancūzijoje, turinti 
diplomą. Nusipelniusių profesorių dukra ir anūkė. Jūs - viena 
iš tų vaikų, kurie... 

"Fani staiga jį nutraukė: 

— Kokių vaikų? 

Nymanas truputį suktelėjo galvą: 

— Ne... Norėjau pasakyti: viena iš gabiausių universiteto žmo- 
nių, taip pat ir sporto srityje... 

Merginos veidas staiga surimtėjo. Balse nuskambėjo aiškus 
nepasitikėjimas: 

— Ko jūs ieškote? 

Komisaras, suvaldydamas beprotišką norą pasiteirauti Fani 
apie jos kilmę, nieko neatsakė. Juk nepaklausi moters, iš kur ji 
paveldėjo tokią nepaprastą genetinę jėgą ir kokia jos chro- 
mosomų kilmė! Pašnekovė vėl prabilo: 

— Komisare, nežinau, kodėl jūs būdamas leisgyvis žūtbūtinai 
atėjote pas mane. Jeigu turite kokių klausimų, tai klokite. 

Tai nuskambėjo lyg šiurkštus įsakymas. Nymanas dabar jau- 
tėsi geriau, bet verčiau būtų pasirinkęs nepakeliamą skausmą, 
negu išgirdęs tokį jos balso toną. Sumišęs nusišypsojo: 

— Norėjau pasikalbėti apie fakulteto žurnalą, kuriame spaus- 
dinatės... 

— Tempo? 

— Taip. 

— Na ką gi? 

Nymanas luktelėjo. Fani padėjo kompresus šalia vaistų paketų 
ir ėmė tvarstyti Nymano galvą. Komisaras, jausdamas galvą 
veržiantį tvarstį, kalbėjo toliau: 

— Norėčiau sužinoti, ar rašėte apie keistą praėjusių metų faktą 
jūsų ligoninės požemiuose... 

— Kokį faktą? 

— Kad gimimo kortelės buvo rastos asmeninėse Etjeno Kejua, 
Remi tėvo, kartotekose. 

Fani pradėjo atsainiu tonu: 

— Ak, ta istorija... 

— Rašėte apie tai? 

— Taip, keletą eilučių, kiek pamenu. 

— Kodėl man apie tai nieko nesakėte? 

— Norite pasakyti, kad galėtų būti koks nors ryšys tarp šio 
įvykio ir žmogžudysčių? 

Nymanas pakėlė galvą ir pradėjo kamantinėti griežčiau: 

— Kodėl man nieko nesakėte apie šią vagystę? 

Fani pabrėžtinai aiškiai, keistai gūžtelėdama pečiais ir vis 
tvarstydama komisaro galvą, atsakė: 

— Niekas neįrodė, kad tai iš tiesų buvo vagystė... Tokiuose 
netvarkinguose archyvuose bet kas gali pradingti ir vėl atsirasti. 
Ten buvo kas nors svarbaus? 

— Jūs pati matėte tas korteles? 

— Taip, buvau nuėjusi į archyvus, kur jos laikomos kartoninėse 
dėžėse. 

— Tuose dokumentuose nepastebėjote nieko ypatingo ar keisto? 

— Ko, pavyzdžiui? 

— Nežinau. Nebandėte tų kortelių palyginti su archyvuose 
buvusiomis bylomis? 

Fani loštelėjo atgal. Ji buvo baigusi tvarstyti. Ir pareiškė: 

— Tai buvo medicinos seselių prikeverzotos kopijos. Nieko 
reikšminga. 

— Kiek jų buvo? 

— Keli šimtai. Nesuprantu, ką jūs... 

— Straipsnyje paminėjote rastų kortelių šeimų pavardes? 

— Jau sakiau, kad buvau brūkštelėjusi tik kelias eilutes. 

— Norėčiau pamatyti jūsų straipsnį. | 

— Aš jų nerenku. 

Stovėjo sukryžiavusi rankas, išsitiesusi, atstačiusi krūtinę. 

Nymanas vėl paklausė: 

— Ar nemanote, kad kas nors galėjo susidomėti tomis kor- 
telėmis? Tarkim, koks žmogus, norėjęs tarp tų dokumentų rasti 
savo ar tėvų pavardę? 

— Jau sakiau, kad nepaminėjau jokios pavardės. 

— Ar tikite, kad tai įmanoma? Na, kad tas žmogus būtų galėjęs 
patekti į archyvus? 

— Ne, taip nemanyčiau. Viskas dabar užrakinta... Bet koks 
skirtumas? Koks čia ryšys su jūsų byla? 

Nymanas atsakė ne iš karto. Vengdamas žiūrėti į Fani, uždavė 
kitą klausimą, smogė tarsi iš peties: 

— Išstudijavote tas korteles? 

Vietoj atsakymo tyla. Tuomet komisaras pakėlė akis: Fani 
stovėjo toje pačioje vietoje, tik dabar atrodė labai toli. Ji tuoj 
atsakė: 

— Jau sakiau, kad išstudijavau. Ko dar norite? 

Spengianti tyla, Nymanas dvejojo, paskui pasakė: 

— Norėčiau sužinoti, ar radote savo tėvų pavardę. Arba se- 
nelių. | 

— Ne, neradau. Kodėl klausiate? 

Nieko nepasakęs, komisaras atsistojo. Abu stovėjo tarytum 
priešai, du priešingi poliai. Nymanas veidrodyje, stovėjusiame 
kambario gilumoje, matė savo aprištą galvą. Pasisukęs į merginą 
atgailaujančiu tonu tarė: 

— Ačiū. Ir prašau atleisti už klausimus. 

Pačiupęs apsiaustą, užbaigė: 

— Neįtikėtina, tačiau vienas policininkas, nagrinėjęs bylą ir 
bandęs pamatyti tas korteles, sumokėjo už tai gyvybe. Jaunas 
leitenantas, ką tik pradėjęs dirbti. Jis būtų išstudijavęs tas kor- 
teles. Neabejoju - jį nužudė, kad jis to nepadarytų. 

— Keista. 

— Tuoj įsitikinsime. Eisiu į archyvus ir palyginsiu tas korteles 
su bylomis. 

Jis buvo besirengiąs permirkusį apsiaustą, kai Fani jį sustabdė: 

— Neskubėkite supinti krūvon tų apgailėtinų gijų! Palaukite. 

Fani nepastebimai pradingo ir po kelių sekundžių grįžo nešina 
sportiniu bluzonu, megztiniu, dvigubu šiltu švarku ir lietui ne- 
pralaidžiomis viršutinėmis kelnėmis. 

— Gal ir nelabai tiks, bet viskas sausa ir šilta. Ypač šitas... 

Vienu judesiu apsiautė jo apmuturiuotą galvą nailoniniu ap- 
siaustu su gobtuvu ir iki ausų kilstelėjo apykaklę. Nymanas iš 
pradžių nustebo, netikėtai atsiradęs po keistu stogu ir komiškai 
pavartė akis. Abu suprunkštė. 

Akimirksniu tarp jų įsivyravo taika, tarsi nuausta iš tamsių 
gijų. Komisaras rimtu balsu tarė: 

— Privalau eiti. Tirti bylos. Į archyvus. 

Nymanas nespėjo ir susivokti, kai Fani vienu judesiu jį apka- 
bino ir pabučiavo. Jis staiga sustingo. Plūstelėjo šiluma. Nesu- 
vokė, ar vėl karščiuoja, ar jos švelnus liežuvis, staiga įsiveržęs 
tarp lūpų, degina tarsi žarijos. Užsimerkdamas tyliai pasakė: 

— Byla. Privalau tirti bylą. 

Tačiau jo mentės buvo prispaustos prie žemės. 

Karimas kilstelėjo draudžiančią eiti juostą ir atsiklaupė prie pra- 
vertų kapo rūsio durų. Apsimovęs pirštines, įkišo į plyšį pirštus ir 
stipriai truktelėjo. Siena prasiskyrė. Policininkas, ryžtingai sprag- 
telėjęs halogeninę lempą, atsidūrė viduje. Susikūprinęs palindo 
po niša ir pasiekė laiptelius. Lempos šviesa pasklido juodu vandens 
paviršiumi: panašu į užtvenkto vandens rezervuarą. Lietaus van- 
duo, įsiskverbęs pro durų plyšį, iki pusės sėmė kapą. 

Karimas tarė sau: „Kito kelio nėra.“ Giliai įkvėpęs, įbrido į 
vandenį. Kaire laikydamas lempą, keletą kartų grybštelėjęs kaip 
indėnas, judėjo į priekį. Halogeno spinduliai apšvietė tamsoje 
skendėjusią patalpą. Karimui įėjus į rūsį, vanduo ošdamas plūs- 
telėjo žemyn, sukeldamas stiprėjantį pelėsių ir durpių tvaiką. 
Policininkas, įbridęs į vandenį po žemu skliautu, spjaudydama- 
sis, ištempęs aukštyn kaklą maknojo pirmyn. 

Staiga galva atsitrenkė į karstą. Apimtas panikos pradėjo 
šaukti, paskui lėtai apsigręžė, stengdamasis nusiraminti. Įsi- 
žiūrėjo į mažą karstą, tarytum valtis siūbuojantį ant vandens. 

Suniurnėjo: „Kito kelio nėra.“ Pusiau plaukdamas, apžiūri- 
nėdamas jį iš visų pusių, apėjo aplinkui. Dauguma sraigtų buvo 
sandariai užspaudę karsto dangtį. Įsikandęs šviestuvą tarp dantų, 
pastebėjo detalę, kurios aną rytą, užkluptas sargo, nebuvo pa- 

matęs. Aplinkui sraigtų įsukimo vietas šviesus medis buvo tam- 
sesnis; tose vietose dažai atsilupinėję. Šis karstas - galbūt - buvo 
atidarytas. „Kito kelio nėra.“ Iš švarko kišenės Karimas iš- 
sitraukė sulankstomas žnyples, atsuktuvo antgaliu atlenkė ge- 
ležtę ir pradėjo krapštyti dangčio sudūrimus. 

Medinė dangčio sienelė pamažu pasislinko. Atsilaisvino pas- 
kutinė sąvarža. Galvai vis baksnojant į skliauto viršų - vanduo 
nesiliovė kilęs ir jau buvo apsėmęs iki pečių - Karimui pavyko 
nukelti dangtį. Atgalia ranka nusivalė veidą ir, sulaikęs kvė- 
pavimą, pažvelgė į karsto dugną. 

Tačiau galėjo ir nežiūrėti: tą akimirką jautėsi taip, lyg pats 
būtų lavonas. | 

Karste vaiko skeleto nebuvo. Tai, ką ten rado, buvo klaikiau 
už bet kokią apgavystę ir išniekinimą. Karsto vidus iki pat 
viršaus pripildytas balkšvų, smailių kaulų. Graužikų panteonas. 
Viduje gulėjo tūkstančiai sausų griaučių. Kreidos spalvos smailūs 
snukučių skeletai panėšėjo į durklus. Krūtinės kaulai įlinkę į 
vidų tarytum nagai. Begalė tiesių, plonyčių lyg degtukai kau- 
liukų, miniatiūrinių šlaunikauliukų, blauzdikaulių ir žąstikaulių. 

Drebėdamas, pasirėmęs į karsto kraštą, Karimas ranka siekė 
kaulų krūvos. Nesuskaičiuojama daugybė skeletų, stirksančių 
šviesos atspindžiuose, priminė priešistorės laikus. 

Ir tuo metu už jo nugaros pasigirdęs balsas pertraukė lietaus 
ošimą: 

— Karimai, tau nereikėjo čia grįžti. 

Policininkas net neatsigręžęs žinojo, kas kalba. Sugniaužė 
kumščius ir įbedęs akis į kaulų krūvą, sušvokštė: 

— Kruazjė, tik nesakykite, kad ir jūs įsipainiojęs į šį reikalą... 

Balsas kalbėjo toliau: 

— Nereikėjo tau skirti šios bylos. 

Karimas vogčiomis žvilgtelėjo rūsio angos pusėn: ten iš tiesų 
stūksojo Henriko Kruazjė siluetas. Rankoje jis laikė MR73 
Manburin pistoletą - kaip ir Nymano. Apkaba talpina šešias 
kulkas. Greitai užtaisomas. Iššaudžius, galima vėl užtaisyti per 
kelias sekundes. Štai ir visas mokslas. Leitenantas pakartojo: 

— Ką veikiate šioje skylėje? 

Vyriškis nieko neatskė. Ir Karimas iškeldamas viršun alkūnes 
paklausė: 

— Gal leisite išlįsti iš šio mėšlo? 

Kruazjė vos pastebimai mostelėjo ginklu. 

— Eik čia. Tik lėtai. Labai labai lėtai. 

Karimas tarsi slydo vandeniu, pasiekė laiptelius, palikęs už 
nugaros atidarytą karstą. Lempa, kurią laikė sukandęs dantimis, 
retsykiais apšviesdavo akmenines lubas. Šviesos blyksniai pa- 
mėkliškai mirgėjo. 

Leitenantas pasiekė laiptelius ir ėmė kopti aukštyn. Jam lipant, 
Kruazjė, nutaikęs į jį ginklą, atatupstas traukėsi išėjimo link. 
Lietus pliaupė šuorais. Permirkęs iki kaulų, Arabas sustojo prie- 
šais komisarą. Vėl paklausė: 

— Kokį vaidmenį jūs vaidinate šioje byloje? Jūs ką nors žinote? 

Pagaliau Kruazjė ėmė pasakoti: 

— Tai prasidėjo 1980-aisiais. Ji atvyko, ir aš iš karto ją per- 
pratau. Čia mano miestas, mažyti. Mano teritorija. Tuo metu 
buvau beveik vienintelis policininkas visame Sarzake. Ši miela 
moteris, tokia graži, aukšto ūgio moteris atvyko mokytojauti... 
Išsyk pajutau, kad ją kažkas kausto ir slegia... 

Arabas ištarė: 

— „Kruazjė - Sarzako akis.“ 

— Panašiai. Pradėjau tyrimą dėl savęs. Sužinojau, kad ji turi 
vaiką... Sugebėjau priversti manimi patikėti. Ji viską išklojo. 
Sakė, kad šmėklos nori nužudyti vaiką. 

— Man tai Žinoma. 

— Tačiau nežinai, kad aš nutariau globoti šią šeimą. Padėjau 
jiems gauti padirbtus popierius, aš... | 

Karimas pasijuto lyg žvelgtų į bedugnę. 

— Šmėklos, kas jos tokios? 

— Vieną dieną pasirodė du vyriškiai. Mokyklose ieškojo senų 
knygų. Vyriškiai atvyko iš Gernono, to paties miesto kaip ir 
Fabienė. Iš karto suvokiau, kad šmėklos - jie... 

— Kokios jų pavardės? 

— Kejua ir Sertis. 

— Turbūt tyčiojatės iš manęs: tais metais Remi Kejua ir Filipas 
Sertis buvo tiktai dešimties metų! 

— Tačiau jų vardai buvo ne tokie. Etjenas Kejua ir Renė Sertis. 
Daugiau kaip keturiasdešimties metų. Fanatikai kaulėtais veidais. 

Rūgšties gurkšnis nudegino Karimui gerklę. Kaip jis apie tai 
nepagalvojo! Purpurinių upių „paslaptis“ apėmusi keletą kartų. 
Prieš Remi Kejua buvo Etjenas Kejua. Prieš Filipą Sertį - Renė 
Sertis. Karimas sušnabždėjo: 

— Kas buvo po to? 

— Apsimečiau policininku inkvizitoriumi, patikrinau doku- 
mentus, ir viskas. Neturėjau prie ko prikibti. Aš galėjau rei- 
kalauti tik tiek, kiek leidžia civilinis kodeksas. Jie išvyko nespėję 
rasti Fabienės ir jos vaiko. Bet aš tuo mažiausiai tikėjau. 

Tačiau Fabienė, nugirdusi, kad piktadariai klaidžioja po Sar- 
zaką, tuoj nusprendė bėgti. Šį kartą nieko neklausinėjau. Visi 
dokumentai buvo sunaikinti, sąsiuvinių lapai išplėšti, viskas 
ištrinta... Fabienė pakeitė net vaiko tapatybę, bet... 

Karimas jį pertraukė. Lietus taip įsismarkavo, kad abu vy- 
riškius ėmė skirti vandens uždanga. 

— Serčio sūnus sekmadienio naktį buvo grįžęs: kaip manote, 
ko jis ieškojo rūsyje? 

— Nežinau. 

Abdutfas ranka parodė į rūsio pusę. 

— Prakeikimas, karstas pilnas graužikų kaulų. Kažkoks koš- 
maras. Ką visa tai reiškia? 

— Nežinau. Nereikėjo atidaryti šio karsto. Tu negerbi mi- 
rusiųjų... 

— Kokių mirusiųjų? Kur Juditos Iero kūnas? Ar ji tikrai mirusi? 

— Mirusi ir palaidota, mažyti. Aš ją palaidojau. 

Arabas krūptelėjo. 

— Ir prižiūrite jos kapą? 

— Taip. Naktimis. 

Karimas šiurkščiai užriko, artėdamas prie atkišto pistoleto 
vamzdžio: 

— Kur jinai? Kur dabar Fabienė Iero? 

— Nereikia jai nieko daryti. 

— Komisare, svarbu ne tik kapinių išniekinimas. Čia kalbama 
apie žmogžudystes. 

— Žinau. 

— Žinote? 

— Apie tai kalbėjo visi televizijos kanalai. Paskutinėse žinių 
laidose. 

— Tuomet girdėjote, kad kalbama apie šiurpių nusikaltimų 
seriją, kankinimus, pasibaigusius mirtimis, ir tokius kraupius... 
Kruazjė, prašau pasakyti, kur galiu rasti Fabienę Iero! 

Kruazjė veidas skendėjo tamsoje, tarytum jis būtų slapstęsis. 
Ginklą tebelaikė prie Arabo krūtinės. 

— Nereikia jai nieko daryti. 

— Kruazjė, jai nieko neasitiks. Fabienė Iero - vienintelis asmuo, 
galintis apie tą košmarą suteikti informacijos. Kaltė krenta jos 
dukrai, suprantate? Juditai Iero, kuri turėtų ilsėtis šiame kape! 

Keletą sekundžių, kartu su plūstelėjusia liūties banga, jis dar 
spyriojosi, po to lėtai nuleido ginklą. Arabas žinojo, kad komi- 
saras pasidavė pirmą kartą gyvenime. Pagaliau Kruazjė pasakė: 

— Fabienė gyvena dvidešimt kilometrų nuo čia, ant Erzinės 
kalvos. Aš vyksiu kartu. Jeigu jai kas nors grės, tu lavonas. 

Karimas šyptelėjo ir atsitraukė. Paskui, staigiai sukdamasis, 
bato kulnu spyrė komisarui į gerklę. Kruazjė atsitrenkė į mar- 
murinę koloną. 

Arabas pasilenkė prie pagyvenusio vyriškio, tysančio be gyvy- 
bės ženklų. Užmaukšlino jam gobtuvą ir nutempė už granitinio 
antkapio. Mintyse jo atsiprašė. 

Privalėjo veikti vienas. 


— Jau šilta, Abdufai. Labai labai šilta. 
Girdėjo Patriko Astjė balsą, kurį nutraukdavo siaučianti aud- 


ra. Karimo automobiliui riaumojant pilkų akmenų stepe, su- 

skambo mobilusis telefonas. Policininkas, vengdamas kelyje 
įsirėžusių vėžių, vis peršokdavo kiton pusėn. Astjė nervingu tonu 
dėstė toliau: 

— Abu tavo pavesti darbai - tikros uždelsto veikimo bombos. 
Ir abi sprogo, galima sakyti, mano rankose. 

Karimas jautė, kaip įsitempia jo raumenys. 

— Klok, — pareiškė sustodamas kelkraštyje ir išjungdamas 
šviesas. 

— Pirmiausia apie Sylveno Iero žūtį. Radau jo bylą. Tavo 
spėjimai pasitvirtino. Sylvenas lero iš tiesų žuvo važiuodamas 
dviračiu vietiniu 17-uoju keliu. Jį partrenkė automobilis, kuris 
taip ir nebuvo surastas. Painus reikalas. Ir gudriai susuktas. 
Policijai tuo metu tai buvo eilinė byla. Liudytojų neatsirado. 
Jokio akstino, kad galėtum kitaip interpretuoti įvykį... 

Jis nutilo laukdamas klausimo. Karimas klusniai pasiteiravo: 

— Na? 

— Tai štai, - pradėjo chemikas, - nuo tų tolimų laikų, aiški- 
nantis turimą vaizdinę informaciją, mūsų technika yra pažengusi 
pirmyn milžino žingsniais.. 

Karimas pats žinojo, kokiu greičiu naujos technologijos ski- 
nasi kelią. Jis įsiterpė: 

— Būk malonus, Astjė, eik tiesiai prie reikalo! 

— OK. Dokumentuose radau nuotraukas. Nespalvotus vietinio 
laikraščio fotografo padarytus negatyvus. Čia matomos dviračio 
padangų žymės susikryžiuoja su automobilio padangų pėdsakais. 
Tos nuotraukos tokios mažos, neaiškios, kad kyla klausimas, 
kodėl jos apskritai paliktos. 

— Ir ką? 

Mokslininkas padarė ilgą pauzę, siekdamas didesnio efekto: 

— O tą, kad Grenoblio tyrimo institute turime ypatingus op- 
tinius įrenginius. 

— Po galais, Astjė, tu... 

— Palauk. Su jais dirbantys žmonės medžiagą sugeba ištyrinėti 
taip tiksliai, kad tu net neįsivaizduoji. Pradžioje jie padidina, 
išryškina detales, ištrina trukdančias... Trumpai kalbant, jie gali 

pamatyti plika akimi nematomus dalykus. Gerai pažįstu tuos 
darbuotojus. Manau, juos reikėjo iš karto pasitelkti ir įtraukti į 
bylos nagrinėjimą. Vietoj nuskenuotų nusiunčiau jiems mūsų 
technika padarytus atvaizdus. Netgi prikelti iš miegų jie dirba 
genialiai. Iš karto ištyrinėjo tas nuotraukas ir... 

—KĄ NUSTATĖ? 

Vėl tyla ir efekto laukiantis Astjė balsas: 

— (Gauti rezultatai pateikė kitokį įvykio vaizdą, negu buvo 
nurodyta policijos išvadose. Padidinus dviračio ir automobilio 
padangų žymes, atsirado galimybė labai tiksliai išanalizuoti 
padėtį. Pirmoji išvada: Iero, priešingai, negu teigiama doku- 
mentuose, važiavo ne į buvusį darbą kalnuose. Padangų pėdsakų 
kryptis rodo, kad Iero vyko į fakultetą. Tai patikrinau plane. 

— Bet... ką sakė jo žmona, Fabienė? 

— Fabienė melavo. Skaičiau jos liudijimo protokolą. Ji pap- 
rasčiausiai patvirtino, ką teigė policija, - kristalų rinkėjas vyko 
Beladonos viršukalnės pusėn. Nieko klaidingesnio ir būti negali. 

„Karimas sukando dantis. Vėl nauja melagystė, nauja paslaptis. 
Astjė kalbėjo toliau: 

-— Dar ne viskas. Optikai atkreipė dėmesį į automobilio pro- 
tektoriaus žymes. — Inžinierius dar kartą pritilo. — Jos veda 
pirmyn ir atgal, Abdufai. Vairuotojas kartą pervažiavo kūną, 
paskui atsitraukė atgal ir pervažiavo antrą kartą. Tai klaiki 
žmogžudystė. Šaltakraujiškas, gyvatiškas poelgis. 

Karimas daugiau nebeklausė. Širdis lėtai dunksėjo krūtinėje. 
Pagaliau pradėjo suvokti Iero šeimos keršto akstiną. Prieš moterų 
slapstymąsi, baimingą gyvenimą ir medžioklę, netiesiogiai iš- 
provokavusią Juditos mirtį, buvo kita mirtis. Sylveno Iero nužu- 
dymas. Šmėklos pirmiausia pašalino šeimos „stipriąją pusę“, o 
vėliau ėmė persekioti moteris. 

Fabienė Iero. Judita Iero. Abdufo mintys šokinėjo: 

— O kaip ligoninė? - paklausė. 

— Tai bomba numeris du. Peržiūrėjau 1972-ųjų gimimų re- 
gistravimo knygą. Gegužės dvidešimt trečios dienos puslapis 
išplėštas. 

Karimas juto kylantį kažkada patirtą jausmą - lyg atgims- 
tančio ankstesnio gyvenimo bangų mūšą, atsikartojančią dabar, 
pastarosiomis valandomis. 

— Tačiau ne tai keisčiausia, - kalbėjo Astjė. - Aš konsultavausi 
archyvuose, kur laikomos vaikų medicininės bylos. Tai tikras 
labirintas, sudėtingesnis, negu anksčiau maniau. Radau Juditos 
bylą. Be jokio vargo. Supranti, ką tai reiškia? Panašu, kad tą 
naktį kažkas įvyko ir būtent tai pažymėta bendruose duomenyse, 
bet ne asmeninėje vaiko byloje. Tas puslapis išplėštas norint 
užmaskuoti paslaptingą įvykį, o ne nuslėpti mergaitės gimimą. 
Apklausiau keletą tenykščių medicinos seselių, tačiau jos skubėjo 
namo, nes yra pernelyg jaunos, kad gilintųsi į dėdės Astjė rei- 
kalus... 

Karimas suprato, kodėl jis kalba taip manieringai: pagyrūniški 
plepalai slėpė baimę. Karimas juto tai net per atstumą. Padėkojo 
ir padėjo ragelį. 

Prieš akis driekėsi žole apaugusi Erzinės kalva. Iki jos buvo 
likę keli šimtai metrų. 

Šešėlį metančios kalvos viršuje jo laukė tiesa. 


Fabienės Iero namas. 

Kalvos viršūnė. Akmeninės sienos. Aklinai uždaryti langai. 

Pasibaigus liūčiai, švininiame danguje plaukė balkšvi debesys. 
Išilgai ryškių žalių kalvos šlaitų ramiai draikėsi rūko staltiesės. 
Plytėjo bežadė horizonto linija. Stūksojo nebylūs akmenys. Ir 
dvidešimt kilometrų spinduliu nebuvo nieko daugiau. 

Karimas pastatė automobilį ir ėmė kopti žalia pašlaite. Bu- 
veinė panėšėjo į jos namą Sarzake - stambūs akmenys kūrė keltų 
šventovės įvaizdį. Prie namo bolavo milžiniška palydovinė an- 
tena. Išsitraukė ginklą. Žinojo, kad kulka vamzdyje. Nuo tos 
minties palengvėjo. 

Prieš pasukdamas durų link, pažvelgė į garažą, kur šviesios 
spalvos gūnia uždengtas stovėjo galingas „Volvo“. Automobilis 

nebuvo užrakintas. Atidaręs variklio kapotą, mikliai nutraukė 
paskirstymo dangtelį, kad Fabienė Iero negalėtų išvažiuoti. 

Policininkas nuėjo prie pagrindinių durų ir keletą kartų tyliai 
pabeldė. Laikydamas ginklą rankoje, atsitraukė nuo staktos. 
Prabėgus kelioms nežinios akimirkoms, durys atsidarė. Be už- 
rakto klaktelėjimo. Be spynos liežuvėlio slystelėjimo. Fabienė 
Iero dabar gyveno nesislapstydama. 

Karimas, paslėpęs ginklą, įėjo pro praviras duris. 

Šeimininkė buvo jo ūgio ir jų žvilgsniai susikryžiavo. Pla- 
čiapetė, taisyklingų bruožų vaiskaus veido, gaubiamo tankių 
garbanotų rudų plaukų. Akinių rėmeliai labai stambūs, tarsi iš 
bambuko lazdelių. Karimas nieko neįžvelgė jos svajingame veide, 
kuris, rodės, lyg iš kito pasaulio. 

Karimas stengėsi kalbėti ramiai: 

— Leitenantas Karimas Abdufas. Policija. 

Moteris, regis, nė kiek nenustebo. Pažvelgė į Abdutą per 
akinių viršų ir lengvai palingavo galva. Paskui nuleido žvilgsnį į 
jo ranką, slepiančią ginklą. Net per akinių stiklus Karimas juto 
klastingą jos akių žybčiojimą. 

— Ko pageidautumėte? - paklausė ji gyvai. 

Kaimo nakties tyloje Karimas stovėjo tarytum suakmenėjęs. 

— Eime vidun. Pasikalbėsime. 

Moteris nusišypsojo ir atsitraukė, leisdama įeiti. 

Langinės buvo uždarinėtos, dauguma baldų apdengti margais 
užtiesalais. Išryškėjo tamsus televizoriaus ekranas ir lakuoti 
pianino klavišai. Karimas žvilgtelėjo į partitūrą, atverstą virš 
klaviatūros: Frederiko Chopino Sonata si-bemol. Patalpa sken- 
dėjo virpčiojančioje dešimties žvakių šviesoje. 

Sekdama policininko žvilgsnį, Fabienė Iero pasiteisino: 

— Nepriklausau įprastam pasauliui ir metui. Šis namas atitinka 
mano pasaulėjautą. 

Karimas prisiminė seserį Andrė ir jos pasitraukimą į tamsybes. 

— O palydovinė antena? 

— Turiu palaikyti ryšį, kad žinočiau, kada išmuš tiesos valanda. 

— Ji tuoj išmuš, ponia. 

Ji linktelėjo nepakitusia veido išraiška. Policininkui viskas 
buvo netikėta: ramybė, šypsenos, padrąsinantis balsas. Jis susi- 
gėdo, kad ketina ginklu grasinti moteriai. 

— Ponia, - tyliai pasakė Karimas, - turiu labai nedaug laiko. 
Norėčiau pamatyti Juditos, jūsų dukters, nuotraukas. 

— Nuotraukas... 

— Prašau parodyti. Aš jau daugiau kaip dvidešimt valandų 
jūsų ieškau. Jau daugiau kaip dvidešimt valandų žinau jūsų 
istoriją ir noriu ją suprasti. Kodėl ėmėtės šios intrigos, bandėte 
paslėpti savo vaiko veidą? Kol kas žinau tik du faktus. Judita ne 
išsigimėlė, kaip anksčiau maniau. Priešingai, manau, kad ji buvo 
žavi ir viliojanti mergaitė. Ir kad jos veidas slėpė duris į kažkokį 
košmarą. Jis buvo raktas į košmarą, ilgą laiką vertęs slapstytis 
ir ką tik išsiveržęs baisiu vulkanu. Taigi prašau parodyti visas 
nuotraukas ir papasakoti istoriją. Noriu išgirsti datas, detales, 
paaiškinimus, apskritai viską. Noriu sužinoti, kaip jūsų prieš 
keturiolika metų mirusi mergaitė dabar žudo universitetinio 
miestelio Alpių papėdėje gyventojus! 

Kelias sekundes moteris stovėjo tarsi suakmenėjusi, po to 
ryžtingai patraukė koridoriaus pusėn. Karimas ėjo iš paskos 
gniauždamas ginklą, užmesdamas akį tai dešinėn, tai kairėn. 
Matė kitus kambarius, užtiesalus, kitas spalvas. Namai dvelkė 
gedulu 1r karnavalu. 

Įėjo į mažą kambarėlį, kurio gilumoje stovėjo spinta. Fabienė 
lero atidarė spintą ir išėmė blizgančią metalinę dėžutę. Karimas 
stvėrė jos ranką ir pats atidarė dėžutę. 

Viduje buvo fotografijos. Vien fotografijos. 

Moteris žvilgsniu paprašė Karimą nusiraminti, po to pa- 
slaptingu judesiu panardino ranką į dėžutę lyg į vandenį. Iš ten 
ištraukė vieną nuotrauką. 

Policininkas nejučia šyptelėjo. 

Į jį žvelgė mergytė ovališku veidu, švelnia oda ir rusvomis, 
trumpai kirptomis garbanėlėmis. Tame grožio lopinėlyje švie- 
tė vaiskios akys, kiek dengiamos šešėlių ir paryškintos ilgų, 
pernelyg tankių antakių. Bet tas vos pastebimas vyriškumo 

akcentas nublanko prieš kone įžūliai sklindančią mėlynų akių 
šviesą. 

Karimas įsižiūrėjo į ją. Rodės, kad pažįsta šį veidą seniai, labai 
seniai. Visada pažinojo. 

Tačiau stebuklas neįvyko. Policininkas tikėjosi, kad šie bruo- 
žai kokiu nors būdu apšvies ieškojimų kelią. Fabienė jautriai 
sušnabždėjo: 

— Nuotrauka daryta likus kelioms dienoms iki jos mirties, 
Sarzake. Jos plaukučiai buvo trumpi, mes... 

Karimas pakėlė akis. 

— Kažkas ne taip. Nuotrauka ir veidas man turėjo duoti ženklą, 
kažką paaiškinti. O regiu tik gražią mergytę. 

— Todėl, kad čia ne visa nuotrauka. 

Karimas krūptelėjo. Moteris padavė kitą nuotrauką. 

— Paskutinė Gernone daryta mokyklinė nuotrauka. Lamartino 
mokyklos antra klasė. Prieš išvykstant į Sarzaką. 

Policininkas žiūrėjo į besišypsančius vaikų veidus. Matė Ju- 
ditos veidą, paskui suvokė stulbinančią tiesą. Jis to ir tikėjosi. 
Nes tai buvo vienintelis logiškas paaiškinimas. Ir vis dėlto nieko 
nesuprato. Karimas sumurmėjo: 

— Judita buvo ne vienintelė jūsų dukra? 

— Taip ir ne. 

— Taip ir ne? Ką... ką čia paistote? Prašau man paaiškinti. 

— Negaliu jums nieko paaiškinti, jaunuoli. Paprasčiausiai 
noriu papasakoti, kad būtent tai, ko neįmanoma paaiškinti, 
sugriovė mano gyvenimą. 

XI 


Archyvų požemių salė skendėjo popierių jūroje. Daugybė su- 
spaustų, suraišiotų, išsipūtusių dokumentų pundų, išdėliotų palei 
sienas, priminė šėlstančias jūros bangas. Suverstos ant grindų, 
apraizgytos virvutėmis popierių stirtos buvo užgriozdinusios 
praėjimus. Neonų šviesomis apšviesti riogsantys dokumentų 
kalnai tolumoje virsdavo pilkšvomis linijomis. 

Nymanas peržengė krūvas dokumentų ir patraukė pirmuoju 
praėjimu. Tūkstančius suraišiotų bylų iš šonų, kad negriūtų, 
prilaikė tinkliukai. Eidamas išilgai registracinių knygų, poli- 
cininkas nesiliovė galvojęs apie Fani bei stebuklingą, ką tik 
išgyventą valandą. Apie jauną ir tamsią odą, prietemoje besi- 
šypsantį merginos veidą. Jos sužeistą ranką, siekusią užgesinti 
šviesos. Apie dvi spindinčias melsvas ugneles — taip tamsoj 
atrodė Fani akys. Apie akimirksnį ir begalybę, panašią į intymų 
paveikslą, grakštų muzikos kūrinį, išpintą iš gestų ir šnabždesių 
ornamentų. 

Kiek laiko jis praleido jos glėbyje? Nymanas negalėtų to pasa- 
kyti. Tačiau ant jo lūpų, sužeistos odos tarytum tatuiruotė pulsa- 
vo patirti pojūčiai, pačiam kėlę nuostabą. Fani sugebėjo paža- 
dinti jo užgesusias paslaptis, pamirštus polėkius, kurių atgimusi 
galia jį stulbino. Nejaugi šios siaubingos bylos gūdumoje jis 

surado skaistų besiskleidžiantį žiedą, švelniai virpančią žvakės 
šviesą? | 

Jis susikaupė. Dabar žinojo, kur stirkso ieškomų bylų krūva — 
ką tik buvo paskambinęs archyvų darbuotojai, jau gerokai įmi- 
gusiai, bet vis tiek pasakiusiai, kur jas galima rasti. Nymanas 
paėjo tiesiai, pasuko į šoną ir vėl drožė tiesiai. Pagaliau viela 
atitvertame kampe aptiko kartoninę dėžę, užrakintą didele spy- 
na. Ligoninės sargas jam buvo davęs raktą. Jei dokumentai 
iš tiesų būtų „bereikšmiai“, tai kam reikėtų saugoti tą seną 
šlamštą? | 

Nymanas atėjo į atitvertą kampą ir atsisėdo ant žemėn su- 
verstų pundų. Atidarė dėžę, ištraukė šūsnį kortelių ir pradėjo 
skaityti. Pavardės. Datos. Medicinos seselių ataskaitos apie 
naujagimius. Pirmuose puslapiuose buvo įrašai, nurodantys 
kiekvieno naujagimio pavardę, svorį, ūgį, kraujo grupę. Maisto 
kiekiai ir produktai, medicininiai kažkokių vitaminų pavadi- 
nimai ir kitos panašaus pobūdžio pastabos. 

Jis nepraleido nė vienos kortelės - jų buvo koks šimtas, net 
penkiasdešimties metų senumo. Nerado nė vienos pavardės, kuri 
jam ką nors primintų. Jokios datos, kuri jo sąmonėje suspindėtų 
išganinga šviesa. 

Nymanas atsistojo ir nutarė palyginti šias korteles su pirmo- 
siomis naujagimių bylomis, turėjusiomis būti čia. Paieškojo 
pasienyje. Suradęs, ištraukė apie penkiasdešimt bylų. Veidu 
žliaugė prakaitas. Juto nuo kalnų striukės bangomis sklindančią 
kūno šilumą. Išdėliojo dokumentus ant geležinio stalo, kad būtų 
patogiau skaityti viršeliuose surašytas pavardes. Pradėjo versti 
bylas, pirmuosius lapus lygindamas su kortelėmis. 

Klastotė. 

Pridėjus vieną dokumentą prie kito paaiškėjo, kad kortelės, 
įdėtos į bylas, suklastotos. Etjenas Kejua vykusiai imitavo me- 
dicinos seselių rašysenas, tačiau nuo tikrų kortelių jos skyrėsi. 

Kodėl jis taip darė? 

Komisaras padėjo vieną šalia kitos dar dvi korteles. Palyginęs 
kiekvieną skirsnį, eilutę, skirtumo nepastebėjo. Dvi vienodos 

kopijos. Palygino daugiau kortelių. Vėl nieko neįžvelgė. Šie 
puslapiai vienodi. Nusivalęs nuo stiklų prakaitą, užsidėjo aki- 
nius ir dar stropiau lygino kitas korteles su bylomis. 

Ir tada pamatė. 

Abi dokumentų poros tikrai akivaizdžiai skyrėsi - viena buvo 
tikra, o kita - suklastota. SKIRTUMAS. Nymanas dar nesuvokė 
esmės, bet juto, kad atrado tinkantį raktą. Veidas liepsnote 
liepsnojo ir drauge kūną varstė ledinis šaltis. Skirtumų aptiko ir 
kituose puslapiuose, todėl bylas ir Kejua korteles paskubomis 
sugrūdo į rudą kartoninę dėžę. 

Nešinas laimikiu, spruko lauk iš archyvų salės. 

Dėžę įkišęs į šefo naują, melsvos spalvos „Peugeot“ bagažinę, 
vėl grįžo į ligoninę ir nuskubėjo į gimdymo skyrių. 

Šeštą valandą viskas buvo lyg apmirę nuo ryto rimties ir 
snaudulio, vien neonų šviesos mėtė blyksnius ant grindų. Įėjęs į 
skyrių, sutiko seseles, akušeres, apsitaisiusias balkšvais chalatais, 
kepuraitėmis ir mažomis ligoninės šlepetėmis. Vienos bandė 
sustabdyti Nymaną, drožiantį be antiseptinių drabužių. Tačiau 
trispalvis pažymėjimas, rūsti išvaizda ir atšiaurumas, matyt, 
neleido nieko sakyti. 

Pagaliau surado iš operacinės ką tik išėjusį akušerį. Šio veide 
atsispindėjo didžiulis nuovargis. Nymanas trumpai prisistatė ir 
uždavė vienintelį jam rūpimą klausimą: 

— Daktare, ar logiška, kad naujagimiai jau pirmąją savo gyve- 
nimo naktį keičia svorį? 

— Ką norite tuo pasakyti? 

— Ar įmanoma, kad kūdikis per pirmąsias valandas po gimimo 
priaugtų arba numestų keletą šimtų gramų? 

Gydytojas, apžiūrinėdamas komisaro galvą aptempusią ke- 
puraitę ir striukus rūbus, atsakė: 

— Visaip būna. Tačiau jeigu vaikas praranda pernelyg daug 
svorio, mes turime atlikti nuodugnią medicininę apžiūrą. Tai 
gali būti kokio nors sutrikimo požymis ir... 

— O jeigu priauga? Jeigu vaikas staiga per vieną naktį priauga 
svorio? 


293 


Akušeris iš po ligoninės kepurės nepatikliai dėbtelėjo į jį. 

— Taip niekada nebūna. Aš jūsų nesuprantu. 

Nymanas šyptelėjo. 

— Ačiū, daktare. 

Komisaras ėjo nesustodamas, užmerkęs akis. Pagaliau kažkur, 
po deginančiais vokais, pajuto Gernono žmogžudysčių dingstį. 

Tai buvo stulbinanti purpurinių upių machinacija. 

Reikėjo patikrinti paskutinę detalę. 

Fakultetų bibliotekoje. 


55 
— Lauk visi! Lauk! 

Bibliotekos salė buvo ryškiai apšviesta. Operatyvinės grupės 
pareigūnai pakėlė nosis nuo knygų. Jų buvo koks šešetas, ir jie 
vis dar studijavo blogį ir gėrį gvildenančias knygas. Kiti tebe- 
sudarinėjo studentų, lankiusių biblioteką vasarą bei rudens pra- 
džioje, sąrašus. Jie atrodė panašūs į pamirštus kareivius, kurie, 
batalijoms įsiplieskus kituose frontuose, taip ir liko neperspėti. 

— Lauk! - pakartojo Nymanas. - Čia bylos tyrimas baigtas. 

Policininkai susižvalgė lyg kurmiai. Be abejo, jie žinojo, kad 
vyresnysis komisaras jau nušalintas nuo bylos. Ir, žinoma, ne- 
suprato, kodėl aukšto rango pareigūnas ant galvos užsitempęs 
kažką panašaus į kojinaitę, o prie krūtinės spaudžia rudą drėgną 
kartoninę dėžę. Bet argi prieštarausi Nymanui - ypač tokiam 
įsiutusiam? 

Visi kilo ir vilkosi striukes. 

Vienas jų, prie pat durų susidūręs su komisaru, tyliai prabilo. 
Komisaras pažino kresną policininką, studijavus; Remi Kejua 
disertaciją. | | | 

— Įveikiau tą maratoną. Ir norėčiau jums kai ką pasakyti... 
Galbūt tai niekniekis, bet Kejua darbo išvada tiesiog stulbinanti. 
Ar pamenate atblon, antikos laikų žmogų su viduje darniai 
derančiu protu, jėga, siela ir kūnu? Tai Kejua įsivaizduoja tarsi... 
planą, leidžiantį grįžti prie tokio pobūdžio vidinės žmogaus 

struktūros. Labai keistas planas. Jis neužsimena apie kokias nors 
naujas lavinimo programas mokyklose ar fakultetuose. Neįsi- 
vaizduoja jokio naujo kelio mokytojams ar kažko panašaus. Jis 
teigia esant vienintelę išeitį... 

— Genetinę. 

— Spėjote perversti tą jo paistalą? Pamišėliška, ar ne? Jis mano, 
kad intelektas gali prilygti fizinei jėgai. Kad aukštą intelekto 
struktūrą sujungus su atitinkamais fizinės galios genais — vėl 
būtų galima sukurti tobulą atblon... 

Šie žodžiai gaudė Nymano sąmonėje. Dabar jis žinojo purpu- 
rinių upių sąmokslo esmę. Ir nenorėjo daugiau klausytis nerišlių 
to stuobrio paistalų. Kadangi siaubas negali būti tiesmukas, jis 
nujaučiamas, tylus. Siaubas, kuris degino jo sielą lyg ugnis. 

— Eik sau, mažyli, - subambėjo jis. 

Tačiau operatyvinės grupės pareigūnas bėrė žodžius lyg už- 
suktas: 

— Paskutiniuose puslapiuose Kejua kalba apie gimimų atranką, 
tikslingą šeimų kūrimą, visa apimančią tam tikros rūšies sis- 
temą... Pamišėlio mintys, komisare. Tai panašu į septintojo 
dešimtmečio mokslinės fantastikos knygas... Dieve, jei tą žmogų 
mirtis nebūtų užklupusi tokiomis aplinkybėmis, būtų galima 
skaniai pasijuokti. 

— Užsičiaupk! 

Mažaugis policininkas pašnairavo į Nymaną, padvejojo ir 
dingo. 

Komisaras perėjo tuščią didžiąją skaityklos salę. Jis juto ky- 
lantį karštį, ugninės šaknys raizgėsi galvoje, skverbdamosi spau- 
dė smegenis tarytum deginantys elektrodai. Priėjo prie pakylos 
centre: ten stovėjo Remi Kejua, universiteto bibliotekos vir- 
šininko, rašomasis stalas. 

Pamaigė kompiuterio klavišus. Įsižiebė ekranas. Staiga komi- 
sarui toptelėjo: jo ieškomi duomenys nesiekia aštuntojo dešimt- 
mečio; taigi kompiuteryje jų nebus. 

Tada pradėjo įnirtingai raustis rašomojo stalo stalčiuose, 
ieškodamas jį dominančių lapų. 

Knygos jam nerūpėjo. 

Vien studentų sąrašai. 

Paprasčiausi stiklais atitvertų bibliotekos vietų sąrašai, kur 
metų metais dirbo tūkstančiai skaitytojų. 

Absurdiška buvo manyti, jog Kejua tėvas ir sūnus vadovavosi 
kokia nors ypatinga skaitytojų vietų logika, kurią Nymanas 
tikėjosi susieti su informacija, gauta gimdymo namuose. 

Pagaliau komisaras surado vietų registracijos knygą: Atidaręs 
kartono dėžę, išdėliojo naujagimių bylas. Apskaičiavęs metus, 
kada šie vaikai galėjo tapti studentais ir dienos pabaigas leisti 
bibliotekoje, patikrino sėdimų vietų sąrašus ir rado jų pavardes 
rūpestingai pildytuose bibliotekų viršininkų sąrašuose. 

Netrukus komisaras rankose laikė stiklinių atatvarų planą su 
studentų pavardėmis. Nebūtų galima įsivaizduoti logiškesnės, 
tikslesnės sąmokslo sistemos, kurią jis įtarė esant. Kiekvienas 
kortelėje užregistruotas vaikas po kokių dvidešimties metų tam- 
pa studentu ir leidžia dienas, mėnesius, metus bibliotekoje, 
nebūtinai toje pat vietoje, tačiau visada priešais tą patį priešingos 
lyties studentą. 

Dabar Nymanas žinojo, kad neklysta. 

Pasirinkdamas atsitiktinai dar kartą patikrino daugiau stu- 
dentų, dirbusių bibliotekoje dešimties metų laikotarpiu. Akivaiz- 
du, kad studentas, kiekvieną kartą atėjęs į Gernono skaityklą, 
būdavo pasodinamas priešais tą patį bendraamžį priešingos lyties 
asmenį. 

Komisaras drebančiomis rankomis išjungė kompiuterį. Di- 
džioji skaityklos salė paskendo slogioje tyloje. Vis dar sėdėdamas 
prie Kejua darbo stalo paėmė savo telefoną ir paskambino me- 
rijos naktiniam budėtojui. Jam buvo be galo sunku įtikinti tą 
žmogelį, kad tuoj pat nusileistų į archyvus ir patikrinimui atneštų 
Gernono vedybų registracijos knygą. 

Pagaliau sargas liovėsi spyriojęsis, komisaras nenustygdamas 
vaikščiojo po salę ir, nešiodamasis telefoną, klausinėjo. Ny- 
manas diktavo pavardes, o budėtojas jas tikrino. Komisarui 
rūpėjo Žinoti, ar žmonės, kurių pavardes perskaitydavo, buvo 

tapę sutuoktiniais. Nymanas pataikydavo septyniasdešimčia 
procentų. 
— Čia koks nors žaidimas, ar ką? — burbėjo sargas. 
Patikrinęs dvidešimt pavyzdžių, komisaras padėjo ragelį. 
Sumetė popierius dėžėn ir nėrė lauk. 


Nymanas skubiai drožė per universiteto teritoriją. Nejučia 
akimis ieškojo Fani langų, tačiau jų nematė. Ant vieno pastato 
laiptelių stoviniavo žurnalistų grupelė. Netoliese, pievelėse ir prie 
kitų pastatų įėjimų, vaikštinėjo uniformuoti policininkai ir žan- 
darai. 

Visur šmižinėjo atsiųsti darbuotojai, o Nymanas norėjo su- 
sitikti su savaisiais. Rodydamas pažymėjimą praėjo keletą už- 
tvarų. Daugumą veidų regėjo pirmą kartą. Tikriausiai tai buvo 
iš Grenoblio atvykęs pastiprinimas. 

Įėjęs į administracinį pastatą atsidūrė dideliame, ryškiai ap- 
šviestame vestibiulyje, kur vaikštinėjo išblyškę, daugiausia vyres- 
nio amžiaus žmonės. Turbūt dėstytojai, gydytojai, mokslininkai. 
Visus buvo apėmusi visuotinio sąmyšio būsena. Nymanas praėjo 
pro juos, net nežvilgtelėdamas ir nekreipdamas dėmesio į per- 
nelyg akylus žvilgsnius. 

Užlipęs į viršutinį aukštą, patraukė tiesiai į universiteto rek- 
toriaus Vincento Luiso kabinetą. Eidamas prieškambariu, komi- 
saras nutraukė nuo sienos kelis fakulteto sportininkų su me- 
daliais portretus. Duris atidarė nepabeldęs. 

— Ką... 

Luisas tuoj atpažino komisarą ir nutilo. Trumpu galvos mostu 
atsikratęs, rodės, netikėtai apnikusių šmėklų, kreipėsi į Nymaną: 

— Tikiuosi, turite kokių nors naujienų! Mes visi esame... 

Komisaras paklojo ant rašomojo stalo nuotraukas, paskui iš 
savo dokumentų dėžės ištraukė korteles. Luisas pasimuistė. 

— Iš tikrųjų aš... 

— Kantrybės. 

Baigęs dėlioti nuotraukas ir korteles, Nymanas atsuko jas į 
rektoriaus pusę. Abiem rankom atsirėmė stalo ir tarė: 

— Prašau palyginti šias korteles ir jūsų čempionų pavardes: 
čia kalbama apie tas pačias šeimas? 

— Ką jūs pasakėte? 

Nymanas stumtelėjo priešais pašnekovą padėtus popierius. 

— Šiose kortelėse užregistruoti vyrai ir moterys - sutuoktiniai. 
Manau, kad jie priklauso šlovingajai universiteto brolijai: jie 
turėtų būti profesoriai, mokslininkai, intelektualai... Prašau 
perskaityti pavardes ir pasakyti, ar iš tikrųjų tai tėvai arba 
seneliai tų talentingųjų palikuonių, dabar susisemiančių visus 
sporto laimėjimus... 

Luisas čiupo akinius ir nudelbė žemyn akis. 

— Ką gi, taip, atpažįstu daugelį pavardžių... 

— Galite patvirtinti, kad čia surašytų sutuoktinių vaikai tokie 
pat nepaprastai protingi ir sportiški? 

Įtemptą Luiso veidą, jam to visai nenorint, nušvietė plati 
šypsena. Tai buvo veidmainiška tuščio pasitenkinimo šypsena, 
kurios Nymanas nebūtų norėjęs matyti. 

— Bet... taip, nuostabu. Naujoji karta be galo pažangi. Prašau 
patikėti, šie vaikai pateisins lūkesčius... Mes jau dabar esame 
pasiekę didelių laimėjimų, o kas dar laukia ateityje. Mūsų fa- 
kultetui tie laimėjimai be galo... 

Staiga Nymanas suprato, kad jo nepasitikėjimas intelektualais 
virto pasibjaurėjimu. Jis nekentė jų visa širdimi. Nekentė jų 
pretenzingo ir manieringo elgesio, gebėjimo suvokti, analizuoti, 
vertinti: šie vargšai tipeliai ateina į gyvenimą lyg į kokią sceną ir 
palieka ją visuomet daugiau ar mažiau nusivylę, atbukę. Tačiau 
jis žinojo, jog negalima džiaugtis, kad jiems taip atsitiko. To 
niekam negalima linkėti. Luisas kalbėjo toliau: 

— Ši jauna karta dar labiau pakels mūsų universiteto prestižą ir... 

Nymanas nutraukė patetišką Luiso kalbą, kraudamasis į kar- 
tono dėžę korteles ir nuotraukas. Jis dusliai iškošė: 

— Tuomet džiaukitės, nes šie vardai jus dar labiau išgarsins. 

Rektorius žvilgtelėjo į jį suglumęs. Komisaras išsižiojo kažką 
sakyti, bet staiga sustingo: Luiso veidą buvo perkreipęs siaubas. 
Rektorius sumurmėjo: 

— Bet kas jums? Jūs... jūs kraujuojate? 

Nymanas nuleido akis ir pamatė, kad ant rašomojo stalo 
paviršiaus —- tamsi bala. Kraujavimas iš vėl atsivėrusios žaizdos 
degino galvą. Jis susvirduliavo, pažvelgė į savo atspindį tamsiame 
ir lygiame lyg lakas klane ir staiga dingtelėjo retoriška mintis: 
ar kartais čia nebus paskutinės aukos atspindys? 

Bet į šį klausimą nespėjo atsakyti. Po akimirkos jau kniūbsojo 
nualpęs, suklupęs ant kelių, veidu įsirėmęs į stalą. Tarytum 
marionetė įsikniaubusi į tamsų ir tirštą savo pačios kraują. 


Šviesa. Spengimas ausyse. Karštis. 

Pjeras Nymanas iš karto nesusivokė, kur atsidūręs. Paskui 
išvydo veidą, ryškėjantį iš po gydytojo kepurės. Baltas chalatas. 
Neonų šviesos. Ligoninė. Kiek laiko praleido be gyvybės ženklų? 
Iš kur tas silpnumas, tarytum į rankas, kojas, raumenis ir kaulus 
būtų pritekėję švino? Norėjo kažką pasakyti, tačiau balsas įstrigo 
gerklėje. Nuovargis buvo prikaustęs prie šnarančios ligoninės 
lovos. 

— Jis siaubingai kraujuoja. Darysime hemostazę smilkinio 
srityje. 

Atsidarė durys. Sugirgždėjo vežimėlis. Pro akis ėmė slinkti 
pernelyg baltos lempų šviesos. Akinantis sprogimas. Šviesos 
srautas išplėtė jo vyzdžius. Pasigirdo dar vienas balsas. 

— Pradėti kraujo perpylimą. 

Komisaras išgirdo žvangtelėjimą, pajuto šaltą prie kūno prisi- 
liečiančią medžiagą. Pasukęs galvą, įsistebeilijo į guminį vamz- 
delį, sujungtą su sunkia kabančia kišene, kuri, rodės, kvėpuoja 
suspaustu oru. 

Kaip jis atsidūrė čia toks bejėgis, apsuptas medikamentų 
kvapų? Kodėl nugrimzdo į šią šviesą būtent tuomet, kai jau 
suprato žudynių akstiną? Tada, kai pagaliau suvokė tas žmog- 
žudystes siejusią paslaptį? Jo veidą iškreipė skausmas. Staiga 
kažkoks balsas įsakė: 

— Prašau įleisti dvidešimt kubų diprivano. 

Nymanas suprato ir atsitokėjo. Stvėrė gydytojo, jau pakėlusio 
elektrinį skalpelį, riešą ir sušvogždė: 

— Aš nenoriu narkozės! 

Gydytojas atsitraukė atatupstas. 

— Be narkozės? Bet... senuk, jūs perrėžtas pusiau. Mano darbas 
jus susiūti. | 

Nymanas iš paskutiniųjų sumurmėjo: 

— Vietinę... Reikalauju vietinio nuskausminimo... 

Gydytojas atsiduso ir, šaižiai girgžtelėjus ratukams, atsitraukė 
su visa kėde. Kreipėsi į anesteziologę: | 

— Velniai nematė. Prašau suleisti ksilokaino. Maksimalią dozę. 
Iki keturiasdešimties kubų. 

Nymanas lengviau atsikvėpė. Gulėjo priešais lempas, sklei- 
džiančias šviesą į visas puses. Pakaušis padėtas taip, kad smil- 
kinys būtų kuo geriau apšviestas. Paskui kažkas užklojo veidą 
ir viskas paskendo migloje. 

Komisaras užsimerkė. Kol gydytojas ir sesutės triūsė aplink smil- 
kinį, jo mintis gaubė ūkai. Širdies dūžiai tarytum sulėtėjo ir skaus- 
mas galvoje kiek aprimo. Apatija, rodės, pasiryžusi jį užvaldyti. 

Paslaptis... Kejua ir Serčio paslaptis... Netgi ta mintis virto 
banguojančia, keista, tolima... Fani išvaizda irgi kaitaliojosi. 
Ryškios, raumeningos ir apvalios kūno formos švelnėjo ir sykiu 
darėsi panašios į vulkano akmenis, pajuodusius nuo ugnies, rūkų 
ir vėjo... Fani... Tos vizijos kažkur prie smilkinio virto mur- 
mesiais, audinių šnarėjimu, elfų atodūsiais... 

— Prašau liautis! 

Operacinėje garsiai nuaidėjo kažkieno įsakymas. Visi liovėsi 
dirbę. 

Kažkieno ranka nutraukė nuo Nymano veido uždangalą ir 
šviesos sraute pasirodė velnias ilgomis kaselėmis, prieš gydytojo 
ir priblokštų sesučių nosis mosikuojantis trispalve kortele. 

Karimas Abdufas. 

Nymanas žvilgtelėjo dešinėn: skystis tamsiais vamzdeliais 
tekėjo po jo oda, į venas. Gyvenimo eliksyras. Arterijų sultys. 

Gydytojas švystelėjo žirklėmis. 

— Prašau neliesti komisaro, - atsidusęs ištarė Karimas. 

Gydytojas vėl sustingo. Abdufas priėjo arčiau, pažvelgė į 
Nymano žaizdą, suvaržytą virvelėmis tarsi suktinukas. Gydy- 
tojas truktelėjo pečiais. 

— Turėčiau bent nukirpti siūlus... 

Karimas nepatikliai nužvelgė aplinkinius. 

— Kaip jis? 

— Laikosi. Prarado daug kraujo, bet mes perpylėme kraują. 
Susiuvome žaizdas. Operacija dar ne visiškai baigta ir... 

— Kokią jis gavo dozę? 

— Dozę? 

— Ar gavo narkozę? 

— Tiktai vietinę ir... 

- Prašau surasti amfetamino. Žadinančio. Aš turiu jį prikelti. 

Karimas, neatitraukdamas nuo Nymano akių, kreipėsi į gydy- 
toją pridurdamas: 

— Tai gyvenimo arba mirties klausimas. 

Gydytojas atsistojo ir, pasirausęs giliuose stalčiuose, ištraukė 
saują mažų į plastikinius indelius sudėtų piliulių. Karimas nu- 
sišypsojo, žiūrėdamas į Nymaną. 

— Prašau. Nuo jų jis atsitokės jau po valandos, tačiau... 

— Dabar prašau jus išeiti. 

Ir Arabas užriaumojo, kreipdamasis į negausią žmonių grupelę 
baltais chalatais: 

— Prašau visus išeiti! Man būtina pasikalbėti su komisaru. 

Gydytojas ir sesutės dingo. 

Nymanas juto, kaip iš rankos traukiamos kraujo perpylimo 
adatos, girdėjo stangraus medicininio audeklo šiugždesį. Ka- 
rimas jam padavė sukrešusio kraujo dėmėmis išmargintą striukę. 

Kitoje rankoje stipriai spaudė saują spalvotų piliulių. 

— Amfetaminas, komisare. - Trumpai šyptelėjo. - Vieną kartą 
galima. 

Tačiau Nymano veidas nesušvelnėjo. Jis įsitvėrė į Karimo 
odinę striukę, išbalęs kaip popierius sumurmėjo: 

— Karimai... Aš... aš atskleidžiau jų sąmokslą. 

— Sąmokslą? 

— Serčio, Kejua ir Šernisė sąmokslą. Purpurinių upių sąmokslą. 
— KĄ? 

— Jie... sukeisdavo naujagimius. 

Aštunta valanda ryto. Dar tamsu, peizažas besikeičiantis ir toks 
netikroviškas. Vėl ėmė pliaupti lietus, tarytum artėjant dienai 
būtų norėjęs dar kartą nuprausti kalnus. Skaidrūs šviesų stulpai 
gręžė sutemas lyg stikliniai grąžtai. 

Po milžiniškų spygliuočių tankyne vienas priešais kitą stovėjo 
Karimas Abdufas ir Pjeras Nymanas, vienas atsirėmęs į „Audi“, 
kitas — į medį. Abu įsitempę, susikaupę, tačiau galį kaipmat 
pratrūkti. Arabas stebėjo, kaip komisaras nuo amfetamino pa- 
mažu atgauna jėgas, kaip atslūgsta vidinė įtampa. Jis buvo ką 
tik papasakojęs apie paslaptingo visureigio užpuolimą. Bet Ab- 
dufas norėjo, kad Nymanas išklotų viską. 

Praėjus keliems liūties gūsiams, Pjeras Nymanas prabilo: 

— Vakar vakare buvau neregių institute. 

— Girdėjau, sekėte Eriko Žuazno pėdsakais. Ką pavyko su- 
žinoti? 

— Direktorius Šampela pasakė, kad gydė paveldimomis akių 
ligomis sergančius vaikus, kilusius iš universiteto elitui pri- 
klausančių šeimų. Štai kaip Šampela apibūdino šį fenomeną: 
ypač izoliuotas intelektualinės bendruomenės gyvenimas paliko 
žymių jų kraujyje ir tai sąlygojo neigiamus genetinius pakitimus. 
Šiandien gimstantiems vaikams lemta tapti puikiais, išsilavi- 

nusiais žmonėmis, tačiau jų kūnai nusilpę ir išsekę. Keičiantis 
kartoms, universiteto slėnio palikuonių kraujas blogėjo. 

— Kas čia bendro su byla? 

— Atrodytų, kad nieko. Žuazno ten nuvyko sužinoti apie akių 
susirgimus ir ligas, galbūt susijusias su akių išplėšimu nužudymų 
metu. Bet esmė ne čia. Man Šampela pasakė, kad šioje genetiškai 
pažeistoje bendruomenėje jau dvidešimt metų gimsta fiziškai 
stiprūs vaikai. Ne tik intelektualūs, bet ir laimintys visus sporto 
varžybų medalius. Būtent šis faktas neatitinka realios situacijos. 
Kaipgi toje pačioje žmonių bendruomenėje gali gimti labai silpni 
vaikai ir išskirtiniai antžmogiai? Šampela pasidomėjo ypač gabių 
vaikų kilme. Peržiūrėjo gimdymo namuose buvusias medicinines 
korteles. Taip pat lankėsi archyvuose ir aiškinosi kilmę. Netgi 
studijavo jų tėvų ir senelių gimimų dokumentus, ieškodamas 
kokių nors ženklų, genetinių ypatumų. Tačiau nieko nerado. 
Visiškai nieko. 

— O kas toliau? 

— Praėjusią vasarą ši istorija netikėtai iškilo aikštėn. Liepos 
mėnesį paprasto ligoninės archyvų patikrinimo metu buvo rasti 
dokumentai, gulėję bibliotekos požemiuose. Ir kas gi paaiškėjo? 
Pasirodo, šie dokumentai - kaip tik gabiųjų vaikų tėvų ir senelių 
gimimų kortelės. 

— Kas čia ypatinga? | 

— O tai, kad šios kortelės turėjo dublikatus. Šampelos matyti 
pirminiai gimimų dokumentai buvo suklastoti, o tikrosios gimi- 
mų kortelės, ką tik surastos, buvo laikomos asmeninėse biblio- 
tekos viršininko dėžėse: tarp Etjeno Kejua, Remi tėvo, doku- 
mentų. 

— Šūdžius! 

— Būtent. Logiškai mąstant, Šampela privalėjo matytas kor- 
teles palyginti su ką tik rastomis. Bet to nepadarė. Jam tarsi 
pritrūko laiko. Tačiau to nepadarė dėl moralinių sumetimų. Iš 
baimės. Kad pražūtinga tiesa apie Gernono grietinėlę neiškiltų 
aikštėn. O aš tai padariau. | 

— Ir ką sužinojote? 

— Kad oficialiosios kortelės suklastotos. Etjenas Kejua pamėg- 
džiodavo braižą ir kiekvieną kartą pakeisdavo vieną originalo 
detalę. 

— Kokią detalę? 

— Visuomet tą pačią: gimusio vaiko svorį. Taip, kad skaičiai 
atitiktų vėlesnių dienų skaičius, kuriuos seselės, pasvėrusios 
vaikus, rašydavo kituose bylos puslapiuose. 

— Nesupratau. 

Nymanas palinko arčiau ir kalbėjo tyliu balsu: 

— Gerai įsiklausyk, Karimai. Etjenas Kejua klastodavo pir- 
muosius puslapius, norėdamas paslėpti nepaaiškinamą dalyką: 
tuose dokumentuose naujagimio svoris niekada neatitikdavo jo 
rytojaus dienos svorio. Naujagimiai prarasdavo arba priaugdavo 
kelis šimtus gramų per vieną naktį. Buvau gimdymo namuose ir 
apklausiau vieną akušerį. Sužinojau, kad neįmanoma, jog vaikai 
taip greitai augtų. Tuomet ir supratau, kad per vieną naktį keitėsi 
ne vaikų svoriai, o patys vaikai. Tokia neįtikėtina tiesa, kurią 
Kejua tėvas bandė nuslėpti. Jis arba jo bendras Serčio tėvas 
sanitaras, dirbęs Gernono universitetinėje ligoninėje, vaikus 
pakeisdavo dar gimdymo patalpoje. 

— Bet...kam? 

Nymanas karčiai šyptelėjo. Vėjo nešami lietaus gūsiai lyg 
skaudžiais botagais čaižė veidus. Jis taip tikėjo tuo, ką sako, 
kad balsas tarpais, rodės, pavargsta nuo aiškinimų: 

— Norint atgaivinti nualintą bendruomenę, reikia įlieti naujo, 
stipraus ir sveiko kraujo. Kejua ir Serčio darbo metodai buvo 
paprasti: dalį universiteto intelektualų šeimose gimusių kūdikių 
jie pakeisdavo vaikais iš kalnų šeimų, atrinktų pagal tėvų 
fizinius duomenis. Sveikas, stiprus kūnas įsijungdavo į in- 
telektualią Gernono bendruomenę. Naujas kraujas gimdymo 
namuose plūsteldavo į seną intelektualų kraują, ligoninėje, 
vienintelėje vietoje, susikryžiuodavo uždarų universiteto dės- 
tytojų ir neišprususių valstiečių gyvenimo keliai. Gimdymo 
namuose buvo sukeičiami kūdikiai, nes tik čia manipuliacija 
buvo įmanoma. 


305 


Tokia tad paslaptingos Serčio sąsiuvinio frazės prasmė: „Mes 
valdome purpurinės upes.“ Šie žodžiai byloja ne apie knygą ar 
kokį hidrografinį tinklą, o apie Gernono gyventojų kraują. 
Slėnio vaikų venomis tekantį kraują. Kejua ir Serčio tėvai ir 
sūnūs valdė jų miesto gyventojų kraują. Jų genetinės mani- 
puliacijos buvo atliekamos pačiu paprasčiausiu metodu: su- 
keičiant vaikus. 

Taigi aš įspėjau, kad Kejua ir Sertis siekė vieno ir aiškaus 
tikslo: stengėsi ne tik atnaujinti profesorių kraują, bet ir sukurti 
tobulas būtybes, antžmogius. Tokias pat harmoningas, kokias 
regime Berlyno olimpinių žaidynių nuotraukose, kurias, beje, 
mačiau pas Kejua, ir tokias pat protingas, prilygstančias iški- 
liausiems Gernono mokslininkams. 

Aš suvokiau, kad šie kuoktelėję žmonės Gernono smegenų ir 
kalnų kaimelių kūnų sinteze siekė sutvirtinti profesorių protinius 
gebėjimus ir fizinį išsivystymą ir darė tai vietinių gyventojų — 
kristalų rinkėjų ir gyvulių augintojų - sąskaita. Ir jeigu neklystu, 
dubliavo savo veiklos sistemą planuodami ne vien gimimus, bet 
ir išrinktų vaikų santuokas. 

Karimui viena po kitos širdin smigo vis naujos žinios, kurių 
atsakus girdėjo aidint sielos gilumoje. Sujaudintas Nymano 
monologo jis nesusivaldė: 

— Kaipgi jie organizuodavo jų susitikimus? Kaip programuo- 
davo vedybas? | 

— Mąsčiau apie nešvankius Kejua ir Serčio darbus, kiekvieną 
jų aptartą smulkmeną. Supratau, kad gyvendami kukliai ir nie- 
kuo neišsiskirdami, jie galėjo vykdyti savo didžiuosius planus. 
Ar pamenate jų sąsiuvinyje parašytas frazes: „Mes esam val- 
dovai, mes esam vergai. Mes esam visur, mūsų niekur nėra.“ 
Šiais sakiniais teigiama, kad, nepaisant jų menkos visuomeninės 
padėties, jos dėka tie žmonės valdė viso regiono žmonių likimus. 
Jie buvo tarnai. Bet buvo ir šeimininkai. 

— Taigi Sertis su sūnum, būdami tiktai neišprusę sanitarai, 
pakeisdami kūdikius, sujaukdavo viso regiono vaikų gyvenimus. 
O Kejua, toliau tęsdamas tarpusavio susitarimą, vykdė vedybų 

programą. Bet kaip? - klausė Karimas - Kaip jie galėdavo pro- 
gramuoti santuokas? 

— Prisiminiau bibliotekoje Kejua pildomą registracijos knygą. 
Mes tikrinome imamas knygas. Taip pat studijavome merginų 
ir vaikinų, skaičiusių tas knygas, sąrašus. Tačiau neatkreipėme 
dėmesio į vieną dalyką: svarbiausia buvo skaitytojų darbo vietos 
mažuose stikliniuose gardeliuose. Dar kartą apsilankiau bib- 
liotekoje ir palyginau šių vietų sąrašus su suklastotomis gimimo 
kortelėmis. Iš giminių pavardžių paaiškėjo, kad sąmokslininkų 
veikla buvo prasidėjusi prieš trisdešimt, keturiasdešimt, pen- 
kiasdešimt metų. 

Sukeisti vaikai, atėję į skaityklą, visada būdavo sodinami 
priešais tą patį, tik priešingos lyties asmenį, kilusį iš vienos 
iškiliausių universiteto klano šeimų. Tuos faktus patikrinau 
merijoje. Ne viskas jiems sekėsi kaip sviestu patepta, bet dau- 
guma tarp stiklinių bibliotekos atatvarų susipažinusių porų 
vėliau susituokė. 

Taigi aš mąsčiau teisingai. Pakeitę tapatybę, „šeimininkai“ 
rūpestingai organizuodavo susitikimus. Sukeistus - būtent kalnų 
gyventojų vaikus — jie sodindavo priešais nepaprastai gabius 
tikruosius profesorių palikuonis. 

Taip susivienijus „vaikui - kūnui“ ir „vaikui - protui“, susi- 
darydavo sąlygos atsirasti aukštesnio tipo junginiui. Karimai, 
šis procesas funkcionavo: užprogramuotų porų vaikai tapdavo 
fakultetų čempionais. 

Abdufas nieko nesakė. Stovėjo susikaupęs, jo mintys buvo 
skvarbios kaip maumedžio spygliai ir ant jų krentantys lietaus 
lašai. 

Nymanas aiškino toliau: 

— Aš siejau visus tuos faktus ir dėliojau jų mozaiką. Tada 
supratau, kad seku paskui žudiką, kad regiono laikraščiuose 
publikuoti anekdotiški straipsniai apie rastas gimimo korteles 
tarytum žaibas paveikė jo smegenis. Žudikas, kaip ir aš, palygino 
abi dokumentų grupes. Be abejo, jis žinojo Gernono „čempionų“ 
kilmę. Arba pats buvo vienas iš jų. Kuoktelėjęs padaras. 

Suvokęs sąmokslo principą, jis pradėjo sekti kortelių vagies 
sūnų Remi Kejua ir perprato paslaptingus ryšius, vienijusius jį, 
Sertį ir Šernisė... Manau, kad Šernisė buvo įveltas į sąmoks- 
lininkų pinkles, nes gydyd4mas neregius vaikus kai ką išsiaiškino 
ir tikriausiai nepajėgė atsispirti manipuliatoriams ir juos išduoti. 
Trumpai kalbant, žudikas juos susekė ir nusprendė likviduoti. 
Prieš nudaigodamas savo pirmąją auką Remi Kejua, išgavo visą 
tiesą. Ir kerštavo toliau, kankindamas ir žudydamas kitus ben- 
drininkus. 

Karimas atsilošė. Buvo matyti, kaip po odine striuke virpa jo 
kūnas. . 

— Todėl, kad keisdavo kūdikius? Kad sudarydavo palankias 
sąlygas santuokoms? 

— Yra dar vienas faktas, kurio tu nežinai: labai daug nau- 
jagimių miršta. Tai nepaaiškinamas dalykas, nes jų tėvai itin 
sveiki. Dabar aš žinau mirtingumo priežastį. Sertis ne tik sukeis- 
davo, bet ir uždusindavo kalnų gyventojų šeimoms atitekusius 
naujagimius — būtent toks likimas ištikdavo nepilnaverčius in- 
telektualų palikuonis. Taip žudikai apsidrausdavo, nes likę be 
palikuonių, aukštumų gyventojai vėl gimdydavo vaikus ir vėl į 
slėnio intelektualų gretas plūdo gaivus kraujas. Karimai, šie 
žmonės buvo fanatikai. Išsigimėliai, žudikai, be atodairos tar- 
navę aukštesnės rasės idėjai. 

Karimas prabilo kimiu balsu: 

— Jeigu žmogžudystės vykdytos keršto tikslais, tai kam buvo 
reikalinga daugybė tikslingų sužalojimų? 

— Jie turi simbolinę reikšmę. Žudikai siekė sunaikinti aukų 
biologines tapatybes, jų svarbiausius asmens ženklus. Lavonai 
buvo paliekami taip, kad pirmiausia būtų pastebėtas jų atspindys 
ir tik tada tikrasis kūnas. Jie taip sudarkydavo kūnus, kad šie 
netektų esminių požymių. Kejua, Sertis ir Šernisė vogė asmenų 
tapatybes. Tad sumokėjo tuo pačiu. Tai atpildo dėsnis. 

Abdufas pasitraukė nuo automobilio ir priėjo prie Nymano. 
Lietus ir vėjas čaižė prieblandoje pamėkliškus jų veidus. Rodės, 
sunkūs balkšvi ūkai supa jų galvas: Nymano stambią ir trumpai 

kirptais plaukais ir Abdufo peršlapusiomis, ilgomis susuktomis 
kaselėmis. 

— Nymanai, jūs nuostabus policininkas. 

— Ne, Karimai. Aš žinau tiktai žudiko veiksmų dingstį, tačiau 
nežinau, kas jis. 

Arabas nusijuokė šaltu ir sausu kaip metalas juoku. 

— Aš žinau, kas jis. 

— Kas? 

— Viskas sutampa. Ar pamenate maną bylą: piktosios dvasios 
ieškojo Juditos veido, nes jis buvo įkaltis, įrodymo dalelė. Pik- 
tosios dvasios buvo būtent aukų tėvai, Etjenas Kejua ir Renė 
Sertis, jie norėjo sunaikinti Juditos veidą. Kadangi šis veidas 
galėjo išduoti jų sąmokslą, išaiškinti purpurinių upių prigimtį ir 
kūdikių keitimo principą. | 

Rodės, Nymaną pribloškė šie žodžiai. 

— KODĖL? 

— Todėl, kad Judita Iero turėjo dvynę seserį, kurią jie sukeitė. 


Dabar prabilo Karimas. Rimtu ir ramiu balsu. Priešaušryje lietus 
buvo kiek aprimęs. Ryškėjančios šviesos aureolėje jo išsiraiz- 
giusios kaselės atrodė kaip aštuonkojo čiuptuvėliai. 

— Sakėte, kad sąmokslininkai atrinkdavo vaikus kruopščiai 
išstudijavę tėvų duomenis. Be abejo, jie ieškojo pačių stipriausių 
ir vikriausių kalnų gyventojų. Tokių stiprių kaip viršukalnių 
plėšrūnai, sniegynuose gyvenantys leopardai. Todėl jie negalėjo 
neišgirsti apie tūkstantis aštuonių šimtų metrų aukštyje Pelvu 
kaimelyje gyvenusią jauną porą Fabienę ir Sylveną Iero. 

Ji buvo metro aštuoniasdešimties įspūdingai atrodanti mo- 
teris. Stropi pradinių klasių mokytoja. Pianistė virtuozė. Tyli ir 
trapi, veržli ir poetiška. Iš tiesų Fabienė Iero savo prigimtim 
buvo prieštaringa būtybė. 

Apie jos vyrą Sylveną turiu mažiau informacijos. Jis gyveno 
kalnų viršūnėse, tarp uolų rinkdamas retus kalnų kristalus. Jis 

taip pat buvo tikras galiūnas, nebijojęs kopti į pačius atšiau- 
riausius ir sunkiausiai įveikiamus kalnus. 

Komisare, jeigu sąmokslininkams iš viso regiono naujagimių 
būtų prireikę išsirinkti tiktai vieną vaiką, tai juo būtų tapęs 
būtent šios poros naujagimis, kurio genai žėrėjo krištolinėmis 
kalnų viršūnių paslaptimis. 

Žinau, kaip godžiai, lyg kokie genetiniai vampyrai jie laukė 
to vaiko. Pagaliau atėjo lemtinga 1972-ųjų gegužės 22-osi0s 
naktis. Iero šeima atvyko į Gernono universitetinę ligoninę; 
aukštaūgė jauna ir graži moteris jau buvo pasiruošusi gimdyti. 
Tačiau nėštumas buvo tik septynių mėnesių. Vaikas turėjo gimti 
neišnešiotas, bet akušerė teigė, kad jokio pavojaus nėra. 

Tačiau įvykiai pasisuko netikėta vaga. Vaikas buvo blogoje 
padėtyje. Prireikė akušerio pagalbos. Patikrinus echoskopu, vis- 
kas dar labiau susikomplikavo. Artėjo gegužės 23-i0s10s antra 
valanda nakties. Pagaliau gydytojas ir akušerė nusprendžia, ką 
daryti. Iero pradeda gimdyti ne vieną vaiką, o du - homozi- 
gotines dvynes, susispaudusias gimdoje, tarytum Filipinų mig- 
dolai. Fabienei padaroma narkozė. Gydytojui atlikus Cezario 
pjūvį, mergytes pavyksta išimti. Mažos, miniatiūrinės mergytės 
panašios kaip du vandens lašai. Bet jos turi kvėpavimo su- 
trikimų. Sanitarui liepiama kuo skubiausiai nunešti jas į inkuba- 
torių. Nymanai, jaučiuosi lyg būčiau ten buvęs, matau, kaip tos 
pirštinėto žmogystos rankos čiumpa mergytes. Šunsnukis. Todėl, 
kad tai buvo Renė Serčio, Filipo tėvo, rankos. 

Piktadarys visiškai sutrinka. Jo uždavinys buvo tą naktį ap- 
keisti Iero naujagimį, tačiau jis negalėjo žinoti, kad gims du 
vaikai. Ką daryti? Apsipylęs šaltu prakaitu, niekšas mėgaujasi 
dviem prieš laiką gimusiais vaikeliais - tikrais šedevrais, kuriuose 
tvinksi gaivus būsimų Gernono gyventojų kraujas. Galiausiai 
Sertis paguldo mergytes į inkubatorių ir nusprendžia pakeisti 
tik vieną. Niekas nespėjo įsidėmėti jų veidų. Operacinėje sąmyšio 
metu niekas nepastebėjo, panašios šios dvi mergaitės, ar ne. Taigi 
Sertis pasiryžta. Jis išima iš inkubatoriaus dvynę ir sukeičia ją 
su dėstytojų šeimoje gimusia mergaite, panašia į Iero vaiką: taip 

pat mažo ūgio, tos pačios kraujo grupės ir apytikriai to paties 
svorio. 

Tačiau fanatizmas jį visiškai apakina: jis turi nužudyti pakeistą 
vaiką. Privalo ją nužudyti, nes negali palikti gyvos dvynės, 
neturinčios nieko bendro su seserimi. Jis pasmaugia mergaitę ir 
garsiai šaukdamas kviečia gydytojus bei medicinos seseles. Vai- 
dina savo vaidmenį: panikuoja, vaizduoja, kad graužia sąžinė. 
Jis nesupranta, kaip čia atsitiko, iš tikrųjų nesuprantąs... Ne- 
pasako savo nuomonės nei akušeris. Tiesiog dar viena netikėta 
mirtis, panaši į tas, kurios jau penkiasdešimt metų paslaptingai 
užklumpa kalnų gyventojų šeimas. Medicinos darbuotojai guo- 
džiasi tuo, kad vienas vaikas vis dėlto išgyveno. Sertis džiūgauja: 
kita mažoji Iero mergaitė jau patekusi į naują šeimą ir įsijungs į 
Gernono intelektualų aplinką. 

Nymanai, visa tai įsivaizduoju tik jūsų atradimų dėka. Ka- 
dangi moteris, su kuria kalbėjau, Fabienė Iero, prisimindama tą 
naktį, netgi dabar neigė, kad galėjo būti toks sąmokslas. Tą naktį 
ji tikrai nieko nematė ir negirdėjo, nes nebuvo atsigavusi po 
narkozės. 

Rytojaus rytą, jai atsibudus, paaiškinama, kad ji pagimdė dvi 
mergaites ir kad išgyveno tiktai viena. Argi Fabienė galėjo ap- 
verkti netektį būtybės, kurios buvimo net neįtarė? Fabienė priė- 
mė žinią kaip likimo smūgį - vyras ir žmona taip ir nesužinojo 
tikrosios tiesos. Savaitės pabaigoje moteris išrašoma iš ligoninės 
su sveika ir stipria mergaite ant rankų. 

Paslapčiomis Renė Sertis stebėjo ligoninę paliekančią porą. 
Jie manė, kad atsiskyrėlių pora, gyvenanti kažkur už penkias- 
dešimties kilometrų, niekada negrįš į Gernoną. Palikdamas mer- 
gaitę gyvą, Sertis rizikavo, bet ši rizika buvo minimali. Jis manė, 
kad dvynė niekada čia negrįš ir sąmokslas neatsiskleis. 

Tačiau jis klydo. 

Prabėgus aštuoneriems metams, Taverlė pradžios mokykla 
uždaroma. Mokytoja perkeliama kitur - tai didžiausias neti- 
kėtumas šioje istorijoje - į Gernoną, prestižinę Lamartino mo- 
kyklą, kurioje mokosi tik fakultetų dėstytojų vaikai. 


Tuomet Fabienė sužino neįmanomą, iš proto vedantį dalyką. 
Antroje klasėje, į kurią patenka Judita, yra dar viena Judita. 
Maža mergytė - tiksli jos vaiko kopija. Atsikvošėjusi, ypač 
mokyklos fotografui padarius klasės nuotrauką, kur abiejų mer- 
gaičių panašumas akivaizdus, Fabienė pradeda analizuoti situa- 
ciją. Galimas tiktai vienas paaiškinimas. Šis identiškas, visiškai 
toks pat vaikas yra Juditos sesuo dvynė, gimdymo metu likusi 
gyva ir dėl kažkokios paslaptingos priežasties sukeista su kitu 
naujagimiu. 

Mokytoja nueina į gimdymo namus ir bando aiškintis. Ji 
sutinkama šaltai, su nepasitikėjimu. Fabienė tvirta moteris ir 
nesiduoda kieno nors įbauginama. Ji įžeidžia gydytojus, išvadina 
juos vaikų vagimis ir pasiryžta aiškintis iki galo. Be abejo, Renė 
Sertis sužino apie tai ir pajunta gresiantį pavojų. Fabienė, nieko 
nelaukusi, nusprendžia aplankyti dėstytojų šeimą, tuos neteisėtus 
grobikus, save vadinančius antrosios mergaitės tėvais. Sėda su 
Judita ant dviračio ir išvažiuoja į universitetą. 

Bet kelią užtveria grėsmė. Sutemus, jas bando pervažiuoti 
automobilis. Fabienei pavyksta prisišlieti prie pat uolos krašto. 
Mokytoja su vaiku ant rankų pasislepia dauboje ir pamato 
žudikus. Iš automobilio iššoka du ginkluoti vyriškiai. Paklaikusi 
motina pasislepia ir daugiau nieko nebesupranta. Kodėl staiga 
viskas taip pakrypo? 

Žudikai liaujasi jas persekioję, manydami, kad jos abi nukrito 
į prarają. Tą pačią naktį Fabienė atvyksta į Taverlė, kur savaitei 
dar buvo likęs jos vyras. Viską jam papasakoja. Ji nori pranešti 
policijai. Bet Sylvenas nesutinka. Jis pats pasiryžęs atkeršyti 
niekšams, bandžiusiems nužudyti jo žmoną ir dukrą. 

Pasiėmęs ginklą, sėda ant dviračio ir leidžiasi slėnin. Ten daug 
anksčiau, negu jis tikėjosi, jo jau laukia žudikai. Pastarieji te- 
beklaidžiojo po apylinkes ir vietiniame kelyje sutikę Sylveną jį 
sutraiškė. Pervažiavę kūną keletą kartų, paspruko. Tuo metu 
Fabienė slepiasi Taverlė bažnyčioje. Ji visą naktį laukia Sylveno. 
Auštant sužino, kad jos vyrą suvažinėjo neatsargus vairuotojas. 
Dabar mokytoja suvokia, kad jos vaikai yra kažkokios mani- 

puliacijos aukos ir kad žmonės, nužudę jos vyrą, nužudys ir ją, 
jei nespės pasislėpti. 

Ji su dukra pradeda slapstytis. 

Kas buvo toliau, jūs žinote. Moteris su mergaite sprunka į 
Sarzaką, toliau kaip už trijų šimtų kilometrų nuo Gernono. Kai 
Etjenas Kejua ir Renė Sertis aptinka jų pėdsakus, ji ieško naujos 
vietos. Fabienė įsitikinusi, kad jos duktė - prakeikimo auka, iš 
dukters veido bando išvaryti piktąsias dvasias. Dar vėliau įvyksta 
avarija, ir Juditos gyvenimas nutrūksta. 

Nuo tada motina gyvena melsdamasi. Visą laiką kamuojama 
kelių hipotezių. Tačiau labiausiai skaudina tai, kad jos dukrą 
pasisavinusi šeima — garsūs universitetininkai. Galingi, demo- 
niški žmonės, vietoj savo mirusio vaiko paėmę Fabienės dukrą, 
o dabar pasiryžę jas nužudyti, - ją ir Juditą, - kad galėtų ne- 
trikdomi gyventi. Moteris niekada nesuvokė tiesos — tikrosios 
manipuliacijos dingsties. Nesuprato, kodėl keletas niekšų blaš- 
kėsi po visą Prancūziją ieškodami dviejų moterų, drebėdami, 
kad neišaiškėtų jų bjaurūs darbai ir kad vaiko veidas netaptų 
sąmokslo įrodymo dalele. 

Čia, Nymanai, mūsų bylos susikryžiuoja tarytum du mirties 
keliai. Jūsų hipotezė patvirtina manąją. Taigi: šią vasarą žudikas 
pamatė vogtąsias korteles.Taigi: jis sekė Kejua, Sertį ir Šernisė. 
Taigi: jis perprato manipuliaciją ir nusprendė atkeršyti pačiu 
negailestingiausiu būdu. Žudikas yra Juditos sesuo dvynė. 

Homozigotinė dvynė elgėsi taip, kaip būtų pasielgusi Judita, 
nes dabar žinojo tiesą apie savo tikrąją kilmę. Ji naudojo pianino 
stygą, kad primintų apie tikrosios motinos pianistės virtuozės 
talentą. Ji žudė sąmokslininkus kalnų viršūnėse, nes ten jos 
tikrasis tėvas ieškodavo kristalų. Štai kodėl jos pirštų atspaudai 
galėjo būti supainioti su tikrosios Juditos... Nymanai, mes ieš- 
kome jos kraujo dvynės. 

— Kas ji? - užrėkė Nymanas. - Kokia jos pavardė? 

— Nežinau. Motina atsisakė ją pasakyti. Bet aš turiu jos at- 
vaizdą. 

— Atvaizdą? 

— Juditos nuotrauką, kai jai buvo vienuolika. Tai žudikės 
veidas, nes jos visiškai vienodos. Manau, kad su šia nuotrauka 
mes... 

Nymanas pradėjo drebėti, lyg kas jį tąsytų. 

— Rodyk ją. Greičiau. 

Karimas išsiėmė nuotrauką ir padavė. 

— Ji žudikė, komisare. Ji keršija už savo dingusią seserį. Ji 
keršija už nužudytą tėvą. Ji keršija už uždusintus vaikus, išdar- 
kytas šeimas, kelių kartų šeimas... Nymanai, kas jums? 

Nuotrauka drebėjo komisaro rankoje. Iki skausmo sukandęs 
dantis jis žiūrėjo į vaiko veidą. Karimas susivokęs palinko prie 
jo. Papurtė už peties. 

— O Dieve, jūs ją pažįstate? Tikrai? 

Nuotrauka išslydo iš Nymano rankų ir nukrito į purvą. At- 
rodė, kad jis išprotėjo. Jo balsas nuaidėjo tarsi nutrūkusi styga: 

— Gyvą. Privalome ją paimti gyvą. 


Lietui pliaupiant, policininkai skubėjo atgal į universitetą. Ne- 
persitardami nė žodžiu, vos atgaudami kvapą, įveikė visas poli- 
cininkų užtvaras; ryto pamainos budėtojai juos pasitiko įtartinais 
žvilgsniais. Tačiau nei vienam, nei kitam nekilo net mintis prašyti 
jų pagalbos. Nymanas buvo nušalintas nuo bylos tyrimo, o 
Karimas veikė ne savo teritorijoje. Tačiau abu žinojo: tai jų byla. 
Jų byla ir niekieno daugiau. 

Pagaliau universiteto teritorija. Iš pradžių važiavo asfaltu, 
vėliau maurojo per rasotus žolynus ir staiga sustojo. Užlėkė į 
centrinio pastato viršutinį aukštą. Vienu atokvėpiu atsidūrę 
koridoriaus gale ėmė belsti į iš visų pusių apkaltas duris. Jokio 
atsako. Išspyrė užraktą ir įgriuvo į butą. 

Nymanas išsitraukė užtaisytą Remington revolverį su dus- 
lintuvu, gautu iš centrinio posto. Karimas viena ranka laikė 
Glock ir prožektorių. Mirtis ir šviesa krūvoje. 

Nė gyvos dvasios. 

Karštligiškai dairantis aplinkui, ėmė skambėti Nymano pra- 
nešimų gaviklis. Jo skambučio nekantriai laukė gydytojas Mar- 
kas Kostas. Komisaras tuoj surinko numerį. Rankos drebėjo, 
kūną varstė siaubingi skausmai. Atsiliepė jaunasis gydytojas: 

— Nymanai, aš su Barnu. Noriu pranešti, kad ką tik suradau 
Sofiją Kejua. 

— Gyvą? 

— Taip, gyvą. Ji norėjo pabėgti į Šveicariją traukiniu... 

— Ar ji ką nors kalbėjo? 

— Tik tiek, kad yra paskutinė auka. Ir kad žino, kas žudikas. 

— Ar sakė jo pavardę? 

— Ji norėtų kalbėti tiktai su jumis, komisare. 

— Prašau neišleisti jos iš akių nė minutei. Tegu niekas jos 
nešnekina. Prašau nieko prie jos neprileisti. Atvyksiu į postą po 
valandos. 

— Po valandos? Ar jūs... aptikote pėdsakus? 

— Viskas. 

— Minutėlę! Abdufas su jumis? 

Nymanas padavė ragelį jaunajam leitenantui ir vėl ėmė skubiai 
ieškoti. Išgirdęs gydytojo balsą, Karimas sukluso. 

— Aš žinau pianino stygos tonaciją, - tarė gydytojas. 

— Si-bemol? 

— Iš kur žinai? 

Karimas neatsakęs padėjo ragelį. Atsigręžė į Nymaną, per 
lietaus lašeliais nusėtus akinius jau žvelgiantį jo pusėn. 

— Nieko čia nerasime, - nusispjovė jis žingsniuodamas durų 
link. - Kuo greičiau į gimnastikos salę. Ten jos landynė. 

Nuošalaus universiteto teritorijos pastato gale buvo gimnas- 
tikos salės durys. Atsivėrė vos stumtelėjus. Abu vyriškiai žengė 
vidun ir pasieniu slinko pirmyn. Karimas virš prožektoriaus 
šviesos laikė Glock. Nymanas taip pat įjungė žibintą, pritvirtintą 
prie ginklo vamzdžio. 

Tuščia. 

Peržengę palapinių krūvą, praėjo pro gimnastikos skersinius, 
pasižiūrėjo į tamsoje skendintį viršų, kur suposi žiedai ir virvės 

su mazgais. Viską tarsi niūrus skydas gaubė tyla. Aitrus prakaito 
ir seno kaučiuko kvapas. Simetriškai krentantys šešėliai, me- 
diniai įrenginiai, metalinės konstrukcijos. Nymanas suklupo 
užkliuvęs už tramplino. Karimas nervingai grįžtelėjo. Baisi įtam- 
pa. Staigūs žvilgsniai. Policininkai jautė vienas kito nerimą. Jų 
mintys kibirkščiąvo lyg kalnų akmenys. Nymanas sušnabždėjo: 

— Čia. Tikrai. 

Karimas ieškojo akimis ir jo žvilgsnis užkliuvo už šildymo 
sistemos. Apžvelgė vamzdžius, pritvirtintus išilgai sienos, klau- 
sydamas retsykiais nutekančio vandens garsų. Peržengė svars- 
čius, odinius kamuolius, žvilgtelėjo į užkištas kartis, atremtas 
palei sieną, į samanų spalvos audeklą, Ši „uždanga“, pasirodo, 
slėpė duris į katilinę. 

Karimas šovė į dantytą užrakto kiaurymę. Durys nušoko nuo 
vyrių, paskleisdamos daugybę medžio ir gelžgalių atplaišų. Ke- 
liais spyriais policininkas nugriovė įeiti trukdžiusią pertvarą. 

Viduje buvo tamsu. 

Staiga jo veidas persikreipė ir numirėliškai išblyškęs grįžtelėjo 
atgal. Tuomet abu vyriškiai puolė vidun kartu. 

Dvokas plūstelėjo į veidus. 

Metalo ir kraujo. 

Juo aptaškytos sienos, ketaus vamzdžai, besimėtantys bronzos 
skrituliai. Vietomis talku pabarstyti kraujo klanai jau virtę 
juosvomis sukrešėjusiomis dėmėmis. Krauju aptaškyti išsipū- 
tusių katilų šonai. | 

Jiems net nebuvo bloga, nes jų sielos tarsi atitrūko nuo kūnų 
ir, rodės, sklando kažkokioje siaubo haliucinacijoje. Jie ėjo gilyn, 
žibintais apšviesdami įvairias detales. Apsuktos aplink vamz- 
džius, sublizgo pianino stygos. Užkamšyti kruvinais skudurais 
stovėjo benzino bidonai. Ant svarsčių buvo matyti apdžiūvusių 
raumenų skaidulos, virtusios rusva pluta. Sustingusio hemo- 
globino klanuose mėtėsi kruvini peiliai. 

Vos tik jie žengdavo pirmyn, toji maža patalpa nuo spindulių 
pluošto imdavo virpėti, nes iš baimės drebėjo jų rankos. Nyma- 
nas po suoliuku pastebėjo kažkokius spalvotus indus. Priklaupė. 

Indai ledams. Vieną prisitraukė artyn ir atidarė. Pašvietęs vidun, 
netardamas nė žodžio, mostu pakvietė artyn Karimą. 

Akys. 

Tarp ledų tarsi krištoline rasa nusėtos spindėjo sustingusios, 
balkšvos akys. 

Nymanas ištraukė kitą indą su ledais, jame buvo mėšlungiškai 
sutrauktos, mėlynėmis nusėtos rankų plaštakos. Panagės pilnos 
dulksvo kraujo, riešai suraižyti. Komisaras atsitraukė atatupstas. 
Karimas įtraukė pečius ir suvaitojo. 

Abu gerai žinojo, kad yra ne katilinės patalpoje. Jie ką tik 
įsiskverbė į žudikės smegenis. Į jos valdas, kur ji buvo nu- 
sprendusi tinkamai atkeršyti vaikų žudikams. 

Staiga labai aštriai suskambėjo Karimo balsas: 

— Ji paspruko. Gernone jos jau seniai nėra. 

— Ne, - paprieštaravo kiek atsikvėpęs Nymanas. - Ieško So- 
fijos Kejua. Paskutinės aukos. Ką tik pristatytos į centrinį po- 
licijos postą. Manau, kad ji apie tai sužinos - arba jau žino - ir 
ten nuvyks. 

— O kaip kelių užtvaros? Nė žingsnio nežengs nepastebėta 
f... . 

Karimas staiga sustingo. Abu vyriškiai susižvalgė, veidus 
apšvietė kryžmai krentančios jų lempų šviesos. Ir vienu metu 
abiejų lūpos ištarė: 

— Upė. 


Paskui viskas vyko netoli universiteto. Toje pačioje vietoje, 
kur buvo rastas Kejua kūnas. Ten, kur upės tėkmė sustojusi 
virsdavo mažu ežeriuku, ir vėl įgavusi jėgų, nualmėdavo miesto 
link. 

Abu policininkai bėgo ton pusėn, slidinėdami žole apaugusiais 
šlaitais. Ten, kur upė prieš įsibėgėdama darė vingį, kur buvo 
Išgraužusi aukštą krantą. Staiga Karimas, eidamas palei akme- 
ninę uolą, žibintų šviesoje pastebėjo mirgant juodą neperšlam- 
pamą apsiaustą ir siluetą su mažu krepšeliu ant nugaros. Veidas 
atsigręžė ir nustėro apšviestas balkšvos šviesos. Karimas atpažino 

šalmą ir vilnonę kepuraitę. Mergina, atrišusi raudoną dešrelės 
formos pripučiamą valtį, jau traukė ją virve artyn tarytum kokį 
neklusnų gyvulį. 

Nymanas iškošė: 

— Nešauk. Nelįsk. Pats ją sulaikysiu. 

Karimui nespėjus prasižioti, komisaras jau ritosi skardžiu 
žemyn. Jaunasis policininkas pametė jį iš akių ir įsmeigė žvilgsnį 
į tamsą. Paskui purvu apnešto žibinto šviesoje vėl jį pastebėjo, 
bėgantį dideliais žingsniais, išgirdo šaukiant: 

— Fani! | 

Mergina jau buvo įkėlusi koją į valtį. Bet Nymanas akimirks- 
niu čiupo ją už apykaklės ir vienu judesiu prisitraukė prie savęs. 
Karimas apstulbo ir tarsi užhipnotizuotas žiūrėjo į du susi- 
pynusius siluetus, tarsi šokančius nesuvokiamą šokį. 

Pirmiausia pamatė, kaip jie apsikabino - ir negalėjo patikėti 
savo akimis. Regėjo, kaip mergina atmeta galvą ir atsilošia. 
Matė, kaip Nymanas staiga sustingsta, susiriečia ir pasiruošia 
gintis. Iš jo burnos pliūptelėjo kraujas. Karimas suvokė, kad 
mergina peiliu perrėžė jam pilvą. Išgirdo duslų šūvį, Nymano 
MR73 pistoleto kulka pervėrė auką, bet abu liko stovėti apsi- 
kabinę, mirtiname bučinyje. 

— NE! 

Karimo šauksmas užstrigo krūtinėje. Spausdamas ginklą ran- 
koje, pasileido svyruojančios poros link. Norėjo dar kartą su- 
šukti. Norėjo aplenkti laiką arba jį sugrąžinti. Bet negalėjo 
sustabdyti to, kas neišvengiama: Pjeras Nymanas ir mergina 
griuvo į šniokščiantį melsvai žalią vandenį. 

Pasiekęs krantą išvydo, kaip silpna vandens srovė neša abu 
kūnus tolyn. Du grakščiai ir lengvai susipynę kūnai, aplenkę 
uolas, pradingo miesto pusėn besileidžiančios upės tėkmėje. 

Jaunasis policininkas priblokštas stovėjo nekrustelėdamas, 
įsistebeilijęs į tekančio vandens srovę, klausydamasis, kaip už 
uolų, anapus ežero, tolsta šniokščiančios bangos. Tačiau staiga 
suvokė, kad košmaras niekad nesibaigs, nes pajuto į gerklę 
stipriai įremtus peilio ašmenis. 

Paslaptinga ranka iš kairės praslydusi pro jo ranką iš dėklo 
ištraukė Glock. 

— Malonu tave matyti, Karimai. 

Balsas buvo švelnus. Toks švelnus, tarytum ant kapo sudė- 
liotas baltų akmenėlių ratukas. Karimas lėtai atsisuko. Nors ir 
prietema, išsyk atpažino ovalų, tamsios odos veidą šviesiomis, 
ašarų sklidinomis akimis. 

Žinojo, kad dabar stovi priešais Juditą Iero, tikslią merginos, 
Nymano ką tik pavadintos „Fani“, kopiją. Priešais mažą mer- 
gytę, kurios tiek ieškojo. 

Mergytę, jau tapusią moterimi. 

Gražią ir visiškai sveiką. 


— Mes esame dviese, Karimai. Visą laiką buvome dviese. 

Policininkas vos susivaldė neprabilęs. Pagaliau paprašė: 

— Pasakok, Judita. Papasakok viską. Jeigu man lemta mirti, 
prieš tai norėčiau viską sužinoti. 

Mergina verkė ir abiem rankom spaudė Karimo ginklą. Ant 
kūną aptempiančio nardymo kostiumo buvo užsimetusi juodą 
apsiaustą ir permatomą tamsaus stiklo šalmą, tarytum lakas 
laikantį neklusnius plaukus. 

Staiga pratrūko skubriais žodžiais: 

— Sarzake mama suprato, kad piktosios dvasios vėl aptiko mūsų 
pėdsakus, ir suvokė, kad mes nuo jų niekada nepabėgsime... Kad 
jie mus visada persekios, kol galiausiai mane nužudys... Ir jai kilo 
geniali mintis... Ji manė, kad vienintelė neprieinama vieta, kurioje 
manęs nesurastų, būtų bendras gyvenimas su seserimi Fani Fe- 
reira... Jei tapčiau jos gyvenimo dalimi... Ji sakė, kad mes, sesuo 
ir aš, abi turėtume gyventi vieną gyvenimą, niekam nežinant. 

— O tave auginusieji buvo apgavikų bendrininkai? 

Judita, tramdydama ašaras, tyliai nusijuokė. 

- Žinoma, ne, kvailiuk... Mes su Fani spėjome susipažinti 
Lamartino mokykloje... Ir nebenorėjome skirtis... Mano mažoji 

sesutė iš karto sutiko... Ir mes slapta pradėjome gyventi kartu. 
Tačiau pirmiausia reikėjo nusikratyti žudikų, visam laikui. Rei- 
kėjo juos įtikinti, kad aš numiriau. Mama viską suorganizavo 
taip, kad jie patikėtų, jog ruošiamės sprukti į Sarzaką... Tačiau 
juos apgavo: avarija... 

Karimas suvokė, kad taip pat įkliuvo į spąstus, paspęstus prieš 
keturiolika metų. Ši mažytė gudrybė jį smarkiai suklaidino. Jeigu 
jis būtų prieš keletą valandų ją perpratęs, būtų greičiau aptikęs 
Fabienės ir Juditos pėdsakus, tačiau pasuko klaidingu keliu, 
šunkeliu. Tuo pačiu, kuris 1982-aisiais apmulkino senius Kejua 
1r Sertį. 

Tarytum skaitydama jo mintis, Judita paaiškino: 

— Mama juos apšovė. Visus! Dieve, ji niekada nebuvo pami- 
šusi... Netikėjo velniais... Nenorėjo išvaryti piktųjų dvasių iš mano 
veido... Pasirinko vienuolę, turėjusią surinkti mano nuotraukas, 
tik todėl, kad jiems būtų lengviau sekti mūsų pėdsakais, supranti? 

Ji vaidino norinti sunaikinti pėdsakus, o iš tikrųjų ryškiais, 
labai aiškiais ženklais žymėjo kelią, kuriuo piktadariai turėjo 
eiti, kad pasiektų finalinę mūsų spektaklio sceną... Štai todėl jai 
buvo reikalingas Kruazjė, tas santūruolis, tas tylus šarvuotis 
angliško stiliaus parke... 

Karimas vėl prisiminė kiekvieną ženklą, detalę, leidusią atkurti 
dviejų moterų pėdsakus. Prisiminė sąžinės graužiamą gydytoją, 
papirktą fotografą, girtuoklį dvasininką, spjaudytoją ugnimi, 
senąjį automagistralės darbuotoją... Visi personažai buvo Fabie- 
nės Iero išmėtyti „balti akmenukai“. Gairės, turėjusios Kejua ir 
Serčio tėvus nuvesti iki inscenizuotos avarijos. Gairės, kurios 
Karimą per keletą valandų nuviliojo iki automagistralės posto, 
galutinio Juditos gyvenimo taško. 

Karimas bandė prieštarauti, neigdamas pateiktą apgavystės 
planą: 

— Kejua ir Sertis nesekė jūsų pėdsakais. Mano tyrimo metu 
niekas apie juos net neužsiminė. 

— Jie sekė slaptai, ne taip kaip tu! Tačiau jie ėjo karštais mūsų 
pėdsakais, patikėk... Todėl, kad prieš inscenizuojant avariją 

Kejua ir Sertis jau neišleido mūsų iš akių ir buvo pasirengę 
nužudyti. 

— Avarija... Kaip ją surezgėte? 

— Mama jai rengėsi daugiau kaip mėnesį. Ypač sudėtinga buvo 
sudaužyti automobilį į sieną ir išsikepurnėti iš jo visiškai svei- 
kai... 

— O... kaip kūnas? Kieno jis buvo? 

Judita sarkastiškai nusijuokė. Karimas prisiminė kruvinus 
metalinius strypus, benzino pilnas talpas, hemoglobino klanus. 
Suprato, kad Fani tik pritarė kerštaujančiai seseriai, o tikrasis 
budelis buvo ji, Judita. Pamišėlė. Ragana, bandžiusi nustumti 
Nymaną nuo betoninio tilto, ragana, kurią reikėjo sutramdyti. 

— Mama visą laiką skaitydavo krašto laikraščius: nelaimingi 
atsitikimai, autoįvykiai, nekrologai... Rinko naujienas apie įvy- 
kius ligoninėse, kapinėse. Jai reikėjo mano ūgio ir amžiaus kūno. 
Savaitę prieš mūsų avariją ji iškasė už šimto kilometrų palaidotą 
vaiką. Mažo berniuko kūną.Viskas sutapo. Mama jau buvo 
apsisprendusi oficialiai pareikšti apie „Žiudo“ mirtį ir galutinai 
baigti visą melagysčių seriją. Todėl smarkiai sumaitojo vaiką. 
Jo nebuvo įmanoma atpažinti. Netgi lyties. 

Tvardydama raudą ji pamišėliškai nusikvatojo: 

— Karimai, noriu, kad tu žinotum... Nuo penktadienio iki 
sekmadienio mes su tuo kūnu gyvenome kartu. Berniukas, par- 
trenktas motociklo, jau buvo pakankamai subjaurotas. Mes jį 
laikėme ledų pilnoje vonioje. Ir laukėme. 

Karimui kilo dar vienas klausimas. 

— Kruazjė jums padėjo? 

— Visą laiką. Buvo tarsi apsėstas mano mamos grožio. Suvokė, 
kad šis makabriškas darbas - vienintelė mūsų išeitis. Taigi lau- 
kėme dvi dienas. Savo mažame akmeniniame namelyje. Mama 
vis skambino pianinu. Ji skambino ir skambino... Vis tą pačią 
Chopino sonatą. Tarsi būtų norėjusi pamiršti tą košmarą... Aš 
lyg pakvaišau nuo vonioje pūvančio kūno. Kontaktiniai lęšiai 
man gėlė akis. Pianino garsai gręžėsi į smegenis. Karimai, atrodė, 
kad mano smegenys sutrūkinės... Aš bijojau, klaikiai bijojau... 

— O tavo pirštų atspaudai? Atspaudai ant kortelės: kaip gi 
juos padarėte? 

Skaistūs Juditos skruostai liepsnojo, ji šypsojosi pro ašaras: 

— Nieko nėra paprasčiau. Kruazjė padarė naują mano at- 
spaudų kortelę ir sukeitė ją su buvusia automagistralėje. Mama 
nenorėjo palikti nė menkiausios atsitiktinės detalės, tuo labiau 
kad velniai turėjo sugrįžti patikrinti... 

Policininkas sugniaužė kumščius. Iš tikrųjų — negalėjo būti 
paprasčiau - ir jis išplūdo save, kad apie tai nepagalvojo. Staiga 
kažkas blykstelėjo mintyse. Kieno gi aptvarstyta ranka šiąnakt 
lietuje laikė Glock? 

— O šią naktį ten buvai tu? 

— Taip, mažasis stinkse, - sukikeno mergina. - Buvau atėjusi 
paaukoti tos mergšės, Sofijos Kejua, pakvaišusios įsimylėjėlės, 
dievinusios savo vyrą, kurio niekada nebūtų galėjusi išduoti, 
kitų taip pat... Privalėjau tave pribaigti... - Ašaros užtvindė jos 
akis. - Jeigu būčiau tai padariusi, Fani dabar būtų gyva... Bet aš 
negalėjau, negalėjau... 

Judita kurį laiką tylėjo užsimerkusi po dviratininko šalmu. 
Po to ėmė nervingai šnabždėti: 

— Tuoj po avarijos atvykau pas Fani į Gernoną. Ji paprašė 
savo tėvų leidimo gyventi viršutiniame Lamartino mokyklos 
aukšte... Mums ėjo tiktai vienuolikti, bet galėjome būti kartu... 
Gyvenau pačiame viršuje. Buvau gimusi alpiniste... Užkopdavau 
pas seserį sijomis ir įlįsdavau pro langus... Kaip voras... Ir niekas 
manęs nepastebėdavo... 

Bėgo metai. Mes keisdavomės įvairiose situacijose, pakaitomis 
lankėme paskaitas, būdavome šeimoje, su draugais ir draugėmis. 
Dalydavomės maistu, susiskirstydavome dienomis. Gyvenome 
vieną gyvenimą, tiktai paeiliui. Fani buvo intelektualė: ji mane 
supažindino su knygomis, mokslu, geologija. O aš ją mokiau 
alpinizmo ir leistis upėmis. Abi sudarėme neįtikėtiną asmenį... 
tarsi dvigalvį drakoną. | 

Kartais į kalnus mūsų aplankyti atvykdavo mama. Ji atvež- 
davo skanumynų. Bet niekada neužsimindavo apie mūsų kilmę 

ir apie Sarzake praleistus metus. Ji manė, kad ši apgavystė — 
vienintelis būdas mums laimingai gyventi... Bet aš nepamiršau 
praeities. Visada nešiojausi pianino stygą. Visąlaik ausyse skam- 
bėjo Sonata si-bemol. Girdėjau to mažo lavono vonioje sonatą... 
Kartais mane pagaudavo netramdomas įniršis... Tada suspaus- 
davau pianino stygą, ji giliai įsirėždavo į pirštus. Manyje viskas 
atgimdavo. Prisimindavau baimę, kai sekmadieniais prie Setos 
vaidindavau mažo berniuko rolę, ten išmokau spjaudyti ugnimi, 
matydavau save tą paskutinę naktį, laukiančią su numirėliu 
vaiku išvykstančios mamos. 

Ji vis atsisakydavo pasakyti žudikų, suvažinėjusių mano tėtį, 
mus persekiojusių piktadarių vardus. Aš jai kėliau baimę, netgi 
jai... Manau, kad ji suvokė, jog ateis diena, kai aš atkeršysiu 
žudikams... Mano kerštas tūnojo širdyje, laukdamas mažytės 
kibirkštėlės... Gaila, kad ta kortelių istorija aikštėn iškilo taip 
vėlai, kai Sertis ir Kejua buvo jau seniai nusibaigę... 

Judita, nusitaikiusi į Karimą, tvirtai laikė jo ginklą. Karimas 
tylėjo, ir, rodės, ta tyla laukia atsakymų. Staiga mergina pradėjo 
šaukti: 

— Ko tu dar nori? Nori žinoti, ar Kejua maldaudamas viską 
išklojo? Kad jų beprotystė tęsėsi jau dešimtis metų? Kad jie 
nuolat sukeisdavo kūdikius? Kad jie tikėjosi ir mus apvesdinti 
su vienu tų aukštesnės rasės supuvėlių? Karimai, mes buvome 
jų sukurtos lelės... 

Judita pasilenkė. 

— Jie buvo pamišėliai... Beatodairiški fanatikai, manantys 
tarnaują visuomenei, kurdami genetiškai tobulas būtybes... Ke- 
jua dėjosi Dievu, vedančiu tautą... O Sertis, veisęs tūkstančius 
žiurkių sandėlyje... Žiurkės buvo Gernono visuomenė... Kiek- 
viena žiurkė nešiojo Gernono šeimos pavardę, ar supranti ką 
nors? Ar suvoki, kokio masto išsigimėliai jie buvo? Šernisė kūrė 
savo sistemą... Jis sakydavo, kad aukštesnės rasės žmonių rai- 
nelės kitaip spindi ir kad ta rasė taps tikruoju sargybiniu ir 
vyzdžio formos žibintai švies naujam pasauliui, o paskui juos 
eis visa Žmonija... 

Judita priklaupė, nenuleisdama nuo Karimo ginklo, ir pra- 
šneko ramiau: 

— Mes abi jiems užkūrėme pirtį... Pirmąją dieną paaukojome 
mažylį Kejua. Privalėjome atsikirsti jų sąmokslo lygmenyje... 
Fani idėja buvo likviduoti biologines žymes... Ji sakė, kad jas 
reikia sunaikinti iš pat šaknų, kaip jie naikindavo Gernono vaikų 
tapatybes... Sakė, kad kūnus reikia suskaidyti į daugybę at- 
spindžių, kad jie kaip kokie grafinai sudužtų į daugybę šukių... 
Mano idėja buvo žudynių vietos: vanduo, ledas, stiklas. Man 
taip pat teko ir kiti nešvarūs darbeliai... Pirmąjį šunsnukį aš 
prašnekinau strypų smūgiais, ugnimi ir peiliu... 

Po to patupdžiau kūną uolon ir mes ėmėmės Serčio sandėlio... 
Paskui palikome žinutę bibliotekininko bute... Žinutę, pasirašytą 
Juditos vardu, kad tiems bjaurybėms kaip reikiant drebėtų kin- 
kos, kad žinotų, jog šmėkla klaidžioja, jų ieškodama... Mes su 
Fani neabejojome, kad tie sąmokslininkai sugrįš į Sarzaką pa- 
tikrinti to, kuo jie tikėjo nuo pat 1982 metų: kad aš mirusi ir 
palaidota toje bjaurioje skylėje... Taigi ten pridėjome žiurkių 
kaulų, daugybę graužikų kaulų iš sandėlio - Sertis, tas stipena 
fetišistas, jas laikė su etiketėmis... 

Judita pradėjo kvatotis ir vėl užriko: 

— Įsivaizduoju jų persikreipusias fizionomijas, kai atidarė 
karstą! - Ji staiga surimtėjo. - Karimai, reikėjo, kad jie atsiimtų... 
reikėjo, kad sužinotų, jog keršto valanda visada ateina, jog jiems 
laikas stipti... Kad turi sumokėti už blogį, padarytą mūsų mies- 
tui, šeimai, mums, abiem mažoms sesutėms, ir aš, aš, aš... 

Jos balsas tilo. Rytas ėmė skleisti perlamutrinę šviesą. 

Karimas tyliai paklausė: 

— O dabar? Ką darysi? 

— Važiuosiu pas mamą. 

Policininkas pagalvojo apie tą aukštą moterį, jos baldų už- 
tiesalus, margus audeklų raštus. Pagalvojo apie Kruazjė, kuris 
turbūt jau ten paskutinėmis šios nakties valandomis. Apie juos 
abu, anksčiau ar vėliau atsidursiančius kalėjime. 

— Judita, aš privalau tave sulaikyti. 

Mergina nusišaipė: 

— Sulaikyti? Bet, mažasis sfinkse, aš turiu tavo ginklą! Jeigu 
krustelsi, šausiu. 

Karimas priėjo arčiau ir pabandė nusišypsoti. 

— Judita, tau galas. Mes tau padėsime, mes... 

Kai mergina paspaudė gaiduką, Karimas jau buvo išsitraukęs 
Berettą, ginklą, padėjus; susidoroti su skustagalviais, ginklą 
kraštutiniam atvejui. 

Susikryžiavo dvi kulkos, priešaušryje nuaidėjo dviejų tonacijų 
garsai. Karimas nebuvo sužeistas, o Judita gracingai žengtelėjo 
atgal. Lyg nešama šokio ritmo ji svirduliavo keletą sekundžių, 
liemuo nusidažė raudona spalva. 

Mergina išmetė iš rankų pistoletą, žengė keletą žingsnių ir 
griuvo į tuštumą. Karimui pasirodė, kad jos veide šmėkštelėjo 
šypsena. 

Surikęs puolė prie uolų, kad spėtų pamatyti Juditą, mažą 
mergiūkštę, kurią taip mylėjo, - dabar žinojo, - mylėjo labiau 
už visa pasaulyje šias paskutines dvidešimt keturias valandas. 

Matė, kaip kruvinas šešėlis krenta į upę. Žiūrėjo į nešamą 
kūną, kurį srovė galbūt nuplukdys ten, prie Fani Fereiros ir Pjero 
Nymano kūnų. 

Tolumoje, pro snaudžiančius kalnų plyšius, išniro liepsninga 
saulė. 

Tačiau Karimas jos nematė. 

Ir nežinojo, kokia ji turėtų būti, kad apšviestų sutemas, su- 
kausčiusias jo širdį. 

